
Această carte îi este dedicată lui Edmund Cork pentru ale 
cărui munci, în numele lui Hercule Poirot, îi sunt profund 
recunoscătoare. 


Cuvânt-înainte 

Apartamentul lui Hercule Poirot era mobilat modern — 
strălucea de crom, iar fotoliile, deşi tapiţate şi aparent 
confortabile, aveau linii rigide şi colţuroase. 

Hercule Poirot stătea pe unul din fotolii, cu mare grijă — 
drept pe mijloc. În faţa lui, pe alt fotoliu, se afla doctorul 
Burton, membru al All Souls1, care sorbea încântat dintr-un 
pahar cu Château Mouton Rothschild oferit de Poirot. 
Înfăţişarea doctorului Burton nu era deloc îngrijită. Era grăsuţ, 
neglijent şi sub claia de păr alb strălucea un chip rubicond şi 
nevinovat. Avea un chicotit gros şi hârâit, şi obiceiul de a se 
acoperi — pe sine şi totul în jur — cu scrum. Degeaba punea 
Poirot în preajma lui tot felul de scrumiere. 

Doctorul Burton tocmai întreba: 

— Spune-mi, de ce Hercule? 

— Te referi la numele meu creştin?2 

— Cu greu se poate spune că e creştin, obiectă celălalt, în 
mod clar e păgân. Dar de ce? Asta aş vrea să ştiu. Ideea 
tatălui? Toana mamei? Motive de familie? Dacă îmi amintesc 
bine — deşi memoria mea nu mai e ce-a fost — aveai un frate pe 
nume Ahile, nu-i aşa? 

Mintea lui Poirot trecu rapid în revistă amănuntele carierei 
lui Ahile Poirot. Chiar se întâmplaseră toate? 

— Numai pentru puţină vreme, răspunse el. 

Doctorul Burton trecu plin de tact peste subiectul Ahile 


Poirot. 

— Oamenii ar trebui să aibă mai multă grijă când aleg 
numele copiilor, medita el. Eu am fini, aşa că ştiu. Pe una o 
cheamă Blanche - şi e neagră ca o ţigancă! Apoi mai e 
Deirdre, Tragica Deirdre3 — şi s-a dovedit a fi veselă ca o 
vrăbiuţă. La fel, micuța Patience (patience — răbdare). 

— Ar fi trebuit s-o cheme Impatience (nerăbdare) şi ar fi fost 
perfect! 

Şi Diana - ei bine, Diana... Bătrânul savant se cutremură. 

Cântăreşte 75 de kilograme acum - şi nu are decât 15 ani! Ei 
spun că e doar bufleie — dar mie nu mi se pare deloc că ar fi 
aşa! Diana! Voiau să-i spună Helen, dar eu am pus piciorul în 
prag, ştiind cum arată tatăl şi mama ei! Şi bunica, dacă tot 
vorbim! Am pledat cu putere pentru Martha sau Dorcas, sau 
un nume rezonabil, dar nu a avut nici un rost — mi-am răcit 
gura degeaba. Oameni ciudaţi, părinţii... 

Începu să hârâie uşor şi faţa lui mică şi grăsuţă se încreţi 
toată. 

Poirot îl privi întrebător. 

— Mă gândeam la o conversaţie imaginară. Mama ta şi 
răposata doamnă Holmes, stând împreună tricotând sau 
cosând lucruşoare: „Ahile, Hercule, Sherlock, Mycroft...” 

Poirot nu împărtăşi amuzamentul prietenului său. 

— Să înţeleg că vrei să zici că, în ceea ce priveşte aspectul 
fizic, eu nu semăn cu Hercule? 

Ochii doctorului Burton îl măsurară pe Hercule Poirot, 
studiind silueta micuță şi îngrijită, înveşmântată în pantaloni 
cu dungi, jacheta neagră, adecvată, şi papionul spilcuit, se 
ridicară de la pantofii de piele făcuţi la comandă spre capul în 
formă de ou şi spre imensa mustață care îi împodobea buza 
superioară. 

— Sincer, Poirot, nu semeni, replică Burton, chiar nu 
semeni! Bănuiesc că nu ai avut prea mult timp să studiezi 
clasicii, adăugă el. 

— Asta aşa e. 

— Păcat, păcat! Ai pierdut mult. Dacă ar fi după mine, toată 
lumea ar trebui obligată să studieze clasicii. 


Poirot ridică din umeri. 

— Eh bien, m-am descurcat foarte bine şi fără ei. 

— Te-ai descurcat! Te-ai descurcat! Nu este o chestiune de 
descurcare. Ăsta e un punct de vedere total greşit. Clasicii nu 
reprezintă o scară care duce spre un succes rapid, precum un 
curs modern de corespondenţă. Nu orele de muncă ale omului 
sunt importante — ci timpul lui liber! Asta e greşeala pe care o 
facem cu toţii. De exemplu, dumneata — acum te descurci, însă 
dacă vei vrea să laşi totul deoparte, să iei lucrurile mai uşor — 
ce vei face atunci cu timpul dumitale liber? 

Poirot avea răspunsul pregătit: 

— Am de gând să mă ocup, foarte serios, de cultivarea 
dovleceilor. 

Doctorul Burton fix luat prin surprindere. 

— De cultivarea dovleceilor? Ce vrei să spui? Chestiile alea 
umflate care au gust de apă? 

— Ah! Făcu Poirot plin de entuziasm. Dar asta e ideea! Nu 
trebuie să aibă gust de apă. 

— A, da, ştiu cum - presară-i cu brânză sau ceapă tocată, ori 
pune.-le sos alb. 

— Nu, nu, te înşeli. Ideea mea e că aroma dovlecelului poate 
fi îmbunătăţită. I se poate da, îşi miji privirea, un buchet... 

— Doamne, Dumnezeule, omule, nu este vorba de un vin. 
Cuvântul „buchet” îi aduse aminte lui Burton de paharul aflat 
lângă cotul lui. Sorbi şi îl savura. E un vin foarte bun. Foarte 
robust. Da. Dădu din cap apreciativ. Dar afacerea asta cu 
dovlecei — chiar vorbeşti serios? Nu vrei să zici — spuse el cu o 
teamă evidentă — că ai de gând să stai aplecat — mâinile îi 
coborâră cu groază compătimitoare asupra burţii rotunjoare — 
o să te apleci, o să împrăştii bălegar peste chestiile astea şi o 
să le uzi cu fire de lână înmuiate în apă şi tot tacâmul? 

— Se pare că eşti familiarizat cu cultivarea dovleceilor, 
afirmă Poirot. 

— l-am văzut pe grădinari cum procedează când am stat la 
țară. Dar, serios, Poirot, ce hobby! Compară-l cu — vocea îi 
coborî scoțând un tors apreciativ — un fotoliu în faţa unui foc 
de lemne, într-o încăpere lungă, joasă, plină cu cărţi. Trebuie 


să fie o cameră lungă, nu pătrată. Cărţile trebuie să aibă 
cotorul rotunjit. Un pahar de porto şi o carte deschisă în 
mână. Timpul se dă înapoi când citeşti — cită sonor: „MINT ó 
avTE xvBepvirnă éví oivoni novTvb via 0ońv (úver 
&pexBoutvnv &vEuoto” 

Apoi traduse: 

— Cu mare dibăcie, pe marea întunecată, căpitanul cârmeşte 
barca iute, bătută de vânt”. Desigur că nu poţi prinde pe de-a- 
ntregul spiritul originalului. 

Pentru o clipă, în entuziasmul lui, uitase de Poirot. Şi Poirot, 
privindu-l, simţi brusc o undă de îndoială — o înţepătură 
neplăcută. Era ceva aici care îi scăpase? Vreo bogăţie a 
spiritului? Fu cuprins de tristeţe. Da, ar fi trebuit să îi 
cunoască pe clasici... Cu multă vreme în urmă... Dar acum, 
vai, era prea târziu... 

Doctor Burton îi întrerupse melancolia. 

— Vrei să spui că într-adevăr te gândeşti la pensionare? 

— Da. 

Celălalt chicoti. 

— Nu-i adevărat! 

— Dar te asigur... 

— Nu o să poţi să o faci, bătrâne. Eşti mult prea interesat de 
munca ta. 

— Nu, chiar fac toate aranjamentele. Încă vreo câteva cazuri 
special alese, nu orice apare, înţelegi — doar probleme care 
prezintă un interes personal. 

Doctorul Burton rânji. 

— Aşa ziceam şi eu. Doar un caz sau două, încă un caz — şi 
aşa mai departe. Spectacolul de adio al primadonei nu este 
menit pentru tine, Poirot! 

Chicoti şi se ridică încet în picioare — un gnom blând, cu 
părul alb. 

— Nu ţi-s date ţie Muncile lui Hercule, rosti el. Ţie ţi-s date 
muncile dragostei. O să vezi că am dreptate. Pun pariu că 
peste 12 luni o să fii tot aici şi dovleceii vor fi — se cutremură 
- doar dovlecei. 

Luându-şi rămas-bun de la gazda sa, doctorul Burton părăsi 


încăperea rectangulară, severă. 

Părăsi şi aceste pagini, urmând să nu se mai întoarcă. 

Ceea ce ne interesează este ce a lăsat în urma lui, adică 
Ideea. 

Pentru că, după plecarea lui Burton, Hercule Poirot se aşeză 
din nou încet, ca un om cufundat într-un vis, şi murmură: 

— Muncile lui Hercule... Mais oui, c 'est un idée, ca... 

În următoarea zi, Hercule Poirot frunzărea un volum mare, 
legat în piele, şi alte cărţi mai subţirele, aruncând din când în 
când priviri chinuite spre diverse foi de hârtie bătute la 
maşină. 

Secretara lui, domnişoara Lemon, fusese instruită să strângă 
informaţii despre subiectul Hercule şi să i le aducă. 

Fără să manifeste vreo curiozitate (nu era genul ei să se 
întrebe de ce!), dar cu o eficienţă deplină, domnişoara Lemon 
îşi îndeplinise sarcina. 

Hercule Poirot era cufundat cu totul în uluitorul ocean al 
cunoştinţelor clasice, cu referire specială la „Hercule, un erou 
vestit care, după moarte, a fost trecut în rândul zeilor şi a 
primit onoruri divine”. 

Până aici, totul era clar — dar după aceea lucrurile se 
complicau. Vreme de două ceasuri Poirot citise cu sârguinţă, 
făcând notițe, încruntându-se, consultându-şi foile de hârtie şi 
alte cărţi de referinţe. În cele din urmă se lăsă pe spătar şi 
clătină din cap. Dispoziţia lui din seara precedentă se risipise. 
Ce oameni! 

De pildă, acest Hercule — acest erou! Erou, într-adevăr! Nu 
era decât o creatură mare şi musculoasă, cu inteligenţă 
scăzută şi tendinţe criminale! Lui Poirot îi amintea de Adolfe 
Durand, un măcelar care fusese judecat la Lyon în 1895 — un 
individ cu o putere de taur, care ucisese câţiva copii. Apărarea 
lui o reprezentase epilepsia — de care, fără îndoială, suferea — 
deşi, dacă era vorba de grand mal sau de petit mal, 
reprezentase subiect de controversă timp de zile întregi. 
Probabil acest Hercule suferea de grand mal. Nu - Poirot 
clătină din cap -dacă asta era ideea grecilor în privinţa unui 
erou, atunci, măsurat după standardele moderne, Hercule 


sigur nu s-ar fi încadrat. Aceşti zei şi zeițe păreau să aibă tot 
atât de multe pseudonime ca un infractor modern. Într-adevăr, 
păreau să se încadreze în tipologia infractorului. Băutură, 
desfrâu, incest, viol, jafuri, crime şi tertipuri — suficient ca un 
juge d'Instruction să nu-şi vadă capul de treabă. Fără viaţă de 
familie decentă. Fără ordine, fără metodă. Nici chiar crimele 
lor nu aveau ordine sau metodă! 

— Hercule, ce să zic! Exclamă Hercule Poirot, ridicându-se în 
picioare, dezamăgit. 

Se uită aprobator în jur. O încăpere pătrată, cu mobilă 
pătrată, modernă - chiar şi o sculptură modernistă de calitate 
reprezentând un cub plasat pe alt cub şi deasupra un 
aranjament geometric din fire de cupru. Iar în mijlocul acestei 
camere ordonate şi strălucitoare, el însuşi. Se privi în geam. 
Iată-l deci pe Hercule modern - foarte deosebit de acea schiță 
urâtă reprezentând o siluetă dezbrăcată cu muşchi umflaţi, 
care agita o ghioagă. În loc, o siluetă micuță, compactă, 
îmbrăcată într-un costum adecvat, cu mustață — o mustață 
căruia lui Hercule din Antichitate nu i-ar fi trecut niciodată 
prin minte să aibă — o mustață uriaşă şi totuşi sofisticată. 

Însă între acest Hercule Poirot şi Hercule din tradiţia clasică 
exista o asemănare. Amândoi, fără îndoială, avuseseră un rol 
important în a scăpa lumea de anumiţi răufăcători... Fiecare 
putea fi descris drept un binefăcător al Societăţii în care 
trăia... 

Ce spusese doctor Burton seara trecută înainte să plece: „Nu 
ți-s date ţie Muncile lui Hercule...” 

Dar se înşela amarnic, biata fosilă. Ar trebui să existe, încă o 
dată, Muncile lui Hercule — un Hercule Modern. O idee 
ingenioasă şi amuzantă! În perioada de dinainte de retragerea 
lui finală va accepta douăsprezece cazuri, nici mai mult, nici 
mai puţin. Şi acele douăsprezece cazuri vor fi alese ca având o 
legătură specială cu cele douăsprezece munci ale lui Hercule. 
Da, asta nu va fi numai amuzant, va fi şi artistic, va fi 
spiritual. 

Poirot luă Dicţionarul clasic şi se cufundă încă o dată în 
înţelepciunea clasicilor. Nu avea însă de gând să-şi urmeze 


prototipul prea îndeaproape. Nu va fi nici o femeie, nici o 
cămaşă a lui Nessus... Numai Muncile şi atâta tot. 

Deci prima Muncă va fi aceea a Leului din Nemeea. 

— Leul din Nemeea, repetă el, încercând cuvântul pe limbă. 

Evident, nu se aştepta să apară un caz în care să fie vorba de 
un leu în carne şi oase. Ar fi o coincidenţă prea mare dacă l-ar 
aborda directorii Grădinii Zoologice ca să le rezolve o 
problemă în care ar fi implicat un leu adevărat. 

Nu, aici trebuia să intervină simbolismul. Primul caz trebuie 
să fie legat de vreo figură publică bine-cunoscută, trebuie să 
fie senzaţional şi de primă mărime! Vreun criminal notoriu — 
sau invers, cineva care este un leu în ochii opiniei publice. 
Vreun scriitor sau politician, sau pictor celebru — sau poate 
vreun membru al familiei regale? 

Lui Poirot îi plăcea ideea de familie regală... 

Nu avea să se grăbească. Va aştepta — va aştepta cazul de 
importanţă maximă care avea să fie primul dintre Muncile 
sale autoimpuse. 

Capitolul I 

LEUL DIN NEMEEA 

— Ceva interesant în dimineaţa asta, domnişoară Lemon? 
Întrebă Poirot intrând în încăpere în dimineaţa următoare. 

Avea încredere în domnişoara Lemon. Era o femeie lipsită de 
imaginaţie, dar cu instincte bune. Orice pomenea ea că ar 
merita luat în consideraţie de obicei se dovedea astfel. Era o 
secretară înnăscută. 

— Nu prea multe, domnule Poirot. Există doar o scrisoare 
care m-am gândit că v-ar putea interesa. Am pus-o deasupra 
teancului. 

— Şi despre ce e vorba? 

Poirot făcu un pas înainte, plin de interes. 

— E de la un om care vrea să investigaţi dispariţia câinelui 
pechinez al soţiei lui. 

Poirot rămase cu piciorul în aer şi îi aruncă domnişoarei 
Lemon o privire plină de reproş. Ea însă nu o observă şi 
începu să dactilografieze. Scria la maşină cu viteza şi precizia 
unei mitraliere. 


Poirot era şocat — şocat şi întristat. Domnişoara Lemon, 
eficienta domnişoară Lemon, îl dezamăgise. Un câine 
pechinez! Un câine pechinez! Şi asta după visul pe care îl 
avusese noaptea trecută. Tocmai se făcea că pleca de la 
palatul Buckingham după ce i se mulţumise personal, când 
valetul îl trezise aducându-i ciocolata caldă la pat. 

Cuvintele îi stăteau pe limbă -— cuvinte spirituale, caustice. 
Nu le rosti pentru că domnişoara Lemon, datorită vitezei şi 
eficienţei ritmului de dactilografiere, nu le-ar fi auzit. 

Cu un mormăit de dezgust, luă prima scrisoare din teancul 
aflat pe marginea biroului său. 

Da, era exact cum spusese domnişoara Lemon. O adresă din 
oraş — o cerere scurtă, oficială, lipsită de orice rafinament. 
Subiectul — răpirea unui câine pechinez. Unul dintre animalele 
acelea de companie mult prea alintate, cu ochi bulbucaţi, 
tipice pentru femeile bogate. Buzele lui Hercule Poirot se 
strâmbară în timp ce citea. 

Nu era nimic neobişnuit. Nimic ieşit din comun sau... Ba da, 
într-o mică privinţă, domnişoara Lemon avea dreptate. Un mic 
detaliu era neobişnuit. 

Hercule Poirot se aşeză. Citi scrisoarea încet şi cu atenţie. Nu 
era genul de caz pe care şi-l dorea, nu era genul de caz pe care 
şi-l promisese. Nu era — şi acesta reprezenta punctul crucial al 
obiecţiei sale — o adevărată Muncă a lui Hercule. 

Dar, din nefericire, era curios... 

Da, era curios... 

Îşi ridică glasul ca să fie auzit de domnişoara Lemon pe 
deasupra zgomotului făcut de maşina de scris. 

— Sună-l pe acest Sir Joseph Hoggin, îi ceru el, şi aranjează- 
mi o întâlnire cu el la biroul lui, aşa cum a propus. 

Ca de obicei, domnişoara Lemon avusese dreptate. 

— Eu sunt un om simplu, domnule Poirot, afirmă Sir Joseph 
Hoggin. 

Hercule Poirot făcu un gest neutru cu mâna dreaptă, care 
exprima (dacă se dorea o astfel de interpretare) o admiraţie 
solidă pentru cariera lui Sir Joseph şi o apreciere pentru 
modestia cu care se descria astfel pe sine. Putea, de asemenea, 


să transmită o dezaprobare graţioasă faţă de această afirmaţie. 
În orice caz, nu dezvăluia gândul cel mai pregnant din mintea 
lui Hercule Poirot, acela că Sir Joseph era cu siguranţă 
(utilizând cuvântul în sensul cel mai colocvial) un om extrem 
de simplu. Privirea lui Hercule Poirot poposi critic asupra 
bărbiei umflate, a ochilor mici, porcini, a nasului bulbucat şi a 
gurii cu buze subţiri. Efectul de ansamblu îi amintea de cineva 
sau de ceva — dar pentru moment nu îşi putea aduce aminte 
despre ce era vorba. O amintire se ivi vag. Cu multă vreme în 
urmă... În Belgia... În mod sigur ceva ce avea de-a face cu 
săpunul... Sir Joseph continuă: 

— Eu nu am ifose deloc. Nu umblu cu braşoave. Majoritatea 
oamenilor, domnule Poirot, ar lăsa baltă chestiunea asta. Ar 
uita de ea ca de-o datorie neplătită. Dar nu aşa procedează 
Joseph Hoggin. Sunt un om bogat - şi într-un fel, pentru mine 
două sute de lire nici nu contează... 

Poirot interveni rapid: 

— Felicitări! 

— Poftim? Sir Joseph făcu o pauză. Ochii lui mici se 
îngustară şi mai mult şi continuă tăios: Asta nu înseamnă că 
am obiceiul să arunc cu banii în stânga şi-n dreapta. Plătesc 
pentru ceea ce îmi doresc. Dar plătesc preţul pieţei — nimic 
mai mult. 

Hercule Poirot întrebă: 

— Vă daţi seama că tariful meu e ridicat? 

— Da, da. Dar asta - Sir Joseph îl privi cu şiretenie — este o 
chestiune minoră. 

Hercule Poirot ridică din umeri şi zise: 

— Eu nu fac târguri. Sunt un expert. Şi pentru serviciile unui 
expert trebuie să plăteşti. 

Sir Joseph răspunse cu francheţe: 

— Ştiu că sunteţi un om priceput la chestii d-astea. Am făcut 
cercetări şi mi s-a spus că sunteţi cel mai bun. Vreau să dau de 
cap acestei afaceri şi nu mă uit la cheltuieli. De aceea v-am 
chemat aici. 

— Aţi fost norocos, zise Hercule Poirot. 

Sir Joseph făcu din nou: 


— Poftim? 

— Extrem de norocos, afirmă Hercule Poirot cu convingere. 
Mă aflu — şi pot spune asta fără modestie inutilă — la apogeul 
carierei mele. În foarte scurt timp intenţionez să mă retrag — 
să locuiesc la ţară, să călătoresc din când în când ca să văd 
lumea — de asemenea, poate, să cultiv grădina, cu o atenţie 
specială pentru îmbunătăţirea soiului de dovlecei. Sunt nişte 
legume minunate, numai că le lipseşte gustul. Totuşi, nu asta e 
problema. Voiam doar să explic faptul că, înainte de a mă 
retrage din activitate, mi-am impus o anumită sarcină. M-am 
decis să accept douăsprezece cazuri — nici mai mult, nici mai 
puţin. Nişte Munci ale lui Hercule autoimpuse. Cazul 
dumneavoastră, Sir Joseph, este primul dintre cele 
douăsprezece. M-a atras, oftă el, neimportanta lui şocantă. 

— Importanţa? Făcu Sir John. 

— Neimportanta am spus. Am fost solicitat din diferite 
motive — să investighez crime, morţi inexplicabile, jafuri, 
furturi de bijuterii. Acum este pentru prima dată când mi s-a 
cerut să îmi folosesc talentele ca să elucidez răpirea unui câine 
pechinez. 

Sir Joseph mormăi: 

— Mă surprindeţi! Aş fi zis că sunteţi asaltat de femei care vă 
bat la cap cu câinii lor de companie. 

— Da, aşa e, desigur. Dar este prima oară când sunt chemat 
de soţul implicat în caz. 

Micuţii ochi ai lui Sir Joseph se îngustară apreciativ. 

— Încep să înţeleg de ce mi-aţi fost recomandat. Sunteţi un 
tip viclean, domnule Poirot. 

Poirot murmură: 

— Vă rog să-mi spuneţi amănuntele cazului. Când a dispărut 
câinele? 

— Exact acum o săptămână. 

— Şi presupun că acum soţia dumneavoastră e înnebunită, 
nu? 

Sir Joseph îl privi fix. Apoi spuse: 

— Nu înţelegeţi. Câinele ne-a fost înapoiat. 

— Înapoiat? Atunci, daţi-mi voie să întreb, care este rolul 


meu aici? 

Sir Joseph se înroşi ca focul. 

— Fiindcă să dea naiba dacă accept să fiu păcălit! Domnule 
Poirot, o să vă povestesc întreaga afacere. Câinele a fost furat 
acum o săptămână -— şterpelit în Grădinile Kensington, unde 
era cu doamna de companie a soţiei mele. A doua zi, soţia 
mea a primit o cerere de răscumpărare de două sute de lire. 
Vă spun - două sute de lire! Pentru o mică brută lătrătoare şi 
afurisită, care mereu ţi se împleticeşte printre picioare! 

Poirot murmură: 

— Evident că nu aţi fost de acord să plătiţi o asemenea 
sumă? 

— Normal că nu - sau nu aş fi fost dacă aş fi ştiut ceva 
despre asta! Milly (soţia mea) ştia prea bine acest lucru. Nu 
mi-a spus nimic. Doar a trimis banii — în bancnote de o liră, 
aşa cum i se ceruse — la adresa dată. 

— Şi câinele a fost înapoiat? 

— Da. În acea seară soneria a sunat şi mica brută se afla pe 
trepte. Nu se zărea nici ţipenie înjur. 

— Perfect. Continuati. 

— Apoi, desigur, Milly a mărturisit ce a făcut şi mi-am 
pierdut un pic cumpătul. Totuşi, m-am calmat după o vreme 
în definitiv, faptul era consumat şi nu te poţi aştepta ca o 
femeie să se poarte cu oarecare minte - şi îndrăznesc să spun 
că aş fi lăsat totul baltă dacă nu ar fi fost întâlnirea cu 
bătrânul Samuelson la Club. 

— Da? 

— La naiba, chestia asta trebuie să fie o escrocherie teribilă! 
Exact acelaşi lucru i s-a întâmplat şi lui! Au jumulit-o pe 
nevastă-sa de trei sute de lire! Ei bine, asta a fost prea de tot. 
Am decis că afacerea asta trebuie oprită. Am trimis după 
dumneavoastră. 

— Dar în mod sigur, Sir Joseph, cel mai potrivit lucru (şi cu 
mult mai ieftin) ar fi fost să chemaţi poliţia. 

Sir Joseph îşi frecă nasul. 

— Sunteţi însurat, domnule Poirot? Întrebă el. 

— Vai, nu am avut fericirea asta, răspunse Poirot. 


— Hm, făcu Sir Joseph. Nu prea ştiu eu cum e cu fericirea, 
însă dacă aţi fi însurat, aţi şti că femeile sunt creaturi ciudate. 
Pe nevastă-mea au apucat-o istericalele doar când am pomenit 
de poliţie - i-a intrat în cap că se va întâmpla ceva scumpului 
ei Shan Tung, dacă m-aş duce la ei. Nici n-a vrut să audă de 
una ca asta, şi aş spune că nici ideea ca dumneavoastră să vă 
aflaţi aici nu îi surâde prea tare. Însă am pus piciorul în prag 
în privinţa asta şi ea a cedat. Dar, ţineţi cont, nu îi place. 

Hercule Poirot murmură: 

— Îmi dau seama că e o situaţie delicată. Poate ar fi bine să 
stau de vorbă cu soţia dumneavoastră ca să obţin mai multe 
detalii şi în acelaşi timp să o asigur că viitorul câinelui ei e în 
siguranţă. 

Sir Joseph dădu aprobator din cap şi se ridică în picioare. 

— Vă conduc chiar acum cu maşina. 

II 

Într-un salon mare, foarte călduros şi mobilat cu piese de 
mobilier bogat ornamentate stăteau două femei. 

Când Sir Joseph şi Hercule Poirot intrară, un căţel pechinez 
veni în fugă, lătrând furios şi dând târcoale ameninţător în 
jurul gleznelor lui Poirot. 

— Shan! Shan, vino aici! Vino la mămica, iubitule! Ia-l, 
domnişoară Carnaby! 

Cea de-a doua femeie se apropie grăbită şi Hercule Poirot 
murmură: 

— Un adevărat leu, într-adevăr. 

Aproape fără suflare, domnişoara Carnaby aprobă: 

— Da, aşa e, este un câine de pază atât de bun! Nu se teme 
de nimeni şi de nimic. Iată-l pe băieţel! 

După ce făcu prezentările necesare, Sir Joseph spuse: 

— Ei bine, domnule Poirot, vă las să vă faceţi treaba. Şi, cu o 
înclinare scurtă a capului, părăsi încăperea. Lady Hoggin era o 
femeie solidă, cu o înfăţişare bosumflată şi păr vopsit roşu cu 
henna. Doamna ei de companie, agitata domnişoară Carnaby, 
era o fiinţă grăsuţă, cu înfăţişare blândă, având între patruzeci 
şi cincizeci de ani. O trata pe Lady Hoggin cu mare deferentă 
şi era în mod clar înspăimântată de ea. 


— Acum spuneţi-mi, Lady Hoggin, toate împrejurările acestei 
crime abominabile, începu Poirot. 

Lady Hoggin se înroşi. 

— Sunt foarte bucuroasă că spuneţi asta, domnule Poirot. 
Pentru că a fost într-adevăr o crimă. Pechinezii sunt teribil de 
sensibili — la fel de sensibili ca nişte copii. Bietul Shan Tung ar 
fi murit de frică, dacă nu de altceva. 

Domnişoara Carnaby interveni cu răsuflarea tăiată: 

— Da, a fost o ticăloşie — o ticăloşie! 

— Vă rog să-mi spuneţi cum s-a întâmplat. 

— Ei bine, s-a întâmplat în felul următor: Shan Tung era la 
plimbare în parc cu domnişoara Carnaby... 

— Oh, Doamne, da, a fost numai vina mea, se băgă în vorbă 
doamna de companie. Cum am putut să fiu atât de proastă... 
De neglijentă... 

Lady Hoggin replică acră: 

— Nu vreau să-ţi reproşez, domnişoară Carnaby, dar cred că 
ai fi putut fi mai atentă. 

Poirot îşi îndreptă privirea spre doamna de companie. 

— Ce s-a întâmplat? 

— Ei bine, a fost cel mai deosebit lucru! Tocmai fusesem de 
plimbare - Shan Tung era în lesă, desigur — şi tocmai făcuse 
pipilică pe iarbă, iar eu mă pregăteam să mă întorc şi să mă 
îndrept spre casă, când atenţia mi-a fost atrasă de un bebeluş 
în cărucior, care mi-a zâmbit. Avea nişte obrăjori trandafirii şi 
nişte bucle! Nu m-am putu abţine să nu intru în vorbă cu 
doica şi să o întreb ce vârstă are copilul — avea 17 luni, mi-a 
spus — şi sunt sigură că discutam cu ea numai de un minut sau 
două, când, brusc, am privit în jos şi Shan nu mai era acolo. 
Lesa fusese tăiată... 

Lady Hoggin interveni: 

— Dacă ai fi acordat atenţia necesară îndatoririlor tale, 
nimeni nu s-ar fi strecurat să taie lesa. 

Domnişoara Carnaby părea gata să izbucnească în lacrimi. 
Poirot zise grăbit: 

— Şi ce s-a întâmplat în continuare? 

— Ei bine, normal că m-am uitat peste tot. Şi am strigat! L- 


am întrebat pe gardianul din parc dacă a văzut un om cu un 
câine pechinez, dar nu observase nimic de genul ăsta. Nu am 
ştiut ce să fac, aşa că am continuat să caut, dar în cele din 
urmă, evident, a trebuit să vin acasă. 

Domnişoara Carnaby se opri brusc. Poirot îşi putea imagina 
foarte bine scena care urmase. 

— Şi apoi aţi primit scrisoarea? Întrebă el. 

— A doua zi dimineaţa, cu prima poştă. Spunea că, dacă 
vreau să-l mai văd pe Shan Tung în viaţă, trebuia să trimit 
200 de lire în bancnote de o liră într-un pachet neînregistrat 
adresat unui căpitan Curtis. În Bloomsbury Road Square nr. 
38. Mai spunea că, dacă banii erau marcați sau dacă anunţam 
poliţia, atunci... Atunci urechile şi coada lui Shan Tung aveau 
să fie... Tăiate! 

Domnişoara Carnaby începu să suspine. 

— Ce groaznic, murmură ea. Cum pot oamenii să fie 
asemenea diavoli! 

Lady Hoggin continuă: 

— Spunea că, dacă trimit banii neîntârziat, Shan Tung va fi 
înapoiat în aceeaşi seară viu şi nevătămat, dar că, dacă după 
aceea mă duc la poliţie, Shan Tung o să fie cel care va avea de 
suferit... 

Domnişoara Carnaby murmură cu ochii în lacrimi: 

— Oh, Doamne, mi-e atât de teamă că şi acum... Desigur, 
domnul Poirot nu este chiar de la poliţie... 

Lady Hoggin interveni nerăbdătoare: 

— Deci vedeţi, domnule Poirot, că trebuie să fiţi foarte atent. 
Hercule Poirot se grăbi să-i risipească neliniştea. 

— Dar eu nu sunt de la poliţie. Investigația mea va fi 
condusă foarte discret, foarte liniştit. Puteţi fi figură, Lady 
Hoggin, că Shan Tung va fi în perfectă siguranţă. Asta vă 
garantez. 

Amândouă doamnele părură uşurate de cuvântul magic. 
Poirot continuă: 

— Aveţi aici scrisoarea? Lady Hoggin clătină din cap. 

— Nu, mi s-a spus să o pun împreună cu banii. 

— Şi aşa aţi făcut? 


— Da. 

— Hm, păcat! 

Domnişoara Carnaby zise veselă: 

— Dar mai avem lesa câinelui. Să o aduc? 

leşi din încăpere. Hercule Poirot profită de absenţa ei ca să 
pună câteva întrebări pertinente. 

— Amy Carnaby? Oh! E de treabă. Un suflet bun, deşi cam 
naiv, desigur. Am mai avut câteva doamne de companie şi 
toate erau proaste de-a binelea, desigur. Dar Amy îi este 
devotată lui Shan Tung şi a fost teribil de supărată de toată 
povestea — aşa cum era şi normal, după ce a căscat gura pe 
lângă cărucioare şi mi l-a neglijat pe micuțul meu iubit! 
Cameristele astea bătrâne sunt toate la fel, leşinate după copii! 
Nu, sunt destul de sigură că nu a avut nimic de-a face cu asta. 

— Nici nu pare genul, fii de acord Poirot. Dar cum câinele a 
dispărut când era în grija ei, trebuie să ne asigurăm de cinstea 
ei. De când lucrează pentru dumneavoastră? 

— De aproape un an. Am primit recomandări excelente 
pentru ea. A lucrat pentru bătrâna Lady Hartingfield până la 
moartea acesteia — cred că vreo zece ani. După aceea a avut 
grijă o vreme de o soră invalidă. Este cu adevărat o persoană 
deosebită — dar proastă, aşa cum v-am spus. 

Amy Carnaby se întoarse în acel moment, cu răsuflarea şi 
mai tăiată, şi scoase la iveală lesa câinelui pe care i-o dădu lui 
Poirot cu mare solemnitate, privindu-l cu speranţă. 

Poirot o cercetă atent. 

— Mais oui, zise el. Fără îndoială, a fost tăiată. 

Cele două femei aşteptară răbdătoare. 

— O să păstrez asta, spuse Poirot. 

Solemn, o puse în buzunar. Cele două femei oftară uşurate, 
în mod evident, făcuse ceea ce ele se aşteptau. 

III 

Era obiceiul lui Hercule Poirot să nu lase nimic necercetat. 

Deşi la prima vedere părea puţin probabil ca domnişoara 
Carnaby să fie altceva decât femeia prostuţă şi cam aiurită 
care părea să fie, Poirot reuşi să stea de vorbă cu o doamnă cu 
o înfăţişare oarecum amenințătoare, care era nepoata 


răposatei Lady Hartingfield. 

— Amy Carnaby? Făcu domnişoara Maltravers. Desigur, mi-o 
amintesc perfect. Avea un suflet bun şi se potrivea mănuşă cu 
mătuşa Julia. Era devotată câinilor şi citea nemaipomenit cu 
glas tare. Era şi foarte plină de tact — niciodată nu contrazicea 
un om invalid. Ce s-a întâmplat cu ea? Sper că nu are 
necazuri. Acum vreun an, i-am dat nişte referinţe pentru o 
femeie... Numele ei începe cu H... 

Poirot îi explică succint că domnişoara Carnaby încă lucra 
acolo. Fusese o mică problemă cu pierderea unui câine. 

— Amy Carnaby este devotată câinilor. Mătuşa mea a avut 
un pechinez pe care i l-a lăsat după moarte domnişoarei 
Carnaby, iar aceasta îl iubea foarte mult. Cred că a suferit 
foarte mult când a murit. Da, este un suflet tare bun. Desigur, 
nu este tocmai intelectuală. 

Hercule Poirot fu de acord că probabil domnişoara Carnaby 
nu putea fi descrisă ca intelectuală. 

În continuarea anchetei, află fără multe probleme cine era 
gardianul din parc cu care domnişoara Carnaby vorbise în 
acea după-amiază fatidică. Bărbatul îşi aminti incidentul în 
chestiune. 

— O doamnă între două vârste, destul de corpolentă, cam 
agitată, şi-a pierdut pechinezul. O ştiam bine din vedere — îşi 
aduce câinele aproape în fiecare după-amiază. Am văzut-o 
venind cu el. Era într-o stare teribilă când l-a pierdut. A venit 
în fugă la mine, întrebându-mă dacă nu am văzut pe cineva cu 
un câine pechinez! Bună întrebare! Grădinile sunt pline de 
câini, de toate rasele — terieri, pechinezi, şoricari, chiar şi 
ogari — avem de toate. Nu e probabil că aş remarca un 
pechinez mai mult decât pe altul. 

Hercule Poirot aprobă dând gânditor din cap. Apoi se duse în 
Bloomsbury Road Square nr. 38. 

Numerele 38, 39 şi 40 formau împreună hotelul Balaclava. 
Poirot urcă scările şi deschise uşa. Fu întâmpinat de 
semiobscuritate şi de miros de mâncare de varză, cu nişte 
reminiscenţe de la peştele afumat de la micul dejun. În stânga 
se găsea o masă de mahon pe care era o crizantemă tristă. 


Deasupra mesei, era agăţat un suport îmbrăcat în postav, în 
care erau ţinute scrisorile pentru oaspeţi. Poirot privi câteva 
minute gânditor tăblia, apoi deschise uşa din dreapta. Aceasta 
dădea într-un fel de salon cu măsuţe şi câteva aşa-zise fotolii, 
acoperite cu creton cu un model deprimant. Trei doamne 
bătrâne şi un gentleman în vârstă cu aspect fioros îşi ridicară 
capul şi îl priviră pe intrus cu o ură ucigătoare. Hercule Poirot 
Toşi şi se retrase. 

Merse mai departe pe coridor şi dădu de o scară. În dreapta, 
un culoar se bifurca în unghi drept spre ceea ce evident era 
sala de mese. 

Puțin mai departe pe acest culoar, se afla o uşă inscripționată 
„BIROU”. 

Poirot ciocăni şi, neprimind nici un răspuns, deschise uşa şi 
aruncă o privire înăuntru. Văzu un birou mare, acoperit de 
hârtii, însă nu se zărea nimeni. Se retrase, închizând din nou 
uşa. Intră în sala de mese. 

O fată cu înfăţişare tristă şi şorţ murdar îşi târşâia picioarele 
cărând un coşuleţ plin de cuțite şi furculiţe pe care le aşeza pe 
mese. 

Hercule Poirot rosti pe un ton de scuză: 

— Scuzaţi-mă, unde o pot găsi pe doamna directoare? Fata 
se uită la el cu o privire goală. 

— Nu ştiu, sunt sigură de asta. Hercule Poirot continuă: 

— Nu e nimeni în birou. 

— Nu ştiu unde ar putea fi, sunt sigură de asta. 

— Poate, zise Hercule Poirot răbdător şi insistent, aţi putea 
afla? 

Fata oftă. Oricât de îngrozitoare era rutina ei zilnica, acum 
era şi mai apăsătoare din cauza noii sarcini care i se 
încredințase. 

— Bine, să văd ce pot să fac, rosti ea tristă. 

Poirot îi mulţumi şi ieşi iarăşi pe hol, neîndrăznind să 
înfrunte privirile furioase ale ocupanților salonaşului. Se uita 
la suportul acoperit cu postav când un fâsâit şi un iz puternic 
de violete de Devonshire anunţă sosirea directoarei. 

Doamna Harte era plină de amabilitate. 


— Îmi pare foarte rău că nu eram în birou! Exclamă ea. 
Doreaţi o cameră? 

— Nu chiar, murmură Hercule Poirot. Mă întrebam dacă a 
stat aici, în ultima vreme, un prieten de-al meu. Un căpitan 
Curtis. 

— Curtis! Exclamă doamna Harţe. Căpitanul Curtis? Oare 
unde am mai auzit numele ăsta? 

Poirot nu putea să-i fie de ajutor. Ea clătină nedumerită din 
cap. 

— Aşadar, nu aţi avut aici un căpitan Curtis, zise el. 

— Ei bine, nu de curând, asta-i sigur. Şi totuşi, numele îmi 
este familiar cu siguranţă. Puteţi să mi-l descrieţi pe prietenul 
dumneavoastră? 

— Asta ar fi cam dificil, răspunse el. Bănuiesc că uneori se 
întâmplă să sosească scrisori pentru persoane care, de fapt, nu 
stau aici. 

— Se mai întâmplă, desigur. 

— Ce faceţi cu aceste scrisori? 

— Păi, le ţinem un timp. Asta probabil înseamnă că persoana 
în cauză va sosi în scurt timp. Desigur, dacă scrisorile sau 
pachetele rămân aici multă vreme şi nimeni nu le cere, sunt 
returnate la poştă. 

Hercule Poirot dădu gânditor din cap şi spuse: 

— Înţeleg. Apoi adăugă: Lucrurile stau în felul următor: i-am 
scris o scrisoare prietenului meu aici. 

Chipul doamnei Harţe se lumină. 

— Asta explică lucrurile. Trebuie să fi observat numele pe un 
plic. Însă avem atât de mulţi domni foşti militari care stau sau 
care au trecut pe aici... Daţi-mi voie să verific. 

Se uită la suport. Hercule Poirot zise: 

— Nu e acolo acum. 

— Bănuiesc că trebuie să fi fost returnată poştaşului. Îmi 
pare atât de rău. Sper că nu era nimic important. 

— Nu, nu avea importanţă. 

Se îndreptă spre uşă, urmat de doamna Harţe, învăluită în 
mirosul ei puternic de violete. 

— Dacă apare prietenul dumneavoastră... 


— Este puţin probabil. Probabil că m-am înşelat... 

— Tarifele noastre sunt foarte moderate, zise doamna Harţe. 
Cafeaua după masă este gratuită. Dacă vă interesează să 
vedeţi vreuna dintre camerele noastre... 

Cu mare greutate, Hercule Poirot evadă. 

IV 

Salonul doamnei Samuelson era mai mare, mai bogat 
mobilat şi se bucura chiar şi de mai multă căldură sufocantă 
de la — calorifere decât cel al lui Lady Hoggin. Ameţit, Hercule 
Poirot îşi croi drum printre mese aurite şi un masiv grup 
statuar. 

Doamna Samuelson era mai înaltă decât Lady Hoggin şi avea 
părul decolorat cu peroxid. Pechinezul ei se numea Nanki Poo. 
Ochii ei exoftalmici îl cercetară cu aroganță pe Hercule Poirot. 
Domnişoara Keble, doamna de companie a lui Lady 
Samuelson, era slabă şi uscăţivă, pe cât era domnişoara 
Carnaby de durdulie, dar era şi ea volubilă şi uşor agitată. Şi 
ea fusese învinovăţită pentru dispariţia lui Nanki Poo. 

— Dar, serios, domnule Poirot, a fost cel mai uimitor lucru. 
Totul s-a petrecut într-o secundă. Eram lângă Harrods. O doică 
m-a întrebat cât e ceasul... 

Poirot o întrerupse: 

— O doică? 

— Da. Şi avea un copilaş atât de dulce! Un micuţ drăgălaş. 
Avea nişte obrăjori rozalii încântători. Se spune că în Londra 
copiii nu par sănătoşi, însă sunt sigură... 

— Ellen, rosti doamna Samuelson. Domnişoara Keble roşi, se 
bâlbâi şi apoi tăcu. Doamna Samuelson spuse cu ironie 
usturătoare: 

— Şi în timp ce domnişoara Keble se apleca asupra unui 
cărucior cu care nu avea nimic de-a face, acest ticălos 
obraznic a tăiat lesa lui Nanki Poo şi a dispărut cu el. 

Domnişoara Keble murmură cu ochii în lacrimi: 

— S-a întâmplat într-o secundă. M-am uitat şi drăgălaşul 
dispăruse — în mână îmi rămăsese numai lesa tăiată. Poate 
doriţi să o vedeţi, domnule Poirot? 

— În nici un caz, replică Poirot grăbit. Nu dorea să facă o 


colecţie de lese tăiate. Înţeleg, continuă el, că la scurt timp 
după aceea aţi primit o scrisoare? 

Povestea urmă exact acelaşi curs: scrisoarea, ameninţări cu 
violenţe asupra urechilor şi cozii lui Nanki Poo. Numai două 
lucruri difereau — suma cerută (300 de lire) şi adresa la care să 
fie trimisă (de data asta era un comandant Blackleigh, hotel 
Harrington, Clonmel Gardens 76, Kensington). 

Doamna Samuelson continuă: 

— Când l-am primit în siguranţă înapoi pe Nanki Poo, m-am 
dus eu însămi la acel hotel, domnule Poirot. La urma urmelor, 
trei sute de lire sunt trei sute de lire. 

— Adevărat. 

— Primul lucru pe care l-am văzut a fost scrisoarea mea cu 
banii într-un fel de suport din hol. În timp ce o aşteptam pe 
proprietăreasă, am pus plicul în buzunar. Din păcate... 

— Din păcate, când l-aţi deschis, conţinea numai o foaie albă 
de hârtie, interveni Poirot. 

— Cum de aţi ştiut? Doamna Samuelson se întoarse spre el 
plină de admiraţie. 

Poirot ridică din umeri. 

— Evident, chere Madame, hoţul a avut grijă să recupereze 
banii înainte să înapoieze câinele. Apoi a înlocuit banii cu o 
hârtie goală şi a pus înapoi în suport scrisoarea, în caz că 
absenţa ei ar fi fost observată. 

— Nici un comandant Blackleigh nu a stat vreodată acolo. 

Poirot zâmbi. 

— Şi, evident, soţul meu a fost extrem de enervat de toată 
povestea. De fapt, a fost livid — absolut livid! 

Poirot murmură prudent: 

— Nu l-aţi... hm... Consultat înainte să trimiteţi banii? 

— Sigur că nu! Replică doamna Samuelson cu hotărâre. 
Poirot o privi interogativ şi doamna îi explică: 

— Nu aş fi riscat nici o clipă. Bărbaţii sunt atât de ciudaţi 
când vine vorba de bani! Jacob ar fi insistat să mergem la 
poliţie. Nu puteam să risc asta. Bietul meu Nanki Poo! Orice 
putea să i se întâmple! Desigur, a trebuit să-i spun soţului meu 
după aceea, deoarece a trebuit să-i explic de ce am scos banii 


din bancă. 

— Înţeleg, înţeleg, murmură Poirot. 

— Şi niciodată nu l-am văzut atât de furios. Bărbaţii, 
murmură doamna Samuelson aranjându-şi frumoasa brățară 
cu diamante şi răsucindu-şi inelele pe degete, nu se gândesc la 
nimic decât la bani. 

V 

Hercule Poirot luă liftul spre biroul lui Sir Joseph Hoggin, îşi 
trimise cartea de vizită şi i se spuse că pe moment Sir Joseph 
era ocupat, dar că îl va primi imediat. În cele din urmă, o 
blondă arogantă ieşi din biroul lui Sir Joseph ţinând în mâini 
un teanc de hârtii. În trecere, îi aruncă micuţului detectiv 
caraghios o privire dispreţuitoare. 

Sir Joseph stătea la biroul lui imens de mahon. Pe bărbie 
avea o urmă de ruj. 

— Ei bine, domnule Poirot? Luaţi loc. Aveţi ceva veşti pentru 
mine? 

— Întreaga afacere este extrem de simplă. În fiecare caz, 
banii au fost trimişi la una dintre acele pensiuni sau hoteluri 
particulare unde nu există portar sau valet şi unde un mare 
număr de oaspeţi vin şi pleacă încontinuu, printre ei fiind şi 
foarte mulţi foşti militari. Nimic mai simplu pentru cineva să 
intre, să scoată scrisoarea din suportul pentru corespondenţă, 
fie s-o ia cu totul, fie să ia banii şi să-i înlocuiască cu o foaie 
albă de hârtie. Prin urmare, în fiecare din cazuri, urma se 
sfârşeşte brusc într-o fundătură. 

— Adică, nu aveţi idee cine e individul ăsta? 

— Am anumite idei. Va dura câteva zile să le lămuresc. Sir 
Joseph îl privi curios. 

— Bună treabă. Atunci, când veţi avea ceva de raportat... 

— Vă voi căuta acasă. 

— Dacă daţi de capăt acestei afaceri, va fi o treabă grozavă, 
afirmă Sir Joseph. 

— Nu se pune problema să nu reuşesc. Hercule Poirot 
reuşeşte întotdeauna. 

Sir Joseph Hoggin îl privi pe detectiv şi rânji. 

— Sunteţi destul de sigur pe dumneavoastră, nu-i aşa? 


Întrebă el. 

— Am toate motivele. 

— Ei bine, vedeţi dumneavoastră, Sir Joseph se lăsă pe 
spătarul scaunului, trufia merge înaintea căderii. 

VI 

Stând în faţa caloriferului electric — modelul lui geometric 
oferindu-i o mulţumire liniştită — Hercule Poirot dădea 
indicaţii valetului şi totodată omului său bun la toate. 

— Ai înţeles, Georges? 

— Perfect, sir. 

— Cel mai probabil, un apartament sau o garsonieră. În mod 
sigur se află într-o anumită zonă: la sud de parc, la est de 
biserica Kensington, la vest de Knightsbridge Barracks şi la 
nord de Fulham Road. 

— Înţeleg perfect, sir. 

— Un caz curios, murmură Poirot. S-a dat dovadă aici de un 
talent clar pentru organizare. Şi mai este, desigur, 
invizibilitatea surprinzătoare a actorului principal — Leul din 
Nemeea însuşi, dacă îl pot boteza astfel. Da, un mic caz 
interesant. Aş fi vrut să-mi placă mai mult de clientul meu — 
dar, din nefericire, seamănă cu un fabricant de săpunuri din 
Liège, care şi-a otrăvit soţia ca să se însoare cu secretara lui 
blondă. Unul dintre succesele mele de început. 

Georges clătină din cap şi rosti grav: 

— Blondele astea, sir, sunt vinovate pentru o mulţime de 
necazuri. 

VII 

Trei zile mai târziu, nepreţuitul Georges zise: 

— Aceasta este adresa, sir. 

Hercule Poirot luă bucăţica de hârtie care îi era înmânată. 

— Excelent, bunul meu Georges. Şi în ce zi a săptămânii? 

— Joia, sir. 

— Joia. Şi astăzi, din fericire, este joi. Deci să nu mai 
zăbovim. 

Douăzeci de minute mai târziu, Hercule Poirot urca scările 
unui obscur bloc de apartamente, ascuns pe o micuță stradă 
laterală care se ramifica dintr-una mai elegantă. Numărul 10 


din clădirea Rosholm se afla la etajul trei şi ultimul, şi blocul 
nu avea lift. Poirot se chinui să urce scara îngustă şi răsucită 
ca un tirbuşon. 

Se opri ca să-şi tragă sufletul pe palierul de la ultimul etaj şi 
din spatele uşii cu numărul 10 un sunet nou sparse tăcerea — 
lătratul ascuţit al unui câine. 

Hercule Poirot dădu din cap cu un zâmbet uşor pe buze. 
Apăsă pe butonul soneriei de la numărul 10. 

Lătratul se înteţi — paşi se apropiară de uşă, aceasta se 
deschise... 

Domnişoara Amy Carnaby se dădu înapoi şi îşi duse mâna 
spre pieptul generos. 

— Îmi daţi voie să intru? Întrebă Hercule Poirot şi pătrunse 
în încăpere fără să mai aştepte un răspuns. 

În dreapta, era o uşă care dădea spre un salon şi Hercule 
Poirot intră. În spatele lui, domnişoara Carnaby îl urma ca în 
vis. 

Camera era foarte mică şi înghesuită. Printre mulţimea de 
mobile se zărea o persoană — o femeie în vârstă întinsă pe o 
sofa în apropierea unui foc de gaz. Când Poirot intră, un 
pechinez sări de pe canapea şi se apropie scoțând câteva 
lătrături ascuţite şi bănuitoare. 

— Aha, făcu Poirot. Actorul principal! Te salut, micuţule 
prieten! 

Se aplecă, întinzând mâna. Câinele o adulmecă, ţinându-şi 
aţintiţi ochii inteligenţi asupra detectivului. Domnişoara 
Carnaby murmură slab: 

— Deci ştiţi? 

Hercule Poirot confirmă cu o înclinare a capului. 

— Da, ştiu. O privi pe femeia de pe canapea. Sora dumitale, 
bănuiesc. 

Domnişoara Carnaby rosti mecanic: 

— Da, Emily, acesta... Acesta este domnul Poirot. Emily 
Carnaby scoase o mică exclamaţie: 

— Oh! 

Amy Carnaby zise: -Augustus... 

Câinele pechinez o privi, dădu din coadă şi îşi reluă 


cercetarea mâinii lui Poirot. Din nou, coada i se mişcă uşor. 
Poirot ridică blând câinele şi se aşeză cu el pe genunchi. 

— Aşadar, am capturat Leul din Nemeea, spuse el. Misiunea 
mea a luat sfârşit. 

Amy Carnaby rosti cu o voce aspră şi uscată: 

— Chiar ştiţi totul? 

Poirot înclină din cap afirmativ. 

— Cred că da. Aţi organizat această afacere — iar Augustus 
vă ajută. Aţi luat câinele stăpânei dumneavoastră pentru 
plimbarea obişnuită, l-aţi adus aici şi aţi mers în parc cu 
Augustus. Gardianul de acolo v-a văzut cu un pechinez, ca de 
obicei. Dădaca, dacă am fi găsit-o vreodată, ar fi confirmat că 
aveaţi un pechinez când aţi vorbit cu ea. Apoi, în timp ce 
stăteaţi de vorbă, aţi tăiat lesa şi Augustus, dresat de 
dumneavoastră, a şters-o de îndată şi a venit direct acasă. 
Câteva minute mai târziu, aţi dat alarma că a fost furat 
câinele. 

Se aşternu o pauză. Apoi domnişoara Carnaby se îndreptă de 
spate cu o oarecare demnitate patetică. 

— Da, afirmă ea. Totul este adevărat. Nu... Nu am nimic de 
spus. 

Femeia invalidă de pe canapea începu să plângă uşor. 

— Chiar nimic, mademoiselle? Întrebă Poirot. Domnişoara 
Carnaby răspunse: 

— Nimic. Am fost hoaţă - şi acum am fost dată în vileag. 

— Nu aveţi nimic de spus... În apărarea dumneavoastră? 
Murmură Poirot. 

Pe obrajii albi ai lui Amy Carnaby apărură brusc pete roşii. 

— Nu... Nu regret ce am făcut, afirmă ea. Cred că sunteţi un 
om bun, domnule Poirot, şi că este posibil să înţelegeţi. 
Vedeţi, mi-a fost atât de groaznic de frică! 

— Frică? 

— Da, bănuiesc că este dificil pentru un gentleman să 
înțeleagă. Dar vedeţi, eu nu sunt deloc o femeie deşteaptă, nu 
am pregătire şi îmbătrânesc — şi sunt atât de îngrozită de 
viitor. Nu am fost în stare să economisesc nimic — cum am 
putea eu şi Emily să subzistăm? 


— Şi, pe măsură ce îmbătrânesc şi devin tot mai 
neputincioasă, nu mă va mai vrea nimeni. Vor dori pe cineva 
tânăr şi energic. Am cunoscut atâţia oameni ca mine — nimeni 
nu te vrea şi trăieşti într-o singură cameră; nu te poţi bucura 
nici măcar de căldura focului şi nu ai prea multe de mâncare, 
iar în cele din urmă nu-ţi mai poţi plăti nici măcar chiria 
pentru cameră... Există aziluri, desigur, dar nu este foarte 
simplu să ajungi acolo dacă nu ai nişte prieteni influenţi, şi eu 
nu am. Mai sunt atâtea femei ca mine — doamne de companie 
sărace — femei fără pregătire, inutile, care nu au nimic de 
aşteptat decât o frică de moarte... 

Vocea i se frânse. Apoi continuă: 

— Aşa că... Unele dintre noi ne-am adunat şi... Şi ne-am 
gândit la asta. Augustus a fost cel care ne-a dat ideea. Vedeţi, 
majoritatea oamenilor nu pot deosebi un pechinez de altul. 
(La fel cum facem cu chinezii.) Desigur, e ridicol. Nimeni care 
se pricepe nu ar putea să-l confunde pe Augustus cu Nanki 
Poo sau cu Shan Tung, sau cu orice alt pechinez. În primul 
rând, el este mult mai inteligent şi mult mai frumos, dar, aşa 
cum am spus, pentru cei mai mulţi oameni un pechinez este 
doar un pechinez. Augustus mi-a dat ideea — asta, combinat cu 
faptul că atât de multe femei bogate au pechinezi. 

Poirot spuse cu un zâmbet slab: 

— Trebuie să fi fost foarte profitabil — estorcare! Câte sunteţi 
în... Bandă? Sau poate mai bine aş întreba câte operaţiuni au 
fost duse la bun sfârşit? 

Domnişoara Carnaby răspunse simplu: 

— Shan Tung a fost al şaisprezecelea. Hercule Poirot ridică 
mirat din sprâncene. 

— Felicitări! Organizarea dumneavoastră trebuie să fi fost 
într-adevăr excelentă. 

Emily Carnaby interveni: 

— Amy a fost mereu bună la organizare. Tată nostru -— a fost 
vicar de Kellington în Essex — spunea mereu că Amy era de-a 
dreptul genială la planificare. Ea făcea mereu toate 
aranjamentele pentru evenimentele sociale, bazare şi lucruri 
de soiul ăsta. 


Poirot se înclină uşor şi spuse: 

— Sunt de acord. Ca infractor, mademoiselle, sunteţi de prim 
rang. 

— Infractor! Exclamă Amy Carnaby. Oh, Doamne, bănuiesc 
că asta şi sunt. Dar... Dar nu m-am simţit astfel niciodată. 

— Cum v-aţi simţit? 

— Desigur, aveţi dreptate. Am încălcat legea. Dar vedeţi... 
Cum să vă explic? Aproape toate aceste femei care ne 
angajează sunt atât de nepoliticoase şi de rele! De pildă, lui 
Lady Hoggin nici că-i pasă ce îmi spune. Ieri mi-a spus că 
tonicul ei are un gust neplăcut şi practic m-a acuzat că i-am 
făcut ceva. Lucruri de felul ăsta... Domnişoara Carnaby se 
înroşi. Este foarte neplăcut. Şi să nu poţi să spui ceva sau să 
dai vreo replică doare şi mai tare, dacă înţelegeţi ce vreau să 
spun. 

— Înţeleg ce vreţi să spuneţi, zise Hercule Poirot. 

— Apoi, să vezi cum banii sunt aruncaţi cu atâta uşurinţă — 
este întristător. Uneori, Sir Joseph obişnuia să vorbească 
despre vreo lovitură pe care a dat-o în City — ceva care uneori 
mi se părea (desigur, eu am doar un creier de femeie şi nu 
înţeleg chestiunile financiare) de-a dreptul necinstit. Vedeţi, 
domnule Poirot, toate astea m-au tulburat şi m-au făcut să 
simt că a lua ceva bani de la aceşti oameni care sigur nu le vor 
simţi lipsa şi care nu au avut prea multe scrupule când i-au 
căpătat... Ei bine, nu părea deloc ceva greşit. 

— Un Robin Hood modern, murmură Poirot. Spuneţi-mi, 
domnişoară Carnaby, aţi fost vreodată nevoite să puneţi în 
practică amenințările din scrisorile dumneavoastră? 

— Ameninţări? 

— Aţi fost vreodată nevoite să mutilaţi animalele aşa cum 
desenaţi? 

Domnişoara Carnaby îl privi îngrozită. 

— Desigur, nici prin cap nu mi-ar fi trecut să fac una ca asta! 
A fost doar... Doar o undă de dramatism. 

— Foarte dramatic! Chiar a funcţionat. 

— Ei bine, ştiam că aşa se va întâmpla. Ştiam cum m-aş fi 
simţit eu în legătură cu Augustus şi, desigur, trebuia să mă 


asigur că aceste femei nu spuneau nimic soţilor lor decât după 
aceea. Planul a funcţionat minunat de fiecare dată. În nouă 
cazuri din zece, doamna de companie a primit scrisoarea cu 
banii ca să o pună la poştă. De obicei o deschideam cu 
ajutorul aburilor, luam banii şi îi înlocuiam cu hârtie. O dată 
sau de două ori, femeia respectivă a pus chiar ea scrisoarea la 
poştă. Atunci, desigur, doamna de companie trebuia să se 
ducă la hotel şi să ia scrisoarea din suport. Dar şi asta era 
destul de simplu. 

— Şi partea cu dădaca? Era mereu o dădacă? 

— Ei bine, domnule Poirot, se ştie că fetele bătrâne sunt 
cunoscute ca fiind prostesc de sentimentale când vine vorba 
de bebeluşi. Aşa că era ceva absolut normal să fie total 
absorbite de un bebeluş şi să nu observe nimic. 

Hercule Poirot oftă şi spuse: 

— Psihologia dumneavoastră e excelentă, organizarea este 
de primă clasă şi sunteţi o actriţă grozavă. Jocul 
dumneavoastră actoricesc de zilele trecute, când am stat de 
vorbă cu Lady Hoggin a fost ireproşabil. Să nu vă gândiţi cu 
desconsideraţie la propria persoană, domnişoară Carnaby. 
Poate că sunteţi ceea ce este considerat o femeie fără 
pregătire, însă creierul sau curajul dumneavoastră este fără 
reproş. 

Domnişoara Carnaby spuse cu un zâmbet slab: 

— Şi totuşi, am fost descoperită, domnule Poirot. 

— Numai de mine. Asta era inevitabil! Când am stat de 
vorbă cu doamna Samuelson, mi-am dat seama că răpirea lui 
Shan Tung făcea parte dintr-o serie. Deja aflasem că vi se 
lăsase moştenire un pechinez şi că aveaţi o soră invalidă. Nu a 
trebuit decât să-i cer nepreţuitului meu servitor să caute un 
mic apartament pe o anumită rază, locuit de o doamnă 
invalidă care are un câine pechinez şi o soră care o vizitează o 
dată pe săptămână, în ziua ei liberă. A fost simplu. 

Amy Carnaby se ridică. 

— Aţi fost foarte amabil, spuse ea. Asta îmi dă curaj să vă 
cer o favoare. Ştiu că nu pot să scap de pedeapsă pentru ceea 
ce am făcut. Bănuiesc că voi fi trimisă la închisoare. Dar dacă 


aţi putea, domnule Poirot, să evitaţi oarecum publicitatea... 
Este atât de supărător pentru Emily — şi pentru cei câţiva care 
ne-au cunoscut din vremurile de altădată. Presupun că nu pot 
merge la închisoare sub un nume fals? Sau ceea ce vă cer este 
ceva foarte greşit? 

— Cred că pot face mai mult decât atât, zise Hercule Poirot. 
Dar mai întâi de toate trebuie să lămurim foarte bine un lucru. 
Pungăşia asta trebuie să înceteze. Gata cu câinii care dispar! 
Toate asta s-au terminat! 

— Da! Sigur că da! 

— Şi banii luaţi de la Lady Hoggin trebuie înapoiaţi. Amy 
Carnaby traversă camera, deschise sertarul unui birou şi se 
întoarse cu un teanc de bancnote pe care i-l înmâna lui Poirot. 

— Aveam de gând să-i pun astăzi la fondul comun. Poirot luă 
banii şi îi numără, apoi se ridică. 

— Domnişoară Carnaby, cred că s-ar putea să reuşesc să-l 
conving pe Sir Joseph să nu depună plângere. 

— Oh, domnule Poirot! 

Amy Carnaby îşi împreună mâinile. Emily scoase un strigăt 
de bucurie. Augustus latră şi dădu din coadă. 

— Cât despre tine, mon ami, i se adresă Poirot, este ceva ce 
mi-aş dori să-mi poţi da. Am nevoie de mantia ta de 
invizibilitate. În toate aceste cazuri, nimeni nu a bănuit nici 
măcar pentru o clipă că mai era implicat un al doilea câine. 
Augustus are pielea invizibilă de leu. 

— Desigur, domnule Poirot, conform legendelor, pechinezii 
chiar erau odinioară lei. Şi încă au o inimă de leu! 

— Bănuiesc că Augustus este câinele pe care vi l-a lăsat Lady 
Hartingfield şi despre care se ştie că a murit? Nu v-a fost 
niciodată teamă să-l lăsaţi să vină singur acasă printre maşini? 

— Oh, nu, domnule Poirot, Augustus este foarte atent la 
trafic. L-am dresat cu mare atenţie. A înţeles chiar şi regula 
străzilor cu sens unic! 

— În cazul ăsta, este mai deştept decât mulţi oameni! 

VIII 

Sir Joseph îl primi pe Hercule Poirot în biroul lui. 

— Ei bine, domnule Poirot, spuse el. V-aţi ţinut de 


promisiune? 

— Daţi-mi voie să vă pun mai întâi o întrebare, zise Poirot 
aşezându-se. Ştiu cine este infractorul şi cred că pot să aduc 
suficiente dovezi ca această persoană să fie condamnată. Dar 
în acest caz mă îndoiesc că vă veţi recupera vreodată banii. 

— Să nu capăt înapoi banii mei? Sir Joseph se făcu stacojiu 
la faţă. 

Hercule Poirot continuă: 

— Dar eu nu sunt poliţist. Acţionez în acest caz numai şi 
numai în interesul dumneavoastră. Cred că pot să vă 
recuperez toţi banii, dacă nu sunt luate măsuri legale. 

— Hm! Făcu Sir Joseph. Trebuie să mă gândesc puţin la asta. 

— Este decizia dumneavoastră. Corect vorbind, cred că ar 
trebui ca, în interesul public, să urmaţi procedurile legale. 
Majoritatea oamenilor aşa ar spune. 

— Nu mă îndoiesc că aşa ar face, zise Sir Joseph tăios. Nu ar 
fi banii lor cei care s-ar duce pe apa sâmbetei. Dacă urăsc ceva 
este să fiu păcălit. Nimeni nu m-a păcălit pe mine ca apoi să 
scape. 

— Aşadar, ce hotărâți? 

Sir Joseph lovi masa cu pumnul. 

— O să iau banii! Nimeni nu o să poată spune că a şters-o cu 
două sute de lire din banii mei. 

Hercule Poirot se ridică, se duse la o măsuţă, scrise un cec 
pentru două sute de lire şi i-l înmâna lui Sir Joseph. Acesta 
spuse cu o voce slabă: 

— Ei, să fiu al naibii! Cine este tipul ăsta? Poirot clătină din 
cap. 

— Dacă acceptaţi banii, nu trebuie să puneţi întrebări. Sir 
Joseph îndoi cecul şi îl puse în buzunar. 

— Păcat! Dar banii contează. Cât vă datorez, domnule 
Poirot? 

— Onorariul meu nu va fi mare. Aceasta a fost, aşa cum am 
mai spus, o chestiune foarte neimportantă. Făcu o pauză, apoi 
adăugă: în ziua de azi, aproape toate cazurile mele sunt cazuri 
de crimă... 

Sir Joseph tresări uşor. 


— Trebuie să fie interesant, comentă el. 

— Uneori. Destul de ciudat, dumneavoastră mi-aţi adus 
aminte de unul dintre primele mele cazuri din Belgia, cu mulţi 
ani în urmă - protagonistul semăna foarte mult cu 
dumneavoastră la înfăţişare. Era un fabricant bogat de săpun. 
Şi-a otrăvit nevasta ca să fie liber să se însoare cu secretara... 
Da, asemănarea este remarcabilă... 

Un sunet slab scăpă printre buzele lui Sir Joseph care 
căpătaseră o ciudată culoare albastră. Nuanţa roşcovană din 
obrajii lui dispăruse cu totul. Ochii, care parcă îi ieşeau din 
orbite, îl priveau ţintă pe Poirot. Alunecă uşor în scaun. 

Apoi, cu o mână tremurătoare, scotoci în buzunar. Scoase 
cecul şi îl rupse bucățele. 

— Gata, s-a dus! Consideraţi-l onorariul dumneavoastră. 

— Oh, dar Sir Joseph, onorariul meu nu ar fi fost deloc atât 
de mare. 

— E în regulă. Păstraţi-l. 

— O să-l trimit la o asociaţie de caritate. 

— Trimiteţi-l unde naiba poftiţi! Poirot se aplecă în faţă şi 
spuse: 

— Cred că nu are rost să subliniez, Sir Joseph, că, în locul 
dumneavoastră, aş face bine să fiu extrem de atent. 

Cu o voce aproape inaudibilă, Sir Joseph răspunse: 

— Nu vă faceţi griji. O să fiu foarte atent. 

Hercule Poirot părăsi clădirea, spunând ca pentru sine în 
timp ce cobora treptele: 

— Deci am avut dreptate. 

IX 

Lady Hoggin îi spuse soţului ei: 

— Ce ciudat, tonicul ăsta are alt gust — nu mai este aşa de 
amar. Mă întreb de ce oare? 

— Farmaciştii, mârâi Sir Joseph. Nişte indivizi neglijenţi. De 
fiecare dată fac lucrurile diferit. 

Lady Hoggin rosti cu îndoială: 

— Bănuiesc că asta trebuie să fie. 

— Sigur că asta este. Ce altceva ar putea fi? 

— Omul acela a descoperit ceva legat de Shan Tung? 


— Da. Mi-am recuperat banii. 

— Cine era făptaşul? 

— Nu a spus. Un tip foarte închis acest Hercule Poirot. Dar 
nu trebuie să-ţi faci griji. 

— E un omuleţ ciudat, nu-i aşa? 

Sir Joseph se cutremură uşor şi aruncă o privire furişă în sus, 
de parcă ar fi simţit prezenţa invizibilă a lui Hercule Poirot în 
spatele lui. Avea impresia că o să simtă mereu asta. 

— E un diavol al naibii de deştept! Zise şi în sinea lui gândi: 
„Greta poate să se ducă la naiba! Nu o să-mi risc eu gâtul 
pentru vreo afurisită de blondă platinată!” 

X 

— Oh! Amy Carnaby privi neîncrezătoare la cecul de două 
sute de lire şi strigă: Emily! Emily! Ascultă aici! 

Dragă domnişoară Carnaby, Permiteţi-mi să aduc şi eu o 
contribuție la Fondul dvs. Meritoriu înainte de închiderea 
acestuia. Al dumneavoastră sincer, Hercule Poirot 

— Amy, rosti Emily Carnaby, ai avut un noroc incredibil. 
Gândeşte-te unde ai putea fi acum. 

— Wormwood Scrubs — sau oare Holloway? Murmură Amy 
Carnaby. Însă acum totul s-a terminat, nu-i aşa, Augustus? 
Gata cu plimbările în parc cu mămica sau cu prietenele ei şi 
cu o pereche de foarfece. O nostalgie îndepărtată îi apăru în 
privire şi oftă. Dragul de Augustus! Ce păcat! Este atât de 
deştept... Poate fi învăţat orice... 

Capitolul 2 

HIDRA DIN LERNA 

Hercule Poirot îl privi încurajator pe bărbatul aşezat în faţa 
lui. 

Doctorul Charles Oldfield avea în jur de patruzeci de ani. Era 
blond, uşor cărunt la tâmple, iar în ochii albaştri se citea o 
expresie îngrijorată. Era vag adus de spate şi atitudinea lui era 
uşor ezitantă. Mai mult, părea să-i fie greu să treacă la subiect. 

Bâlbâindu-se uşor, spuse: 

— Am venit la dumneavoastră, domnule Poirot, cu o cerere 
cam ciudată. Iar acum, că sunt aici, îmi vine să dau bir cu 
fugiţii. Fiindcă, aşa cum îmi dau seama foarte bine acum, este 


genul de lucru în legătură cu care nimeni nu poate să facă 
absolut nimic. 

— Lăsaţi-mă pe mine să apreciez, murmură Hercule Poirot. 

— Nu ştiu de ce am crezut că s-ar putea... Mormăi Oldfield 
şi se întrerupse. 

Hercule Poirot termină fraza: 

— Că s-ar putea să vă ajut? Eh bien, poate că sunt în stare. 
Spuneţi-mi care este problema dumneavoastră. 

Oldfield se îndreptă de spate. Poirot remarcă încă o dată cât 
de speriat şi de istovit arăta. Oldfield continuă, cu o notă de 
disperare în voce: 

— Vedeţi, nu are rost nici să merg la poliţie. Nu pot să facă 
nimic. Şi totuşi... În fiecare zi e din ce în ce mai rău. Eu... Nu 
ştiu ce să fac. 

— Ce anume devine din ce în ce mai rău? 

— Zvonurile... Oh, este destul de simplu, domnule Poirot. Cu 
puţin peste un an în urmă, soţia mea a murit. Era invalidă de 
câţiva ani. Toată lumea spune că eu am omorât-o! Că am 
otrăvit-o! 

— Aha! Şi aţi otrăvit-o? 

— Domnule Poirot! 

Doctorul Oldfield sări în picioare. 

— Calmaţi-vă, spuse Hercule Poirot. Şi luaţi loc. Vom spune 
deci că nu v-aţi otrăvit soţia. Îmi închipui că aveţi cabinetul 
într-un târg de provincie... 

— Da. Market Loughborough... În Berkshire. Întotdeauna am 
fost conştient că este genul de loc unde oamenii bârfesc mult, 
însă nu mi-am închipuit niciodată că ar putea ajunge la 
asemenea proporții. Îşi trase scaunul puţin mai aproape. 
Domnule Poirot, nu aveţi idee prin ce am trecut. La început, 
nu am ştiut ce se întâmplă. Am observat, într-adevăr, că 
oamenii erau mai puţin prietenoşi, că aveau tendinţa să mă 
evite, dar am pus-o pe seama... Recentei mele pierderi. Apoi a 
devenit mai evident. Oamenii pur şi simplu traversează strada 
ca să evite să stea de vorbă cu mine. Cabinetul meu se duce de 
râpă. Oriunde mă duc, sunt conştient de vocile scăzute, de 
privirile neprietenoase care mă urmăresc în timp ce limbile 


răutăcioase îşi împrăştie otrava prin şoapte. Am primit chiar şi 
două, trei scrisori — nişte lucruri abjecte. Făcu o pauză, apoi 
continuă: Şi... Nu ştiu ce să fac. Nu ştiu cum să mă lupt contra 
acestei... Acestei reţele dezgustătoare de minciuni şi 
suspiciuni. Cum poate cineva contrazice ceea ce nu este 
niciodată spus deschis în față? Sunt neputincios — prins în 
capcană - şi sunt distrus încet şi fără milă. 

Poirot dădu gânditor din cap. 

— Da. Zvonul este într-adevăr Hidra cu nouă capete din 
Lerna şi nu poate fi exterminată, căci de îndată ce un cap îi 
este tăiat, îi cresc două în loc. 

— Aşa este, fu de acord doctorul Oldfield. Nu pot să fac 
nimic — nimic! Am apelat la dumneavoastră în ultimă instanţă, 
dar nu cred nici o clipă că puteţi face ceva. 

Hercule Poirot rămase tăcut pentru câteva minute, apoi 
spuse: 

— Nu aş fi atât de sigur. Problema dumneavoastră mă 
interesează, doctore Oldfield. Mi-ar plăcea să-mi încerc 
norocul să distrug acest monstru cu multe capete. Mai întâi, 
spuneţi-mi ceva mai multe despre împrejurările care au dat 
naştere acestor bârfe răutăcioase. Spuneţi că soţia 
dumneavoastră a murit cu puţin peste an în urmă. Care a fost 
cauza morţii? 

— Ulcer gastric. 

— A existat o autopsie? 

— Nu. Suferea din cauza problemelor gastrice de o perioadă 
de timp considerabilă. 

Poirot dădu înţelegător din cap. 

— Iar simptomele de inflamație gastrică şi de otrăvire cu 
arsenic sunt foarte asemănătoare — un fapt ştiut de toată 
lumea azi. În ultimii zece ani, au existat cel puţin patru cazuri 
de crimă senzaţionale, în care victima a fost îngropată fără 
nici un fel de bănuieli cu diagnosticul de gastrită scris pe 
certificatul de deces. Soţia dumneavoastră era mai tânără sau 
mai în vârstă? 

— Era cu cinci ani mai mare. 

— Câţi ani aţi fost căsătoriţi? 


— Cincisprezece ani. 

— A lăsat vreo moştenire? 

— Da. Era o femeie destul de bogată. A lăsat, în mare, vreo 
treizeci de mii de lire. 

— O sumă foarte utilă. V-a fost lăsată dumneavoastră? 

— Da. 

— Vă înţelegeaţi bine cu soţia? 

— Da, sigur. 

— Fără certuri? Fără scene? 

— Ei bine... Charles Oldfield ezită. Soţia mea putea fi 
considerată o femeie dificilă. Era invalidă şi foarte preocupată 
de sănătatea ei, prin urmare, înclinată să fie irascibilă şi greu 
de mulţumit. Erau zile când nimic din ce făceam nu era bine. 

Poirot dădu din cap şi spuse: 

— A, da, ştiu genul. Se plângea, probabil, că era neglijată, 
neapreciată, că soţul ei se plictisise de ea şi că va fi fericit 
când ea va muri. 

Chipul lui Oldfield sugeră că supoziţia lui Poirot era 
adevărată. Rosti cu un zâmbet crispat: 

— Aţi nimerit-o exact! 

— Avea o soră medicală care s-o îngrijească? Sau o doamnă 
de companie? O servitoare devotată? 

— O soră-însoţitoare. O femeie foarte competentă şi cu 
picioarele pe pământ. Nu cred că ea ar fi vorbit. 

— Chiar şi celor competente şi cu picioarele pe pământ le 
bon Dieu le-a dat limbă - şi nu întotdeauna o folosesc cu 
înţelepciune. Nu am nici o îndoială că sora a vorbit, servitorii 
au vorbit, că toată lumea a vorbit! Aveţi aici toate elementele 
pentru a începe un foarte plăcut scandal sătesc. Acum o să vă 
mai întreb ceva. Cine este doamna? 

— Nu înţeleg. 

Doctorul Oldfield se înroşi, furios. Poirot rosti cu blândeţe: 

— Ba cred că ştiţi. Vă întreb cine este doamna cu care 
numele dumneavoastră a fost asociat. 

Doctorul Oldfield se ridică în picioare. Chipul îi era ţeapăn şi 
rece. 

— Nu există nici o doamnă în cauză, spuse el. Îmi pare rău, 


domnule Poirot, că v-am răpit atât de mult din timpul 
dumneavoastră. 

Oldfield se îndreptă spre uşă. 

— Şi mie îmi pare rău, replică Hercule Poirot. Cazul 
dumneavoastră chiar mă interesa. Mi-ar fi plăcut să vă ajut. 
Însă nu pot să fac nimic dacă nu mi se spune întregul adevăr. 

— V-am spus întregul adevăr. 

— Nu... 

Doctorul Oldfield se opri şi se răsuci pé călcâie. 

— De ce insistaţi că este o femeie implicată în asta? 

— Mon cher docteur! Nu credeţi că eu cunosc mentalitatea 
femeilor? Bârfele din sat se bazează mereu, dar mereu, pe 
relaţiile dintre sexe. Dacă un bărbat îşi otrăveşte nevasta ca să 
meargă la Polul Nord sau ca să se bucure de liniştea existenţei 
de burlac, asta nu ar interesa nici o clipă pe ceilalţi consăteni. 
Doar din cauză că ei sunt convinşi că această crimă a fost 
comisă pentru ca bărbatul să se însoare cu altă femeie, 
zvonurile se răspândesc şi se dezvoltă. Este o psihologie 
elementară. 

Oldfield replică iritat: 

— Nu sunt vinovat pentru ce gândesc o haită de bârfitori 
afurisiţi! 

— Sigur că nu. Poirot continuă: Deci acum puteţi să vă 
întoarceţi, să vă aşezaţi şi să-mi răspundeţi la întrebarea pe 
care v-am pus-o. 

Încet, aproape fără tragere de inimă, Oldfield se întoarse şi 
îşi reluă locul pe scaun. Înroşindu-se până în vârful urechilor, 
spuse: 

— Bănuiesc că este posibil să spună diverse lucruri despre 
domnişoara Moncrieffe. Jean Moncrieffe este farmacista mea — 
o fată foarte drăguță, într-adevăr. 

— De cât timp lucrează pentru dumneavoastră? 

— De trei ani. 

— Soţia dumneavoastră o plăcea? 

— Păi... Nu, nu chiar. 

— Era geloasă? 

— E absurd! 


Poirot zâmbi şi spuse: 

— Gelozia soțiilor e proverbială. Însă o să vă spun ceva. Din 
experienţa mea, gelozia, oricât de extravagantă şi de 
exagerată ar putea părea, aproape întotdeauna se bazează pe 
realitate. Există o vorbă, nu-i aşa, cum că clientul are 
întotdeauna dreptate. Ei bine, acelaşi lucru este valabil şi în 
cazul soţiei sau al soţului gelos. Oricât de puţine dovezi 
concrete ar avea, la bază ei au întotdeauna dreptate. 

Doctorul Oldfield zise cu înflăcărare: 

— Prostii! Nu i-am spus niciodată vreun cuvânt lui Jean 
Moncriefie pe care soţia mea să nu-l fi putut auzi. 

— Da, se poate. Dar asta nu schimbă adevărul celor spuse. 
Hercule Poirot se aplecă înainte. Vocea lui era stăruitoare, 
convingătoare. Doctore Oldfield, o să fac tot posibilul în acest 
caz. Dar trebuie să beneficiez din partea dumneavoastră de 
cea mai deplină sinceritate, indiferent de aparențele 
convenţionale sau de propriile sentimente. Este adevărat, nu-i 
aşa, că aţi încetat să mai simţiţi afecţiune pentru soţia 
dumneavoastră cu ceva timp înainte de moartea ei? 

Oldfield rămase tăcut pentru câteva clipe, apoi spuse: 

— Chestia asta mă omoară. Trebuie să-mi păstrez speranţa, 
într-un fel, simt că veţi putea face ceva pentru mine. O să fiu 
cinstit cu dumneavoastră, domnule Poirot. Nu am ţinut foarte 
mult la soţia mea. Cred că am fost un soţ bun, dar nu am fost 
niciodată îndrăgostit de ea. 

— Şi fata asta, Jean? 

Fruntea doctorului se acoperi cu o peliculă fină de 
transpiraţie. 

— Aş fi cerut-o de soţie până acum dacă nu ar fi fost toată 
această bârfa şi tot scandalul ăsta, spuse el. 

Poirot se lăsă pe speteaza scaunului. 

— Este treaba dumneavoastră! Dar nu uitaţi — adevărul este 
cel pe care îl caut! 

Oldfield răspunse cu amărăciune: 

— Nu adevărul este cel care o să mă rănească! Ezită şi 
adăugă: Ştiţi, am contemplat posibilitatea unei acţiuni 
injustiţie pentru calomnie! Dacă aş putea acuza clar pe cineva 


anume -— atunci sigur aş fi răzbunat. Cel puţin, uneori aşa 
cred... Alteori cred că doar aş înrăutăţi lucrurile, aş face şi 
mai multă publicitate la toată afacerea asta şi oamenii ar 
spune: „Poate că nu s-a dovedit nimic, dar nu iese fum fără 
foc”. Îl privi pe Poirot. Spuneţi-mi cinstit, există vreo ieşire 
din coşmarul ăsta? 

— Întotdeauna există o soluţie, răspunse Hercule Poirot. 

II 

— Mergem la ţară, Georges, îi spuse Hercule Poirot valetului 
său. 

— Într-adevăr, sir? Replică imperturbabilul George. 

— Şi scopul acestei călătorii este să distrugem un monstru cu 
nouă capete. 

— Serios, sir? Ceva de genul Monstrului din Loch Ness? 

— Mai puţin tangibil decât acesta. Nu mă refer la un animal 
în carne şi oase, Georges. 

— V-am înţeles greşit, sir. 

— Ar fi mai simplu dacă ar fi vorba de aşa ceva. Nu e nimic 
atât de intangibil, de greu de descoperit ca sursa unui zvon. 

— Ah, da, într-adevăr, domnule. Uneori este dificil de ştiut 
cum începe un anumit lucru. 

— Exact. 

Hercule Poirot nu se duse să stea acasă la doctorul Oldfield, 
ci la un han local. În dimineaţa de după sosire, avu prima 
întâlnire cu Jean Moncrieffe. 

Era o tânără înaltă, cu păr arămiu şi ochi albaştri. Avea un 
aer prudent, de parcă stătea în gardă. 

— Deci doctorul Oldfield a ajuns la dumneavoastră, spuse ea. 
Ştiam că se gândea s-o facă. 

Tonul ei era lipsit de entuziasm. 

— Nu aţi fost de acord? Întrebă Poirot. 

Privirea ei o întâlni pe a lui şi tânăra replică pe un ton rece: 

— Ce aţi putea să faceţi? 

— S-ar putea să existe un mod de a rezolva situaţia, răspunse 
el liniştit. 

— Ce mod? Aruncă ea cuvintele cu dispreţ. Adică să mergeţi 
la toate babele bârfitoare să le spuneţi: „Acum, serios, trebuie 


să încetaţi să vorbiţi în felul ăsta. Nu-i face bine bietului 
doctor Oldfield”. Iar ele v-ar răspunde: „Desigur, eu nu am 
crezut niciodată povestea asta!” Asta e cel mai rău — nu spun 
niciodată: „Draga mea, ţi-a trecut vreodată prin cap că poate 
moartea doamnei Oldfield nu a fost chiar ceea ce părea?” Nu, 
ele spun: „Draga mea, desigur că nu cred povestea aceea 
despre doctorul Oldfield şi soţia lui, şi sunt sigură că nu ar 
face aşa ceva, deşi e adevărat că probabil cam a neglijat-o şi 
nu cred, zău, că este înţelept să aibă o tânără pe post de 
farmacistă — desigur, nu spun nici o clipă că a fost ceva greşit 
între ei. Oh, nu, sunt sigură că totul era chiar în regulă...” Se 
opri. Chipul îi era împurpurat şi respiraţia — accelerată. 

— Păreţi să ştiţi foarte bine ce se vorbeşte, spuse Hercule 
Poirot. 

Tânăra strânse din buze, apoi răspunse cu amărăciune: 

— Ştiu foarte bine! 

— Şi care este soluţia dumneavoastră? 

— Cel mai bun lucru pentru el e să-şi vândă cabinetul şi să 
înceapă din nou în altă parte, afirmă ea. 

— Nu credeţi că s-ar putea ca povestea să-l urmeze? Jean 
Moncrieffe ridică din umeri. 

— Trebuie să-şi asume riscul. 

Poirot rămase tăcut câteva clipe, apoi întrebă: 

— O să vă căsătoriţi cu doctorul Oldfield, domnişoară 
Moncrieffe? 

Femeia nu arătă nici un fel de surprindere la auzul întrebării, 
ci răspunse scurt: 

— Nu m-a cerut de nevastă. 

— De ce? 

Ochii ei albaştri îi întâlniră o secundă privirea, apoi zise: 

— Fiindcă i-am tăiat eu orice elan. 

— Ah, ce fericire să întâlneşti pe cineva care poate fi sincer! 

— Voi fi cât de sinceră doriţi. Când mi-am dat seama că 
oamenii spun că Charles a scăpat de soţia lui ca să se însoare 
cu mine, am considerat că, dacă m-aş fi măritat cu el, asta 
chiar ar fi pus capac la toate. Am sperat că, dacă se dovedea 
că nu se punea problema unei căsătorii între noi, scandalul 


ăsta prostesc s-ar fi stins de la sine. 

— Dar nu s-a întâmplat aşa? 

— Nu. 

— Însă asta nu e un pic cam ciudat? Întrebă Hercule Poirot. 

— Nu au prea multe cu care să se distreze pe aici, replică 
Jean cu amărăciune. 

— Dar vreţi să vă căsătoriţi cu Charles Oldfield? Tânăra 
replică rece: 

— Da, vreau. Am vrut aproape imediat ce l-am cunoscut. 

— Atunci moartea soţiei lui este foarte convenabilă pentru 
dumneavoastră. 

— Doamna Oldfield era o femeie deosebit de neplăcută. 
Sincer, am fost încântată când a murit, afirmă Jean 
Moncrieffe. 

— Da, chiar că sunteţi sinceră, remarcă Poirot. Tânăra zâmbi 
batjocoritor. 

— Am o propunere, spuse Poirot. 

— Da? 

— Aici sunt necesare măsuri drastice. Sugerez să scrie cineva 
— posibil dumneavoastră - o scrisoare către Ministerul de 
Interne. 

— Ce Dumnezeu vreţi să spuneţi cu asta? 

— Vreau să spun că modalitatea cea mai bună de a scăpa o 
dată pentru totdeauna de povestea asta este să se deshumeze 
cadavrul şi să se efectueze o autopsie. 

Jean Moncrieffe făcu un pas în spate. Deschise gura, apoi o 
închise din nou. Poirot o privea. 

— Ei bine, mademoiselle? Întrebă el în cele din urmă. Jean 
Moncrieffe răspunse încet: 

— Nu sunt de acord cu dumneavoastră. 

— Dar de ce nu? În mod sigur un verdict de moarte naturală 
ar pune capăt tuturor bârfelor. 

— Dacă se obţine acel verdict, da. 

— Ştiţi ce sugeraţi, mademoiselle? Jean Moncrieffe spuse 
nerăbdătoare: 

— Ştiu ce spun. Vă gândiţi la otrăvire cu arsenic — puteţi 
dovedi că nu a fost otrăvită cu arsenic. Dar mai sunt alte 


otrăvuri — alcaloizii vegetali. După un an, mă îndoiesc că veţi 
găsi vreo urmă, chiar dacă au fost folosiţi. Şi ştiu eu cum sunt 
specialiştii ăştia. Ar putea să dea un verdict lipsit de 
angajamente, spunând că nu există nimic care să arate ce a 
cauzat moartea -— şi atunci bârfele o să circule chiar şi mai 
repede! 

Hercule Poirot rămase tăcut câteva clipe. 

— În opinia dumneavoastră, cine este cel mai aprig bârfitor 
din sat? Se interesă el. 

Tânăra se gândi şi în cele din urmă zise: 

— Cred că bătrâna domnişoară Leatheran este cea mai rea 
dintre toate. 

— Ah! Ar fi posibil să mă prezentaţi domnişoarei Leatheran — 
într-un mod neoficial, dacă se poate? 

— Nimic mai simplu. La ora asta, toate babele dau târcoale 
făcându-şi cumpărăturile. Nu trebuie decât se ne plimbăm pe 
strada principală. 

După cum spusese Jean, nu fu deloc dificil să facă tot ce-şi 
propuseseră. În faţa poştei, Jean se opri şi intră în vorbă cu o 
femeie înaltă, slabă, de vârstă medie, cu un nas lung şi ochi 
cercetători. 

— Bună dimineaţa, domnişoară Leatheran. 

— Bună dimineaţa, Jean. Ce zi minunată, nu-i aşa? Privirea 
cercetătoare îl măsură iscoditoare pe însoţitorul lui Jean 
Moncrieffe. 

— Daţi-mi voie să vi-l prezint pe domnul Poirot, care se află 
aici pentru câteva zile, rosti Jean. 

III 

Ciugulind delicat dintr-un biscuite şi ţinând în echilibru pe 
genunchi o ceaşcă de ceai, Hercule Poirot începu să-şi facă tot 
felul de confidenţe cu gazda sa. Domnişoara Leatheran fusese 
atât de amabilă încât să-l invite la ceai, după care îşi pusese în 
minte să afle cu exactitate ce căuta acest străin exotic în 
mijlocul lor. 

Pentru o vreme, Poirot pară atacurile ei cu dexteritate - şi 
prin asta îi spori apetitul. Apoi, când consideră că este 
momentul potrivit, Poirot se aplecă în faţă. 


— Ah, domnişoară Leatheran, începu el, văd că sunteţi prea 
deşteaptă pentru mine! Mi-aţi ghicit secretul. Mă aflu aici la 
cererea Ministerului de Interne. Dar, vă rog — Poirot îşi cobori 
vocea -păstraţi informaţia asta pentru dumneavoastră! 

— Desigur, desigur! Domnişoara Leatheran era agitată, 
complet tulburată. Ministerul de Interne... Doar nu vreţi să 
spuneţi... Nu biata doamnă Oldfield? 

Încet, Poirot dădu afirmativ din cap de câteva ori. 

— Vai! Domnişoara Leatheran transpuse în acel singur 
cuvânt o întreagă gamă de emoţii plăcute. 

— Este o chestiune delicată, înţelegeţi. Mi s-a ordonat să 
raportez dacă există sau nu suficiente dovezi pentru 
exhumare. 

— O să o dezgropaţi pe biata mieluşea! Exclamă domnişoara 
Leatheran. Ce îngrozitor! 

Dacă ar fi spus „ce minunat” în loc de „ce îngrozitor”, 
cuvintele s-ar fi potrivit mai bine cu tonul vocii ei. 

— Ce părere aveţi, domnişoară Leatheran? 

— Desigur, domnule Poirot, au fost o mulţime de vorbe. Dar 
eu nu ascult niciodată vorbele. Întotdeauna există atâtea 
bârfe. Nu există îndoială că doctorul Oldfield s-a purtat foarte 
ciudat de când s-a întâmplat, dar, aşa cum am spus în repetate 
rânduri, nu trebuie să punem asta pe seama unei conştiinţe 
vinovate. Ar putea fi doar durere sufletească. Desigur, asta nu 
înseamnă că el şi nevasta erau foarte apropiaţi afectiv. Asta 
chiar o ştiu — şi de la o sursă de primă mână. Sora Harrison, 
care a stat cu doamna Oldfield timp de trei sau patru ani până 
la moartea doamnei Oldfield, a recunoscut acest lucru. Iar eu 
mereu am avut impresia, ştiţi, că sora Harrison avea 
bănuielile ei — nu că ar fi spus vreodată ceva, dar îţi poţi da 
seama, nu-i aşa, din atitudinea unei persoane. Poirot rosti cu 
tristeţe: 

— Sunt atât de puţine lucruri concrete... 

— Da, ştiu, dar, desigur, domnule Poirot, o să ştiţi dacă 
deshumaţi cadavrul. 

— Da, fu de acord Poirot, atunci o să ştim. 

— Desigur, au mai existat astfel de cazuri şi înainte, continuă 


domnişoara Leatheran, cu nările fremătându-i de plăcere. De 
exemplu, Armstrong, şi individul celălalt — nu-mi amintesc 
numele lui — şi, desigur, Crippen. Întotdeauna m-am întrebat 
dacă Ethel Le Neve a fost implicată şi ea sau nu. Desigur, Jean 
Moncrieffe este o tânără foarte drăguță, sunt convinsă... Nu aş 
vrea să spun că l-a dus de nas, dar bărbaţii îşi cam pierd 
minţile după fete, nu-i aşa? Şi, desigur, petreceau mult timp 
împreună! 

Poirot nu scoase o vorbă. O privea cu o nevinovată expresie 
întrebătoare, menită să întreţină conversaţia. În sinea lui, se 
distra numărând dăţile când apărea cuvântul „desigur”. 

— Şi, desigur, cu un verdict post-mortem, o mulţime de 
lucruri o să iasă la iveală, nu-i aşa? Servitorii şi toate cele. 
Servitorii ştiu atât de multe, nu-i aşa? Şi, desigur, este aproape 
imposibil să-i împiedici să bârfească, nu-i aşa? Beatrice a fost 
dată afară de la familia Oldfield aproape imediat după 
înmormântare, iar mie chestia asta mi s-a părut ciudată, mai 
ales gândindu-ne cât de greu este în ziua de azi să faci rost de 
o servitoare. Se pare că doctorului Oldfield îi era teamă că s-ar 
putea să ştie ceva. 

— În mod cert par să fi existat motive pentru o anchetă, 
afirmă Poirot cu solemnitate. 

Domnişoara Leatheran fii scuturată de un fior de dezgust. 

— Oamenii urăsc ideea asta, zise ea. Dragul nostru orăşel 
liniştit — târât în felul ăsta prin ziare... Şi toată publicitatea 
aia! 

— Vă îngrozeşte gândul? 

— Putin, da. Ştiţi, eu sunt de modă veche. 

— Şi, după cum spuneaţi, nu sunt altceva decât bârfe! 

— Ei bine... Nu aş putea spune asta cu mâna pe inimă. 
Vedeţi, eu chiar cred că e adevărat ce se spune -— nu iese fum 
fără foc. 

— Şi eu mă gândeam exact la acelaşi lucru, afirmă Poirot şi 
se ridică. Pot să contez pe discreţia dumneavoastră, 
mademoiselle? 

— Oh, desigur! Nu o să suflu o vorbă nimănui! Poirot zâmbi 
şi îşi luă rămas-bun. 


În prag, îi spuse micuţei servitoare care îi înmâna pălăria şi 
haina: 

— Mă aflu aici ca să investighez împrejurările morţii 
doamnei Oldfield, dar ţi-aş fi recunoscător dacă ai ţine această 
informaţie pentru dumneata. 

Gladys, servitoarea domnişoarei Leatheran, aproape că se 
prăbuşi de mirare peste suportul de umbrele. 

— Oh, domnule, doctorul chiar a omorât-o? Zise ea cu 
răsuflarea tăiată. 

— Asta credeai, nu-i aşa? 

— Păi, domnule, nu eu. Beatrice. Era acolo când doamna 
Oldfield a murit. 

— Şi a crezut că a fost — Poirot alese deliberat cuvintele 
melodramatice — ceva necurat la mijloc? 

Gladys dădu agitată din cap. 

— Da, aşa e. Şi a zis că şi sora care era acolo, sora Harrison, 
credea la fel. Era atât de ataşată de doamna Oldfield şi atât de 
afectată când a murit, şi Beatrice zicea mereu cum sora 
Harrison ştia ceva despre asta fiindcă s-a întors imediat după 
aceea împotriva doctorului şi nu ar fi făcut-o dacă nu era ceva 
în neregulă, nu-i aşa? 

— Unde se află acum sora Harrison? 

— Are grijă de bătrâna domnişoară Bristow — e la capătul 
satului. Nu aveţi cum să rataţi casa — are nişte coloane şi 
verandă. 

IV 

La scurtă vreme după aceea, Hercule Poirot se găsea în faţa 
femeii care în mod sigur trebuia să ştie mai multe despre 
împrejurările ce dăduseră naştere zvonurilor decât oricare 
alta. 

Sora Harrison era încă o femeie frumoasă, de aproape 40 de 
ani. Avea trăsăturile calme şi senine ale unei Madone cu ochi 
întunecaţi, mari şi blânzi. Îl ascultă pe Poirot cu răbdare şi 
atenţie, apoi rosti încet: 

— Da, ştiu că circulă poveştile astea neplăcute. Am făcut tot 
ce-am putut să le opresc, dar totul e în zadar. Ştiţi, oamenilor 
le place agitația. 


— Dar trebuie să fi existat ceva care să dea naştere acestor 
zvonuri? Zise Poirot. 

Detectivul observă că expresia de preocupare de pe chipul ei 
se adânceşte. Dar femeia doar clătină din cap nedumerită. 

— Poate, sugeră Poirot, doctorul Oldfield şi soţia lui nu se 
înțelegeau foarte bine şi asta a dat naştere la zvonuri? 

Sora Harrison negă din cap, hotărâtă. 

— A, nu, doctorul Oldfield era extrem de bun şi de răbdător 
cu soţia lui. 

— Şi chiar ţinea foarte mult la ea? 

Sora Harrison ezită. 

— Nu... Nu aş putea spune una ca asta. Doamna Oldfield era 
o femeie foarte dificilă, nu era uşor să-i faci pe plac şi solicita 
în permanenţă compătimire şi atenţie care nu erau 
întotdeauna justificate. 

— Vreţi să spuneţi că îşi exagera boala? Întrebă Poirot. Sora 
confirmă cu o înclinare din cap. 

— Da - sănătatea ei precară era în mare parte rodul 
imaginaţiei ei. 

— Şi totuşi, a murit, rosti Poirot cu gravitate. 

— Oh, ştiu, ştiu... 

Poirot o privi câteva clipe — nedumerirea ei preocupată, 
nesiguranța aproape palpabilă. 

— Cred - sunt sigur — că ştiţi ceea ce a stat la baza acestor 
poveşti. 

Sora Harrison se înroşi. 

— Ei bine... Pot să fac o presupunere. Cred că a fost 
servitoarea, Beatrice, cea care a răspândit toate zvonurile 
astea şi cred că ştiu ce anume i le-a băgat în cap. 

— Da? 

Sora Harrison rosti oarecum incoerent: 

— Vedeţi, s-a întâmplat să aud ceva... O frântură de discuţie 
între doctorul Oldfield şi domnişoara Moncrieffe... Şi sunt 
destul de sigură că şi Beatrice a auzit-o, numai că nu cred că 
va recunoaşte asta vreodată. 

— Despre ce era vorba în discuţia asta? 

Sora Harrison făcu o pauză, de parcă voia să-şi testeze 


acurateţea propriei memorii, apoi spuse: 

— S-a întâmplat cam cu trei săptămâni înainte de ultimul 
atac care a ucis-o pe doamna Oldfield. Se aflau în sufragerie. 
Eu coboram scările când am auzit-o pe Jean Moncrieffe 
zicând: „Cât o să mai dureze? Nu mai pot aştepta”. Iar 
doctorul i-a răspuns: „Nu mult, draga mea, îţi jur”. Şi ea a 
continuat: „Nu mai suport aşteptarea asta. Crezi că o să fie 
totul în regulă, nu-i aşa?” El a spus: „Sigur. Nimic nu poate da 
greş. Anul viitor pe vremea asta vom fi căsătoriţi”. Făcu o 
pauză. Acesta a fost primul indiciu pe care l-am avut, domnule 
Poirot, că se petrecea ceva între doctor şi domnişoara 
Moncrieffe. Desigur, ştiam că o admiră şi că erau foarte buni 
prieteni, dar nimic mai mult. Am urcat din nou scările — 
fusesem de-a dreptul şocată — dar am observat că uşa de la 
bucătărie era deschisă şi am dedus de aici că Beatrice trebuie 
să fi ascultat. Şi vă daţi seama, nu-i aşa, că modul în care 
vorbeau putea fi interpretat în două moduri? Putea să 
însemne că doctorul ştia că soţia lui era foarte bolnavă şi că 
nu putea să o ducă prea mult — şi nu am nici o îndoială că la 
asta se referea — dar pentru cineva ca Beatrice ar fi putut să 
sune diferit — ca şi cum doctorul şi Jean Moncrieffe erau... Ei 
bine, plănuiau să o omoare pe doamna Oldfield. 

— Dar dumneavoastră nu credeţi una ca asta, nu? 

— Nu, nu, sigur că nu... Poirot o privi cercetător. 

— Soră Harrison, zise el, mai ştiţi şi altceva? Ceva ce nu mi- 
aţi spus? 

Femeia roşi şi răspunse cu aprindere: 

— Nu, nu, în mod sigur. Ce ar mai putea să fie? 

— Nu ştiu. Dar am avut impresia că ar mai putea să fie... 
Ceva. 

Sora clătină din cap. Vechea expresie de preocupare revenise 
pe chipul ei. 

— Este posibil ca Ministerul de Interne să ordone exhumarea 
trupului doamnei Oldfield, afirmă Poirot. 

— O, nu! Sora Harrison era îngrozită. Ce lucru oribil! 

— Credeţi că ar fi păcat? 

— Cred că ar fi îngrozitor! Gândiţi-vă la vorbele care ar ieşi! 


Ar fi groaznic — chiar groaznic pentru doctorul Oldfield. 

— Nu credeţi că ar fi, de fapt, un lucru bun pentru el? 

— Ce vreţi să spuneţi? 

— Dacă este nevinovat, nevinovăția lui va fi dovedită. 

Se întrerupse. Urmări cum gândul prinde rădăcini în mintea 
sorei Harrison, văzu încruntarea ei nedumerită, apoi cum i se 
înseninează fruntea. 

Femeia inspiră adânc şi îl privi. 

— Nu m-am gândit la asta, zise ea cu simplitate. Sigur, este 
singurul lucru care poate fi făcut. 

De la etaj se auziră o serie de bocănituri. Sora Harrison sări 
în picioare. 

— E bătrâna, domnişoara Bristow. S-a trezit. Trebuie să mă 
duc să o pregătesc înainte să i se aducă ceaiul şi să plec la 
plimbare. Da, domnule Poirot, cred că aveţi dreptate. O 
autopsie va lămuri lucrurile o dată pentru totdeauna. Va pune 
capăt întregii poveşti şi toate aceste zvonuri îngrozitoare 
despre doctorul Oldfield vor dispărea. 

Îşi dădură mâna şi sora Harrison ieşi grăbită din încăpere. 

V 

Hercule Poirot o luă pe jos până la poştă şi dădu un telefon 
la Londra. 

Vocea de la celălalt capăt al firului era iritată. 

— Chiar trebuie să-ţi bagi tu nasul în toate, dragul meu 
Poirot? Eşti sigur că este un caz pentru noi? Doar ştii ce 
rezultă de obicei de pe urma acestor bârfe de ţară — de obicei 
nimic. 

— Acesta, zise Hercule Poirot, este un caz special. 

— Oh, bine — dacă spui tu. Ai un obicei atât de obositor să ai 
dreptate. Dar dacă umbli după potcoave de cai morţi, nu o să 
fim foarte încântați, să ştii. 

Hercule Poirot zâmbi şi murmură: 

— Nu, eu o să fiu cel încântat. 

— Ce spui? Nu te aud prea bine. 

— Nimic, nimic. 

Închise. Intrând apoi în clădirea oficiului poştal, se aplecă 
peste tejghea şi spuse pe cel mai cuceritor ton al său: 


— Aţi putea să-mi spuneţi, doamnă, unde stă acum fosta 
servitoare a doctorului Oldfield — Beatrice o cheamă? 

— Beatrice King? A fost în două locuri de atunci. Acum e la 
doamna Marley de la bancă. 

Poirot îi mulţumi, cumpără două vederi, mai multe timbre şi 
o piesă de olărie locală. În timpul acestor achiziţii, reuşi să 
aducă în discuţie moartea răposatei doamne Oldfield. Observă 
rapid expresia ciudată, furişă, care trecu rapid pe chipul 
dirigintei de poştă. 

— Foarte brusc, nu-i aşa? Zise ea. A dat naştere la multe 
vorbe, după cum se poate să fi auzit. O sclipire de interes îi 
apăru în ochi când întrebă: De asta doriţi s-o vedeţi pe 
Beatrice King? Tuturor ni s-a părut ciudat modul cum a plecat 
de acolo, dintr-odată. S-ar putea crede că ştia ceva — şi poate 
chiar ştia. A aruncat nişte insinuări destul de clare. 

Beatrice King era o fată care vorbea pe nas, scundă şi cu o 
înfăţişare destul de şireată. Afişa o placiditate prostească, însă 
ochii îi erau mai inteligenţi decât lăsa să se întrevadă 
atitudinea ei. Totuşi, se părea că nu se putea scoate nimic de 
la ea. Repeta încontinuu: 

— Nu ştiu nimic... Nu e treaba mea să spun ce se întâmpla 
acolo... Nu ştiu ce vreţi să spuneţi cum că aş fi auzit vreo 
discuţie între domnul doctor şi domnişoara Moncrieffe. Nu 
sunt eu aia care să asculte pe la uşi, nu aveţi nici un drept să 
spuneţi una ca asta. Nu ştiu nimic. 

— Ai auzit de otrăvirea cu arsenic? O întrebă Poirot. 

O urmă de interes tainic trecu rapid pe chipul morocănos al 
fetei. 

— Deci asta era în sticluţa de medicamente? Spuse ea. 

— Ce sticluţă cu medicamente? 

— Una dintre sticluţele pe care domnişoara Moncrieffe le-a 
preparat pentru coniţă. Sora a fost foarte supărată — mi-am dat 
seama de asta. A gustat-o, a mirosit-o, apoi a turnat-o la 
chiuvetă şi a umplut sticluţa cu apă de la robinet. Era oricum 
un medicament car semăna cu apa. Şi odată, când 
domnişoara Moncrieffe i-a dus coniţei un vas cu ceai, sora l-a 
luat şi i-a făcut altul proaspăt - a zis că nu a fost făcut cu apă 


fiartă, dar asta a fost o minciună cusută cu aţă albă. Am crezut 
că e doar agitația tipică surorilor medicale — dar nu ştiu, poate 
că a fost mai mult de-atât. 

Poirot înclină aprobator din cap şi întrebă: 

— O plăceai pe domnişoara Moncrieffe, Beatrice? 

— Nu mă deranja... Era un pic cam înțepată. Sigur, am ştiut 
mereu că are o slăbiciune pentru doctor. Numai s-o fi văzut 
cum se uita la el. 

Din nou Poirot înclină din cap. După aceea se întoarse la 
han. 

Acolo, dădu anumite instrucţiuni lui George. 

VI 

Doctorul Alan Garcia, analistul de la Ministerul de Interne, 
îşi frecă mâinile şi clipi către Hercule Poirot. 

— Ei bine, bănuiesc că asta vă convine, domnule Poirot, 
spuse el. Omul care are întotdeauna dreptate. 

— Sunteţi prea amabil, replică Poirot. 

— Ce v-a determinat interesul? Bârfele? 

— După cum se spune — Intră zvonul, pe îmbrăcămintea 
căruia sunt pictate nenumărate limbi4. 

A doua zi, Poirot luă din nou trenul spre Market 
Loughborough. 

În Market Loughborough era agitaţie ca într-un stup. Agitaţia 
începuse încă din timpul procedurilor de exhumare. Acum că 
rezultatele autopsiei se aflaseră, freamătul dăduse în clocot. 

Poirot era la han de vreo oră şi tocmai terminase un prânz 
copios, alcătuit din friptură şi plăcintă cu rinichi, totul dat pe 
gât cu bere, când i se aduse la cunoştinţă că era aşteptat de o 
doamnă. 

Era sora Harrison. Chipul ei era alb şi istovit. Veni drept spre 
Poirot. 

— Este adevărat? Chiar este adevărat, domnule Poirot? 
Detectivul o ajută cu blândeţe să se aşeze pe un scaun. 

— Da. A fost găsit arsenic mai mult decât suficient ca să 
provoace moartea. 

Sora Harrison exclamă: 

— Nu m-am gândit niciodată... Nu mi-a trecut niciodată prin 


minte...! 

Şi izbucni în lacrimi. Poirot rosti cu blândeţe: 

— Adevărul a ieşit la iveală. 

Femeia suspină. 

— O să-l spânzure? 

— Mai sunt multe de dovedit, rosti Poirot. Ocazia, accesul la 
otravă, modul cum a fost administrată. 

— Dar să presupunem, domnule Poirot, că el nu a avut nimic 
de-a face cu asta... Absolut nimic. 

— În acest caz — Poirot ridică din umeri — va fi achitat. Sora 
Harrison rosti încet: 

— Este ceva, ceva care, cred, ar fi trebuit să vă spun până 
acum, dar n-am crezut că există vreo fărâmă de adevăr în asta. 
Era doar straniu. 

— Ştiam că era ceva, zise Poirot. Ar fi bine să-mi spuneţi 
acum. 

— Nu e prea mult. Doar că într-o zi când m-am dus la 
dispensar să iau ceva, Jean Moncrieffe făcea ceva cam... 
Ciudat. 

— Da? 

— Pare o prostie. Doar că îşi umplea pudriera — una roz, de 
email... 

— Da? 

— Dar nu o umplea cu pudră - vreau să spun cu pudră de 
faţă. Vărsa în ea ceva din flacoanele din dulapul cu otrăvuri. 
Când m-a zărit, a închis pudriera şi a strecurat-o în geantă, 
apoi a pus repede flaconul în dulap, aşa că nu am putu să văd 
ce era. Aş fi vrut să spun că nu a fost nimic... Dar acum că ştiu 
că doamna Oldfield a fost într-adevăr otrăvită... 

Se întrerupse. 

— Mă scuzaţi, vă rog, spuse Poirot. 

leşi şi îi telefonă sergentului Grey de la Poliţia din Berkshire. 

Hercule Poirot intră în încăpere şi el şi sora Harrison 
rămaseră în tăcere. 

Poirot vedea chipul unei tinere cu păr roşcat şi auzea o voce 
clară şi fermă spunând: „Nu sunt de acord”. Jean Moncrieffe 
nu dorise să se facă o autopsie. Dăduse o explicaţie destul de 


plauzibilă, dar faptul rămăsese. O tânără competentă, 
eficientă, hotărâtă. Îndrăgostită de un bărbat sătul de o 
nevastă infirmă şi permanent nemulțumită, care ar fi putut cu 
uşurinţă să mai trăiască ani buni, întrucât, după spusele sorei 
Harrison, boala era mai mult imaginară. Hercule Poirot oftă. 

— La ce vă gândiţi? Întrebă sora Harrison. 

— Cum se întâmplă lucrurile... Răspunse Poirot. 

— Nu cred nici o clipă că el a ştiut ceva despre asta, afirmă 
sora Harrison. 

— Nu, sunt sigur că nu a ştiut, fu de acord Poirot. 

Uşa se deschise şi sergentul Grey intră, ţinând în mână ceva 
învelit într-o batistă de mătase. Desfăcu obiectul şi îl aşeză cu 
grijă pe masă. Era o pudriera de email de un roz strălucitor. 

— Pe asta am văzut-o, rosti sora Harrison. 

— Am găsit-o ascunsă în fundul sertarului de la biroul 
domnişoarei Moncrieffe, învelită într-o batistă. Din câte îmi 
dau seama, nu sunt amprente pe ea, dar voi proceda cu 
atenţie. 

Ţinând-o cu batista, apăsă arcul de deschidere. Pudriera se 
deschise. 

— Chestia asta nu e pudră de faţă, afirmă Grey. Îşi înmuie un 
deget în substanţă şi o gustă atent cu vârful limbii. Nu are un 
gust anume. 

— Arsenicul alb este insipid, spuse Poirot. 

— Va fi analizată de îndată, zise Grey. Se uită la sora 
Harrison. Puteţi să juraţi că e aceeaşi pudriera? 

— Da, sunt sigură. Aceasta este pudriera pe care am văzut-o 
la domnişoara Moncrieffe la dispensar cu circa o săptămână 
înaintea morţii doamnei Oldfield. 

Sergentul Grey oftă. Se uită spre Poirot şi dădu din cap. 
Acesta sună din clopoțel. 

— Trimite-l, te rog, aici pe servitorul meu. 

George, valetul perfect, discret, modest intră şi îl privi 
întrebător pe stăpânul său. 

— Domnişoară Harrison, aţi identificat această pudriera ca 
aceea aflată în posesia domnişoarei Moncrieffe cu mai mult de 
un an în urmă. V-ar surprinde să aflaţi că această pudriera a 


fost vândută de domnii Woolworth doar cu câteva săptămâni 
în urmă şi, mai mult, că are un model şi o culoare care au fost 
fabricate numai în ultimele trei luni? 

Sora Harrison rămase cu gura căscată, privindu-l pe Poirot, 
cu ochii ei mari şi întunecați. 

— Ai mai văzut această pudriera, Georges? Întrebă Poirot. 

— Da, domnule. Am observat această persoană, pe sora 
Harrison, cumpărând-o de la Woolworth vineri, în data de 18. 
Ca urmare a instrucţiunilor pe care mi le-aţi dat, am urmărit-o 
pe această doamnă pretutindeni. În ziua despre care v-am 
spus, a luat autobuzul până la Darnington şi a cumpărat 
această pudriera şi a dus-o acasă. Mai târziu, în aceeaşi zi, s-a 
dus la locuinţa unde stă domnişoara Moncrieffe. Conform 
instrucţiunilor dumneavoastră, eu mă aflam deja în casă. Am 
văzut-o cum a intrat în dormitorul domnişoarei Moncrieffe şi 
a ascuns obiectul în fundul unui sertar pe care îl vedeam 
foarte bine prin crăpătura uşii. Apoi a plecat, crezându-se 
neobservată. Pot să adaug că nimeni de aici nu-şi încuie uşa 
de la intrare şi era pe înserate. 

Poirot se adresă sorei Harrison, cu un glas dur şi crud: 

— Puteţi explica aceste fapte, soră Harrison? Cred că nu. Nu 
exista arsenic în acea cutie când a ieşit de la domnii 
Woolworth, însă era când a ieşit din casa domnişoarei 
Bristow. Adăugă încet: Nu a fost prea înţelept să păstraţi 
asupra dumneavoastră o rezervă de arsenic. 

Sora Harrison îşi îngropă faţa în mâini şi rosti cu o voce 
scăzută, monotonă: 

— E adevărat... Totul e adevărat... Am omorât-o. Şi toate 
astea în zadar... În zadar... Am fost nebună. 

VII 

Jean Moncrieffe spuse: 

— Trebuie să vă cer iertare, domnule Poirot. Am fost atât de 
furioasă pe dumneavoastră — atât de furioasă! Mi se părea că 
doar înrăutăţiţi lucrurile. 

Poirot răspunse zâmbind: 

— Aşa s-a şi întâmplat la început. E ca vechea legendă a 
Hidrei din Lerna. De fiecare dată când un cap era tăiat, alte 


două creşteau în loc. Aşa că, la început, zvonurile au crescut şi 
s-au înmulţit. Dar, vedeţi, sarcina mea, ca aceea a tizului meu 
Hercule, era să ajung la început — la capul original. Cine a 
început să răspândească acest zvon? Şi nu mi-a luat mult să 
descopăr că povestea pornise de la sora Harrison. M-am dus să 
o văd. Părea o femeie foarte drăguță - inteligentă şi plină de 
înțelegere. Dar aproape imediat a făcut o greşeală gravă — mi- 
a repetat o conversaţie pe care o auzise, purtată între 
dumneavoastră şi doctor, şi acea conversaţie era cu totul 
greşită. Era foarte improbabilă din punct de vedere psihologic. 
Dacă dumneavoastră şi doctorul aţi fi conspirat s-o ucideţi pe 
doamna Oldfield, amândoi sunteţi mult prea inteligenţi şi cu 
picioarele pe pământ ca să aveţi o asemenea discuţie într-o 
cameră cu uşa deschisă, de unde putea fi auzită cu uşurinţă de 
cineva aflat pe scări sau în bucătărie. Mai mult, cuvintele care 
v-au fost atribuite nu se potriveau deloc cu structura 
dumneavoastră mentală. Erau cuvintele unei femei mult mai 
în vârstă şi una de un gen foarte diferit. Erau cuvintele pe care 
sora Harrison şi-ar imagina că le-ar fi folosit ea însăşi în 
asemenea împrejurări. 

Până atunci privisem întreaga chestiune ca pe una destul de 
simplă. Mi-am dat seama că sora Harrison era o femeie destul 
de tânără şi încă destul de frumoasă, care se aflase în preajma 
doctorului Oldfield timp de aproape trei ani. Doctorul fusese 
foarte apropiat de ea şi îi fusese recunoscător pentru tactul şi 
simpatia ei. Ea rămăsese cu impresia că, dacă doamna 
Oldfield murea, doctorul o va cere probabil de nevastă. În loc 
de asta, după moartea doctorului Oldfield, află că acesta este 
îndrăgostit de dumneavoastră. Imediat, mânată de furie şi de 
gelozie, începe să răspândească zvonul că doctorul Oldfield şi- 
a otrăvit soţia. 

Astfel am văzut la început situaţia. Era vorba de o femeie 
geloasă şi de un zvon mincinos. Dar vechea expresie atât de 
comună „nu iese fum fără foc” a început să-mi tot revină în 
minte, căpătând semnificaţie. Am început să mă întreb dacă 
nu cumva sora Harrison făcuse mai mult decât să 
răspândească un zvon. Îmi spusese că boala doamnei Oldfield 


era în mare parte imaginară — că în realitate nu avea mari 
dureri. Dar însuşi doctorul nu se îndoia de adevărul suferinţei 
soţiei sale. El nu fusese surprins de moartea ei. Chemase un alt 
doctor cu puţin timp înainte de moartea soţiei şi acesta îşi 
dăduse seama de gravitatea bolii ei. Într-o doară, am adus în 
discuţie ideea exhumării... Sora Harrison a fost la început 
îngrozită de această idee. Apoi, aproape imediat, gelozia şi ura 
au pus stăpânire pe ea. Lasă-i să găsească arsenicul — asupra ei 
nu va plana nici o bănuială. Doctorul şi Jean Moncrieffe aveau 
să fie cei care vor suferi. 

Apoi a mai rămas doar o speranţă. Să o fac pe sora Harrison 
să întreacă măsura. Dacă exista vreo şansă ca Jean Moncrieffe 
să scape, mi-am imaginat că sora Harrison se va strădui din 
răsputeri ca să o implice în crimă. I-am dat instrucţiuni 
credinciosului meu Georges — cel mai discret om, pe care ea 
nu-l cunoştea din vedere. El a urmărit-o îndeaproape. Şi astfel, 
totul s-a terminat cu bine. 

— Aţi fost minunat, zise Jean Moncrieffe. Doctorul Oldfield 
interveni în discuţie: 

— Da, aşa este. Nu o să vă pot mulţumi niciodată îndeajuns. 
Ce orb am fost! 

Poirot întrebă curios: 

— Şi dumneavoastră aţi fost la fel, mademoiselle? Jean 
Moncrieffe răspunse încet: 

— Am fost teribil de îngrijorată. Vedeţi, arsenicul din 
dulapul cu otrăvuri nu ieşea la socoteală... 

— Jean, doar nu ai crezut...?! Exclamă Oldfield. 

— Nu, nu era vorba de tine. Însă am crezut că, într-un fel sau 
altul, doamna Oldfield a pus mâna pe el, că lua ca să se 
îmbolnăvească şi să capete mai multă atenţie, şi din greşeală a 
luat prea mult. Dar mi-era teamă că, dacă avea loc o autopsie 
şi se descoperea arsenicul, această teorie nu avea să fie luată 
în consideraţie şi se va ajunge la concluzia că tu ai făcut-o. De 
aceea nu am spus nimic despre arsenicul care lipsea. Am şi 
falsificat registrul de otrăvuri! Însă ultima persoană pe care aş 
fi bănuit-o era sora Harrison. 

— Şi eu la fel, recunoscu Oldfield. Era o femeie atât de 


blândă! Ca o Madonă. 

Poirot rosti cu tristeţe: 

— Da, probabil ar fi fost o soţie şi o mamă bună... Numai că 
emoţiile au fost puţin cam prea puternice pentru ea. Oftă şi 
murmură: Cum se întâmplă lucrurile... 

Apoi, zâmbindu-le bărbatului între două vârste cu chipul 
fericit şi tinerei nerăbdătoare din faţa lui, spuse pentru sine: 

— Aceştia doi au ieşit din întuneric spre lumină... lar eu am 
îndeplinit a doua Muncă a lui Hercule. 

Capitolul 3 

CĂPRIORUL DIN ARCADIA 

Hercule Poirot bătu din picioare, încercând să şi le 
încălzească, apoi suflă în pumni. Fulgi de zăpadă i se topeau şi 
se scurgeau de pe vârfurile mustăţii. 

Se auzi un ciocănit la uşă şi o cameristă îşi făcu apariţia. Era 
o fată masivă, cu respiraţie greoaie, care îl privi cu mare 
curiozitate pe Hercule Poirot. Era foarte posibil să nu fi văzut 
niciodată un om asemănător. 

— Aţi sunat? Întrebă ea. 

— Da. Eşti bună să aprinzi focul? 

Fata ieşi şi se întoarse imediat cu hârtie şi surcele. 
Îngenunche în faţa şemineului mare, victorian, şi începu să 
pregătească focul. 

Hercule Poirot continuă să bocănească din picioare, să-şi 
mişte braţele şi să sufle în pumni. 

Era enervat. Automobilul lui — un Messarro Gratz foarte 
scump — nu demonstrase acea perfecţiune mecanică aşteptată 
din partea unei maşini. Şoferul lui, un tânăr care beneficia de 
un salariu frumuşel, nu reuşise să rezolve problema. Maşina 
refuzase să meargă mai departe, oprindu-se pe un drum 
secundar la doi kilometri depărtare de orice localitate, în 
mijlocul ninsorii care tocmai începuse. Hercule Poirot, încălţat 
cu obişnuiţii săi pantofi din piele eleganti făcuţi la comandă, 
fusese nevoit să străbată pe jos acei doi kilometri până la un 
sat aflat pe malul unui râu — Hartly Dene, un sat care, deşi 
animat în timpul verii, era de-a dreptul sinistru iarna. La 
hanul Black Swan, sosirea unui oaspete provocase 


consternare. Proprietarul fusese foarte elocvent în a sublinia 
că garajul din localitate putea să îi pună la dispoziţie lui 
Poirot o maşină cu care domnul să-şi continue călătoria. 

Hercule Poirot respinsese propunerea. Spiritul lui de 
economie fusese jignit — să închirieze o maşină? Deja avea o 
maşină — una mare, scumpă. Numai în acea maşină - şi nu în 
alta! 

— Avea de gând să-şi continue călătoria spre oraş. Şi, în 
orice caz, chiar dacă reparaţiile se puteau face rapid, el nu 
voia să-şi continue drumul prin ninsoarea aceea până a doua 
zi dimineaţa. Ceru o cameră, un foc şi o masă. Oftând, 
proprietarul îi arătă camera, trimise camerista să facă focul, 
apoi se retrase pentru a discuta cu nevasta problema mesei. 

O oră mai târziu, cu picioarele întinse către căldura plăcută, 
Hercule Poirot reflectă ceva mai îngăduitor la cina care 
tocmai îi fusese servită. Adevărat, friptura fusese şi tare, şi 
plină de zgârciuri, varza de Bruxelles fusese cam mare, 
decolorată şi apoasă, iar cartofii erau necopţi la mijloc. Nici 
despre budinca de mere care urmase nu se puteau spune prea 
multe lucruri bune, iar brânza fusese tare şi biscuiţii, moi. Cu 
toate acestea, îşi zise Hercule Poirot, privind mulțumit 
flăcările jucăuşe şi sorbind delicat din cana cu lichid nămolos 
numit eufemistic cafea, era mai bine să fii cu burta plină decât 
goală şi, după ce ai tropăit pe drumurile acoperite cu zăpadă 
în pantofii de piele făcuţi la comandă, să stai în faţa unui foc 
era un adevărat paradis! 

Se auzi un ciocănit la uşă şi camerista îşi făcu apariţia. 

— Domnule, omul de la garaj se află aici şi ar vrea să vă 
vadă. 

Hercule Poirot răspunse amabil: 

— Lasă-l să urce. 

Fata chicoti şi se retrase. Poirot reflectă binevoitor că modul 
în care o să fie descris de această tânără prietenilor ei va fi 
prilej de distracţie pentru multe zile de iarnă ce aveau să vină. 

Se auzi un alt ciocănit — de data asta diferit — şi Poirot strigă: 

— Intră. 

Ridică o privire aprobatoare spre tânărul care stătea 


stânjenit, răsucindu-şi şapca în mâini. 

„lată, gândi Poirot, unul dintre cele mai frumoase specimene 
ale omenirii pe care îl văzuse vreodată — un tânăr simplu, cu o 
înfăţişare izbitoare de zeu grec.” 

Tânărul spuse cu o voce joasă, răguşită: 

— E vorba despre maşină, domnule. Am adus-o şi am găsit 
care era problema. Durează vreo oră să o reparăm. 

— Ce are? Îl întrebă Poirot. 

Tânărul se avântă entuziasmat în descrierea detaliilor 
tehnice. Poirot dădea blând din cap, dar nu îl asculta. Era un 
mare admirator al fizicului perfect. După părerea lui, existau 
prea mulţi oameni urâţi înjur. Rosti aprobator, ca pentru sine: 

— Da, un zeu grec — un tânăr păstor din Arcadia. 

Tânărul se opri brusc din vorbă. În acel moment, sprâncenele 
lui Hercule Poirot se încruntară pentru o clipă. Prima lui 
reacţie fusese estetică, a doua — mentală. Ridicând privirea, 
ochii lui se îngustară, curioşi. 

— Înţeleg, spuse el. Da, înţeleg. Făcu o pauză, apoi adăugă: 
Şoferul meu mi-a explicat ceea ce mi-ai spus. 

ÎI văzu pe celălalt roşind, observă cum degetele strâng şapca 
pline de nervozitate. 

Tânărul răspunse bâlbâindu-se; 

— Da... Ăăă... Da, domnule. Ştiu. Hercule Poirot continuă cu 
blândeţe: 

— Dar te-ai gândit să vii şi să-mi spui asta personal? 

— Păi... Da, domnule, m-am gândit că ar fi bine. 

— Foarte conştiincios din partea dumitale, mulţumesc, spuse 
Poirot. 

Din ultimele cuvinte răzbătea o notă subtilă, dar clară de 
concediere, însă nu se aştepta ca tânărul să plece şi nu se 
înşelă. Bărbatul nu se mişcă. 

Degetele i se mişcau convulsiv, strivind şapca de tweed, apoi 
tânărul zise cu o voce joasă, încurcată: 

— Ăăă, scuzaţi-mă, domnule, dar e adevărat, nu-i aşa, că 
sunteţi domnul detectiv... Sunteţi Hercules Pwarrit? 

Rosti numele cu mare grijă. 

— Aşa este, admise Poirot. 


Roşeaţa se ridică în obrajii tânărului. 

— Am citit un articol despre dumneavoastră în ziar, spuse el. 

— Da? 

Chipul băiatului era purpuriu acum. În ochii lui se citea 
suferință — suferinţă şi rugăminte. Hercule Poirot îi veni în 
ajutor, rostind cu blândeţe: 

— Da? Ce doreşti să-mi ceri? Vorbele izbucniră grăbite: 

— Mă tem că o să mă credeţi teribil de obraznic, domnule, 
însă cum aţi venit aici din întâmplare... Ei bine, era o ocazie 
prea bună ca să o ratez. Am citit despre dumneavoastră şi 
lucrurile deştepte pe care le-aţi făcut. Oricum, mi-am zis că, la 
urma urmelor, pot să vă întreb. Nu strică o întrebare, nu-i 
aşa? 

Hercule Poirot clătină din cap. 

— Ai nevoie de ajutorul meu? 

Celălalt dădu aprobator din cap şi spuse cu o voce răguşită şi 
ruşinată: 

— Este vorba... De o tânără doamnă. Dacă o puteţi găsi 
pentru mine. 

— S-o găsesc? Deci a dispărut? 

— Aşa e, domnule. 

Hercule Poirot se îndreptă pe scaun şi rosti cu asprime: 

— Poate te-aş putea ajuta. Dar ar trebui să mergi la poliţie. E 
treaba lor şi au mult mai multe resurse la dispoziţie decât am 
eu. 

Tânărul se foi de pe un picior pe altul şi spuse stânjenit: 

— Nu pot să fac asta, domnule. Nu e vorba de aşa ceva. E 
ceva mai special, ca să zic aşa. 

Hercule Poirot îl privi cu atenţie, apoi îi arătă un scaun. 

— Eh bien, atunci ia loc. Cum te cheamă? 

— Williamson, domnule, Ted Williamson. 

— Ia loc, Ted. Şi povesteşte-mi tot. 

— Mulţumesc, domnule. 

Îşi trase scaunul mai aproape şi se aşeză cu grijă pe marginea 
lui. În ochi avea încă aceeaşi expresie rugătoare de câine. 
Hercule Poirot îl îndemnă cu blândeţe: 

— Povesteşte-mi. 


Ted Williamson inspiră adânc. 

— Vedeţi, domnule, s-a petrecut aşa. Nu am văzut-o decât o 
singură dată. Şi nu îi ştiu numele sau altceva. Însă toată 
povestea e ciudată, şi felul cum scrisoarea îmi tot vine înapoi. 

— Începe cu începutul, îl întrerupse Hercule Poirot. Nu te 
grăbi. Spune-mi tot, aşa cum s-a întâmplat. 

— Da, domnule. Ei bine, poate că ştiţi Grasslawn, domnule, 
casa aceea mare de lângă râu, după pod? 

— Nu ştiu absolut nimic. 

— Îi aparţine lui Sir George Sanderfield. O foloseşte vara 
pentru weekenduri şi petreceri — de obicei vine acolo o gaşcă 
de petrecăreţi. Actrițe şi oameni de genul ăsta. Ei bine, era 
iunie trecut — şi radioul nu mergea, aşa că m-au trimis pe 
mine să văd despre ce era vorba. 

Poirot dădu din cap. 

— Aşa că m-am dus. Domnul era pe râu cu musafirii lui, 
bucătăreasa era plecată, iar valetul se dusese să servească 
băuturile şi toate cele pentru masa de prânz. În casă nu mai 
era decât o fată — camerista uneia dintre invitate. Ea mi-a dat 
drumul înăuntru şi mi-a arătat unde era aparatul, apoi a 
rămas cu mine cât am lucrat la el. Aşa că am început să 
vorbim... O chema Nita, aşa mi-a spus, şi era camerista unei 
dansatoare rusoaice care era invitată acolo. 

— Ce naţionalitate avea, era englezoaică? 

— Nu, domnule, cred că era franţuzoaică. Avea un accent 
ciudat, dar vorbea bine engleza. Era... Prietenoasă şi după o 
vreme am întrebat-o dacă nu vrea să iasă în oraş în seara aia 
şi să mergem la film, însă mi-a zis că doamna va avea nevoie 
de ea. Dar apoi a spus cum ar putea ea să plece ceva mai 
devreme după-amiaza fiindcă invitaţii nu aveau să se întoarcă 
de la râu până mai târziu. Deci, ca să n-o mai lungesc, mi-am 
luat liber după-amiaza fără să spun cuiva (şi aproape că am 
fost dat afară pentru asta!) şi ne-am dus să ne plimbăm pe 
malul râului. 

Făcu o pauză. Pe buze îi zăbovea un zâmbet şi avea o privire 
visătoare. Poirot rosti blând: 

— Era foarte drăguță, nu? 


— Era cea mai încântătoare fiinţă de pe lume. Părul ei era ca 
aurul — i se ridica de-o parte şi de alta a capului ca nişte aripi 
- şi avea un fel sprinţar de a merge. Eu... Ei bine, m-am 
îndrăgostit pe loc. Nu vreau să zic că nu-i aşa. 

Poirot dădu înţelegător din cap. Tânărul continuă: 

— Mi-a zis că doamna ei avea să se întoarcă acolo peste 
două săptămâni şi ne-am înţeles să ne întâlnim din nou atunci. 
Făcu o pauză. Dar nu a mai venit. Am aşteptat-o la locul 
stabilit, dar nici urmă de ea. Aşa că mi-am luat inima-n dinţi 
şi m-am dus acasă să întreb de ea. Doamna rusoaică era acolo, 
şi mi-au spus că era şi camerista ei. Au trimis după ea, însă 
când a venit, nu era deloc Nita! Doar o fată brunetă, cu o 
figură vicleană — o obrăznicătură cum nu s-a pomenit! Marie o 
chema. „Ai vrut să mă vezi?” m-a întrebat ea, fandosită. 

Trebuie să fi observat că am fost şocat. Am întrebat-o dacă 
ea era camerista doamnei rusoaice şi că nu era ea cea pe care 
am văzut-o, iar ea a râs şi a zis că fosta cameristă a fost dată 
afară brusc. „Dată afară? Am zis. De ce?” Iar ea a ridicat din 
umeri şi şi-a depărtat mâinile a mirare. „Cum să ştiu? Doar n- 
am fost de faţă.” 

Ei bine, domnule, asta m-a lăsat cu gura căscată. Pe moment, 
n-am găsit nimic ce să spun. Dar după aceea, mi-am adunat 
curajul şi m-am dus din nou să o văd pe această Marie şi i-am 
cerut să-mi dea adresa Niţei. Nu i-am dat de înţeles că nici 
măcar nu ştiam numele de familie al Niţei. I-am promis un 
cadou dacă îmi dădea ce-i ceream - era genul care nu făcea 
nimic pe gratis. Ei bine, mi-a adus ce voiam — o adresă din 
nordul Londrei, şi i-am scris Niţei acolo. Dar scrisoarea s-a 
întors în scurtă vreme — pe plic era scris „Nu mai locuieşte la 
această adresă”. 

Ted Williamson se opri. Ochii lui, ochii aceia hotărâți, de un 
albastru-închis, îl priviră pe Poirot. 

— Înţelegeţi cum stau lucrurile, domnule? Zise el. Nu este un 
caz pentru poliţie. Dar aş dori să o găsiţi. Şi nu ştiu cum să mă 
achit. Dacă... Dacă o găsiţi. Roşeaţa din obraji i se accentua. 
Eu... Am ceva pus deoparte. Aş putea să vă dau cinci lire... 
Sau chiar zece. 


Poirot îi răspunse cu blândeţe: 

— Nu trebuie să discutăm acum chestiunile financiare. Mai 
întâi, gândeşte-te la un aspect: fata asta, această Nita — ştia 
cum te numeşti şi unde lucrezi? 

— A, da, domnule. 

— Ar fi putut să ia legătura cu tine dacă ar fi dorit? Ted 
răspunse mai încet: 

— Da, domnule. 

— Atunci nu crezi că... Poate... Ted Williamson îl întrerupse: 

— Vreti să spuneţi, domnule, că eu m-am îndrăgostit de ea, 
dar ea de mine, nu? Poate asta e adevărat într-un fel... Însă 
mă plăcea -— chiar mă plăcea - şi nu a fost o simplă 
distracţie... Şi am stat şi m-am gândit, domnule, dacă ar putea 
exista un motiv pentru toate astea. Vedeţi, domnule, era într- 
un anturaj ciudat. E posibil să fi avut ceva probleme, dacă mă 
înțelegeţi ce vreau să spun... 

— Vrei să spui că e posibil să aibă un copil? Copilul tău? 

— Nu, nu al meu, domnule. Ted se înroşi. Nu s-a întâmplat 
nimic greşit între noi. 

Poirot îl privi gânditor şi murmură: 

— Şi dacă e adevărat ceea ce sugerezi... Tot mai vrei să o 
găseşti? 

Culoarea se ridică şi mai mult în obrajii lui Ted Williamson. 

— Da, vreau, nu încape îndoială! Vreau să mă căsătoresc cu 
ea, dacă şi ea va dori asta. Şi nu contează în ce necazuri s-a 
băgat! Dar o să mi-o găsiţi, domnule? 

Hercule Poirot zâmbi şi murmură, ca pentru sine: 

— Părul ca nişte aripi de aur... Da, cred că este cea de-a 
treia Muncă a lui Hercule... Dacă îmi aduc bine aminte, s-a 
întâmplat în Arcadia... 

II 

Hercule Poirot se uită gânditor la foaia de hârtie pe care Ted 
Williamson scrisese cu multă grijă numele şi adresa. 
„Domnişoara Valetta, Upper Renfrew Lane nr. 17, N 15” Se 
întrebă dacă avea să afle ceva de la acea adresă. Cumva, îşi 
imagina că nu. Dar fusese singurul ajutor pe care i-l putuse da 
Ted. 


Upper Renfrew Lane nr. 17 era o străduță părăginită, dar 
respectabilă. O femeie vânjoasă cu ochi spălăciţi deschise uşa 
când Poirot ciocăni. 

— Domnişoara Valetta? 

— A plecat de multă vreme. 

Poirot făcu un pas în uşă, tocmai când aceasta se închidea. 

— Îmi puteţi da, vă rog, adresa ei? 

— Nu, n-aş putea s-o fac. Nu mi-a lăsat una. 

— Când a plecat? 

— Vara trecută. 

— Îmi puteţi spune exact când? 

Un clinchet uşor se auzi dinspre mâna dreaptă a lui Poirot 
când două monede de jumătate de coroană se ciocniră una de 
alta ademenitor. 

Femeia cu ochi spălăciţi se înmuie ca prin farmec şi deveni 
amabilitatea întruchipată. 

— Păi, sigur că aş vrea să vă ajut, domnule. Staţi să mă 
gândesc. August... Nu, înainte de asta... Da, trebuie să fi fost 
iulie. Cam în prima săptămâna din iulie. A plecat în mare 
grabă. S-a întors în Italia, cred. 

— Deci era italiancă? 

— Da, domnule. 

— Şi a fost la un moment dat camerista unei dansatoare 
rusoaice, nu-i aşa? 

— Aşa e. Madame Semoulina sau aşa ceva. Dansa la 
Thespian, în music-hallul ăsta după care toată lumea e 
înnebunită. Era una dintre vedete. 

— Ştiţi de ce şi-a părăsit postul domnişoara Valetta? Femeia 
ezită o clipă înainte să răspundă: 

— Nu pot să ştiu asta. 

— A fost dată afară, nu-i aşa? 

— Păi... Cred că a avut loc o ceartă. Dar să ştiţi că 
domnişoara Valetta nu a vrut să spună nimic despre asta. Nu 
era genul care să vorbească în stânga şi-n dreapta. Însă părea 
înfuriată. Avea un temperament teribil — de-a dreptul italian — 
ochii negri îi aruncau văpăi şi părea gata să înfigă cuţitu-n 
cineva. Nu aş fi îndrăznit s-o supăr când avea starea asta! 


— Şi sunteţi foarte sigură că nu ştiţi adresa actuală a 
domnişoarei Valetta? 

Jumătăţile de coroană zăngăniră din nou încurajator. 
Răspunsul părea să fie adevărat. 

— Aş fi vrut s-o fi ştiut, domnule. M-aş fi bucurat să v-o pot 
spune. Dar... A plecat în mare grabă şi asta a fost tot! 

Poirot îşi zise gânditor: 

— Da, şi asta a fost tot... 

III 

Ambrose Vandel, întrerupt din descrierea entuziasmată a 
decorului pe care îl crea pentru viitorul balet, oferi 
informaţiile destul de uşor. 

— Sanderfield? George Sanderfield? Nesuferit om! Se scaldă 
în bani, dar se aude că e un escroc. Un bandit! O aventură 
amoroasă cu o dansatoare? Da, desigur, Doamne - a avut o 
aventură cu Katrina. Katrina Samuşenka. Trebuie s-o fi văzut! 
O, Doamne — e minunată! Are o tehnică încântătoare. Lebăda 
din Tuolela - trebuie s-o fi văzut! Eu am creat decorul. Şi 
cealaltă chestie de Debussy... Sau era La Biche au Bois de 
Mannine? A dansat cu Michael Novgin. E atât de minunat, nu- 
i aşa? 

— Şi era prietenă cu Sir George Sanderfield? 

— Da, obişnuia să-şi petreacă weekendurile la casa lui de 
lângă râu. Am auzit că el dădea nişte petreceri fabuloase. 

— Este posibil, mon cher, să mă prezinţi lui mademoiselle 
Samuşenka? 

— Dar, dragul meu, ea nu mai e aici. A plecat brusc la Paris 
sau nu ştiu unde. Ştii, umblă vorba că era spion bolşevic sau 
ceva — nu că eu aş crede una ca asta — dar ştii cum le place 
oamenilor să vorbească. Katrina a susţinut mereu că este de 
viţă nobilă — tatăl ei a fost prinţ sau mare duce -— chestiile 
obişnuite! Vandel făcu o pauză şi reveni la subiectul care-l 
preocupa cel mai mult — el însuşi. După cum spuneam, dacă 
vrei să surprinzi spiritul Bathshebei, trebuie să abordezi 
tradiţia semitică. O să-l exprim prin... 

Şi continuă fericit să vorbească. 

IV 


Întrevederea pe care Hercule Poirot reuşi s-o aranjeze cu Sir 
George Sanderfield nu începu sub auspicii prea bune. 
Banditul, după cum îl calificase Ambrose Vandel, era oarecum 
stânjenit. Sir George era un bărbat scund şi pătrăţos, cu un păr 
negru, aspru, şi un colac de grăsime la ceafă. 

— Ei bine, domnule Poirot, ce pot să fac pentru dumneata? 
Începu el. Noi... Ăăă... Nu ne-am cunoscut, nu? 

— Nu, într-adevăr. 

— Deci despre ce este vorba? Mărturisesc că sunt curios. 

— A, este foarte simplu — doar o mică informaţie. Celălalt 
râse neliniştit. 

— Aha, deci vrei să îţi dau un pont. Nu ştiam că te 
interesează finanţele. 

— Nu este o chestiune de les affaires. Este vorba de o 
anumită doamnă. 

— Aha, o femeie. Sir George Sanderfield se lăsă pe speteaza 
fotoliului şi păru să se relaxeze. Vocea lui părea uşurată. 

— Cred că o cunoaşteţi pe mademoiselle Katrina 
Samuşenka? Întrebă Poirot. 

Sanderfield râse. 

— Da. O fiinţă încântătoare. Păcat că a plecat din Londra. 

— De ce a plecat? 

— Dragă prietene, eu nu ştiu. Am auzit că s-a certat cu 
conducerea. Era temperamentală - foarte rusoaică în 
dispoziţie, îmi pare rău că nu pot să te ajut, dar n-am nici cea 
mai mică idee unde se află. Nu am păstrat deloc legătura cu 
ea. 

Tonul lui părea să-l expedieze pe Poirot, în timp ce se ridica 
în picioare. 

— Însă nu lui mademoiselle Samuşenka vreau eu să-i dau de 
urmă, replică Poirot. 

— Nu? 

— Nu, este vorba de camerista ei. 

— De camerista ei? Sanderfield îl privi uimit. 

— Poate vă aduceţi aminte de ea? Zise Poirot. Neliniştea îl 
cuprinse iarăşi pe Sanderfield. 

— Doamne Sfinte, cum aş putea? Rosti el stânjenit. Normal, 


îmi amintesc că avea una... Cam de soi rău, aş zice. Genul de 
fată iscoditoare şi băgăcioasă. În locul dumitale, nu aş crede o 
iotă din ce spune. E genul de mincinoasă înnăscută. 

— Aşadar, v-o amintiţi destul de bine, murmură Poirot. 
Sanderfield răspunse grăbit: 

— E doar o impresie, asta-i tot... Nici măcar nu mai ţin 
minte cum o cheamă. Stai să mă gândesc, Marie sau ceva de 
genul ăsta. Nu, mi-e teamă că nu te pot ajuta să dai de ea. Îmi 
pare rău. 

Poirot rosti cu blândeţe: 

— Deja am aflat numele lui Marie Hellin de la Teatrul 
Thespian - şi adresa ei. Însă eu vorbesc, Sir George, de 
camerista care era cu mademoiselle Samuşenka înaintea lui 
Marie Hellin. Vorbesc de Nita Valetta. 

Sanderfield îl privi fix pe Poirot şi spuse: 

— Nu-mi amintesc deloc de ea. Eu îmi aduc aminte numai de 
Marie. O tânără brunetă, cu o privire răutăcioasă. 

— Fata de care vorbesc a fost la reşedinţa dumitale 
Grasslawn în iunie trecut, preciza Poirot. 

Sanderfield răspunse morocănos: 

— Ei bine, tot ce pot să spun e că nu mi-o amintesc. Eu nu 
cred că avea o cameristă cu ea. Cred că vă înşelaţi. 

Hercule Poirot clătină din cap. Nu era de părere că se înşela. 

V 

Marie Hellin îl măsură rapid pe Poirot cu ochii ei mici şi 
inteligenţi, apoi, la fel de rapid, îşi feri privirea. Tonul ei era 
calm şi măsurat când rosti: 

— Dar îmi amintesc perfect, monsieur. Am fost angajată de 
madame Samuşenka în ultima săptămână din iunie. Fosta ei 
cameristă plecase în mare grabă. 

— Ai aflat de ce a plecat? 

— A plecat... Brusc, asta-i tot ce ştiu. Se poate să se fi 
îmbolnăvit, ceva de genul ăsta. Madame nu a precizat. 

— Ţi s-a părut că stăpâna era o persoană cu care te puteai 
înțelege cu uşurinţă? 

Tânăra ridică din umeri. 

— Avea toane. Ba râdea, ba plângea. Uneori era atât de 


deprimată, că nu voia să vorbească sau să mănânce. Alteori 
era de-o veselie nebună. Aşa sunt de obicei dansatoarele astea. 
E vorba de temperament. 

— Şi Sir George? 

Tânăra ridică privirea, devenind brusc atentă. O sclipire 
dezagreabilă i se ivi în ochi. 

— Ah, Sir George Sanderfield? Vreţi să aflaţi ceva despre el? 
Poate chiar asta urmăriţi să aflaţi. Celălalt subiect a fost 
numai o scuză, nu? Ah, Sir George, v-aş putea spune Unele 
lucruri ciudate despre el, da, aş putea... 

Poirot o întrerupse: 

— Nu este necesar. 

Ea îl privi cu gura căscată. În privire i se citea o dezamăgire 
furioasă. 

VI 

— Mereu spun că dumneata ştii tot, Alexis Pavlovici. Hercule 
Poirot murmură cuvintele cu cea mai măgulitoare intonatie. 

Îşi spunea că această a treia Muncă a lui Hercule necesita 
mai multe călătorii şi întâlniri decât şi-ar fi putut imagina 
vreodată. Această mică afacere a dispariţiei cameristei unei 
doamne se dovedea una dintre cele mai lungi şi dificile 
probleme cu care se confruntase vreodată. Orice indiciu, 
atunci când era cercetat atent, nu ducea nicăieri. 

În acea seară ajunsese la restaurantul Samovarul din Paris al 
cărui proprietar, contele Alexis Pavlovici, se mândrea că ştia 
tot ce se petrecea în lumea artistică. 

Acesta dădu din cap cu îngâmfare. 

— Da, da, prietene, eu ştiu — eu întotdeauna ştiu. Mă întrebi 
unde s-a dus — micuța Samuşenka, minunata dansatoare? Ah! 
Era o profesionistă, micuța aceea. Îşi sărută vârful degetelor. 
Ce foc — ce pasiune! A ajuns departe, a ajuns primă balerină în 
epoca ei, apoi brusc totul s-a sfârşit. S-a ascuns la capătul 
lumii şi curând, ah, curând toţi o să o uite. 

— Aşadar, unde se află? Întrebă Poirot. 

— În Elveţia. La Vagray les Alpes. Acolo se duc toţi cei care 
suferă de tuse uscată şi slăbesc din ce în ce mai mult. O să 
moară, da, asta-i sigur! Are o fire fatalistă. Sigur o să moară. 


Poirot tuşi discret ca să împrăştie vraja tragică. Avea nevoie 
de informaţii. 

— Nu îţi aminteşti, din întâmplare, de o cameristă pe care a 
avut-o? O chema Nita Valetta. 

— Valetta? Valetta? Îmi amintesc că odată am văzut o 
cameristă — la gară, când am condus-o pe Katrina la trenul 
spre Londra. Era o italiancă din Pisa, nu? Da, sunt sigur că era 
o italiancă venită din Pisa. 

Hercule Poirot gemu. 

— În acest caz, acum trebuie să fac o călătorie la Pisa. 

VII 

Hercule Poirot se afla la Campo Santo la Pisa şi privea un 
mormânt. 

Deci aici se încheia călătoria lui — aici, lângă această umilă 
movilă de pământ. Dedesubt zăcea fiinţa veselă care 
înflăcărase inima şi imaginaţia unui modest mecanic englez. 

Era oare acesta cel mai potrivit sfârşit pentru acea bruscă şi 
ciudată poveste de dragoste? Acum fata va rămâne de-a 
pururea tânără în amintirea bărbatului, aşa cum o văzuse în 
acele câteva ore magice dintr-o după-amiază de iunie. 
Neînţelegerile provocate de naţionalităţi diferite, de standarde 
diferite, durerea deziluziei, toate acestea erau acum dispărute 
pentru totdeauna. 

Hercule Poirot clătină trist din cap. Gândurile îi reveniră la 
conversaţia avută cu familia Valetta. Mama, cu faţa ei mare de 
ţărancă, tatăl mândru, copleşit de durere, sora cu chip 
întunecat şi buzele strânse. 

— S-a întâmplat brusc, signor, foarte brusc. Deşi mulţi ani a 
avut dureri, care veneau şi treceau... Doctorul nu ne-a dat nici 
o şansă — a zis că trebuie operată urgent de apendicită. Apoi a 
dus-o la spital şi acolo... Şi, şi, a murit sub anestezie. Nu şi-a 
mai recăpătat cunoştinţa. 

Mama se smiorcăi şi murmură: 

— Bianca a fost întotdeauna o fată atât de deşteaptă. Este 
îngrozitor că a murit atât de tânără... 

Hercule Poirot murmură pentru sine: 

— A murit tânără... 


Acesta era mesajul pe care trebuia să-l ducă tânărului care îi 
ceruse ajutorul cu atât de multă încredere: „Nu e pentru tine, 
prietene. A murit tânără”. 

Căutarea lui luase sfârşit — aici, unde turnul înclinat se 
profda pe cer şi primele flori de primăvară apăruseră, timide, 
vestind viaţa şi bucuria ce aveau să izbucnească. 

Oare fiorul primăverii îl făcea să simtă dorinţa rebelă de a 
refuza acest verdict final? Ceva din străfundurile minţii îl 
sâcâia — oare un cuvânt, o frază, un nume? Oare nu se încheia 
totul mult prea convenabil? Nu se îmbinau toate prea evident? 

Hercule Poirot oftă. Trebuia să mai facă un dram pentru a se 
convinge că nu mai exista nici urmă de îndoială în această 
chestiune. Trebuia să meargă la Vagray les Alpes. 

VIII 

Aici, îşi zise, chiar era la capătul lumii. Toată această mare 
de zăpadă, toate aceste colibe şi căsuțe în care zăceau 
nemişcate fiinţe umane care se luptau cu moartea perfidă. 

Ajunsese deci în cele din urmă la Katrina Samuşenka. Când o 
văzu, zăcând în pat, cu obrajii supţi pe care se zărea câte o 
pată de un roşu viu şi cu mâinile lungi, subţiri şi emaciate 
întinse pe cuvertură, o amintire i se trezi în minte. Nu îşi 
amintise numele ei, dar o văzuse dansând. Fusese fermecat şi 
fascinat de arta supremă care te face să uiţi de toate. 

Îşi aminti de Michael Novgin, Vânătorul, sărind şi făcând 
piruete în acea pădure fantastică care sfida orice canoane — pe 
care o imaginase mintea lui Ambrose Vandel. Şi şi-o aminti pe 
încântătoarea Căprioară, mereu urmărită, veşnic dorită — o 
creatură aurie, frumoasă, cu coarne pe cap şi picioare sclipind 
arămii. Îşi aminti prăbuşirea finală, după ce e împuşcată şi 
rănită, şi pe Michael Novgin stând uluit, cu capul căprioarei 
ucise în braţe. 

Katrina Samuşenka îl privea cu o urmă de curiozitate. 

— Nu ne-am mai întâlnit niciodată, nu-i aşa? Ce doriţi de la 
mine? 

Hercule Poirot se înclină uşor. 

— Mai întâi, madame, vreau să vă mulţumesc... Pentru 
talentul dumneavoastră care mi-a oferit odată o seară plină de 


frumuseţe. 

Ea zâmbi slab. 

— Dar mă aflu aici şi cu un anumit interes. De multă vreme 
o caut, madame, pe o anumită cameristă de-a dumneavoastră. 
Numele ei era Nita. 

— Nita? Femeia îl privi cu atenţie, cu ochi mari şi uimiţi. Ce 
ştiţi despre... Nita? 

— O să vă spun. 

Poirot îi povesti despre seara în care i se stricase maşina şi 
despre Ted Williamson, cum stătea răsucindu-şi şapca în mâini 
şi mărturisindu-şi cu glas întretăiat dragostea şi durerea. 
Dansatoarea îl ascultă cu mare atenţie. Când Poirot termină, 
ea spuse: 

— Este emoţionant, da, este emoţionant... Hercule Poirot 
dădu aprobator din cap. 

— Da, fu el de acord. Este povestea din Arcadia, nu-i aşa? Ce 
puteţi să-mi spuneţi, madame, despre această fată? 

Katrina Samuşenka oftă. 

— Am avut o cameristă — Juanita. Era încântătoare, într- 
adevăr — veselă, plină de voioşie. Ea a păţit ceea ce se 
întâmplă atât de des celor pe care zeii îi iubesc — a murit 
tânără. 

Rostise exact cuvintele lui Poirot — cuvinte finale, 
irevocabile. Acum le auzea din nou - şi totuşi insistă: 

— A murit? Întrebă el. 

— Da, a murit. 

Hercule Poirot rămase tăcut un timp, apoi rosti: 

— E ceva ce nu înţeleg prea bine. L-am întrebat pe Sir 
George Sanderfield despre această cameristă a dumneavoastră 
şi mi s-a părut speriat. Oare de ce? 

O uşoară expresie de dezgust apăru pe chipul dansatoarei. 

— Aţi pomenit de o cameristă de-a mea. Fl s-a gândit că vă 
refereaţi la Marie — fata care a venit după plecarea Juanitei. 
Cred că a încercat să-l şantajeze în legătură cu ceva ce a 
descoperit în legătură cu el. Era o fată îngrozitoare — 
cercetătoare, mereu băgându-şi nasul prin scrisori şi sertare 
încuiate. Poirot murmură: 


— Atunci asta e explicaţia. Tăcu o clipă, apoi continuă, încă 
insistent: Celălalt nume al Juanitei era Valetta şi a murit în 
urma unei operaţii de apendicită la Pisa. Aşa este? 

Detectivul observă ezitarea, abia perceptibilă, dar 
neîndoielnic prezentă, înainte ca dansatoarea să încline din 
cap. 

— Da, aşa este... 

Poirot rosti gânditor: 

— Şi totuşi, există o mică problemă. Ai ei îi spuneau nu 
Juanita, ci Bianca. 

Katrina ridică din umerii ei slabi şi spuse: 

— Bianca, Juanita, ce mai contează? Probabil că numele ei 
adevărat era Bianca, dar s-a gândit că Juanita e mai romantic, 
aşa că a preferat să-şi spună aşa. 

— Da, aşa credeţi? Făcu o pauză, apoi, cu glas schimbat, 
continuă: După părerea mea, există o altă explicaţie. 

— Care anume? 

Poirot se aplecă în faţă şi spuse: 

— Fata pe care a descris-o Ted Williamson avea părul ca 
nişte aripi de aur. 

Se aplecă şi mai mult în faţă şi atinse cu degetul două şuviţe 
din părul Katrinei. 

— Aripi de aur, coarne de aur? Depinde cum priveşti, dacă 
vezi un înger sau un demon! Sau poate nu sunt decât coarnele 
de aur ale unei căprioare rănite? 

— O căprioară rănită... Murmură Katrina şi vocea ei era a 
unui om care-şi pierduse orice speranţă. 

Poirot continuă: 

— Întreaga descriere a lui Ted Williamson m-a îngrijorat. Mi- 
a amintit de ceva - acel ceva eraţi dumneavoastră, dansând cu 
picioarele arămii prin pădure. Să vă spun ce cred eu, 
mademoiselle? Cred că a fost o săptămână când nu aţi avut 
nici o cameristă, când v-aţi dus singură la Grasslawn, pentru 
că Bianca Valetta se întorsese în Italia şi încă nu vă 
angajaserăţi o altă cameristă. Deja simţeaţi boala care de 
atunci v-a cuprins cu totul şi aţi rămas acasă în ziua când 
ceilalţi s-au dus în excursia de pe râu. Aţi auzit soneria şi v-aţi 


dus să răspundeţi. Şi ce aţi văzut? Să vă spun eu ce aţi văzut? 
Aţi văzut un tânăr, cu simplitatea unui copil şi frumos ca un 
zeu. Şi atunci aţi inventat pentru el o fată — nu Juanita, ci 
Incognita, şi pentru câteva ore v-aţi plimbat cu el în Arcadia... 

Se aşternu o tăcere prelungă. Apoi Katrina rosti cu o voce 
joasă, răguşită: 

— Într-o privinţă măcar v-am spus adevărul. V-am dat 
adevăratul sfârşit al poveştii. Nita va muri tânără. 

— Ah non! 

Hercule Poirot se transformă deodată. Lovi cu palma în 
masă. Brusc, deveni prozaic, practic, cu picioarele pe pământ. 

— Asta chiar nu e necesar! Nu trebuie să muriţi! Puteţi să vă 
luptaţi pentru propria viaţă, nu-i aşa, ca oricine altcineva! 

Dansatoarea clătină din cap - tristă, lipsită de speranţă. 

— Ce viaţă mă aşteaptă? 

— Nu viaţa pe scenă, bien entendu! Dar gândiţi-vă, mai 
există şi altfel de viaţă. Haide, mademoiselle, fiţi cinstită, tatăl 
dumneavoastră chiar a fost prinţ sau mare duce, sau chiar 
general? 

Katrina izbucni în râs şi răspunse: 

— Era şofer de camion în Leningrad! 

— Foarte bine! Atunci de ce să nu fiţi nevasta unui lucrător 
într-un atelier dintr-un sat? Şi să aveţi copii frumoşi ca nişte 
zei, cu picioare care, poate, vor dansa cum aţi dansat 
dumneavoastră odinioară? Katrinei i se tăie răsuflarea. 

— Dar toată ideea asta e fantastică! 

— Cu toate acestea, zise Hercule Poirot cu mare satisfacţie, 
cred că e pe cale să devină realitate! 

Capitolul 4 

MISTREȚUL DIN ERYMANTHOS 

Cum ducerea la bun sfârşit a celei de-a treia Munci a lui 
Hercule îl adusese pe în Elveţia, Hercule Poirot se decise că, 
dacă tot se afla aici, putea să profite de acest lucru şi să 
viziteze anumite locuri care până atunci îi rămăseseră 
necunoscute. 

Petrecu vreo câteva zile agreabile la Chamonix, zăbovi o zi 
sau două la Montreux şi apoi îşi continuă drumul spre 


Andermatt, un loc pe care diverşi prieteni îl lăudaseră cu mare 
entuziasm. 

Însă Andermatt îl impresiona în mod neplăcut. Se afla la 
capătul unei văi, izolat de munţi înalţi, cu creste acoperite de 
zăpadă. Fără vreun motiv logic, lui Hercule Poirot i se părea 
că nu putea să respire. 

„Este imposibil să rămân aici”, îşi zise Poirot. În acel 
moment zări trenuleţul de munte. „Nu încape îndoială că 
trebuie să urc.” 

Descoperi că trenulețul urca mai întâi până la Les Avin6s, 
apoi la Caurouchet şi în cele din urmă la Rochers Neiges, la 3 
000 de metri deasupra nivelului mării. 

Poirot nu-şi propusese să urce atât de mult. „Les Avines, îşi 
spuse, va fi suficient pentru această aventură.” 

Dar gândind astfel nu luase în calcul elementul întâmplător 
care joacă un rol atât de mare în viaţa oricui. Trenuleţul 
pornise deja când conductorul se apropie de Poirot şi îi ceru 
biletul. După ce îl cercetă şi îl composta cu un cleşte cu aspect 
fioros, acesta i-l returnă înclinându-se uşor. În acelaşi timp, 
Poirot simţi că un mic cocoloş de hârtie îi este îndesat în 
mână odată cu biletul. 

Sprâncenele lui Poirot se înălţară puţin a mirare. Imediat, 
fără ostentaţie şi fără grabă, întinse ghemotocul de hârtie, 
care se dovedi a fi un bilet mâzgălit în grabă cu creionul. 

Imposibil să confund acele mustăţi! Te salut, dragul meu 
coleg. Dacă doreşti, îmi poţi fi de mare ajutor. Fără îndoială, 
ai citit despre afacerea Salley. Se crede că ucigaşul — 
Marrascaud - are o întâlnire cu unii dintre membrii bandei lui 
la Rochers Neiges - aici, dintre toate locurile din lume! 
Desigur că totul poate fi o minciună - dar informatorul nostru 
este demn de încredere şi întotdeauna există cineva care nu-şi 
ţine gura, nu-i aşa? Aşadar, ţine-ţi ochii deschişi, prietene! Ia 
legătura cu inspectorul Drouet care e la faţa locului. Este un 
poliţist bun, dar nu poate aspira la inteligenţa sclipitoare a lui 
Hercule Poirot. Este important, prietene, ca Marrascaud să fie 
prins — şi prins în viaţă. Nu este om — este un mistreţ sălbatic, 
unul dintre cei mai periculoşi ucigaşi în viaţă din ziua de azi. 


Nu am riscat să-ţi vorbesc la Andermatt, căci aş fi putut fi 
observat, iar dumneata vei avea mână mai liberă dacă eşti 
considerat un simplu turist. Vânătoare plăcută! 

Vechiul tău prieten, Lementeuil 

Gânditor, Hercule Poirot îşi mângâie mustăţile. Da, într- 
adevăr, era imposibil să confunzi mustăţile lui Hercule Poirot. 
Deci despre ce era vorba? Citise în ziare amănuntele, Affaire 
Salley — uciderea cu sânge rece a unui bine-cunoscut agent de 
pariuri parizian. Identitatea criminalului era cunoscută. 
Marrascaud era membru al unei bande celebre la hipodrom. 
Fusese bănuit de multe alte crime — dar de data asta vinovăția 
lui fusese clar dovedită. Scăpase - fugise din Franţa, se credea 
— şi poliţia din fiecare ţară din Europa se afla în căutarea lui. 

Aşadar, se bănuia că Marrascaud avea o întâlnire la Rochers 
Neiges... 

Hercule Poirot clătină încet din cap. Era nedumerit. Pentru 
că Rochers Neiges se afla într-o zonă în care zăpada nu 
dispărea complet niciodată. Exista un hotel acolo, dar avea 
legătură cu lumea numai prin intermediul trenuleţului, aşezat 
fiind pe o limbă îngustă de piatră care atârna deasupra văii. 
Hotelul se deschidea în iunie, dar rareori mergea cineva acolo 
până în iulie sau august. Era un loc din care lipseau ieşirile şi 
intrările — dacă cineva era urmărit până acolo, era prins într-o 
capcană. Părea un loc total neobişnuit de întâlnire pentru o 
bandă de criminali. 

Şi totuşi, dacă Lementeuil spunea că informaţia era demnă 
de încredere, atunci probabil că avea dreptate. Hercule Poirot 
îl respecta pe comisarul de poliţie elveţian. Ştia că e un om 
serios şi demn de încredere. 

Un motiv necunoscut îl aducea pe Marrascaud în acest loc de 
întâlnire departe de civilizaţie. 

Hercule Poirot oftă. Să urmărească un ucigaş nemilos nu era 
tocmai ideea lui despre o vacanţă plăcută. Activitatea 
cerebrală dintr-un fotoliu, reflectă el, se potrivea mai mult 
stilului său. Nu să prindă în capcană un mistreţ sălbatic pe o 
coastă de munte. 

„Un mistreţ sălbatic” — acesta era termenul folosit de 


Lementeuil. Era, într-adevăr, o coincidenţă ciudată... 

— A patra muncă a lui Hercule, murmură ca pentru sine. 
Mistreţul din Erymanthos? 

Încet, fără ostentaţie, îi cercetă cu atenţie pe tovarășii săi de 
drum. Pe scaunul din faţa lui stătea un turist american. 
Modelul hainelor, paltonul, valiza pe care o avea, până la 
maniera prietenoasă şi încântarea naivă cu care privea 
peisajul, chiar şi ghidul pe care îl ţinea în mână, toate îl 
dădeau de gol şi-l defineau ca un provincial american care 
vedea Europa pentru prima dată. „în vreo două minute, îşi 
zise Poirot, o să intre în vorbă cu mine.” Expresia lui, de 
cățeluş melancolic, nu putea fi greşit interpretată. 

De cealaltă parte a vagonului, un bărbat înalt, grizonant, cu 
înfăţişare distinsă şi un nas mare, acvilin, citea o carte în 
germană. Avea degete mobile şi puternice, de muzician sau de 
chirurg. 

Ceva mai departe, se aflau trei bărbaţi de acelaşi gen. Bărbaţi 
cu picioare crăcănate, care sugerau fără tăgadă că-şi petreceau 
mult timp călare. Jucau cărţi. Probabil, în scurt timp, aveau să 
propună unui străin să participe la joc. La început, străinul 
avea să câştige. Apoi, norocul urma să-l părăsească. 

Nu era nimic neobişnuit în privinţa celor trei bărbaţi. 
Singurul lucru ciudat era locul în care se aflau. 

Ar fi fost posibil să fie văzuţi în orice tren. În drum spre o 
cursă de cai — sau pe un vas de linie nesemnificativ. Dar într- 
un tren de munte aproape gol - nu! 

Mai exista un călător în vagon -— o femeie. Era înaltă şi 
brunetă. Avea un chip frumos — un chip care ar fi putut 
exprima o întreagă gamă de emoţii, dar care, în schimb, era 
îngheţat într-o inexpresivitate ciudată. Nu se uita la nimeni, ci 
privea ţintă pe fereastră la valea de dedesubt. 

Curând, aşa cum Poirot se şi aştepta, americanul începu să 
vorbească. Numele lui, spuse, era Schwartz. Era prima lui 
călătorie în Europa. Peisajul, mărturisi, era pur şi simplu 
grandios. Fusese profund impresionat de castelul Chillon. 
Parisul nu-i plăcuse cine ştie ce — era în mod clar supraevaluat 
— fusese la Folies Bergères, la Luvru şi la Notre Dame, şi 


observase că în niciunul dintre acele restaurante sau cafenele 
nu se cânta jazz cum trebuie. Champs Elysées nu era rea, şi îi 
plăcuseră fântânile, mai ales când erau luminate. 

Nimeni nu cobori la Les Avinés sau la Caurouchet. Era 
evident că toţi cei din tren mergeau sus, la Rochers Neiges. 

Domnul Schwartz îşi explică motivele. Întotdeauna îşi dorise, 
spuse el, să fie undeva sus, în munţii înzăpeziţi. Trei mii de 
metri nu suna rău — auzise că atât de sus nu puteai nici măcar 
să fierbi un ou cum trebuie. 

În prietenia inocentă a inimii sale, domnul Schwartz se 
aventură să-l atragă în discuţie pe bărbatul înalt, grizonant, 
aflat de cealaltă parte a vagonului, dar acesta îi aruncă doar o 
privire rece pe deasupra pince-nez-ului şi se întoarse la 
răsfoitul cărţii. 

Domnul Schwartz se oferi apoi să schimbe locurile cu 
doamna brunetă — urma ca ea să aibă o perspectivă mai bună, 
explică el. 

Era puţin probabil că femeia înţelegea engleza. Oricum, ea 
clătină uşor din cap şi îşi strânse mai bine gulerul de blană al 
paltonului. 

Domnul Schwartz murmură către Poirot: 

— Nu pare foarte în regulă ca o femeie să călătorească 
singură, fără cineva care să aibă grijă de ea. O femeie are 
nevoie de multă atenţie când călătoreşte. 

Amintindu-şi de anumite americance pe care le întâlnise pe 
continent, Hercule Poirot nu putu decât să fie de acord. 

Domnul Schwartz oftă. Lumea i se părea foarte 
neprietenoasă. Şi, evident, spuneau expresiv ochii lui căprui, 
în lume nu strică puţină prietenie, nu-i aşa? 

II 

Să fii întâmpinat de un director de hotel îmbrăcat cum se 
cuvine în redingotă şi pantofi de piele părea oarecum absurd 
în acest loc atât de departe de lume - sau, mai bine zis, un loc 
de deasupra lumii. 

Directorul era un bărbat masiv, frumos, cu o atitudine plină 
de importanţă. Începu prin a-şi cere scuze. 

Sezonul încă nu începuse... Apa caldă nu funcţiona... 


Lucrurile nu mergeau deloc cum trebuie... Încă nu avea 
personalul complet... Era destul de deconcertat de numărul 
neaşteptat de vizitatori. 

Toate acestea fură rostite rapid, cu politeţe profesională, şi 
totuşi lui Poirot i se păru că sub faţada civilizată observă o 
urmă de nelinişte profundă. Cu toată atitudinea lui degajată, 
omul acesta nu era în largul lui. Era îngrijorat de ceva. 

Prânzul fu servit într-o încăpere prelungă, care dădea spre 
valea aflată dedesubt. Singurul chelner, pe nume Gustave, era 
îndemânatic şi capabil. Se agita de colo-colo, dând sfaturi în 
privinţa meniului, fluturând lista cu vinuri. Cei trei cowboy 
stăteau la o masă împreună. Râdeau şi vorbeau în franceză, pe 
un ton din ce în ce mai ridicat. 

„Bătrânul Joseph! Dar ce mai face micuța Denise, mon 
vieux? Îţi aminteşti de nenorocitul ăla de cal care ne-a lăsat pe 
toţi baltă la Auteuil?” 

Toată discuţia era foarte cordială, în concordanţă cu firea lor 
— şi totuşi ridicol de nepotrivită! 

Femeia cu chip frumos stătea singură la o masă în colţ, fără 
să privească pe nimeni. 

După prânz, în timp ce Poirot stătea în holul hotelului, 
directorul se apropie şi începu să-i vorbească pe un ton 
confidenţial. 

Domnul nu trebuie să judece prea aspru hotelul. Nu este încă 
sezon. Nimeni nu vine aici până la sfârşitul lui iulie. Acea 
doamnă, monsieur a observat-o, poate? Vine în fiecare an în 
această perioadă. Soţul ei a murit făcând alpinism în urmă cu 
trei ani. Era o situaţie foarte tristă. Fuseseră foarte devotați 
unul altuia. Ea vine mereu aici înainte de începerea sezonului 
- ca să fie linişte. E ca un pelerinaj sacru. Domnul mai în 
vârstă este un doctor faimos, doctorul Karl Lutz, din Viena. 
Spune că vine aici pentru linişte şi odihnă. 

— E linişte, într-adevăr, fu de acord Hercule Poirot. Şi ces 
messieurs de acolo? Credeţi că tot pentru odihnă vin? 

Directorul ridică din umeri. În ochi îi apăru din nou acea 
expresie îngrijorată. Spuse indecis: 

— Ah, turiştii ăştia, mereu caută o experienţă nouă... 


Altitudinea — numai asta şi tot e o experienţă inedită. 

„Nu era o senzaţie prea plăcută”, îşi zise Poirot. Îşi dădea 
seama că inima îi bătea cu putere. Prin minte îi treceau 
versurile idioate ale unui cântecel pentru copii: „Deasupra 
lumii, aşa de sus/Ca un zmeu pierdut s-a dus”. 

Schwartz intră în hol. Ochii i se luminată când îl zări pe 
Poirot şi se îndreptă pe dată spre el. 

— Am stat de vorbă cu doctorul acela. Vorbeşte engleza într- 
o oarecare măsură. Este evreu -— a fost expulzat din Austria de 
nazişti. Cred că oamenii ăia sunt de-a dreptul nebuni. Acest 
doctor Lutz era un om destul de important, bănuiesc — 
specialist în nervi — psihanaliză — genul ăsta de lucruri. 

Ochii lui se îndreptară spre locul unde femeia înaltă privea 
pe fereastră munţii neîndurători. Îşi coborî vocea: 

— Am aflat numele ei de la chelner. Este o doamnă 
Grandier. Soţul ei a murit când făcea alpinism. De aceea vine 
aici. Cumva simt că — nu ştiu — ar trebui să facem ceva în 
legătură cu asta, să o scoatem din gândurile ei. 

Hercule Poirot îl atenţiona: 

— În locul dumitale nu aş încerca aşa ceva. 

Dar caracterul prietenos a domnului Schwartz era de neoprit. 

Poirot văzu cum îşi susține punctul de vedere şi modul 
nemilos cu care încercările lui fură respinse. Cei doi rămaseră 
împreună câteva clipe, profilaţi în lumina ce pătrundea pe 
geam. Femeia era mai înaltă decât Schwartz. Îşi ţinea fruntea 
sus, iar expresia ei era rece şi severă. 

Poirot nu auzi schimbul de cuvinte, dar Schwartz veni înapoi 
părând total descurajat. 

— Nu e nimic de făcut, zise el şi adăugă nostalgic: Dacă tot 
suntem toţi adunaţi aici, mi se pare că nu există nici un motiv 
să nu ne purtăm prieteneşte unii cu alţii. Nu credeţi, 
domnule... Ştiţi că nu vă cunosc numele? 

— Mă numesc Poirier, zise Poirot şi adăugă: Mă ocup de 
comerțul cu mătase şi sunt din Lyons. 

— Aş vrea să vă dau cartea mea de vizită, domnule Poirier 
şi, dacă ajungeţi vreodată în Fountain Springs, fiţi convins că 
sunteţi bine-venit. 


Poirot acceptă cartea de vizită, îşi băgă mâna în buzunar şi 
murmură: 

— Ah, nu am nici o carte de vizită în clipa asta... 

În acea seară, când se duse la culcare, Poirot citi din nou cu 
atenţie scrisoarea lui Lementeuil, înainte să o pună, frumos 
împăturită, în portofel. În timp ce se băga în pat, îşi zise: 

— Asta e ciudat. Mă întreb... 

III 

Gustave, chelnerul, îi aduse lui Hercule Poirot micul dejun — 
cafea şi cornuri — scuzându-se în privinţa cafelei. 

— Monsieur înţelege, nu-i aşa, că la această altitudine este 
imposibil să servim o cafea cu adevărat fierbinte. Din păcate, 
a fiert prea repede. 

Poirot murmură: 

— Trebuie să acceptăm cu curaj aceste capricii ale naturii. 
Gustave replică: 

— Monsieur e filosof. Se duse la uşă, dar, în loc să 
părăsească încăperea, aruncă iute o privire afară, apoi închise 
uşa şi se întoarse lângă pat. Domnul Hercule Poirot? Sunt 
Drouet, inspector de poliţie. 

— Ah, făcu Poirot, am bănuit asta. Drouet îşi cobori vocea. 

— Domnule Poirot, s-a întâmplat ceva foarte grav. A avut loc 
un accident la tren. 

— Un accident? Poirot se ridică în capul oaselor. Ce fel de 
accident? 

— Nimeni nu a fost rănit. S-a întâmplat în timpul nopţii. 
Poate s-a petrecut din cauze naturale — o mică avalanşă care a 
antrenat stânci şi pietre. Dar este posibil să fie mâna cuiva la 
mijloc. Nu se ştie. În orice caz, rezultatul este că va dura 
multe zile să se facă reparaţiile şi, între timp, suntem izolaţi 
aici. Fiind la începutul sezonului, când zăpada este încă mare, 
este imposibil să comunicăm cu cei din vale. 

Hercule Poirot se ridică şi spuse încet: 

— Asta-i foarte interesant. Inspectorul dădu aprobator din 
cap. 

— Da, zise el. Demonstrează că informaţiile comisarului 
nostru au fost corecte. Marrascaud are un rendez-vous aici şi 


s-a asigurat că întâlnirea lui nu va fi tulburată. 

Hercule Poirot exclamă nerăbdător: 

— Dar e fantastic! 

— Sunt de acord. Inspectorul Drouet şi aruncă mâinile în 
lături. Nu are logică — dar iată că se întâmplă. Acest 
Marrascaud este o fiinţă nemaipomenită! Eu, personal, cred că 
e nebun, spuse el dând din cap. 

— Un nebun şi un ucigaş! Zise Poirot. 

— Nu e prea plăcut, sunt de acord, replică sec Drouet. 

— Dar dacă are un rendez-vous aici, rosti Poirot încet, pe 
lespedea asta de zăpadă de la capătul lumii, asta înseamnă că 
Marrascaud însuşi se află deja aici, dacă toate comunicațiile 
sunt întrerupte. 

— Ştiu, făcu Drouet. 

Ambii bărbaţi rămaseră tăcuţi câteva clipe, apoi Poirot 
întrebă: 

— Doctorul Lutz? Poate fi el Marrascaud? Drouet clătină din 
cap. 

— Nu cred. Există un doctor Lutz adevărat — i-am văzut poza 
în ziare — un om celebru şi distins. Acest bărbat seamănă 
foarte bine cu cel din fotografii. 

Poirot murmură: 

— Dacă Marrascaud este un maestru al deghizărilor, poate să 
joace rolul cu succes. 

— Dar, dar este aşa? Nu am auzit niciodată că ar fi expert în 
deghizări. Nu are viclenia şi abilitatea unui şarpe. Este un 
mistreţ sălbatic, feroce, teribil, care se năpusteşte cu o furie 
oarbă. 

— Cu toate acestea... Zise Poirot. Drouet fu repede de acord. 
— A, da, se ascunde de justiţie. Prin urmare, este nevoit să 
disimuleze. Deci s-ar putea — de fapt, chiar este nevoit — să se 

deghizeze mai mult sau mai puţin. 

— Aveţi o descriere a lui? 

Celălalt ridică din umeri. 

— Numai în mare. Fotografia oficială Bertillon5 şi măsurile 
pe care le avem urmau să-mi fie trimise astăzi. Ştiu doar că e 
un bărbat de treizeci şi ceva de ani, de înălţime puţin peste 


medie şi cu un ten închis la culoare. Nu are semne distinctive. 

Poirot ridică din umeri. 

— Asta poate fi valabil pentru oricine. Ce părere aveţi de 
american, Schwartz? 

— Şi eu voiam să vă întreb acelaşi lucru. Aţi vorbit cu el şi 
aţi trăit multă vreme, am impresia, în compania englezilor şi a 
americanilor. La o primă vedere, pare să fie tipul obişnuit de 
turist american. Paşaportul lui este în regulă. Este poate 
ciudat că a ales să vină aici — dar americanii sunt imprevizibili 
atunci când pornesc în călătorii. Dumneavoastră ce părere 
aveţi? 

Hercule Poirot clătină din cap, nedumerit. 

— La prima vedere, cel puţin, pare să fie un tip inofensiv, 
uşor prea prietenos. Poate că e plicticos, dar îmi e greu să-l 
văd ca reprezentând un pericol. Dar mai sunt încă trei oaspeţi 
aici, continuă el. 

Inspectorul aprobă din cap, chipul lui căpătând brusc o 
expresie de furie. 

— Da, sunt exact genul pe care îl căutam. Pot să jur, 
domnule Poirot, că tipii ăştia trei sunt în orice caz membri ai 
bandei lui Marrascaud. Sunt bandiți obişnuiţi ai 
hipodromurilor — dacă mă mai pricep eu la oameni! 

— Şi unul dintre ei poate fi chiar Marrascaud însuşi. 

Hercule Poirot căzu pe gânduri, amintindu-şi cele trei 
chipuri. 

Unul era lătăreţ, cu o mustață stufoasă şi fălci grase — o faţă 
animalică, de porc. Unul era slab şi zvelt, cu un chip îngust şi 
ascuţit, şi ochi reci. Cel de-al treilea era un tip cu o faţă 
păstoasă şi un uşor aer de filfizon. 

Da, unul dintre cei trei putea fi Marrascaud, dar, dacă era 
aşa, întrebarea care revenea cu insistenţă era „de ce”? De ce 
Marrascaud şi doi membri ai bandei sale ar fi călătorit 
împreună şi ar fi venit în această adevărată cursă de şoareci 
de pe vârf de munte? În mod sigur ar fi putut fi aranjată o 
întâlnire într-un loc mult mai sigur şi mai puţin neobişnuit 
decât acesta — într-o cafenea, într-o staţie de tren, într-un 
cinematograf aglomerat, într-un parc — undeva unde să existe 


multe ieşiri, nu aici, la capătul lumii, în întinderea asta pustie 
de zăpadă. 

Câteva dintre aceste idei încercă să le transmită inspectorului 
Drouet, iar acesta fu de acord fără prea multe obiecţii. 

— Da, aşa e, e ceva fantastic, nu prea are sens. 

— Dacă este vorba de o întâlnire, de ce să călătorească 
împreună? Nu, într-adevăr, nu are sens. 

Drouet spuse, pe chip citindu-i-se îngrijorarea: 

— În acest caz, trebuie să luăm în calcul o a doua supoziţie. 
Aceşti trei bărbaţi sunt membri ai bandei lui Marrascaud şi au 
venit aici să se întâlnească cu însuşi Marrascaud. Deci cine 
este Marrascaud? 

Poirot replică: 

— Ce e cu personalul de la hotel? Drouet ridică din umeri. 

— Nu există vreun personal despre care să vorbim. Este o 
bătrână care găteşte, soțul ei în vârstă, Jacques — iar ei sunt 
aici de vreo cincizeci de ani, cred. Mai este chelnerul al cărui 
loc l-am luat eu şi asta-i tot. 

— Desigur, directorul ştie cine sunteţi? Întrebă Poirot. 

— Evident. Am avut nevoie de cooperarea lui. 

— Vi s-a părut că arăta îngrijorat? Se interesă Poirot. 

Remarca păru să-l şocheze pe Drouet care răspunse gânditor: 

— Da, aşa e. 

— Poate fi vorba doar de îngrijorarea de a fi implicat în 
anchete ale poliţiei. 

— Dar credeţi că ar putea fi mai mult de atât? Credeţi că s-ar 
putea să... Ştie ceva? 

— Mi-a trecut prin minte -— asta-i tot. Drouet rosti serios: 

— Şi eu mă întreb. Făcu o pauză apoi continuă: Credeţi că se 
pot afla mai multe de la el? 

Poirot clătină din cap a îndoială. 

— Cred că ar fi bine să nu îl lăsăm să observe bănuielile 
noastre. Ţineţi-l sub observaţie şi asta-i tot. 

Drouet dădu aprobator din cap şi se întoarse către uşă. 

— Nu aveţi nici o sugestie, domnule Poirot? Eu... Ştiu care 
vă este reputaţia. Am auzit de dumneavoastră aici, la noi în 
țară. 


Poirot replică încurcat: 

— Deocamdată, nu pot să sugerez nimic. Nu pot să pricep 
motivul — motivul pentru care întâlnirea are loc în acest loc. 
De fapt, care este motivul acestei întâlniri în primul rând? 

— Banii, replică Drouet sec. 

— Prin urmare, acel amărât de Salley a fost şi jefuit, nu 
numai omorât? 

— Da, avea o mare sumă de bani la el, care a dispărut. 

— Şi credeţi că întâlnirea are ca scop împărţirea banilor? 

— Este ideea cea mai evidentă. Poirot clătină din cap 
nemulțumit. 

— Da, dar de ce aici? Apoi continuă încet: Cel mai nepotrivit 
loc pentru o întâlnire a unor criminali. Însă acesta este un loc 
unde cineva ar veni să întâlnească o femeie... 

Drouet făcu un pas înainte, nerăbdător şi zise agitat: 

— Credeţi că...? 

— Cred că madame Grandier este o femeie foarte frumoasă, 
spuse Poirot. Cred că oricine ar putea urca trei mii de metri de 
dragul ei — adică, dacă ea ar fi propus aşa ceva. 

— Ştiţi, făcu Drouet, asta e interesant. Nu m-am gândit 
niciodată că ea ar putea avea legătură cu cazul. La urma 
urmelor, vine de câţiva ani la rând aici. 

Poirot spuse calm: 

— Da - şi, prin urmare, prezenţa ei nu ar stârni nici un 
comentariu. Ar fi un motiv ca Rochers Neiges să fie locul ales, 
nu-i aşa? 

— Mi-aţi dat o idee, domnule Poirot, rosti agitat Drouet. O să 
analizez problema şi din acest unghi. 

IV 

Ziua trecu fără incidente. Din fericire, hotelul era bine 
aprovizionat. Directorul îi asigură că nu erau motive de 
îngrijorare. Aveau destule provizii. 

Hercule Poirot se aventură să înceapă o discuţie cu doctorul 
Karl Lutz, dar fu repede respins. Doctorul îi dădu clar de 
înțeles că psihologia era preocuparea lui profesională şi că nu 
avea de gând să o discute cu amatori. Rămase într-un colţ, 
citind un tom uriaş în germană despre subconştient şi făcând 


numeroase note şi adnotări. 

Hercule Poirot ieşi din încăpere şi se plimbă fără ţintă prin 
zona bucătăriei. Intră în vorbă cu bătrânul Jacques, un om 
morocănos şi suspicios. Nevasta lui, bucătăreasa, era mai 
deschisă. Din fericire, îi explică ea lui Poirot, exista o rezervă 
suficientă de conserve — dar ea, personal, nu avea o părere 
prea bună despre mâncarea la conservă. Era îngrozitor de 
scumpă şi cât de hrănitoare putea fi? Bunul Dumnezeu nu 
intenţionase ca omul să trăiască din mâncarea la cutie. 

Conversaţia ajunse la subiectul legat de personalul hotelului. 
La începutul lui iulie, soseau cameristele şi chelnerii 
suplimentari, însă în următoarele trei săptămâni nu va fi 
nimeni sau aproape nimeni. Majoritatea oamenilor care 
veneau sus luau masa şi coborau iar în vale. Ea, Jacques şi un 
chelner puteau să se descurce uşor. 

— Era deja un chelner aici înainte să vină Gustave, nu-i aşa? 
Întrebă Poirot. 

— Da, aşa e, un chelner ca vai de capul lui. Fără talent, fără 
experienţă. Nu avea deloc clasă. 

— Cât a stat aici înainte ca Gustave să-l înlocuiască? 

— Numai câteva zile — până într-o săptămână. Evident, a fost 
dat afară. Era ceva inevitabil. 

— Şi nu s-a plâns de asta? Murmură Poirot. 

— A, nu, a plecat în linişte. La urma urmelor, la ce se putea 
aştepta? Acesta este un hotel de înaltă clasă. Oamenii trebuie 
să se bucure de servicii bune aici. 

Poirot dădu din cap şi întrebă: 

— Unde a plecat? 

— Acel Robert, adică? Ridică din umeri. Fără îndoială, la 
cafeneaua obscură de unde a venit. 

— A coborât cu trenuleţul? Femeia îl privi cu mirare. 

— Evident, domnule. Cum altfel? 

— L-a văzut cineva plecând? Amândoi îl priviră ţintă. 

— Ah! Credeţi că era de aşteptat să-l conducă cineva pe un 
asemenea animal — să-şi ia rămas-bun cu onoruri? Omul are 
alte treburi de făcut. 

— Aşa e, fu de acord Hercule Poirot. 


Se îndepărtă încet, privind în sus la clădirea de lângă el. Era 
un hotel mare - în acel moment numai o aripă era deschisă. În 
celelalte aripi se găseau multe camere, încuiate şi cu 
obloanele trase, unde era puţin probabil să intre cineva... 

Dădu colţul hotelului şi aproape că se ciocni de unul dintre 
cei trei jucători de cărţi. Era cel cu chipul păstos şi cu ochi 
spălăciţi, care îl privi pe Poirot fără nici o expresie. Numai 
buzele se curbară un pic scoţându-i la vedere dinţii, asemenea 
unui cal nărăvaş. 

Poirot trecu pe lângă el şi îşi continuă drumul. În faţa lui zări 
o siluetă — figura înaltă şi graţioasă a lui madame Grandier. 

Poirot grăbi puţin pasul şi o prinse din urmă. 

— Accidentul de la tren este foarte neplăcut, începu el. Sper, 
madame, că nu vă deranjează foarte tare. 

— Îmi este perfect indiferent, răspunse ea. 

Avea o voce foarte profundă — un contralto plin. Nu îl privi 
pe Poirot. Se întoarse şi intră în hotel pe o mică uşă laterală. 

V 

Hercule Poirot se duse devreme la culcare, dar fu trezit la un 
moment dat, după miezul nopţii. 

Cineva umbla la broasca uşii. Poirot se ridică în capul 
oaselor şi aprinse lumina. În acel moment, zăvorul cedă şi uşa 
se deschise. Trei bărbaţi stăteau în prag - cei trei jucători de 
cărți. „Erau uşor ameţiţi de băutură, se gândi Poirot. Aveau 
nişte expresii prosteşti şi răuvoitoare.” Poirot văzu lucirea 
unei lame. 

Bărbatul masiv înaintă şi spuse cu un mârâit: 

— Porc de detectiv! 

Şi se avântă într-un puhoi de invective. Cei trei înaintară 
hotărâți spre omul lipsit de apărare din pat. 

— O să-l găurim, băieţi. Ei, ce ziceţi? O să-l hăcuim pe 
domnul detectiv — şi nu va fi singurul din noaptea asta. 

Se apropiară, hotărâți, decişi — lamele sclipiră... Brusc, se 
auzi o voce, cu un accent american aspru, surprinzându-i pe 
toţi: 

— Mâinile sus! 

Bărbaţii se răsuciră. Schwartz, îmbrăcat într-o pijama în 


dungi în culori deosebit de vii, stătea în uşă. În mână ţinea un 
pistol automat. 

— Mâinile sus, băieţi! Mă pricep destul de bine să ochesc. 
Apăsă pe trăgaci şi un glonţ trecu pe lângă urechea bărbatului 
masiv, îngropându-se în cadrul de lemn al ferestrei. 

Trei perechi de mâini se ridicară rapid. 

— Pot să vă deranjez, domnule Poirier? Întrebă Schwartz. 
Hercule Poirot se ridică într-o clipă din pat. Adună cuţitele 
sclipitoare şi îi controla pe cei trei ca să se asigure că nu sunt 
înarmaţi. 

Schwartz spuse: 

— Acum, luaţi-o din loc! Pe hol e un dulap mare, fără 
geamuri. Intraţi în el. 

Îi obligă să intre în el şi încuie uşa în urma lor. Apoi se 
întoarse spre Poirot, cu vocea tremurându-i de plăcerea 
emoţiei: 

— Ce-ar fi fost dacă nu eram pregătit? Ştiţi, domnule Poirier, 
unii oameni din Fountain Springs au râs când am zis că o să- 
mi iau cu mine un pistol în străinătate. „Unde te duci? M-au 
întrebat ei. În junglă?” Ei bine, domnule, se pare că cine râde 
la urmă râde mai bine. Aţi mai văzut vreodată o gaşcă de 
bandiți mai nesuferită? 

— Dragul meu domn Schwartz, aţi apărut exact la ţanc! 
Parcă eram într-o dramă la teatru. Vă sunt foarte îndatorat. 

— Nici o problemă. Ce facem acum? Ar trebui să-i predăm 
pe băieţii ăştia la poliţie şi exact asta nu putem să facem! 
Suntem în impas. Poate ar fi bine să ne sfătuim cu directorul. 

— A, directorul! Făcu Hercule Poirot. Cred că mai întâi o să 
vorbim cu chelnerul — Gustave - alias inspectorul Drouet. Da, 
aşa e — chelnerul Gustave este adevăratul detectiv. 

Schwartz îl privi cu atenţie. 

— Deci de asta au făcut-o! 

— De asta a făcut cine ce? 

— Gaşca asta de ticăloşi v-a pus al doilea pe listă. Deja l-au 
tăiat pe Gustave. 

— Ce? 

— Veniţi cu mine. Doctorul se ocupă chiar acum de el. 


Camera lui Drouet era o încăpere mică de la ultimul etaj. 

Doctorul Lutz, în halat, era ocupat să bandajeze chipul rănit 
al unui bărbat. 

La intrarea celor doi, doctorul întoarse capul. 

— Ah! Dumneata eşti, domnule Schwartz? O afacere foarte 
urâtă! Ce măcelari! Ce monştri lipsiţi de inimă! 

Drouet zăcea întins, gemând uşor. 

— E în pericol? Întrebă Schwartz. 

— Nu o să moară, dacă la asta te referi. Dar nu trebuie să 
vorbească — nu trebuie să aibă nici o emoție. Am pansat rănile 
— nu există risc de septicemie. 

Cei trei bărbaţi părăsiră împreună camera. Schwartz îi spuse 
lui Poirot: 

— Spuneaţi că Gustave era poliţist? 

Hercule Poirot aprobă cu o înclinare a capului. 

— Dar ce făcea la Rochers Neiges? 

— Urmărea un criminal deosebit de periculos, în câteva 
cuvinte, Poirot le explică situaţia. 

— Marrascaud? Am citit despre cazul ăsta în ziar, afirmă 
doctorul Lutz. Mi-ar plăcea foarte mult să-l întâlnesc. Există o 
anormalitate serioasă aici! Aş vrea să cunosc amănunte din 
copilăria lui. 

— În ceea ce mă priveşte, replică Poirot, aş vrea să ştiu unde 
se află exact în acest moment. 

— Nu e unul dintre cei trei pe care i-am încuiat în dulap? 
Întrebă Schwartz. 

Poirot răspunse nemulțumit: 

— Este posibil, da, însă nu sunt foarte sigur... Am o idee... 
Se întrerupse, uitându-se atent la covor. Avea o culoare 
galben-închis, pe care se vedeau urme de un maroniu-roşcat. 
Hercule Poirot continuă: 

— Urme de paşi — paşi care au călcat, cred, în sânge şi care 
vin dinspre aripa nefolosită a hotelului. Veniţi — trebuie să ne 
grăbim! 

Ceilalţi doi îl urmară, printr-o uşă batantă, de-a lungul unui 
coridor întunecat, plin de praf. Dădură colţul, încă urmărind 
paşii de pe covor, până când urmele îi conduseră spre o uşă 


întredeschisă. 

Poirot o deschise şi intră. Apoi scoase o exclamaţie ascuţită, 
îngrozită. 

Camera în care se afla era un dormitor. Patul fusese folosit şi 
pe masă se găsea o tavă cu mâncare. 

În mijlocul încăperii, pe podea, zăcea trupul unui bărbat. 
Avea cu puţin peste înălțimea medie şi fusese atacat cu 
sălbăticie şi cu o ferocitate de nedescris. Zeci de răni în 
brăzdau braţele şi pieptul, iar capul şi faţa erau carne vie. 

Schwartz scoase o exclamaţie înăbuşită şi se întoarse, 
arătând de parcă avea să vomite. 

Doctorul Lutz strigă îngrozit ceva în germană. 

Schwartz întrebă slab: 

— Cine e tipul ăsta? Ştie cineva? 

— Bănuiesc că era cunoscut aici drept Robert, un chelner 
destul de nepriceput... Zise Poirot. 

Lutz se apropiase, aplecându-se deasupra cadavrului. 
Arătă.cu degetul. 

În pieptul mortului era prins cu un ac un bilet, pe care erau 
mâzgălite cu cerneală câteva cuvinte. 

Marrascaud nu va mai omorî pe nimeni — nici nu-şi va mai 
jefui prietenii! 

Schwartz exclamă: 

— Marrascaud?! Deci acesta este Marrascaud! Dar ce l-a 
făcut să vină aici, în locul ăsta izolat? Şi de ce spuneţi că 
numele lui e Robert? 

— Juca rol de chelner, răspunse Poirot. Şi, după câte se pare, 
era un chelner tare prost. Atât de prost că nimeni nu s-a mirat 
când a fost dat afară. Aşa că a plecat — aparent s-a întors la 
Andermatt. Însă nimeni nu l-a văzut plecând. 

Lutz rosti cu o voce scăzută, hârâită: 

— Deci, ce credeţi că s-a întâmplat? 

Poirot replică: 

— Cred avem aici explicaţia vinei anumite expresii de 
îngrijorare de pe faţa directorului. Marrascaud trebuie să-i fi 
oferit o mită destul de mare ca să-i permită să stea ascuns în 
zona nelocuită a hotelului... Adăugă gânditor: Dar directorul 


nu era foarte încântat de situaţia asta. A, nu era deloc 
încântat. 

— Şi Marrascaud a continuat să locuiască în aripa asta 
nefolosită fără ca nimeni în afara directorului să ştie despre 
asta? 

— Aşa se pare. Este foarte posibil. 

— Dar de ce a fost omorât? Întrebă Lutz. Schwartz se grăbi 
să răspundă: 

— Asta-i simplu. El urma să împartă banii cu banda sa. Nu a 
făcut-o. I-a tras în piept. A venit aici, în locul ăsta izolat, ca să 
stea la adăpost o vreme. S-a gândit că este ultimul loc din 
lume la care o să se gândească ceilalţi. S-a înşelat, într-un fel 
sau altul, ei au aflat şi au venit după el. Atinse cadavrul cu 
vârful pantofului. Şi şi-au reglat conturile — în felul ăsta. 

Hercule Poirot murmură: 

— Da, nu a fost genul de rendez-vous la care ne-am gândit. 
Doctor Lutz spuse pe un ton iritat: 

— Poate că toate întrebările astea „de ce” şi „cum” sunt 
foarte interesante, dar eu sunt îngrijorat de situaţia noastră 
actuală. Aici avem un cadavru. Trebuie să mă ocup de un om 
rănit şi nu am decât o cantitate mică de medicamente. Şi 
suntem rupţi de lume! Pentru cât timp? 

Schwartz adăugă: 

— Şi avem trei criminali încuiaţi într-un dulap! Este ceea ce 
aş numi o situaţie interesantă. 

— Ce facem acum? Întrebă doctorul Lutz. 

— Mai întâi mergem la director, spuse Poirot. Nu e vreun 
infractor, e doar un om care s-a lăcomit la bani. Este şi laş pe 
deasupra. O să facă tot ce îi spunem. Bunul meu prieten 
Jacques sau soţia lui o să ne dea nişte sfoară. Cei trei ticăloşi 
trebuie puşi undeva unde să-i putem păzi până când sosesc 
ajutoarele. Cred că pistolul domnului Schwartz va fi eficient în 
îndeplinirea planurilor pe care ni le facem. Doctor Lutz 
întrebă: 

— Şi eu? Ce trebuie să fac? 

— Dumneata, doctore, răspunse Poirot cu gravitate, o să faci 
tot ce poţi pentru pacientul dumitale. Noi, ceilalţi, o să 


veghem cu atenţie — şi o să aşteptăm. Nu putem face nimic 
altceva. 

VI 

Trei zile mai târziu, un mic grup de bărbaţi apăru în primele 
ore ale dimineţii în faţa hotelului. 

Hercule Poirot fu cel care le deschise uşa, cu o reverență. 

— Bine ai venit, mon vieux. 

Domnul Lementeuil, comisar de poliţie, îl prinse pe Poirot de 
ambele braţe. 

— Ah, prietene, cu câtă emoție te întâmpin! Ce întâmplări 
uluitoare! Iar noi eram jos, în vale, plini de griji, de nelinişte, 
neştiind nimic şi temându-ne de ceea ce era mai rău. Fără 
telegraf, fără nici un mijloc de comunicare. Heliograful a fost 
într-adevăr o idee genială pe care ai avut-o. 

— Nu, nu, încercă Poirot să pară modest. La urma urmelor, 
când invențiile omului te lasă baltă, apelezi la natură. Soarele 
este mereu pe cer. 

Micul grup intră în hotel. 

— Nu suntem aşteptaţi? Se miră Lementeuil cu un zâmbet 
oarecum sumbru. 

Poirot zâmbi la rândul lui şi răspunse: 

— A, nu! Încă nu se ştie că trenul a fost repus în funcţiune. 
Lementeuil rosti cu emoție: 

— Ah, este o zi măreaţă! Nu există nici o îndoială, nu? Este 
într-adevăr Marrascaud? 

— Da, este într-adevăr Marrascaud. Veniţi cu mine. Urcară 
scările. O uşă se deschise şi Schwartz ieşi îmbrăcat în halat. 
Rămase cu privirea aţintită asupra celorlalţi bărbaţi. 

— Am auzit voci, explică el. Ce este asta? Hercule Poirot 
anunţă bombastic: 

— Au sosit ajutoare! Însoţiţi-ne, monsieur. Este o clipă 
măreaţă. 

Începu să urce alt şir de trepte. 

— Mergeţi la Drouet? Întrebă Schwartz. Apropo, cum se 
simte? 

— Doctorul Lutz a zis că îi mergea bine azi-noapte. Ajunseră 
la uşa camerei lui Drouet. Poirot o deschise şi anunţă: 


— lată-l pe mistrețul dumneavoastră sălbatic, domnilor. 
Prindeţi-l viu şi aveţi grijă să nu scape de ghilotină. 

Bărbatul din pat, cu faţa încă bandajată, încercă să se ridice. 
Dar poliţiştii îl prinseră de braţe înainte să apuce să se mişte. 

Schwartz strigă uluit: 

— Dar acesta este Gustave, chelnerul — este inspectorul 
Drouet. 

— Este Gustave, într-adevăr — dar nu este Drouet. Drouet era 
primul chelner, chelnerul Robert ţinut prizonier în aripa 
nelocuită a hotelului şi pe care Marrascaud l-a omorât în 
aceeaşi noapte în care a avut loc atacul asupra mea. 

VII 

La micul dejun, Poirot explică totul cu răbdare americanului 
nedumerit: 

— Înţelegeţi, sunt anumite lucruri pe care cineva pur şi 
simplu le ştie — ştie cu certitudine datorită meseriei sale. De 
exemplu, ştie diferenţa dintre un detectiv şi un criminal! 
Gustave nu era chelner — asta am bănuit imediat — dar în egală 
măsură nu era nici poliţist. Am avut de-a face cu poliţişti toată 
viaţa şi ştiu. Poate trece drept detectiv în ochii unui neiniţiat — 
dar nu şi în ai unuia care este el însuşi poliţist. 

Aşa că, imediat, mi-a trezit bănuielile. În acea seară nu mi- 
am băut cafeaua, ci am aruncat-o. Şi nu m-am înşelat. Târziu 
în acea noapte un bărbat a intrat în camera mea, cu acea 
degajare pe care o putea avea numai cineva care ştia că omul 
în a cărui cameră intrase era drogat. Mi-a căutat prin lucruri şi 
a descoperit scrisoarea din portofel — acolo unde o lăsasem ca 
să o găsească! A doua zi de dimineaţă, Gustave a venit să-mi 
aducă în cameră cafeaua. M-a salutat spunându-mi pe nume şi 
s-a purtat cu o siguranţă de sine deplină. Dar era neliniştit — 
îngrozitor de neliniştit — că, într-un fel sau altul, poliţia i-a dat 
de urmă! Aflaseră unde se găseşte şi asta era pentru el un 
adevărat dezastru. Îi strica toate planurile. Era prins aici ca un 
şoarece în cursă. 

— Cel mai prostesc lucru a fost să vină aici! Exclamă 
Schwartz. De ce a făcut-o? 

Poirot răspunse grav: 


— Nu e un lucru atât de prostesc pe cât ai crede. Avea 
nevoie urgentă de un loc izolat, departe de lume, unde se 
putea întâlni cu o anumită persoană şi unde un anumit 
eveniment putea să aibă loc. 

— Ce persoană? 

— Doctorul Lutz. 

— Doctorul Lutz? Şi el este un escroc? 

— Doctorul Lutz este chiar doctorul Lutz — dar nu este 
specialist în psihiatrie, nu este psihanalist. Este chirurg, 
prietene, specializat în chirurgie estetică. De aceea trebuia să 
se întâlnească aici cu Marrascaud. Acum e sărac, expulzat din 
țară. I s-a oferit o sumă imensă ca să se întâlnească aici cu un 
om şi să-i schimbe înfăţişarea cu ajutorul chirurgiei estetice. 
Probabil a ghicit că respectivul era un criminal, dar, chiar şi 
aşa, a închis ochii. Gândiţi-vă că Marrascaud nu putea risca să 
se interneze într-un spital din străinătate. Nu, aici unde 
nimeni nu vine atât de devreme cu excepţia unor vizitatori 
ocazionali, unde directorul este un om care are nevoie de bani 
şi poate fi mituit — acesta este locul ideal. 

Dar, cum am spus, lucrurile nu au mers cum trebuie. 
Marrascaud a fost trădat. Cei trei bărbaţi, bodyguarzii lui, care 
trebuiau să aibă grijă de el aici, încă nu sosiseră, dar 
Marrascaud a acţionat imediat. Polițistul care se prefăcea că e 
chelner a fost răpit şi Marrascaud i-a luat locul. Banda 
aranjează ca trenul să fie defectat. Este o chestiune de timp. În 
seara următoare, Drouet este ucis şi pe cadavrul lui este prins 
un bilet. Se speră că, până la restabilirea comunicaţiilor, 
trupul lui Drouet va fi îngropat ca fiind cel al lui Marrascaud. 
Doctorul Lutz face operaţia imediat, însă există un om care 
trebuie redus la tăcere — Hercule Poirot. Aşa că banda este 
trimisă să mă atace. Însă datorită dumitale, prietene... 

Hercule Poirot se înclină grațios spre Schwartz, care zise: 

— Deci sunteţi într-adevăr Hercule Poirot? 

— Exact. 

— Şi de ce nu aţi spus asta? Hercule Poirot deveni brusc 
serios. 

— Fiindcă am vrut să fiu foarte sigur că îl dau pe mâna 


poliţiei pe adevăratul Marrascaud. 

Apoi murmură ca pentru sine: 

— Să-l capturez viu pe mistrețul sălbatic din Erymanthos... 

Capitolul 5 

GRAJDURILE LUI AUGIAS 

— Situaţia este extrem de delicată, domnule Poirot. 

Un zâmbet uşor flutură rapid pe buzele lui Hercule Poirot, 
care fu cât pe ce să răspundă: „întotdeauna este aşa”. 

În schimb, adoptă o mină serioasă care ar fi putut fi descrisă 
drept o combinaţie de înțelegere şi extremă discreţie. 

Sir George Conway continuă cu mare seriozitate. Expresiile 
curgeau uşor de pe buzele sale: delicateţea extremă a poziţiei 
de guvernator... Interesul public... Solidaritatea partidului... 
Necesitatea prezentării unui front unit... Puterea presei... 
Bunăstarea ţării... 

Totul suna cum nu se poate mai bine... Dar erau doar vorbe 
goale. Hercule Poirot sesiză încordarea atât de familiară a 
fălcilor, când simţi nevoia să căşti, dar politeţea te împiedică 
să faci asta. Mai simţise acest lucru când citea procesele- 
verbale ale dezbaterilor parlamentare. Însă în acele cazuri nu 
fusese nevoit să-şi ascundă căscatul. 

Se pregăti sufleteşte să îndure totul cu răbdare. În acelaşi 
timp, îi era milă de Sir George Conway. Era evident că omul 
dorea să-i spună ceva -— şi la fel de evident era că îşi pierduse 
talentul de a povesti simplu. Pentru el vorbele deveniseră un 
mijloc de ascundere a faptelor — nu de dezvăluire a lor. Era 
versat în arta folosirii expresiilor utile, adică a acelor fraze 
care sună frumos în ureche, dar care sunt total golite de 
înţeles. 

Cuvintele se rostogoleau - bietul Sir George se înroşise de-a 
binelea la faţă. Îi aruncă o privire disperată bărbatului aflat la 
capătul mesei, iar celălalt interveni. 

Edward Ferrier spuse: 

— E-n regulă, George. Îi spun eu. 

Hercule Poirot îşi mută privirea de la ministrul de Interne la 
prim-ministru. Simţi un interes real pentru Edward Ferrier, un 
interes născut de o frază întâmplătoare a unui bătrân de 82 de 


ani. După ce rezolvase o problemă ce ţinea de chimie, 
esenţială pentru condamnarea unui criminal, profesorul 
Fergus Macleod abordase o clipă chestiunile politice. La 
retragerea faimosului şi îndrăgitului John Hammett (în 
prezent Lord Cornworthy), ginerelui său, Edward Ferrier, i se 
ceruse să formeze cabinetul. După standardele politicienilor, 
era un om tânăr — nu împlinise cincizeci de ani. Profesorul 
Macleod spusese: „Ferrier mi-a fost student odată. Este un om 
de încredere”. 

Asta fusese tot, dar pentru Hercule Poirot era suficient. Dacă 
Macleod spunea despre un om că este „de încredere”, asta 
reprezenta o mărturie a caracterului acestuia în comparaţie cu 
care entuziasmul popular sau al presei nu avea nici o valoare. 

Aceasta coincisese, ce-i drept, şi cu părerea publicului. 
Edward Ferrier era considerat un om de încredere - atât, nu 
strălucit, nu măreț, nu cărturar, nici măcar un orator cu prea 
multă elocinţă. Era doar un om de încredere, crescut în 
spiritul tradiţiei, căsătorit cu fiica lui John Hammett, care 
fusese mâna dreaptă a acestuia şi căruia i se putea încredința 
sarcina guvernării ţării în tradiţia lui John Hammett. 

Pentru că John Hammett era un personaj deosebit de drag 
presei şi poporului din Anglia. Era întruchiparea tuturor 
calităţilor iubite de un englez. Oamenii spuneau despre el: „Se 
simte că Hammett e cinstit”. Circulau anecdote despre viaţa 
lui simplă, despre pasiunea pentru grădinărit. La fel de celebre 
ca pipa lui Baldwin6 şi umbrela lui Chamberlain? era lodenul 
lui Hammett. Întotdeauna îl purta cu el — o piesă de 
îmbrăcăminte decolorată de vreme. Reprezenta un simbol — al 
climatului englez, al precauţiei prudente a rasei engleze, a 
ataşamentului lor pentru obiecte vechi. Mai mult, în felul său 
bolovănos, John Hammett era un orator. Discursurile sale, 
rostite cu calm şi seriozitate, conţineau acele clişee simple şi 
sentimentale, atât de adânc înrădăcinate în inimile englezilor. 
Uneori străinii le critică, afirmând că sunt atât ipocrite, cât şi 
insuportabil de nobile. Pe John Hammet nu-l deranja deloc să 
fie nobil — într-o manieră cavalerească, de şcoală veche, uşor 
superioară. 


Mai mult, era un om cu o prezenţă impresionantă — înalt, 
elegant, blond cu ochi foarte albaştri. Mama lui era daneză şi 
el însuşi fusese mulţi ani prim lord al amiralităţii8, ceea ce-i 
adusese porecla de „Vikingul”. Când, în cele din urmă, 
sănătatea precară îl obligase să predea frâiele funcţiei, o 
nelinişte profundă se instalase în ţară. Cine avea să-i urmeze? 
Strălucitul Lord Charles Delafield? (Prea strălucit — Anglia nu 
avea nevoie de strălucire.) Evan Whittler? (Deştept — dar 
poate puţin cam lipsit de scrupule.) John Potter? (Genul de 
om care se putea vedea în postura de dictator — şi noi nu 
doream nici un dictator în această ţară, mulţumim foarte 
mult.) Deci un oftat de uşurare se auzi atunci când liniştitul 
Edward Ferrier prelua funcţia. 

Ferrier era în regulă. Fusese pregătit de Bătrân, se însurase 
cu fiica Bătrânului. Folosind o expresie clasic englezească, 
Ferrier avea să „continue”. 

Hercule Poirot îl studie pe bărbatul calm, cu chip măsliniu şi 
voce plăcută. Zvelt şi brunet, şi cu o înfăţişare obosită. 

Edward Ferrier spunea: 

— Domnule Poirot, poate aţi auzit de un săptămânal numit 
X-ray News? 

— Mi-am aruncat ochii pe el, recunoscu Poirot, roşind uşor. 
Prim-ministrul continuă: 

— Atunci ştiţi mai mult sau mai puţin ce conţine. Chestii 
semicalomnioase. Articole acide care fac aluzii la vreo istorie 
secretă senzaţională. Unele sunt adevărate, altele sunt 
inofensive — dar toate servite într-o manieră picantă. 
Ocazional... Făcu o pauză, apoi continuă cu o voce uşor 
schimbată: Ocazional, este ceva mai mult. 

Hercule Poirot păstră tăcerea. Ferrier reluă: 

— Sunt două săptămâni de când se fac aluzii privind 
dezvăluiri iminente ale unui scandal de primă mână în „cele 
mai înalte cercuri politice”. „Dezvăluiri uluitoare de jaf şi 
corupţie.” 

Hercule Poirot răspunse, ridicând din umeri: 

— E o şmecherie veche. Când respectivele dezvăluiri chiar 
sunt făcute, de obicei îi dezamăgesc crunt pe amatorii de 


senzaţional. 

— Acestea nu-i vor dezamăgi, replică Ferrier sec. 

— Deci, ştiţi care vor fi aceste dezvăluiri? Întrebă Hercule 
Poirot. 

— Cu o doză destul de mare de acuratețe. 

Edward Ferrier rămase tăcut o vreme, apoi începu să 
vorbească. Atent, metodic, prezentă povestea. 

Nu era o relatare edificatoare. Acuzaţii privind folosirea unor 
tertipuri neruşinate, jonglerii cu acţiuni, utilizare abuzivă a 
fondurilor partidului. Acuzaţiile erau îndreptate împotriva 
fostului prim-ministru, John Hammett. Îl arătau ca pe un 
ticălos necinstit, un şarlatan care înşela încrederea oamenilor, 
care îşi folosise poziţia ca să strângă pentru sine o avere 
uriaşă. 

Vocea calmă a prim-ministrului se opri în cele din urmă. 
Ministrul de Interne gemu şi izbucni: 

— Este monstruos — monstruos! Tipul ăsta, Perry, care scoate 
mizeria asta, ar trebui împuşcat! 

— Aceste aşa-zise dezvăluiri urmează să apară în X-ray 
News? 

— Da. 

— Ce măsuri propuneţi să fie luate în acest caz? 

— Toate astea reprezintă un atac direct la adresa lui John 
Hammett. Are posibilitatea să dea ziarul în judecată pentru 
calomnie, spuse Ferrier încet. 

— Şi o să facă asta? 

— Nu. 

— De ce? 

— Probabil că X-ray News abia aşteaptă asta. Publicitatea de 
care s-ar bucura ar fi enormă. În apărarea lor ar invoca 
libertatea de expresie şi faptul că a existat pretenţia că 
afirmaţiile sunt adevărate. Toată afacerea ar fi ţinută în mod 
exagerat în lumina reflectoarelor. 

— Totuşi, dacă pierd procesul, şi pierderile lor ar fi extrem 
de mari. 

Ferrier rosti încet: 

— S-ar putea să nu-l piardă. 


— De ce? 

Sir George răspunse afectat: 

— Eu totuşi consider că... 

Dar Edward Ferrier deja începuse să vorbească: 

— Fiindcă ceea ce au de gând să publice este... Adevărul. 

Un geamăt izbucni din gâtlejul lui Sir George Conway, 
revoltat de o asemenea sinceritate total neparlamentară. 

— Edward, prietene dragă! Exclamă el. Desigur că nu o să 
recunoaştem... 

Umbra unui zâmbet trecu pe chipul obosit al lui Edward 
Ferrier. 

— Din nefericire, George, sunt momente când adevărul gol- 
goluţ trebuie să fie spus. Acesta este unul dintre acele 
momente. 

Sir George exclamă: 

— Înţelegeţi, domnule Poirot, că totul este strict confidenţial. 
Nici un cuvânt... 

Ferrier îl întrerupse: 

— Domnul Poirot înţelege asta. Apoi continuă încet: Ceea ce 
s-ar putea să nu înţeleagă sunt următoarele: tot viitorul 
Partidului Popular este acum în joc. John Hammett, domnule 
Poirot, a fost Partidul Popular. A fost întruchiparea a ceea ce 
acesta reprezintă pentru poporul englez — întruchiparea 
Decenţei şi a Cinstei. Nimeni nu ne-a crezut vreodată 
străluciți. Am făcut gafe şi încurcături. Dar am reprezentat 
tradiţia strădaniei de a face ce ne stă în puteri — şi am 
reprezentat, de asemenea, cinstea fundamentală. Nenorocirea 
noastră este că acest... Acest om era simbolul nostru, Omul 
Cinstit al Poporului, par excellence - şi s-a dovedit a fi cel mai 
mare bandit al generaţiei sale. 

Un alt geamăt se auzi dinspre Sir George. 

— Dumneavoastră nu aţi ştiut nimic despre toate astea? 
Întrebă Poirot. 

Din nou, un zâmbet străbătu rapid faţa obosită a lui Ferrier. 

— S-ar putea să nu mă credeţi, dar, ca toţi ceilalţi, am fost 
complet indus în eroare. Nu am înţeles niciodată atitudinea 
ciudat de rezervată a soţiei mele faţă de tatăl ei. Acum o 


înțeleg. Ea îi cunoştea adevăratul caracter. Făcu o pauză, apoi 
continuă: Când adevărul a început să iasă la iveală, am fost 
îngrozit, nu mi-a venit să cred. Am insistat ca socrul meu să 
demisioneze din motive de sănătate şi ne-am apucat să... Să 
curăţăm mizeria. Sir George gemu. 

— Grajdurile lui Augias! Poirot tresări. 

— Mi-e teamă, spuse Ferrier, că se va dovedi o treabă prea 
herculeană pentru noi. Odată ce faptele devin publice, va 
exista un val de reacţii în întreaga ţară. Guvernul va cădea. 
Vor urma alegeri generale şi, după toate probabilitățile, 
Everhard şi partidul său se vor întoarce la putere. Ştiţi care e 
politica lui Everhard. 

Sir George izbucni: 

— E un tăciune aprins — un adevărat tăciune aprins. Ferrier 
rosti cu gravitate: 

— Everhard este capabil — dar este nesăbuit, agresiv şi total 
lipsit de tact. Susţinătorii lui sunt incapabili şi schimbători. Ar 
fi practic o dictatură. 

Hercule Poirot dădu aprobator din cap. Sir George behăi: 

— Ce bine dacă am putea muşamaliza torul... 

Încet, premierul clătină din cap. Era o mişcare care sugera 
înfrângere. 

— Am trimis după dumneavoastră, domnule Poirot, ca 
ultimă speranţă. După părerea mea, toată afacerea asta este 
prea mare, prea mulţi oameni ştiu despre ea, ca să poată fi 
ascunsă cu succes. Singurele două metode care ne-au mai 
rămas sunt, ca s-o spun pe şleau, fie folosirea forţei, fie 
legalizarea mitei — şi nu cred că există reale şanse de succes. 
Ministrul de Interne a comparat necazurile noastre cu sarcina 
curăţării grajdurilor lui Augias. Este nevoie, domnule Poirot, 
de puterea unui potop, de dezlănţuirea celor mai mari forțe 
ale naturii — nimic altceva decât de un miracol. 

— De fapt, este nevoie de un Hercule, zise Poirot, dând din 
cap cu o expresie încântată. Apoi adăugă: Nu uitaţi, numele 
meu este Hercules... 

— Şi puteţi face miracole, domnule Poirot? Întrebă Edward 
Ferrier. 


— Nu din acest motiv aţi trimis după mine? Fiindcă aţi 
crezut că pot să fac? 

— E adevărat... Mi-am dat seama că, dacă mai există o 
salvare, ar putea veni numai prin intermediul unei sugestii 
fantastice şi complet neortodoxe. Se opri o clipă, apoi reluă: 
Dar poate, domnule Poirot, aveţi un punct de vedere etic 
asupra situaţiei? John Hammett a fost un escroc şi legenda lui 
John Hammett trebuie distrusă. Poate cineva să-şi 
construiască o casă cinstită pe o fundaţie necinstită? Nu ştiu. 
Dar ştiu că vreau să încerc. Zâmbi cu o amărăciune subită. 
Politicianul vrea să-şi păstreze scaunul — ca de obicei, din cele 
mai nobile motive. 

Hercule Poirot se ridică şi spuse: 

— Monsieur, poate că experienţa căpătată în cadrul poliţiei 
nu mi-a dat prilejul să am o părere foarte bună despre 
politicieni. Dacă John Hammet ar mai fi în funcţie, nu aş 
ridica un deget — nu, nici măcar un deget. Dar ştiu ceva despre 
dumneavoastră. Un om cu adevărat mare, unul dintre cei mai 
mari oameni de ştiinţă şi cărturari ai zilelor noastre, mi-a spus 
că sunteţi un om de încredere. Aşa că voi face tot ce-mi stă în 
puteri. 

Se înclină şi părăsi încăperea. Sir George izbucni: 

— Ei bine, ce mai neobrăzare... 

Dar Edward Ferrier, încă zâmbind, replică: 

— A fost un compliment. 

II 

În timp ce cobora, Hercule Poirot fu interceptat de o femeie 
înaltă, blondă, care îi spuse: 

— V-aş ruga să veniţi în salonul meu, domnule Poirot. 
Detectivul se înclină şi o urmă. 

Femeia închise uşa, îi făcu semn să se aşeze pe un scaun şi îi 
oferi o ţigară. Fa se aşeză în faţa lui şi rosti calm: 

— Tocmai v-aţi văzut cu soţul meu şi v-a spus despre... Tatăl 
meu. 

Poirot o privi cu atenţie. Văzu o femeie înaltă, încă 
frumoasă, cu un chip care vădea caracter şi inteligenţă. 
Doamna Ferrier era o figură foarte populară. Ca soţie a 


premierului, avea parte în mod firesc de atenţia publică. Ca 
fiică a tatălui său, popularitatea ei era încă şi mai mare. 
Dagmar Ferrier reprezenta idealul popular pentru femeia din 
Anglia. 

Era o soţie devotată, o mamă afectuoasă şi împărtăşea 
dragostea soţului ei pentru viaţa la ţară. Era interesată tocmai 
de acele aspecte ale vieţii publice considerate în general a fi 
sferele potrivite pentru activităţile feminine. Se îmbrăca bine, 
dar niciodată cu o eleganţă ostentativă. Dedica mult din 
timpul şi preocupările ei activităţilor caritabile de amploare şi 
pusese în aplicare planuri speciale pentru ajutorarea femeilor 
ai căror soţi erau şomeri. Era admirată de întreaga naţiune şi 
reprezenta cel mai valoros bun al partidului. 

— Probabil că sunteţi teribil de îngrijorată, madame, zise 
Poirot. 

— Oh, aşa e — nici nu ştiţi cât de tare. Vreme de mulţi ani 
mi-a fost groază de... Ceva. 

— Deci, nu aţi avut nici cea mai mică idee despre ceea ce se 
întâmpla? Întrebă Poirot. 

Ea clătină din cap. 

— Nu, absolut deloc. Ştiam doar că tatăl meu nu era... Nu 
era ceea ce credea toată lumea. Mi-am dat seama, încă de 
când eram copil, că era un... Impostor. Vocea ei era joasă şi 
amară. Numai pentru faptul că e căsătorit cu mine, Edward... 
Edward va pierde tot. 

Poirot spuse cu o voce calmă: 

— Aveţi vreun duşman, madame? Ea ridică privirea, 
surprinsă. 

— Duşmani? Nu cred. Poirot zise gânditor: 

— Eu cred că aveţi... Apoi continuă: Aveţi curaj, madame? 
S-a pus în mişcare o campanie de proporţii, împotriva soţului 
dumneavoastră... Şi împotriva dumneavoastră. Trebuie să fiţi 
pregătită să vă apăraţi. 

— Dar nu eu contez. Numai Edward! 

— Unul îl implică şi pe celălalt, replică Poirot. Nu uitaţi, 
madame, că sunteţi soţia Cezarului. 

Văzu cum îi dispare culoarea din obraji. Doamna Ferrier se 


plecă în faţă şi spuse: 

— Ce încercaţi să-mi spuneţi? 

III 

Percy Perry, editorul ziarului X-ray News, stătea la biroul său 
şi fuma. Era un om scund, cu o faţă de viezure. Spunea cu o 
voce moale, onctuoasă: 

— O să-i facem praf! Minunat! Minunat! O, Doamne! Mâna 
lui dreaptă, un tânăr slab, cu ochelari, zise tulburat: 

— Nu eşti îngrijorat? 

— Să mă aştept la acţiuni de forţă? Nu e stilul lor. Nu au 
curaj. Oricum, nu le-ar servi la nimic. Nu, după cum am 
organizat totul — în ţara asta, pe continent şi în America. 

— Probabil sunt destul de fierţi, afirmă celălalt. Nu o să facă 
nimic? 

— O să trimită pe cineva să discute... 

Se auzi un bâzâit. Percy Perry ridică receptorul. 

— Cine zici că e? Bine, trimite-l sus. Închise telefonul şi 
rânji. L-au trimis pe copoiul ăla belgian să se ocupe. Vine 
chiar acum să-şi facă numărul. Vrea să ştie dacă o să 
cooperăm. 

Hercule Poirot intră în încăpere. Era îmbrăcat impecabil şi 
avea o camelie albă la butonieră. 

— Mă bucur să vă cunosc, domnule Poirot, începu Percy 
Perry. Eraţi în drum spre hipodromul regal de la Ascot? Nu? 
Greşeala mea. 

Hercule Poirot replică: 

— Sunt flatat. Oricine speră să aibă o înfăţişare adecvată. E 
cu atât mai important — măsură inocent cu privirea chipul 
editorului şi îmbrăcămintea oarecum şleampătă — când 
persoana respectivă e destul de puţin înzestrată de la natură. 

Perry i-o tăie scurt: 

— De ce aţi dorit să mă vedeţi? 

Poirot se aplecă în faţă, îl bătu uşor pe genunchi şi spuse eu 
un zâmbet radios: 

— Şantaj. 

— Ce naiba vreți să spuneti cu „şantaj”? 

— Am auzit — o păsărică mi-a spus — că în diferite ocazii ați 


fost pe punctul să publicaţi anumite afirmaţii foarte 
dăunătoare în ziarul dumneavoastră spirituel. Apoi, cu o 
micuță şi foarte plăcută umflare a contului din bancă, acele 
afirmaţii n-au mai fost publicate până la urmă. 

Poirot se lăsă pe spătar şi clătină din cap părând oarecum 
mulțumit. 

— Vă daţi seama că ceea ce sugeraţi poate fi considerată 
calomnie? 

Poirot zâmbi plin de încredere. 

— Sunt sigur că nu o să vă supăraţi. 

— Ba mă supăr! Cât despre şantaj, nu există vreo dovadă că 
aş fi şantajat vreodată pe cineva. 

— Nu, nu, sunt sigur. M-aţi înţeles greşit. Nu vă ameninţam. 
Doar pregăteam terenul pentru o întrebare simplă. Cât? 

— Nu ştiu despre ce vorbiţi, replică Percy Perry. 

— Despre o chestiune de importanţă naţională, domnule 
Perry. 

Schimbară o privire plină de înţelesuri. 

— Eu sunt un reformist, domnule Poirot, zise Percy Perry. 
Vreau să văd că se face curăţenie în politică. Sunt împotriva 
corupţiei. Ştiţi care este starea politicii în ţara asta? Grajdurile 
lui Augias, nici mai mult, nici mai puţin. 

— Tiens! Exclamă Hercule Poirot. Şi dumneavoastră aţi 
folosit expresia asta! 

— Şi pentru a curăța aceste grajduri, continuă editorul, este 
nevoie de marele potop purificator al Opiniei Publice. 

Hercule Poirot se ridică în picioare şi zise: 

— Aplaud aceste sentimente. Apoi adăugă: Păcat că nu aveţi 
nevoie de bani! 

Percy Perry se grăbi să spună: 

— Hei, staţi puţin! Nu am zis că... Dar Hercule Poirot deja 
ieşise pe uşă. 

Motivația lui pentru evenimentele ulterioare este că nu 
suportă şantajiştii. 

IV 

Everitt Dashwood, tânărul vesel angajat la The Branch, îl 
bătu afectuos pe spate pe Hercule Poirot. 


— Există mizerii şi mizerii, dragul meu, spuse el. Mizeriile 
mele sunt „curate”, asta-i tot. 

— Nu voiam să spun că eşti la acelaşi nivel cu Percy Perry. 

— Căpuşa aia nenorocită! E o pată pentru profesia noastră. 
Cu toţii l-am termina dacă am putea. 

— În acest moment, se întâmplă să fiu implicat într-o mică 
afacere de curăţare a unui scandal politic, afirmă Hercule 
Poirot. 

— Cureţi Grajdurile lui Augias, nu? Zise Dashwood. E cam 
prea mult şi pentru tine, prietene. Sper că trebuie numai să 
scoţi din matcă Tamisa şi să iei cu totul parlamentul. 

— Eşti cam cinic, replică Hercule Poirot, clătinând din cap. 

— Pur şi simplu cunosc lumea, asta-i tot. 

— Cred că eşti exact omul pe care-l căutam. Ai o fire fără 
astâmpăr, eşti un tip corect şi îţi place tot ce iese de sub tipar. 

— Şi asta înseamnă că... 

— Am un mic plan pe care vreau să-l pun în practică. Dacă 
ideile mele sunt corecte, o să fie demascat un complot 
senzaţional. Şi asta, prietene, va fi o lovitură pentru ziarul tău. 

— Se face, rosti Dashwood vesel. 

— Este vorba de un complot obscen împotriva unei femei. 

— Din ce în ce mai bine. Chestiile legate de sex se vând 
întotdeauna. 

— Atunci stai jos şi ascultă. 

V 

Oamenii vorbeau. 

La Goose and Feathers, în Little Wimplington. 

— Fi bine, nu cred asta. John Hemmett a fost mereu un om 
cinstit. Nu ca unii dintre politicienii ăştia. 

— Aşa s-a zis despre toţi şarlatanii înainte să fie demascati. 

— Se zice că a făcut mii de lire din afacerea aia cu petrolul 
palestinian. N-a fost decât o şmecherie, asta-i tot. 

— Toţi sunt o apă şi-un pământ. Nişte escroci, până la unu. 

— Ba pă Everhard nu o să-l vezi făcând una ca asta. El e unul 
dă şcoală veche. 

— lo nu pot să cred că John Hemmett e din gaşca bandiţilor. 
Nu-ţi vine să crezi câte scriu ziarele în ziua de azi. 


— Nevasta lui Ferrier e fiică-sa. Ai văzut ce se zice despre 
ea? 

Se aplecară asupra unui exemplar citit şi răscitit din X-ray 
News. 

— Nevasta lui Cezar? Am auzit că o anumită doamnă sus- 
pusă din politică a fost zărită deunăzi în nişte împrejurări 
foarte ciudate. Împreună cu gigoloul ei. Oh, Dagmar, Dagmar, 
cum ai putut să fii atât de nesăbuită? 

— Doamna Ferrier nu e genul. Gigolo? Asta e un bagabont d- 
ăla macaronar? 

O altă voce rosti: 

— Nu poţi să ştii niciodat' cu muierile. Toate-s la fel, dacă 
mă întrebi pe mine. 

VI 

Oamenii vorbeau. 

— Dar, dragă, cred că este absolut adevărat. Naomi a aflat 
de la Paul care a auzit de la Andy. E o adevărată depravată. 

— Însă mereu a fost atât de teribil de demodată şi decentă, 
la deschiderea de bazaruri. 

— E doar un camuflaj, dragă. Se spune că e o nimfomană. Ei 
bine, vreau să zic că totul e în X-ray News. A, nu se spune 
chiar direct, dar poţi citi printre rânduri. Nu ştiu cum află 
chestiile astea. 

— Ce părere ai de tot scandalul ăsta politic? Se spune că 
tatăl ei a delapidat fondurile partidului. 

VII 

Oamenii vorbeau. 

— Nu-mi place să mă gândesc la asta, cu asta basta, doamnă 
Rogers. Adică, întotdeauna am considerat că doamna Ferrier 
este o femeie cu adevărat drăguță. 

— Crezi că toate lucrurile astea îngrozitoare sunt adevărate? 

— După cum am zis, nu-mi place să cred asta despre ea. Păi 
cum, de-abia a deschis un bazar în Pelchester în iunie trecut. 
Am fost aproape de ea cum sunt de canapeaua asta. Şi avea un 
zâmbet atât de plăcut! 

— Dar ce spun eu este că nu există fum fără foc. 

— Ei bine, sigur că este adevărat. Oh, Doamne, se pare că nu 


mai poţi avea încredere în nimeni! 

VIII 

Edward Ferrier, cu chipul alb şi încordat, îi spuse lui Poirot: 

— Aceste atacuri la adresa soţiei mele! Sunt scabroase — 
absolut scabroase! O să-l dau în judecată pe mizerabilul acela! 
Hercule Poirot replică: 

— Nu v-aş sfătui să faceţi asta. 

— Dar minciunile astea afurisite trebuie să înceteze. 

— Sunteţi sigur că toate sunt minciuni? 

— Naiba să te ia, da! 

Poirot întrebă, înclinându-şi uşor capul într-o parte: 

— Ce spune soţia dumneavoastră? 

Pentru o clipă, Ferrier păru luat prin surprindere. 

— Zice că cel mai bine ar fi să nu luăm în seamă... Dar nu 
pot să fac asta — toată lumea vorbeşte. 

— Da, toată lumea vorbeşte, fu de acord Hercule Poirot. 

IX 

Apoi în toate ziarele apăru micul anunţ sec: 

Doamna Ferrier a suferit o uşoară cădere nervoasă. Ea s-a 
dus în Scoţia pentru recuperare. 

Conjuncturi, zvonuri... Informaţii sigure că doamna Ferrier 
nu se afla în Scoţia, că nu fusese niciodată în Scoţia. 

Poveşti, poveşti scandaloase referitoare la locul unde 
doamna Ferrier se afla cu adevărat... 

Şi iarăşi, lumea vorbea. 

— Îţi spun eu, Andy a văzut-o. Şi încă în locul ăla îngrozitor! 
Era beată sau drogată şi cu un gigolo argentinian absolut 
îngrozitor — Ramon. Îţi dai seama! 

Şi mai multe vorbe. 

Doamna Ferrier fugise cu un dansator argentinian. Fusese 
văzută la Paris, drogată. Lua droguri de ani întregi. Bea ca un 
beţivan de ultima speţă. 

Încet-încet, spiritul virtuos al locuitorilor Angliei, la început 
neîncrezător, se îndârjise împotriva doamnei Ferrier. Se părea 
că trebuia să existe ceva adevăr în asta! Ea nu era genul de 
femeie potrivită să fie soţia prim-ministrului. „O Jezebel, asta 
este, nimic mai mult decât o Jezebel!” 


Apoi apăruseră pozele. 

Doamna Perrier, fotografiată la Paris — întinsă lejer pe 
canapeaua unui club de noapte, cu braţul înconjurând familiar 
umărul unui tânăr brunet, cu piele măslinie şi înfăţişare 
depravată. 

Alte instantanee — pe jumătate dezbrăcată pe o plajă, cu 
capul sprijinit de umărul acelui pierde-vară. 

Şi dedesubt: „Doamna Ferrier se distrează...” 

Două zile mai târziu, ziarul X-ray News fu dat în judecată 
pentru calomnie. 

X 

Cazul fu prezentat din partea acuzării de Sir Mortimer 
Inglewood, K. C. Impunător şi plin de indignare, acesta 
susținu că doamna Ferrier era victima unui complot infam — 
un complot care putea fi asemănat numai cu faimosul caz al 
Colierului reginei, familiar cititorilor lui Alexandre Dumas. 
Acel complot fusese pus la cale pentru a o denigra pe regina 
Maria Antoaneta în ochii poporului. La fel, şi acest complot 
fusese instrumentat pentru a discredita o femeie nobilă şi 
virtuoasă, aflată în ţara asta în poziţia soţiei lui Cezar. 

Sir Mortimer vorbi, în continuare, cu dispreţ amar despre 
fasciştii şi comuniştii care căutau să submineze democraţia 
prin orice maşinaţie necinstită cunoscută. Apoi începu să 
cheme la bară martorii. 

Primul pe listă fu episcopul de Northumbria. 


Doctor Henderson, episcopul de Northumbria, era una dintre 
cele mai bine-cunoscute figuri din Biserica Anglicană, un om 
de mare cucernicie şi integritate de caracter. Era un om cu 
mintea deschisă, tolerant şi un predicator minunat. Era iubit şi 
respectat de toţi cei care îl cunoşteau. 

Intră în boxă şi jură că, între datele menţionate, doamna 
Edward Ferrier stătuse la palat cu el şi cu soţia lui. Epuizată 
de activităţile de binefacere, i se recomandase o odihnă 
completă. Vizita ei fusese ţinută în secret, astfel încât să 
înlăture orice motiv de îngrijorare din partea presei. 

Un doctor eminent îi urmă episcopului şi depuse mărturie că 
îi recomandase doamnei Ferrier odihnă şi lipsa totală a 
oricărei griji. 

Un medic generalist local declară că o îngrijise pe doamna 
Ferrier la palat. 

Următorul martor chemat fu Thelma Andersen. 

Un fior străbătu curtea când femeia intră în boxa martorilor. 
Toată lumea îşi dădu seama de puternica asemănare a acesteia 
cu doamna Edward Ferrier. 

— Numele dumneavoastră este Thelma Andersen? 

— Da. 

— Sunteţi cetăţean danez? 

— Da. M-am născut la Copenhaga. 

— Aţi lucrat anterior la o cafenea aici? 

— Da, domnule. 

— Vă rugăm să ne spuneţi cu cuvintele dumneavoastră ce s-a 
întâmplat pe 18 martie. 

— Există un gentleman care venea la masa mea — un domn 
englez. Mi-a zis că lucrează pentru un ziar englezesc — X-ray 
News. 

— Sunteţi sigură că a menţionat numele acesta — X-ray 
News? 

— Da, sunt sigură, pentru că, vedeţi, la început am crezut că 
e o publicaţie medicală. Dar nu, se pare că nu este aşa. Apoi 
mi-a zis că există o actriţă de film care doreşte să-şi găsească o 
dublură şi că eu sunt exact tipul potrivit. Eu nu ştiu multe 


despre filme şi nu am recunoscut numele pe care l-a zis, dar el 
mi-a spus că da, este foarte faimoasă, dar că nu se simte bine 
şi că vrea pe cineva să apară în public, iar pentru asta îmi va 
plăti mulţi bani. 

— Ce sumă v-a oferit acest domn? 

— Cinci sute de lire. La început, nu am crezut — am crezut că 
e vreo şmecherie, dar mi-a plătit imediat jumătate din sumă. 
Aşa că, atunci mi-am dat demisia de unde lucram. 

Povestea continuă. Fusese dusă la Paris, i se dăduseră haine 
elegante, precum şi o „escortă”. „Un domn argentinian foarte 
drăguţ — foarte respectuos, foarte politicos.” 

Era clar că femeia se distrase foarte bine. Zburase la Londra 
şi fusese dusă la anumite cluburi de noapte de către cavalerul 
ei cu piele măslinie. Fusese fotografiată la Paris cu el. Unele 
dintre locurile în care fusese nu erau -recunoscu ea — chiar 
foarte drăguţe... Într-adevăr, nu erau deloc respectabile! Iar 
unele dintre fotografiile făcute, nici acelea nu erau foarte 
drăguţe. Dar aceste lucruri, i se explicase, erau necesare 
pentru „reclamă” — iar senor Ramon fusese extrem de 
respectuos. 

Răspunzând la întrebări, declarase că numele doamnei 
Ferrier nu fusese niciodată pomenit şi că nu avea idee că 
aceasta era doamna pe care se presupunea că o dubla. Nu 
voise să facă nici un rău. Identifică anumite fotografii care îi 
fuseseră arătate ca fiind făcute la Paris şi pe Riviera. 

Exista un aer de deplină sinceritate la Thelma Andersen. Era 
în mod evident o femeie plăcută, dar uşor prostuţă. Profunda 
întristare pentru toate cele întâmplate — acum că înțelegea — 
era evidentă pentru toată lumea. 

Apărarea fu neconvingătoare. O negare frenetică a faptului 
că se făcuse vreo înţelegere cu Andersen. Fotografiile în 
chestiune fuseseră aduse la biroul din Londra şi se crezuse că 
sunt autentice. Discursul de încheiere al lui Sir Mortimer 
ridică sala în picioare. Descrise întreaga afacere ca pe un 
complot politic mişelesc, menit să-i discrediteze pe prim- 
ministru şi pe soţia lui. Toată simpatia avea să se îndrepte 
spre nefericita doamnă Ferrier. 


Verdictul — o concluzie previzibilă — fu dat în mijlocul unor 
scene fără precedent. Prejudiciile fură evaluate la o sumă 
enormă. Când doamna Ferrier şi soţul ei părăsiră tribunalul, 
mulţimea imensă îi întâmpină cu urale apreciative şi 
entuziaste. 

XI 

Edward Ferrier prinse cu căldură braţul lui Poirot şi spuse: 

— Mulţumesc, domnule Poirot. Asta o să desființeze X-ray 
News, Nenorociţii! Sunt complet terminaţi. Aşa le trebuie dacă 
au pus la cale un asemenea complot grosolan. Şi împotriva lui 
Dagmar, cea mai bună fiinţă din lume. Slavă Domnului că aţi 
reuşit să daţi în vileag înşelătoria asta nenorocită... Cum v-a 
venit ideea că s-ar putea să folosească o dublură? 

— Nu este o idee nouă, îi reaminti Poirot. A fost folosită cu 
succes în cazul lui Jeanne de la Motte când i-a luat locul 
Mariei Antoaneta. 

— Ştiu. Trebuie să recitesc Colierul reginei. Dar cum aţi 
găsit-o pe femeia pe care o foloseau? 

— Am căutat-o în Danemarca şi am găsit-o acolo. 

— Dar de ce în Danemarca? 

— Fiindcă bunica doamnei Ferrier era daneză, şi chiar ea are 
trăsături tipic daneze. Şi au mai fost şi alte motive. 

— Asemănarea este într-adevăr uimitoare. Ce idee 
diavolească! Mă întreb cum a ajuns şobolanul acela mic să se 
gândească la aşa ceva. 

Poirot zâmbi. 

— Dar nu s-a gândit. Se bătu cu palma în piept. Eu m-am 
gândit. 

Edward Ferrier îl privi uimit. 

— Nu înţeleg. Ce vreţi să spuneţi? Poirot răspunse: 

— Trebuie să ne întoarcem la o poveste mai veche decât 
Colierul reginei — la curăţarea grajdurilor lui Augias. Hercule 
a folosit pentru asta un râu — adică, una dintre cele mai mari 
forţe ale naturii. Hai să modernizăm ideea. Care este o mare 
forţă a naturii? Sexul, nu-i aşa? Latura sexuală este cea care 
vinde povestea, care face ştirea. Daţi oamenilor un scandal 
care are şi nuanţe sexuale şi o să aibă mai mult succes decât 


orice fraudă sau simplă şicanare politică. 

Eh bien, asta a fost sarcina mea! Mai întâi să-mi bag mâinile 
în noroi precum Hercule şi să construiesc un dig care să poată 
abate cursul răului. Un prieten ziarist m-a ajutat. 

El a cercetat în Danemarca până când a găsit o persoană 
potrivită care să poată juca rolul. A abordat-o, i-a pomenit 
întâmplător de X-ray News, sperând că ea o să ţină minte. Şi 
chiar şi-a amintit. 

Deci, ce s-a întâmplat? Noroi — extrem de mult noroi! 
Nevasta lui Cezar este împroşcată. Mult mai interesant pentru 
toată lumea decât orice scandal politic. Şi rezultatul — 
dénouement? Nu, Reacţie! Virtutea răzbunată! Femeia pură 
reabilitată! Un uriaş val de Romantism şi Sentiment a măturat 
Grajdurile lui Augias. 

Dacă toate ziarele din ţară ar publica acum ştiri despre 
deturnările de fonduri ale lui John Hemmett, nimeni nu ar 
mai crede. Ar fi considerat un alt complot politic menit să 
discrediteze guvernul. 

Edward Ferrier inspiră adânc. Pentru o clipă, Hercule Poirot 
se află mai aproape ca niciodată în cariera sa de a fi atacat 
fizic. 

— Soţia mea! Aţi îndrăznit să o folosiţi... 

Din fericire, doamna Ferrier intră în acel moment în 
încăpere. 

— Ei bine, făcu ea, totul a ieşit cum nu se poate mai bine! 

— Dagmar, tu ai... ai ştiut tot timpul? 

— Desigur, dragul meu, replică Dagmar Ferrier. 

Apoi zâmbi, afişând acel surâs blând, matern, al unei soţii 
devotate. 

— Şi nu ai scos o vorbă! 

— Dar, Edward, nu l-ai fi lăsat niciodată pe domnul Poirot să 
facă asta! 

— Evident că nu! Dagmar zâmbi. 

— Aşa ne-am gândit şi noi. 

— Noi? 

— Eu şi domnul Poirot. 

Le surâse din nou lui Hercule Poirot şi soţului ei. Apoi 


adăugă: 

— M-am odihnit foarte bine la dragul de episcop — mă simt 
acum plină de energie. Vor să botez eu noul vas de luptă la 
Liverpool luna viitoare — cred că va fi o acţiune foarte 
populară. 

Capitolul 6 

PĂSĂRILE STIMFALIDE 

Harold Waring le observă prima dată plimbându-se pe aleea 
dinspre lac. Stătea lângă hotel, pe terasă. Ziua era plăcută, 
lacul — albastru şi soarele strălucea. Harold îşi fuma pipa şi 
simţea că lumea e un loc frumos în care să trăieşti. 

Cariera lui politică era pe drumul cel bun. Să fie subsecretar 
de stat la vârsta de 30 de ani era ceva de care oricine putea fi 
mândru. Se zvonea că prim-ministrul spusese cuiva că 
„tânărul Waring va ajunge departe”. Fireşte, Harold fusese 
încântat. Viaţa îi apărea în culori roz. Era tânăr, suficient de 
arătos, avea o situaţie materială foarte bună şi nu era în nici 
un fel împovărat de legături romantice. 

Se decisese să petreacă o mică vacanţă în Herzoslovacia, ca 
să se abată de la căile bătătorite şi să scape de tot şi de toate. 
Hotelul de la lacul Stempka, deşi era mic, era confortabil şi 
deloc aglomerat. Cei câţiva oameni erau în majoritate străini. 
Până acum, singurii englezi erau o femeie în vârstă, doamna 
Rice, şi fiica ei căsătorită, doamna Clayton. Harold le plăcea 
pe amândouă. Elsie Clayton era drăguță, în felul ei cam 
demodat. Se machia foarte puţin, chiar deloc, era blândă şi 
cam timidă. Doamna Rice era ceea ce se numeşte o femeie de 
caracter. Era înaltă, cu o voce profundă şi atitudine 
dominatoare, dar avea simţul umorului şi era o companie 
plăcută. Viaţa ei era în mod evident strâns legată de cea a 
fiicei ei. 

Harold petrecuse câteva ore agreabile în compania mamei şi 
a fiicei, însă ele nu încercaseră să-l monopolizeze şi relaţia 
dintre ei rămăsese amicală şi relaxată. 

Ceilalţi oaspeţi ai hotelului nu-i stârniseră interesul lui 
Harold. De obicei, erau turişti sau făceau parte dintr-un grup 
plecat în excursie cu autocarul. Stătuseră doar o noapte sau 


două, apoi îşi continuaseră drumul. Nu mai observase apoi pe 
nimeni... Până în după-amiaza asta. 

Veneau încet pe aleea dinspre lac şi se întâmplase ca, tocmai 
când atenţia lui Harold fusese atrasă înspre ele, un nor să 
întunece soarele. Se cutremură uşor. 

Apoi rămase cu privirea ţintă. În mod sigur, femeile astea 
două aveau ceva straniu. Aveau nasul lung, coroiat, precum 
ciocul unor păsări, iar chipurile lor, ciudat de asemănătoare, 
erau aproape imobile. Pe umeri purtau pelerine largi care 
fluturau în vânt ca aripile a două păsări uriaşe. 

Harold îşi zise: „Chiar seamănă cu nişte păsări...” Şi adăugă, 
aproape fără să vrea: „Păsări de rău augur”. 

Femeile veniră drept spre terasă şi trecură aproape de el. Nu 
erau tinere — aveau probabil mai aproape de cincizeci decât de 
patruzeci de ani, şi asemănarea dintre ele era atât de mare 
încât se vedea că erau surori. Expresia de la chipul lor era 
amenințătoare. Când trecură pe lângă Harold, ochii lor se 
opriră o clipă asupra lui. Era o privire ciudată, care îl cântărea 
— aproape inumană. 

Senzaţia lui Harold de ceva rău se accentua. Observă mâna 
uneia din cele două surori, o mână lungă, ca o gheară... Deşi 
soarele ieşise din nori, se cutremură încă o dată. 

„Oribile creaturi. Ca nişte păsări de pradă...” îşi zise. 

Ieşirea doamnei Rice din hotel îi distrase atenţia de la ceea 
ce-i trecea prin minte. Sări în picioare şi îi trase un scaun. Ea 
îi mulțumi şi se aşeză, începând, ca de obicei, să împletească 
sârguincioasă. 

— Le-aţi văzut pe cele două femei care tocmai au intrat în 
hotel? Întrebă el. 

— Cele cu pelerine? Da, am trecut pe lângă ele. 

— Ce fiinţe extraordinare, nu credeţi? 

— Mda... Poate că sunt cam ciudate. Am impresia că au sosit 
ieri. Foarte asemănătoare — trebuie să fie gemene. 

— Poate e de vină doar imaginaţia mea, zise Harold, dar am 
simţit clar ceva rău în legătură cu ele. 

— Ce ciudat! Trebuie să mă uit cu mai multă atenţie la ele ca 
să văd dacă sunt de acord cu dumneavoastră. Apoi adăugă: O 


să aflăm de la concierge cine sunt. Îmi închipui că nu sunt 
englezoaice, nu? 

— A, nu. 

Doamna Rice se uită la ceas şi spuse: 

— E ora ceaiului. Mă întreb dacă n-aţi vrea să mergeţi să 
sunaţi clopoţelul, domnule Waring. 

— Desigur, doamnă Rice. 

Se conformă şi, când se întoarse la locul lui, întrebă: 

— Unde e fiica dumneavoastră în după-amiaza asta? 

— Elsie? Am fost împreună la plimbare. O porţiune pe lângă 
lac, apoi ne-am întors prin pădurea de pini. A fost chiar 
plăcut. 

Un chelner ieşi şi le luă comanda pentru ceai. Doamna Rice 
continuă, dând viguros din andrele: 

— Elsie a primit o scrisoare de la soţul ei şi s-ar putea să nu 
coboare la ceai. 

— Soţul ei? Harold era surprins. Ştiţi, mereu am avut 
impresia că este văduvă. 

Doamna Rice îi aruncă rapid o privire şi spuse sec: 

— Oh, nu, Elsie nu e văduvă. Apoi adăugă cu emfază: Din 
păcate! 

Harold era uimit. 

Clătinând sumbru din cap, doamna Rice spuse: 

— Băutura aduce multă nefericire, domnule Waring. 

— Fl bea? 

— Da. Şi mai face şi altele. Este nebun de gelozie şi are un 
temperament deosebit de violent. Oftă. E o lume dificilă, 
domnule Waring. Îi sunt devotată lui Elsie, e singurul meu 
copil — şi s-o văd nefericită nu e chiar uşor de îndurat. 

Harold rosti cu emoție sinceră: 

— E o fiinţă atât de blândă... 

— Poate un pic prea blândă. 

— Adică... 

Doamna Rice spuse încet: 

— O fiinţă fericită este mai arogantă. Blândeţea lui Elsie 
vine, cred eu, şi dintr-un sentiment de înfrângere. Viaţa a pus- 
o la grea încercare. 


Cu o uşoară ezitare, Harold zise: 

— Cum... Cum s-a căsătorit cu soţul ei? 

— Philip Clayton era o persoană foarte atrăgătoare, răspunse 
doamna Rice. Avea - şi încă are — mult farmec, avea şi ceva 
bani şi... Nu a existat nimeni care să ne pună în gardă în 
legătură cu adevăratul lui caracter. Eu eram văduvă de mulţi 
ani. Două femei, care trăiesc singure, nu sunt chiar cel mai 
bun judecător al caracterului unui bărbat. 

Harold zise gânditor: 

— Nu, aşa este. 

Simti că îl cuprinde un val de indignare şi de milă. Elsie 
Clayton nu putea să aibă mai mult de 25 de ani, cel mult. Îşi 
aminti ochii ei albaştri, limpezi şi prietenoşi, curbura moale a 
gurii. Îşi dădu seama, dintr-odată, că interesul lui pentru ea 
depăşea oarecum simpla prietenie. Iar ea era legată de o 
brută... 

II 

În acea seară, Harold se alătură mamei şi fiicei după cină. 
Elsie Clayton purta o rochie moale, de un roz stins. Harold 
observă că avea ochii roşii — plânsese. 

Doamna Rice spuse vioaie: 

— Am descoperit cine sunt cele două harpii, domnule 
Waring. Nişte doamne poloneze - dintr-o familie foarte bună, 
aşa zice concierge-vl. 

Harold privi de-a lungul încăperii, spre locul unde stăteau 
doamnele poloneze. Elsie interveni interesată: 

— Femeile acelea de acolo? Cu părul vopsit cu henna? Au o 
înfăţişare oribilă — deşi nu ştiu de ce. 

— Exact asta cred şi eu, rosti Harold triumfător. Doamna 
Rice zise râzând: 

— Cred că amândoi vă comportaţi absurd. Este imposibil să 
spui cum sunt oamenii doar uitându-te la ei. 

Elsie izbucni în râs şi spuse: 

— Bănuiesc că nu. Cu toate astea, eu consider că sunt nişte 
vulturi! 

— Care scot ochii morţilor! Completă Harold. 

— Ah, nu! Izbucni Elsie. 


— Scuze, zise Harold repede. Doamna Rice interveni cu un 
zâmbet: 

— Oricum, este puţin probabil să-şi încrucişeze drumul cu al 
nostru. 

— Noi nu avem nici un fel de secrete vinovate, spuse şi Elsie. 

— Poate că domnul Waring are, replică doamna Rice făcând 
cu ochiul. 

Harold râse, dându-și capul pe spate. 

— Nici cel mai mic secret, spuse el. Viaţa mea e o carte 
deschisă. 

Şi prin minte îi trecu: „Ce proşti sunt oamenii care părăsesc 
calea cea dreaptă! O conştiinţă curată este tot ce ai nevoie în 
viaţă. Având asta, poţi înfrunta lumea şi poţi să spui oricui se 
bagă în viaţa ta să se ducă la dracu'!” 

Se simţi dintr-odată foarte viu, foarte puternic - şi foarte 
stăpân pe soarta proprie! 

III 

Asemenea multor englezi, Harold Waring nu avea talent 
pentru limbi străine. Franceza lui era ezitantă şi avea un 
puternic accent englezesc. Cât despre germană şi italiană, nu 
se pricepea deloc. 

Până acum, această lipsă de abilităţi lingvistice nu îl 
preocupase. Descoperise că în majoritatea hotelurilor de pe 
continent toată lumea vorbea engleza, aşa că de ce să-şi facă 
probleme? 

Dar în acest colţ îndepărtat de lume, unde limba vorbită era 
o formă de slovacă şi unde până şi concierge-ul ştia numai 
germana, era frustrant pentru Harold când una din cele două 
prietene ale sale îi servea pe post de interpret. Doamna Rice, 
care iubea limbile străine, putea chiar să vorbească puţină 
slovacă. 

Harold se hotărî că avea să se apuce să înveţe germana. Se 
decise să-şi cumpere nişte cărţi şi să-şi petreacă vreo două ore 
în fiecare dimineaţă încercând să stăpânească această limbă. 

Dimineaţa era frumoasă şi, după ce scrise câteva litere, 
Harold se uită la ceas şi văzu că mai avea timp de o oră de 
plimbare înainte de prânz. Se îndreptă spre lac, apoi o luă 


spre pădurea de pini. După ce merse vreo cinci minute, auzi 
un sunet greu de confundat. Undeva, nu prea departe, o 
femeie plângea. 

Harold se opri pentru câteva clipe, apoi se îndreptă spre 
locul de unde venea zgomotul. Femeia era Elsie Clayton. 
Stătea aşezată pe un trunchi de copac căzut, cu faţa îngropată 
în mâini şi umerii i se zguduiau de violenţa durerii. 

Harold ezită puţin, apoi se duse spre ea şi zise cu blândeţe: 

— Doamnă Clayton... Elsie? 

Tânăra tresări cu putere şi îşi ridică privirea spre el. Harold 
se aşeză lângă ea, spunându-i cu o compătimire reală: 

— Pot să fac ceva pentru dumneata? Orice? Elsie clătină din 
cap. 

— Nu... Nu... Eşti foarte amabil. Dar nimeni nu mă poate 
ajuta. 

Harold rosti cu sfială: 

— Are de-a face cu... Soţul dumitale? 

Ea dădu aprobator din cap. Apoi îşi şterse lacrimile şi îşi 
scoase pudriera, străduindu-se să-şi recapete stăpânirea de 
sine. Zise cu o voce şovăielnică: 

— Nu am vrut s-o îngrijorez pe mama. E atât de supărată 
când mă vede nefericită! Aşa că am venit aici ca să pot plânge 
din toată inima. E o prostie, ştiu. Plânsul nu ajută. Dar, 
uneori, simţi că viaţa este de nesuportat. 

— Îmi pare teribil de rău, spuse Harold. 

Tânăra îi aruncă o privire recunoscătoare, apoi zise grăbită: 

— E numai vina mea, desigur. M-am măritat cu Philip fără să 
mă oblige nimeni. Doar că... A ieşit prost şi numai eu sunt de 
vină. 

— Eşti foarte curajoasă să spui asta, afirmă Harold. Elsie 
clătină din cap. 

— Nu, nu sunt curajoasă. Chiar deloc. Sunt teribil de laşă. În 
parte, asta e problema cu Philip. Sunt îngrozită de el — absolut 
îngrozită — când îl apucă vreo criză de nervi. 

— Ar trebui să-l părăseşti! Exclamă Harold cu pasiune. 

— Nu îndrăznesc. El... Nu m-ar lăsa. 

— Prostii! Ce părere ai de divorţ? Încet, Elsie clătină din cap. 


— Nu am motive. Îşi îndreptă umerii. Nu, trebuie să continui 
aşa. Ştii, petrec destul de mult timp cu mama. Pe Philip nu îl 
deranjează. Mai ales când mergem în locuri mai neumblate, ca 
acesta. Adăugă, îmbujorându-se: Vezi, o parte din problemă e 
că este nebun de gelozie. Dacă... Dacă doar stau de vorbă cu 
un alt bărbat, face nişte scene îngrozitoare. 

Harold simţi că îl cuprinde indignarea. Auzise multe femei 
plângându-se de gelozia soţilor şi, deşi se arătase 
compătimitor, în secret considerase că în mare parte soţul 
avea dreptate. Dar Elsie Clayton nu era ca acele femei. Nici 
măcar o dată nu îi aruncase vreo privire care să sugereze că ar 
flirta cu el. 

Elsie se îndepărtă de el scuturată de un fior. Se uită spre cer. 

— Soarele a intrat în nori. E destul de frig. Mai bine ne-am 
întoarce la hotel. Trebuie să fie ora prânzului. 

Se ridicară de pe buştean şi se îndreptară spre hotel. 
Mergeau probabil de câteva minute când observară o siluetă 
care se deplasa în aceeaşi direcţie. O recunoscură după 
pelerina fluturândă pe care o purta. Era una din surorile 
poloneze. 

Când trecură pe lângă ea, Harold se înclină uşor în chip de 
salut. Femeia nu răspunse, dar ochii ei zăboviră asupra lor 
pentru o clipă cu o privire evaluativă, care îl făcu brusc pe 
Harold să se înroşească. Se întrebă dacă femeia îl văzuse stând 
cu Elsie pe trunchiul de copac. Dacă da, probabil că îşi 
închipuise... 

Ei bine, părea să-şi fi închipuit... Un val de indignare îl 
cuprinse! Ce minte murdară aveau unele femei! 

Ce ciudat cum soarele intrase în nori şi amândoi fuseseră 
străbătuţi de un fior — probabil chiar în clipa când femeia 
aceea îi privea... 

Cumva, Harold se simţi oarecum stânjenit. 

IV 

În acea seară, Harold se duse în camera lui cu puţin după ora 
zece. Servitoarea englezoaică sosise şi el primise mai multe 
scrisori, la unele dintre ele trebuind să dea neîntârziat 
răspuns. 


Se îmbrăcă în pijama şi halat şi se aşeză la birou să-şi rezolve 
corespondenţa. Scrisese trei scrisori şi tocmai o începea pe a 
patra când uşa camerei se deschise brusc şi Elsie Clayton intră 
poticnindu-se în cameră. 

Harold sări în picioare, surprins. Elsie închisese uşa în urma 
ei şi stătea acum sprijinindu-se de scrin. Răsuflarea îi era 
întretăiată, iar chipul ei era alb ca varul. Părea înspăimântată 
de moarte. 

— E soţul meu! Rosti ea cu greu. A sosit pe neaşteptate. 
Cred... Cred că o să mă omoare. E nebun... Nebun de-a 
binelea. De aceea am venit aici. Nu-l lăsa să mă găsească! 

Făcu un pas sau doi, clătinându-se atât de rău pe picioare că 
aproape căzu. Harold întinse braţul să o susţină. În acel 
moment, uşa se deschise brusc din nou şi un bărbat se ivi în 
prag. Avea o înălţime medie, sprâncene groase şi părul negru 
şi lins. În mână ţinea o cheie mare de la maşină. Tremura de 
furie şi îşi ridică glasul, aproape urlând cuvintele: 

— Deci poloneza aia avea dreptate! Chiar te-ai încurcat cu 
tipul ăsta! 

— Nu, nu, Philip! Strigă Elsie. Nu e adevărat! Te înşeli! 
Harold o puse pe tânără în spatele lui, în timp ce Philip 
înainta spre amândoi. 

— Mă înşel, ha? Când te găsesc aici, în camera lui? Diavoliţă 
ce eşti, o să te omor pentru asta! 

Cu o mişcare rapidă, din lateral, dădu la o parte braţul lui 
Harold. Cu un strigăt, Elsie alergă în cealaltă parte a lui 
Harold, care se răsuci să se aşeze scut în faţa celuilalt. 

Dar Philip Clayton avea o idee fixă — să pună mâna pe soţia 
lui. Îngrozită, Elsie fugi din cameră. Philip Clayton se repezi 
după ea, iar Harold, fără să stea pe gânduri, îi urmă. 

Elsie o zbughise înapoi în camera ei aflată la capătul 
coridorului. Harold auzi sunetul făcut de cheia care se răsucea 
în broască, însă mişcarea nu putu fi dusă la bun sfârşit. Înainte 
ca uşa să fie încuiată, Philip Clayton smuci uşa, deschizând-o. 
Dispăru înăuntru şi Harold auzi strigătul înspăimântat al lui 
Elsie. Imediat, Harold se năpusti în încăpere. 

Elsie era înghesuită în draperiile de la fereastră. Când Harold 


intră, Philip Clayton se repezea spre ea, agitând cheia. Tânăra 
scoase un țipăt îngrozit, apoi apucă un prespapier masiv de pe 
biroul de lângă ea şi îl azvârli spre el. 

Clayton se prăbuşi ca secerat. Elsie ţipă. Harold se opri 
împietrit în pragul uşii. Tânăra căzu în genunchi lângă soţul 
ei. Acesta rămăsese nemişcat în locul în care căzuse. 

Afară, în hol, se auzi cum este tras zăvorul de la una dintre 
uşi. Elsie sări în picioare şi alergă spre Harold. 

— Te rog... Te rog... Vocea îi era joasă şi întretăiată. Du-te 
înapoi în camera dumitale. O să vină... Şi o să te găsească 
aici. 

Harold aprobă din cap. Observă totul într-o clipită. Pentru 
moment, Philip Clayton era hors de combat. Dar ţipătul lui 
Elsie s-ar fi putut să fie auzit. Dacă era descoperit în camera 
ei, acest lucru n-ar fi creat decât neînţelegeri şi o situaţie 
stânjenitoare. Atât de dragul ei, cât şi al lui nu trebuia să se 
dea naştere la nici un scandal. 

Pe cât de încet posibil, alergă grăbit pe coridor, înspre 
propria cameră. Chiar în momentul când ajunse înăuntru, auzi 
cum se deschide o uşă. 

Rămase în cameră timp de o jumătate de oră, așteptând. Era 
convins că, mai devreme sau mai târziu, Elsie avea să vină. 

Se auzi o bătaie uşoară la uşă. Harold sări în picioare să 
deschidă. 

Nu era Elsie, ci mama ei, şi Harold fu îngrozit de înfăţişarea 
ei. Brusc, părea cu ani buni mai bătrână. Părul cenuşiu era în 
neorânduială şi sub ochi avea cearcăne adânci şi negre. 

Se repezi să-i tragă un scaun. Doamna Rice se aşeză cu greu, 
respirând cu dificultate. 

— Păreţi vlăguită, doamnă Rice. Pot să vă aduc ceva? O 
întrebă repede Harold. 

Ea clătină din cap. 

— Nu. Lasă-mă pe mine. Eu sunt bine, vorbesc serios. Numai 
că am suferit un şoc. Domnule Waring, s-a întâmplat un lucru 
îngrozitor. 

— Clayton este grav rănit? Întrebă Harold. 

Doamna Rice îşi ţinu răsuflarea. 


— Mai rău. E mort... 

V 

Camera începu să se învârtească în jurul lui. 

O senzație de apă rece ca gheaţa care i se scurgea pe şira 
spinării îl făcu pe Harold incapabil să vorbească pentru o clipă 
sau două. 

Repetă amortit: 

— Mort? 

Doamna Rice dădu aprobator din cap. Apoi spuse cu o voce 
lipsită de inflexiuni, care dovedea o epuizare totală: 

— Colţul acelui prespapier din marmură l-a lovit exact în 
tâmplă şi a căzut cu capul de grilajul de fier. Nu ştiu ce l-a 
omorât — dar este mort de-a binelea. Am văzut destui morţi ca 
să ştiu asta. 

Dezastru -— acesta era cuvântul care îi răsuna lui Harold în 
creier cu insistenţă. Dezastru, dezastru, dezastru... Rosti cu 
vehemenţă: 

— A fost un accident... Am văzut cum s-a întâmplat. 
Doamna Rice replică aspru: 

— Normal că a fost un accident. Ştiu asta. Dar... Dar o să 
creadă cineva aşa ceva? Eu... Sincer, mi-e teamă, Harold. Aici 
nu e Anglia. 

— Pot să confirm povestea lui Elsie, spuse el încet. 

— Da, şi ea poate s-o confirme pe-a dumitale, zise doamna 
Rice. Tocmai asta-i problema. 

Mintea lui Harold, ca de obicei ageră şi precaută, înţelese ce 
voia să spună. Analiză în minte întreaga afacere şi îşi dădu 
seama de slăbiciunea poziţiei lor. 

El şi Elsie petrecuseră mult timp împreună. Apoi mai era şi 
faptul că fuseseră zăriţi împreună în pădurea de pini de una 
din poloneze în împrejurări destul de compromiţătoare. După 
toate aparențele, doamnele poloneze nu vorbeau engleza, dar 
este posibil să fi înţeles puţin. Se poate ca femeia să fi înţeles 
semnificaţia unor cuvinte ca „gelozie” sau „soț? dacă auzise 
din întâmplare discuţia lor. În orice caz, era clar că îi spusese 
ceva lui Clayton care îi provocase gelozia. Iar acum... 
Moartea. Când Clayton murise, el, Harold, se aflase în camera 


lui Elsie Clayton. Nu exista nimic prin care să demonstreze că 
nu îl atacase în mod deliberat pe Philip Clayton cu pres- 
papierul. Nimic care să demonstreze că soţul gelos nu îi găsise 
de fapt împreună. Nu exista decât cuvântul lui şi al lui Elsie. O 
să fie crezuţi? 

O teamă rece îl cuprinse. 

Nu-şi imagina - nu, chiar nu îşi imagina — că el sau Elsie era 
în pericol de a fi condamnaţi la moarte pentru un omor pe 
care nu îl comiseseră. Desigur, în cel mai rău caz o să fie 
acuzaţi de omor prin imprudenţă. (Oare aveau „omor prin 
imprudenţă” în ţările astea străine?) Dar chiar dacă erau 
achitaţi de orice vină, avea să fie o anchetă, care va apărea în 
toate ziarele. „Un bărbat şi o femeie din Anglia acuzaţi — soţul 
gelos — politicianul în ascensiune.” Da, va însemna sfârşitul 
carierei lui politice. Nu avea să supravieţuiască niciodată unui 
astfel de scandal. 

Dintr-un impuls brusc, spuse: 

— Nu putem scăpa cumva de cadavru? Să-l îngropăm 
undeva? 

Privirea uluită şi dispreţuitoare a doamnei Rice îl făcu să 
roşească. 

— Dragul meu Harold, spuse ea pe un ton incisiv, asta nu e o 
poveste polițistă! Să încerci aşa ceva ar fi o adevărată 
nebunie. 

— Probabil că aşa e. Gemu. Ce putem face? Doamne, ce 
putem face? 

Doamna Rice clătină descurajată din cap. Era încruntată, iar 
mintea ei căuta cu disperare o soluţie. 

— Nu putem face nimic? Întrebă Harold. Ceva ca să evităm 
acest dezastru îngrozitor? 

Iată, cuvântul acela ieşise la suprafaţă — dezastru! O damnare 
teribilă... Neprevăzută... Totală. 

Se uitară unul la celălalt. Doamna Rice spuse cu glas răguşit: 

— Elsie... Fetiţa mea. Aş face orice... O să o ucidă dacă va fi 
nevoită să treacă prin aşa ceva. Apoi adăugă: Şi dumneata, 
cariera dumitale... Tot. 

Harold reuşi să îngaime: 


— Nu vă gândiţi la mine. Dar în mintea lui era altceva. 
Doamna Rice continuă cu amărăciune: 

— Şi totul este atât de nedrept — atât de nedrept! Nu e ca şi 
cum ar fi fost ceva între voi. Eu ştiu asta prea bine. 

Harold sugeră, agăţându-se de un pai: 

— Măcar o să puteţi spune asta — că totul era cât se poate de 
corect. 

Doamna Rice replică amar: 

— Da, dacă o să mă creadă. Dar ştii cum sunt oamenii ăştia 
de aici. 

Sumbru, Harold fu de acord. În gândirea celor de pe 
continent, va exista fără îndoială o legătură între el şi Elsie, şi 
toate negările doamnei Rice vor fi considerate drept nişte 
minciuni sfruntate ale unei mame în favoarea fiicei ei. 

— Da, nu suntem în Anglia, ce ghinion nenorocit! Zise el 
mohorât. 

— Ah! Doamna Rice îşi înălţă capul. Asta e adevărat... Nu 
suntem în Anglia. Mă întreb dacă nu se poate face totuşi 
ceva... 

— Ce? 

Harold o privi plin de speranţă. Doamna Rice întrebă fără 
menajamente: 

— Câţi bani ai? 

— Nu prea mulţi, la mine. Apoi adăugă: Pot să telegrafiez să 
mi se trimită, desigur. 

Doamna Rice rosti sumbru: 

— S-ar putea să avem nevoie de destul de mulţi. Dar cred că 
merită să încercăm. 

Harold simţi că disperarea i se mai domoleşte uşor. 

— La ce v-aţi gândit? Întrebă el. Doamna Rice spuse 
hotărâtă: 

— Nu avem nici o şansă să ascundem noi înşine această 
moarte, dar cred că există o şansă să o muşamalizăm oficial! 

— Chiar credeţi asta? 

Harold era plin de speranţă, dar nici nu-i prea venea să 
creadă. 

— Da. În primul rând, directorul hotelului va fi de partea 


noastră. Va prefera să ţină totul ascuns. După părerea mea, în 
țărişoarele astea balcanice, ciudate şi îndepărtate, poţi mitui 
pe toată lumea - iar poliţia e probabil mai coruptă decât 
oricine. 

Harold zise încet: 

— Ştiţi, cred că aveţi dreptate. Doamna Rice continuă: 

— Din fericire, nu cred că cineva din hotel a auzit ceva. 

— Cine are camera alături de Elsie, vizavi de a 
dumneavoastră? 

— Cele două poloneze. Nu au auzit nimic. Ar fi ieşit pe 
culoar dacă ar fi auzit ceva. Philip a sosit târziu şi nu l-a văzut 
nimeni în afară de portarul de noapte. Ştii, Harold, chiar cred 
că este posibil să muşamalizării toată afacerea asta — şi să 
obţinem certificatul de deces al lui Philip din cauze naturale! 
Nu trebuie decât să mituim pè cineva la un nivel destul de 
ridicat — şi să găsim persoana potrivită, probabil pe şeful 
poliţiei! Harold zâmbi slab. 

— E ca în opera bufă, nu? Ei bine, nu putem decât să 
încercăm. 

VI 

Doamna Rice era energia întruchipată. Mai întâi fii chemat 
directorul. Harold rămase în camera lui, ţinându-se departe de 
toată afacerea asta. El şi doamna Harold căzuseră de acord că 
cel mai bine ar fi să se spună o poveste despre o ceartă între 
soţ şi soţie. Tinereţea şi drăgălăşenia lui Elsie vor stârni şi mai 
multă simpatie. 

În dimineaţa următoare, sosiră diverşi oficiali din poliţie care 
fură conduşi în dormitorul doamnei Rice şi plecară pe la 
prânz. Harold telegrafiase după bani, dar altminteri nu luă 
deloc parte la desfăşurarea lucrurilor. Şi nici nu ar fi fost în 
stare, căci niciunul dintre personajele oficiale nu vorbea 
engleza. 

La ora 12, doamna Rice veni în camera lui. Era albă la faţă şi 
obosită, dar uşurarea de pe chipul ei vorbea de la sine. 

— A mers! Zise ea simplu. 

— Slavă Domnului! Aţi fost într-adevăr minunată! Pare 
incredibil! 


Doamna Rice zise gânditoare: 

— După cât de uşor a mers, ai zice că lucrurile de felul ăsta 
sunt chiar normale. Practic au întins imediat mâna după bani. 
E... e chiar dezgustător, serios! 

Harold replică sec: 

— Nu e momentul potrivit să ne plângem de corupţia din 
serviciile publice. Cât? 

— Tariful e destul de mare. 

Şi începu să citească o listă de cifre. 

Şeful poliţiei 

Comisarul 

Agentul 

Doctorul 

Directorul hotelului 

Portarul de noapte 

Singurul comentariu al lui Harold fu: 

— Portarul de noapte nu primeşte prea mult, nu? Doamna 
Rice explică: 

— Directorul a afirmat că moartea nu ar trebui să se 
petreacă în hotel. Povestea oficială va fi că Philip a suferit un 
atac de cord în tren. A ieşit pe coridor să ia aer — ştii cum 
lumea lasă mereu uşile deschise — şi a căzut din tren. E 
minunat ce poate face poliţia când doreşte! 

— Slavă Domnului că poliţia noastră nu e la fel! 

Şi cu această stare de spirit britanică şi superioară cobori la 
masa de prânz. 

VII 

După prânz, Harold se alătură ca de obicei doamnei Rice şi 
fiicei ei ca să-şi bea cafeaua. Se decisese să nu facă nici o 
schimbare în comportamentul lui obişnuit. 

Acum era pentru prima dată când o vedea pe Elsie după 
noaptea trecută. Era foarte palidă şi evident încă se resimțea 
după şocul suferit, dar se strădui cu eleganţă sa se poarte ca 
de obicei, făcând diverse remarci banale despre vreme şi 
peisaj. 

Discutară despre un nou oaspete care tocmai sosise, 
încercând să-i ghicească naționalitatea. Harold fu de părere 


că, după mustață, trebuia să fie francez, Elsie zise că era 
neamţ, iar doamna Rice credea că s-ar putea să fie spaniol. 

Pe terasă nu mai era nimeni în afară de ei, cu excepţia celor 
două poloneze care stăteau într-un capăt şi brodau. 

Ca întotdeauna când dădea cu ochii de ele, Harold simţi un 
fior ciudat de nelinişte. Feţele acelea imobile, nasurile 
coroiate, mâinile lungi, ca nişte gheare... 

Un valet se apropie de ei şi îi spuse doamnei Rice că era 
căutată. Ea se ridică şi îl urmă. La intrarea în hotel, o văzură 
întâlnindu-se cu un oficial al poliţiei în uniformă. 

Lui Elsie i se tăie răsuflarea. 

— Nu crezi... Că e ceva în neregulă? Harold o linişti rapid: 

— Oh, nu, nu e nimic de genul ăsta. Dar şi el simţi un brusc 
fior de teamă. Mama dumitale a fost minunată! Zise el. 

— Ştiu. Mama e o mare luptătoare. Nu se lasă niciodată 
învinsă. Elsie se cutremură. Dar totul e aşa oribil, nu? 

— Haide, nu te mai gândi acum la asta. S-a terminat totul. 
Elsie zise cu o voce şoptită: 

— Nu pot să uit că... Că eu sunt cea care l-a omorât. Harold 
o contrazise rapid: 

— Nu te gândi în felul ăsta! A fost un accident. Ştii că aşa a 
fost. 

Chipul ei se însenină puţin. Harold adăugă: 

— Şi oricum, totul ţine acum de trecut. Trecutul e trecut, 
încearcă să nu te mai gândeşti niciodată la asta. 

Doamna Rice se întoarse. După expresia ei îşi dădură seama 
că totul era în regulă. 

— Am tras o sperietură, zise ea aproape veselă. Dar nu a fost 
vorba decât de câteva formalităţi legate de nişte acte. Totul e 
în regulă, copii. Am scăpat. Cred că putem comanda un lichior 
ca să sărbătorim. 

Lichiorul fu comandat şi adus. Îşi ridicară paharele. 

— Pentru Viitor! Zise doamna Rice. Harold îi zâmbi lui Elsie 
şi spuse: 

— Pentru fericirea dumitale! 

Ea îi zâmbi la rândul ei şi rosti ridicând paharul: 

— Şi a dumitale - şi pentru succes! Sunt sigură că o să ajungi 


cineva! 

Ca o reacţie la teamă se simțeau veseli, aproape ameţiţi. 
Umbra se ridicase! Totul era bine... 

La capătul terasei, cele două femei ca nişte păsări se ridicară 
în picioare şi îşi strânseră cu grijă lucrul de mână. Apoi 
traversară dalele de piatră. 

Înclinându-se uşor, se aşezară lângă doamna Rice. Una din 
ele începu să vorbească. Cealaltă îşi fixă privirea asupra lui 
Harold şi a lui Elsie. Pe buze îi zăbovea un surâs uşor. Şi, după 
părerea lui Harold, nu era un surâs plăcut... 

Se uită spre doamna Rice. Ea o asculta pe poloneză şi, deşi 
nu putea înţelege nici un cuvânt, expresia de pe chipul 
doamnei Rice era edificatoare. Vechea angoasă şi disperare 
reveniseră. Ea asculta şi, din când în când, rostea un cuvânt. 

Cele două surori se ridicară şi, după ce se înclinară ţeapăn, 
intrară în hotel. 

Harold se aplecă în faţă şi spuse cu o voce răguşită: 

— Ce s-a întâmplat? 

Doamna Rice îi răspunse cu un ton jos, lipsit de speranţă: 

— Femeile acelea o să ne şantajeze. Au auzit tot noaptea 
trecută. Şi acum, că am încercat să muşamalizăm totul, 
lucrurile stau de o mie de ori mai rău... 

VIII 

Harold Waring stătea lângă lac. Se plimbase agitat mai bine 
de o oră, încercând să liniştească prin efortul fizic disperarea 
care îl cuprinsese. 

În cele din urmă ajunse în locul unde le observase pentru 
prima dată pe cele două femei sinistre care ţineau acum viaţa 
lui şi a lui Elsie în ghearele lor malefice. 

— Blestemate să fie! Exclamă el cu glas tare. Să le ia naiba 
pe harpiile astea două! 

O tuse uşoară îl făcu să se întoarcă şi se trezi în faţa 
străinului cu mustață impresionantă, care tocmai ieşise din 
umbra copacilor. 

Lui Harold îi veni greu să găsească ceva de spus. Era clar că 
omulețul auzise cuvintele pe care tocmai le rostise. Pierdut, 
Harold începu, oarecum ridicol: 


— Oh... Ăăă... Bună ziua. 

Cu o engleză perfectă, celălalt replică: 

— Dar pentru dumneavoastră, mi-e teamă că nu e prea bună. 

— Păi... Harold amuţi din nou. Omuleţul continuă: 

— Bănuiesc că aveţi necazuri, monsieur. Vă pot ajuta 
cumva? 

— A, nu, mulţumesc. Îmi mai vărsăm şi eu nervii. Celălalt 
rosti cu blândeţe: 

— Dar totuşi cred că vă pot fi de ajutor. Am dreptate, nu, 
dacă leg necazurile dumneavoastră de cele două doamne care 
stăteau pe terasă? 

Harold îl privi ţintă. 

— Ştiţi ceva despre ele? Apoi adăugă: De fapt, cine sunteţi? 
Ca şi cum îşi declara ascendenţa regală, omulețul spuse cu 
modestie: 

— Sunt Hercule Poirot. Nu vreţi să facem o scurtă plimbare 
prin pădure şi să-mi spuneţi povestea dumneavoastră? După 
cum am mai zis, cred că vă pot ajuta. 

Nici până în ziua de azi, Harold nu e sigur ce îl făcuse să 
toarne dintr-odată întreaga poveste unui om cu care vorbise 
doar câteva minute. Poate era de vină stresul excesiv. Oricum, 
aşa se petrecură lucrurile. Îi spuse lui Hercule Poirot întreaga 
poveste. 

Acesta ascultă în tăcere. O dată sau de două ori dădu cu 
gravitate din cap. Când Harold se opri, celălalt rosti visător: 

— Păsările stimfalide, cu ciocuri de fier, care se hrănesc cu 
carne de om şi îşi au sălaşul lângă Lacul Stymphalis... Da, se 
potriveşte foarte bine. 

— Poftim? Făcu Harold privindu-l uimit. 

„Poate, îşi zise el, omuleţul ăsta ciudat era nebun!” Hercule 
Poirot zâmbi. 

— Mă gândesc, asta-i tot. Am felul meu de a privi lucrurile. 
Acum, în ceea ce priveşte necazul dumneavoastră. Nu sunteţi 
într-o poziţie prea plăcută. 

Harold rosti nerăbdător: 

— Nu am nevoie să-mi spuneţi dumneavoastră asta! Hercule 
Poirot continuă: 


— Şantajul este o chestiune serioasă. Aceste harpii vă vor 
obliga să plătiţi şi să tot plătiţi! Şi dacă le sfidaţi, atunci ce o 
să se întâmple? 

Harold răspunse cu amărăciune: 

— Toată povestea o să iasă la iveală. Cariera mea va fi 
ruinată, iar biata fată care nu a făcut nimănui nici un rău va 
trece prin chinurile iadului, şi Dumnezeu ştie cum se va 
termina totul! 

— Prin urmare, zise Hercule Poirot, ceva trebuie făcut! 

— Ce? Întrebă Harold sec. 

Hercule Poirot se opri, cu ochii pe jumătate închişi. 

— E momentul castanietelor de bronz, zise el şi Harold se 
îndoi din nou de sănătatea lui mintală. 

— Aţi înnebunit? Întrebă el. Celălalt clătină din cap. 

— Mais non! Mă străduiesc numai să urmez exemplul 
marelui meu predecesor, Hercule. Aveţi răbdare câteva ore, 
prietene. Mâine s-ar putea să vă scap de persecutorii 
dumneavoastră. 

IX 

Când cobori a doua zi dimineaţă, Harold Waring îl găsi pe 
Hercule Poirot stând singur pe terasă. Fără să vrea, Harold 
fusese impresionat de promisiunile lui Hercule Poirot. 

Se îndreptă spre el şi îl întrebă neliniştit: 

— Ei bine? 

Hercule Poirot îi zâmbi radios. 

— E bine. 

— Ce vreţi să spuneţi? 

— Totul s-a rezolvat în mod satisfăcător. 

— Dar ce s-a întâmplat? Hercule Poirot replică visător: 

— Am folosit castanietele de bronz. Sau, ca să folosesc 
termeni mai moderni, am făcut firele de metal să zbârnâie — 
pe scurt, am folosit telegraful! Păsările stimfalide, monsieur, 
au fost îndepărtate acolo unde nu vor mai putea să-şi exercite 
ingeniozitatea pentru ceva vreme. 

— Erau căutate de poliţie? Au fost arestate? 

— Exact. 

Harold inspiră adânc. 


— Ce minunat! Nu m-am gândit la una ca asta. Se ridică. 
Trebuie să le găsesc pe doamna Rice şi pe Elsie ca să le spun. 

— Ştiu deja. 

— A, bine. Harold se aşeză din nou. Spuneţi-mi ce s-a... 
Brusc, se întrerupse. 

Pe aleea dinspre lac veneau două siluete cu pelerine 
fluturânde şi aspect de pasăre. 

— Am crezut că aţi spus că au fost arestate! Exclamă el. 
Hercule Poirot îi urmări privirea. 

— A, doamnele acelea? Sunt total inofensive. Doamne 
poloneze de familie bună, aşa cum v-a spus portarul. Poate că 
aspectul lor nu e prea plăcut, dar asta e tot. 

— Dar nu înţeleg! 

— Nu, nu înțelegeţi! Celelalte doamne erau căutate de poliţie 
— ingenioasa doamnă Rice şi lăcrimoasa doamnă Clayton! Ele 
sunt nişte bine-cunoscute păsări de pradă. Cele două, mon 
cher, îşi câştigă existenţa din şantaj. 

Harold avu senzaţia că lumea se învârte în jurul lui. Rosti cu 
glas slab: 

— Dar bărbatul... Bărbatul care a fost omorât? 

— Nimeni nu a fost omorât. Nu a existat nici un bărbat! 

— Dar l-am văzut! 

— Ba nu. Doamna Rice, înaltă cum e şi cu voce profundă, 
imită foarte bine un bărbat. Ea este cea care a jucat rolul 
soţului — fără peruca grizonantă şi machiată adecvat pentru 
rol. 

Se aplecă înainte şi îl bătu pe celălalt pe genunchi. 

— Nu trebuie să treceţi prin viaţă fiind aşa credul, prietene. 
Poliţia unei ţări nu este aşa de uşor de mituit — probabil nu 
poate fi mituită deloc — şi în nici un caz când este vorba de 
crimă! Aceste femei profitau de ignoranţa englezului obişnuit 
când vine vorba de limbi străine. Fiindcă vorbeşte franceza 
sau germana, doamna Rice era mereu cea care discută cu 
directorul şi se ocupă de rezolvarea afacerii. Poliţia soseşte şi 
merge în camera ei, într-adevăr! Dar ce se întâmplă, de fapt? 
Dumneavoastră nu ştiţi. Poate spune că şi-a pierdut o broşa — 
ceva de genul ăsta. Orice scuză e bună pentru ca poliţia să 


vină şi dumneavoastră să îi vedeţi. În rest, ce se întâmplă de 
fapt? Telegrafiaţi după bani, o mulţime de bani, şi îi înmânaţi 
doamnei Rice care se ocupă de negocieri. Şi asta-i tot! Dar ele 
sunt lacome, aceste păsări de pradă. Au observat că aveaţi o 
aversiune nejustificată faţă de aceste două nefericite doamne 
poloneze. Doamnele în chestiune au venit şi au purtat o 
discuţie total nevinovată cu doamna Rice, iar ea nu a rezistat 
tentaţiei de a repeta jocul. Ştia că nu înţelegeaţi ce se 
vorbeşte. Aşa că dumneavoastră ar fi trebuit să telegrafiaţi 
după mai mulţi bani pe care doamna Rice ar fi pretins că i-ar 
fi dat acestor noi şantajişti. 

Harold inspiră adânc. 

— Şi Elsie... Elsie? 

Hercule Poirot îşi feri privirea. 

— Şi-a jucat bine rolul. Întotdeauna o face. E o actriţă foarte 
talentată. Totul este foarte pur, foarte inocent. Ea apelează nu 
la sex, ci la cavalerism. Hercule Poirot adăugă visător: Asta 
are mereu succes la englezi. 

Harold Warins trase adânc aer în piept şi zise hotărât: 

— Am de gând să mă apuc să învăţ toate limbile europene 
care există! Nimeni nu o să-şi mai bată joc de mine a doua 
oară! 

Capitolul 7 

TAURUL DIN CRETA 

Hercule Poirot îl privi gânditor pe vizitatorul său. 

Văzu un chip palid, cu o bărbie hotărâtă, ochi care păreau 
mai mult cenuşii decât albaştri şi păr cu acea nuanţă de negru- 
albăstrui care se întâlneşte atât de rar — cu buclele superbe ale 
unei zeități greceşti. 

Observă costumul de tweed, bine croit, dar şi uzat, geanta 
îndelung purtată şi aroganţa involuntară a atitudinii care se 
putea remarca dincolo de nervozitatea evidentă a tinerei. 

Poirot gândi: „Ah, da, este o demnă reprezentantă a 
Provinciei, dar nu are nici un ban! Şi trebuie să fie ceva cu 
totul ieşit din comun ca să o determine să vină la mine”. 

Diana Maberly începu cu o voce uşor tremurătoare: 

— Eu... Nu ştiu dacă mă puteţi ajuta, domnule Poirot. Este... 


E o situaţie extraordinară. 

— Da, spuneţi-mi, o îndemnă Poirot. 

— Am venit la dumneavoastră fiindcă nu ştiu ce să fac! Nu 
ştiu nici măcar dacă este ceva de făcut! Zise Diana Maberly. 

— Mă lăsaţi să judec eu asta? 

Chipul fetei se împurpura brusc şi rosti pe nerăsuflate: 

— Am venit la dumneavoastră fiindcă bărbatul cu care sunt 
logodită de peste un an a rupt logodna. Se opri şi îl privi 
sfidătoare. Probabil vă spuneţi că sunt complet nebună. 

Hercule Poirot clătină încet din cap. 

— Dimpotrivă, mademoiselle, nu am nici o îndoială că eşti 
deosebit de inteligentă. Şi în mod sigur nu este treaba mea să 
îi împac pe îndrăgostiţii certaţi şi ştiu că îţi dai foarte bine 
seama de asta. Prin urmare, este ceva neobişnuit legat de 
ruptura acestei logodne. Am dreptate, nu-i aşa? 

Fata dădu aprobator din cap. Apoi spuse cu o voce clară, 
precisă: 

— Hugh a rupt logodna fiindcă are impresia că înnebuneşte 
şi consideră că oamenii care sunt nebuni nu trebuie să se 
căsătorească. 

Sprâncenele lui Hercule Poirot se ridicară un pic a mirare. 

— Şi dumneata nu eşti de acord? 

— Nu ştiu... Ce înseamnă să fii nebun, la urma urmelor? Toţi 
suntem un pic nebuni. 

— Aşa se spune, fu de acord Poirot, cu prudenţă. 

— Doar atunci când ajungi să crezi că eşti un ou fiert sau 
ceva de genul ăsta trebuie să te închidă la ospiciu. 

— Şi logodnicul dumitale nu a ajuns în stadiul ăsta? Diana 
Maberly replică: 

— Nu-mi dau seama să fie ceva în neregulă cu Hugh. Este... 
Cea mai normală persoană pe care o ştiu. Raţional... Demn de 
încredere... 

— Atunci, de ce are impresia că înnebuneşte? Poirot făcu o 
scurtă pauză înainte să continue: Există poate cazuri de 
nebunie în familia lui? 

Şovăitoare, Diana dădu aprobator din cap şi spuse: 

— Bunicul lui a fost nebun, cred - şi vreo strămătuşă, ceva. 


Dar ce vreau eu să spun e că în fiecare familie există cineva 
ciudat. Ştiţi, vreunul mai redus din punct de vedere intelectual 
sau excesiv de deştept. 

Ochii ei aveau o privire rugătoare. Hercule Poirot clătină 
trist din cap. 

— Îmi pare rău pentru dumneata, mademoiselle. Fata îşi 
ridică bărbia şi strigă: 

— Nu vreau să vă pară rău pentru mine! Vreau să faceţi 
ceva! 

— Ce ai vrea să fac? 

— Nu ştiu — dar ceva e în neregulă. 

— Vrei să-mi spui, mademoiselle, tot ce poţi despre 
logodnicul dumitale? 

Diana rosti rapid: 

— Numele lui este Hugh Chandler. Are 24 de ani. Tatăl lui 
este amiralul Chandler. Locuiesc la Lyde Manor, care aparţine 
familiei Chandler de pe timpul reginei Elisabeta. Hugh este 
singurul copil. A intrat în marină - toţi cei din familia 
Chandler sunt marinari, e un soi de tradiţie, chiar de pe 
vremea când Sir Gilbert Chandler a călătorit pe mare 
împreună cu Sir Walter Raleigh în anul o mie cinci sute şi 
ceva. Intrarea lui Hugh în marină a fost de la sine înţeleasă. 
Tatăl lui nu ar fi acceptat altceva. Şi totuşi... Şi totuşi, tatăl lui 
a fost cel care a insistat să părăsească marina. 

— Când s-a întâmplat asta? 

— În urmă cu aproape un an. Destul de brusc. 

— Lui Hugh Chandler îi plăcea meseria lui? 

— Sigur că da. 

— Nu a existat nici un fel de scandal? 

— Legat de Hugh? Absolut nimic. Îi mergea excelent. Nu... 
Nu l-a putut înţelege pe tatăl lui. 

— Ce motiv a oferit amiralul Chandler? Diana răspunse 
încet: 

— Nu a dat un motiv propriu-zis. Ah! A spus că era nevoie ca 
Hugh să înveţe să conducă moşia — dar... Dar nu a fost decât 
un pretext. Chiar şi George Frobisher şi-a dat seama de asta. 

— Cine e George Frobisher? 


— Colonelul Frobisher. E cel mai vechi prieten al amiralului 
Chandler şi naşul lui Hugh. Îşi petrece mai tot timpul la conac. 

— Şi ce a crezut colonelul Frobisher de decizia amiralului 
Chandler ca fiul său să părăsească marina? 

— A rămas mut de uimire. Nu putea să înţeleagă. Nimeni nu 
a putut. 

— Nici măcar Hugh Chandler? 

Diana nu răspunse imediat. Poirot aşteptă câteva momente, 
apoi continuă: 

— Poate că la momentul respectiv şi el a fost uluit. Dar 
acum? Nu a zis nimic — absolut nimic? 

Diana murmură cu jumătate de gură: 

— A zis — cam acum o săptămână - că tatăl lui a avut 
dreptate, că era singurul lucru care putea fi făcut. 

— L-ai întrebat de ce? 

— Sigur că da. Dar nu a vrut să-mi spună. 

Hercule Poirot rămase pe gânduri câteva minute, apoi 
întrebă: 

— Au avut loc întâmplări neobişnuite pe acolo? Începând, să 
zicem, de acum vreun an? Ceva care a dat naştere la tot felul 
de supoziţii şi de bârfe locale? 

Diana izbucni: 

— Nu înţeleg la ce vă referiţi! 

Poirot răspunse calm, dar cu glas autoritar: 

— Ai face bine să îmi spui dumneata! 

— Nu a fost nimic — nimic de genul la care vă referiti. 

— Atunci, de ce gen? 

— Cred că sunteţi pur şi simplu odios! La o fermă se 
întâmplă deseori lucruri ciudate. E vreo răzbunare — sau 
nebunul satului, sau mai ştiu eu cine! 

— Ce s-a întâmplat? 

Diana răspunse fără tragere de inimă: 

— A fost o oarecare agitaţie în legătură cu nişte oi — le-a fost 
tăiat gâtul. Oh! A fost oribil! Însă toate aparţineau unui 
fermier care e un om foarte dur. Poliţia a fost de părere că a 
fost vorba de vreo răzbunare împotriva lui. 

— Însă nu l-au prins pe făptaş? 


— Nu. Apoi adăugă cu pasiune: Dar dacă vă închipuiţi... 
Poirot ridică o mână. 

— Nu ai nici cea mai vagă idee ce îmi închipui eu. Spune-mi, 
logodnicul dumitale a consultat vreun doctor? 

— Nu, sunt sigură că nu. 

— Nu ar fi ăsta cel mai simplu lucru pe care ar trebui să-l 
facă? 

Diana zise încet: 

— Nu vrea. Urăşte doctorii. 

— Şi tatăl lui? 

— Nu cred că amiralul crede prea mult în doctori. Spune că 
nu sunt decât o adunătură de şarlatani. 

— Cum pare amiralul să fie? E bine? Fericit? Diana răspunse 
cu o voce scăzută: 

— A îmbătrânit teribil în... În... 

— În ultimul an? 

— Da. Este distrus — e doar o umbră a omului care a fost. 
Poirot dădu gânditor din cap. 

— A fost de acord cu logodna fiului său? 

— A, da. Vedeţi, pământul alor mei se învecinează cu al lui. 
Suntem acolo de generaţii întregi. A fost teribil de încântat 
când eu şi Hugh am început relaţia. 

— Şi acum? Ce părere are de ruperea logodnei voastre? 
Vocea fetei tremură când spuse: 

— L-am întâlnit ieri-dimineaţă. Arăta înfiorător. Mi-a luat 
mâna în ambele palme şi mi-a zis: „E greu pentru tine, fiica 
mea. Dar băiatul face ce trebuie - singurul lucru pe care poate 
să-l facă”. 

— Şi aşa te-ai hotărât să vii la mine? Întrebă Hercule Poirot. 

Diana dădu aprobator din cap. 

— Puteţi să faceţi ceva? Hercule Poirot replică: 

— Nu ştiu. Dar pot cel puţin să vin şi să văd cu ochii mei ce 
se întâmplă. 

II 

Ceea ce îl impresiona pe Hercule Poirot mai mult decât orice 
fu fizicul remarcabil al lui Hugh Chandler: înalt, minunat 
proporţionat, cu pieptul şi umerii laţi, şi cu o coamă de păr 


arămiu. Răspândea un aer nemaipomenit de putere şi 
virilitate. 

Imediat ce sosiră acasă la Diana, tânăra îl sună imediat pe 
amiralul Chandler şi amândoi se îndreptară spre conacul Lyde 
unde erau aşteptaţi cu ceai, pregătit pe o terasă lungă. Tot 
acolo se găseau trei bărbaţi. Amiralul Chandler, un bărbat cu 
părul alb, care arăta mai bătrân decât anii pe care îi avea, cu 
umerii căzuţi de parcă purta o povară grea, cu ochii negri, 
gânditori. În contrast cu el, prietenul lui, colonelul Frobisher 
era un bărbat micut, uscat, dur, cu părul roșcat, grizonant la 
tâmple. Era un omuleţ fără stare, irascibil, arțăgos, semănând 
cu un terier — dar avea nişte ochi foarte ageri. Avea obiceiul să 
se încrunte şi să-şi plece fruntea, împingându-şi capul înainte, 
în vreme ce ochii aceia ageri îl studiau pătrunzător pe 
interlocutor. Cel de-al treilea era Hugh. 

— Frumos specimen, nu? 

Vorbi cu glas scăzut după ce observă că Poirot îl studia atent 
pe tânărul bărbat. 

Hercule Poirot dădu aprobator din cap. El şi Frobisher 
stăteau unul lângă altul. Ceilalţi trei aveau scaunele la celălalt 
capăt al mesei şi discutau animați, dar uşor artificial. 

— Da, este magnific — magnific, murmură Poirot. El este 
tânărul taur — da, se poate spune că este tânărul taur oferit lui 
Poseidon... Un exemplar perfect de bărbăţie sănătoasă. 

— Pare destul de în formă, nu-i aşa? 

Frobisher oftă. Ochii lui cercetători îi aruncară o privire 
laterală lui Hercule Poirot, cântărindu-l. Apoi zise: 

— Ştiu cine sunteţi. 

— A, asta nu e un secret! 

Poirot flutură din mână cu un gest regal, care parcă voia să 
spună că acum nu era incognito — călătorea ca Sine însuşi. 
După câteva clipe, Frobisher întrebă: 

— Fata a venit la dumneavoastră în legătură cu... 
Afacerea...? 

— Afacerea.? 

— Afacerea cu tânărul Hugh. Da, îmi dau seama că ştiţi 
totul. Dar nu prea înţeleg de ce a venit la dumneavoastră.. 


Nu aş fi crezut că genul ăsta de lucruri ţin de domeniul 
dumneavoastră — adică e mai mult o chestiune medicală. 

— De domeniul meu ţin tot felul de lucruri... Aţi fi surprins. 

— Vreau să spun că nu prea văd ce se aştepta să puteţi face 
dumneavoastră. 

— Domnişoara Maberly este o luptătoare, afirmă Poirot. 
Colonelul Frobisher dădu afirmativ din cap, cu mare căldură. 

— Da, este într-adevăr o luptătoare. E un copil bun. Nu vrea 
să se dea bătută. Cu toate acestea, ştiţi, există lucruri cu care 
nu poţi să te lupţi... 

Chipul lui păru dintr-odată bătrân şi obosit. Poirot rosti pe o 
voce încă şi mai scăzută, discret: 

— Să înţeleg că există cazuri de... Nebunie în familie? 

Frobisher aprobă. 

— Numai unele, din când în când, murmură el. Sare peste o 
generaţie sau două. Bunicul lui Hugh a fost ultimul. 

Poirot aruncă rapid o privire în direcţia celor trei. Diana 
susținea cu succes conversaţia, râzând şi tachinându-se cu 
Hugh. Ai fi spus că toţi trei nu au nici cea mai mică grijă pe 
lumea asta. 

— Şi ce formă ia nebunia asta? Întrebă încet Poirot. 

— Bătrânul a devenit destul de violent în cele din urmă. A 
fost perfect normal până la treizeci de ani — atât de normal pe 
cât putea să fie. Apoi a început să se poate un pic ciudat. A 
trecut ceva vreme până când lumea a început să observe. Apoi 
s-au pornit tot felul de zvonuri. Oamenii au început să 
vorbească pe faţă. S-au petrecut diverse lucruri care au fost 
muşamalizate. Dar, ridică din umeri, în cele din urmă a ajuns 
nebun de-a binelea, bietul de el. Nebunie ucigaşă! A trebuit să 
fie internat. Se opri o clipă, apoi adăugă: A trăit destul de 
mult, am impresia... Desigur, lui Hugh de asta îi e teamă. De 
asta nu vrea să meargă la doctor. Îi e teamă să nu fie închis şi 
să trăiască la azilul de nebuni ani de-a rândul. Nu pot să spun 
că-l învinovăţesc. Şi eu simt acelaşi lucru. 

— Şi amiralul Chandler ce părere are? 

— Asta l-a dărâmat complet, replică scurt Frobisher. 

— Ţine foarte mult la fiul lui? 


— E topit după el. Vedeţi, soţia lui s-a înecat în accidentul 
acela naval, când băiatul avea numai zece ani. De atunci nu a 
mai trăit decât pentru copil. 

— I-a fost devotat soţiei? 

— O adora. Toată lumea o adora. Era... Era cea mai 
încântătoare femeie pe care am cunoscut-o vreodată. Făcu o 
pauză, apoi zise cu glas întretăiat: Vreţi să-i vedeţi portretul? 

— Da, aş vrea foarte mult. 

Frobisher îşi împinse înapoi scaunul şi se ridică zicând cu 
voce tare: 

— Merg să-i arăt domnului Poirot câteva lucruri, Charles. E 
un adevărat connoisseur. 

Amiralul făcu un semn vag cu mâna. Frobisher tropăi de-a 
lungul terasei, cu Poirot pe urme. Pentru o clipă, de pe chipul 
Dianei căzu masca de veselie şi se putu citi o întrebare 
chinuitoare. Şi Hugh înălţă capul şi îl privi atent pe bărbatul 
micuţ cu mustață uriașă. 

Poirot îl urmă pe Frobisher în casă. Venind de afară, de la 
lumina soarelui, la început era atât de întuneric înăuntru încât 
Poirot nu reuşi să distingă aproape nimic. Dar curând îşi dădu 
seama că această casă era plină de lucruri vechi şi frumoase. 

Colonelul Frobisher îl conduse spre galeria cu tablouri. Pe 
pereţii lambrisaţi atârnau portrete ale membrilor familiei 
Chandler morţi şi dispăruţi. Chipuri severe sau vesele, bărbaţi 
în costume de gală sau în uniforma marinei. Femei în rochii 
de satin, purtând perle. 

În cele din urmă, Frobisher se opri în dreptul unui portret 
aflat la capătul galeriei. 

— Pictat de Orpen, zise el cu glas aspru. 

Rămaseră privind în sus spre o femeie înaltă, care ţinea de 
zgardă un ogar. O femeie cu păr arămiu şi care răspândea un 
aer de vitalitate. 

— Băiatul e bucăţică ruptă din ea, continuă Frobisher. Nu 
credeţi? 

— În unele privinţe, da. 

— Nu are delicateţea ei — feminitatea, normal. El e varianta 
masculină — dar în toate elementele esenţiale... Se întrerupse. 


Păcat că a moştenit de la familia Chandler singurul lucru de 
care se putea foarte bine lipsi... 

Rămaseră tăcuţi. Erau înconjurați de un aer de melancolie — 
ca şi cum acei Chandleri morţi regretau boala care zăcea 
latentă în sângele lor şi pe care, din când în când, o 
transmiteau, neîndurător, mai departe... 

Hercule Poirot îşi întoarse capul să-l privească pe 
companionul lui. George Frobisher avea încă ochii aţintiţi 
asupra frumoasei femei de pe peretele din faţa lui. Poirot rosti 
încet: 

— Aţi cunoscut-o bine... Frobisher vorbi rapid: 

— Am copilărit împreună. Eu am plecat în India, ca 
sublocotenent, când ea avea şaisprezece ani... Când m-am 
întors... Era măritată cu Charles Chandler. 

— Îl cunoşteaţi şi pe el? 

— Charles este unul dintre cei mai vechi prieteni ai mei. E 
prietenul meu cel mai bun - întotdeauna a fost. 

— Vă vedeaţi des cu ei — după căsătorie? 

— Obişnuiam să-mi petrec aici majoritatea permisiilor. Locul 
ăsta e ca o a doua casă pentru mine. Charles şi Caroline îmi 
păstrau mereu o cameră aici — pregătită în aşteptarea mea... 
Îşi îndreptă umerii, îşi dădu brusc capul pe spate într-o 
atitudine bătăioasă. De aceea mă aflu aici acum -— ca să fiu 
alături, în caz că este nevoie de mine. Dacă Charles are nevoie 
de mine — sunt aici. 

Din nou, umbra tragediei se strecură asupra lor. 

— Şi ce părere aveţi — despre toate acestea? Întrebă Poirot. 
Frobisher adoptă o poziţie ţeapănă. Sprâncenele i se adunară 
deasupra ochilor. 

— Eu cred că, cu cât se spune mai puţin, cu atât mai bine. Şi, 
ca să fiu sincer, nu prea înţeleg ce aveţi de-a face cu asta, 
domnule Poirot. Nu ştiu de ce v-a băgat Diana în povestea 
asta şi v-a adus aici. 

— Ştiţi că logodna Dianei Maberly cu Hugh Chandler a fost 
ruptă? 

— Da, ştiu. 

— Şi cunoaşteţi motivul? Frobisher replică ţeapăn: 


— Nu ştiu nimic despre asta. Tinerii rezolvă singuri astfel de 
treburi. Nu e treaba mea să-mi bag nasul. 

— Hugh Chandler i-a spus Dianei că nu este corect să se 
căsătorească, fiindcă el este pe cale să înnebunească. 

Poirot văzu cum pe fruntea lui Frobisher apar broboane de 
transpiraţie. — - Aţi ajuns să discutaţi despre blestemăţia asta? 
Zise colonelul. Şi ce credeţi că puteţi face? Hugh a procedat 
corect, bietul de el. Nu este vina lui, e ceva ereditar — plasma 
germinativă... Celule nervoase... Dar, odată ce şi-a dat seama, 
ce mai putea să facă decât să rupă logodna? Este unul dintre 
acele lucruri care trebuie făcute. 

— Dacă aş putea fi convins de asta... 

— Puteţi să mă credeţi pe cuvânt. 

— Dar nu mi-aţi spus nimic. 

— Vă spun că nu vreau să discut despre asta. 

— De ce l-a obligat amiralul pe fiul lui să părăsească marina? 

— Fiindcă era singurul lucru care putea fi făcut. 

— De ce? 

Frobisher clătină încăpățânat din cap. Poirot murmură încet: 

— A avut ceva de-a face cu omorârea acelor oi? Celălalt 
răspunse furios: 

— Deci aţi auzit despre asta? 

— Mi-a spus Diana. 

— Fata aia mai bine şi-ar fi ţinut gura. 

— Nu a fost de părere că era ceva concludent. 

— Ea nu ştie. 

— Ce nu ştie? 

Fără tragere de inimă, Frobisher vorbi întretăiat şi furios: 

— Ei bine, dacă ţineţi neapărat să aflaţi... Chandler a auzit 
un zgomot în acea noapte. S-a gândit că poate a pătruns 
cineva în casă. A ieşit să cerceteze. A văzut lumină în camera 
băiatului. Chandler a intrat. Hugh era adormit în pat — dormea 
profund — complet îmbrăcat. Avea sânge pe haine. Lavoarul 
din cameră era plin de sânge. Tatăl lui nu l-a putut trezi. A 
doua zi a auzit de oile găsite cu gâtul tăiat. L-a chestionat pe 
Hugh. Băiatul nu ştia nimic despre asta. Nu-şi amintea să fi 
ieşit — dar pantofii lui au fost găsiţi lângă uşa din spate, plini 


de noroi. Nu a putut să dea vreo explicaţie despre sângele din 
lavoar. Nu a putut să explice nimic. Bietul de el nu ştia, 
înţelegeţi? Charles a venit la mine şi am stat de vorbă. Care 
era cel mai bun lucru care putea fi făcut? Apoi s-a întâmplat 
din nou — trei nopţi mai târziu. După aceea... Ei bine, puteţi 
vedea şi singur. A trebuit să plece din marină. Dacă se află 
aici, sub privirile lui Charles, acesta poate să-l supravegheze. 
Nu-şi permite să se petreacă un scandal în cadrul marinei. Da, 
a fost singurul lucru care putea fi făcut. 

— Şi de atunci? Întrebă Poirot. Frobisher replică furios: 

— Nu mai răspund la nici o întrebare. Nu credeţi că Hugh îşi 
cunoaşte cel mai bine interesul? 

Hercule Poirot nu zise nimic. Urâse mereu să recunoască 
faptul că exista cineva care să ştie mai bine cum stau lucrurile 
decât Hercule Poirot. 

III 

Când ajunseră în hol, amiralul Chandler intra în casă. 
Rămase în prag o clipă — o siluetă întunecată decupată în 
lumina strălucitoare de afară. 

Cu o voce joasă, morocănoasă, spuse: 

— Oh, iată-vă pe amândoi! Domnule Poirot, aş dori să discut 
cu dumneavoastră. Veniţi în biroul meu. 

Frobisher ieşi pe uşa deschisă, iar Poirot îl urmă pe amiral. 
Avea sentimentul că fusese chemat pe punte ca să dea 
raportul. 

Amiralul îi făcu semn să ia loc într-unui din fotoliile mari, iar 
el se aşeză în celălalt. 

Câtă vreme fusese cu Frobisher, Poirot fusese impresionat de 
neastâmpărul, nervozitatea şi iritarea colonelului — toate 
semne ale unei încordări mentale intense. Cu amiralul 
Chandler simţi o lipsă totală de speranţă, o disperare tăcută şi 
profundă... 

Oftând adânc, Charles începu: 

— Nu poate să nu-mi pară rău că Diana v-a băgat în 
povestea asta... Biata copilă, ştiu cât de greu îi este. Dar... 
Este tragedia noastră şi cred că veţi înţelege, domnule Poirot, 
că nu dorim să o împărtăşim cu oameni din afară. 


— Sigur, pot să vă înţeleg sentimentele. 

— Diana, biata copilă, ei nu-i vine să creadă... Nici mie nu 
mi-a venit să cred la început. Probabil nici acum n-aş crede 
dacă nu aş şti... 

Făcu o pauză. 

— Ce să ştiţi? 

— Că e ceva genetic. Boala, vreau să zic. 

— Şi totuşi, aţi fost de acord cu logodna? Amiralul Chandler 
Toşi. 

— Adică ar fi trebuit să pun atunci piciorul în prag? Dar la 
momentul respectiv nu aveam nici cea mai mică idee. Hugh 
seamănă cu mama lui — nimic la el nu aminteşte de familia 
Chandler. Am sperat că o moşteneşte pe ea în toate privinţele. 
Din copilărie nu a existat nici măcar o urmă de anormalitate... 
Până acum. Nu mi-am dat seama că... La naiba, în aproape 
toate familiile vechi există o urmă de nebunie! Poirot zise cu 
blândeţe: 

— Nu aţi consultat niciodată un doctor? Charles izbucni: 

— Nu, şi nici nu am de gând! Băiatul e în siguranţă aici cu 
mine şi o să am grijă de el. Nu o să-l închidă între patru pereţi 
ca pe un animal... 

— Spuneţi că e în siguranţă aici. Dar alţii sunt? 

— Ce vreţi să spuneţi? 

Poirot nu răspunse. Privi fix în ochii trişti şi întunecaţi ai 
amiralului Chandler. 

Amiralul zise cu amărăciune: 

— E greu să-ţi uiţi meseria. Dumneavoastră căutaţi un 
criminal! Fiul meu nu este un ucigaş, domnule Poirot. 

— Nu încă. 

— Ce vreţi să spuneţi cu „nu încă”? 

— Lucrurile de genul ăsta escaladează... Oile acelea... 

— Cine v-a spus despre oi? 

— Diana Maberly. Şi, de asemenea, prietenul 
dumneavoastră, colonelul Frobisher. 

— George ar fi făcut mai bine să-şi ţină gura. 

— Este un vechi prieten de-al dumneavoastră, nu-i aşa? 

— Cel mai bun prieten, zise amiralul morocănos. 


— Şi a fost prieten şi cu... Soţia dumneavoastră? Chandler 
zâmbi. 

— Da. George era îndrăgostit de Caroline, cred. Când ea era 
foarte tânără. El nu s-a căsătorit niciodată. Cred că ăsta e 
motivul. Ei bine, eu am fost cel norocos — sau cel puţin aşa am 
crezut. Am câştigat-o — numai ca apoi să o pierd. 

Oftă şi umerii îi căzură. 

— Colonelul Frobisher era cu dumneavoastră când soţia 
dumneavoastră s-a... Înecat? Întrebă Poirot. 

Chandler aprobă cu o mişcare din cap. 

— Da, era cu noi în Cornwall când s-a întâmplat. Eram cu ea 
în barcă — s-a întâmplat ca el să rămână acasă în acea zi. Nu 
am înţeles niciodată cum de barca s-a răsturnat... Probabil a 
apărut o scurgere bruscă. Eram chiar în golf şi era o maree 
înaltă. Am susţinut-o cât am putut... Vocea i se frânse. Trupul 
ei a fost adus la mal două zile mai târziu. Slavă Domnului că 
nu îl luasem cu noi pe micul Hugh! Cel puţin, aşa am gândit la 
momentul respectiv. Acum... Poate că ar fi fost mai bine ca 
Hugh, bietul de el, să se fi aflat cu noi. Dacă ar fi fost, acum 
totul ar fi fost terminat... 

Din nou se auzi acel oftat profund, lipsit de speranţă. 

— Noi suntem ultimii din familia Chandler, domnule Poirot. 
După ce noi vom dispărea, nu va mai exista nici un Chandler 
la Lyde. Când Hugh s-a logodit cu Diana am sperat... Ei bine, 
nu are rost să vorbim despre asta. Slavă Domnului că nu s-au 
căsătorit! Asta e tot ce pot să spun! 

IV 

Hercule Poirot stătea pe o bancă în grădina de trandafiri. 
Alături de el se afla Hugh Chandler. Diana Maberly tocmai 
plecase. 

Tânărul îşi întoarse chipul frumos şi chinuit spre 
companionul său şi spuse: 

— Trebuie s-o faceţi să înţeleagă, domnule Poirot. Tăcu o 
vreme apoi continuă: Vedeţi, Di este o luptătoare. Nu vrea să 
renunţe. Nu vrea să accepte că trebuie să accepte, la naiba! O 
să... O să continue să creadă că sunt... Sănătos. 

— În vreme ce dumneata eşti destul de sigur că eşti... Scuză- 


mă... Nebun? 

Tânărul tresări. 

— Încă nu sunt complet dus cu pluta — dar situaţia se 
înrăutăţeşte. Diana nu ştie, slavă Domnului. Ea nu m-a văzut 
decât când sunt... Bine. 

— Şi când eşti... Deloc bine, ce se întâmplă? Hugh Chandler 
inspiră adânc, apoi zise: 

— În primul rând - visez. Şi când visez, sunt nebun. Noaptea 
trecută, de exemplu, nu mai eram om. La început eram un 
taur, alergam în soarele arzător, cu gustul prafului şi al 
sângelui în gură — praf şi sânge... Apoi eram un câine — un 
câine mare, plin de bale. Eram turbat — copiii fugeau când mă 
vedeau, oamenii încercau să mă împuşte, cineva mi-a pus în 
faţă un vas mare cu apă, dar eu nu puteam să beau. Nu 
puteam să beau... Făcu o pauză. M-am trezit. Şi am ştiut că 
era adevărat. M-am dus la lavoar. Gura îmi era ca iasca — 
îngrozitor de uscată. Îmi era teribil de sete. Dar nu am putut 
să beau, domnule Poirot... Nu am putut să înghit... Oh, 
Doamne, nu am putut să beau... 

Hercule Poirot scoase un murmur uşor. Hugh Chandler 
continuă povestea. Îşi ţinea mâinile încleştate pe genunchi. 
Bărbia îi era împinsă înainte, îşi ţinea ochii pe jumătate 
închişi, ca şi cum vedea ceva care se apropia de el. 

— Şi mai sunt lucruri care nu sunt vise. Lucruri pe care le 
văd când sunt treaz. Spectre, forme înfiorătoare care rânjesc la 
mine. lar uneori pot să zbor, să-mi părăsesc patul, să plutesc 
prin aer, să zbor pe aripile vântului — iar diavolii îmi ţin 
companie. 

— Tt, tt, făcu Hercule Poirot — era un sunet blând, 
neîncrezător. 

Hugh Chandler se întoarse spre el. 

— Ah, nu există nici o îndoială. E în sângele meu. Nu pot să 
scap. Slavă Domnului că am descoperit la timp! Înainte să mă 
căsătoresc cu Diana. Închipuiţi-vă că am fi avut un copil şi i-aş 
fi transmis şi lui boala asta îngrozitoare! Puse o mână pe 
braţul lui Hercule Poirot. Trebuie s-o faceţi să înţeleagă. 
Trebuie să-i spuneţi. Trebuie să uite. Trebuie. Într-o zi va 


întâlni pe altcineva. Este tânărul Steve Graham -— e nebun 
după ea şi e un băiat de ispravă. O să fie fericită cu el — şi în 
siguranţă. Vreau să fie fericită. Cei din familia Graham sunt 
săraci, dar după ce eu nu voi mai fi o să fie în regulă. 

Vocea lui Hercule îl întrerupse: 

— De ce „o să fie în regulă” după ce dumneata nu o să mai 
fii? 

Hugh Chandler zâmbi — era un zâmbet blând, încântător. 

— Sunt banii mamei mele. Ea a moştenit o avere, care mi-a 
revenit mie. Iar eu am lăsat totul Dianei. 

Hercule Poirot se lăsă pe spetează şi exclamă: 

— Ah! Apoi spuse: Dar este posibil să ajungi la o vârstă 
destul de înaintată, domnule Chandler. 

Hugh Chandler clătină din cap şi răspunse aspru: 

— Nu, domnule Poirot. Nu o să ajung la o vârstă înaintată. 
Apoi se trase înapoi, scuturat brusc de un fior. Oh, Doamne! 
Uite! Se uită ţintă peste umărul lui Poirot. Acolo, stă lângă 
dumneavoastră... E un schelet — toate oasele îi tremură. Mă 
cheamă... Îmi face semn... 

Ochii lui, cu pupilele dilatate, priveau ţintă. Apoi se aplecă 
brusc într-o parte, de parcă se prăbuşea. Întorcându-se spre 
Poirot, zise cu o voce aproape copilărească: 

— Nu aţi văzut... Nimic? Hercule Poirot clătină uşor din cap. 
Hugh Chandler continuă cu un glas răguşit: 

— Nu mă deranjează atât de mult... Să văd lucruri. De sânge 
mi-e teamă. Sângele din camera mea, de pe hainele mele... 
Am avut un papagal. Într-o dimineaţă l-am găsit în camera 
mea, cu gâtul tăiat. Iar eu eram în pat, cu briciul într-o mână 
şi plin de sângele lui. Se aplecă spre Poirot. 

— Chiar în ultima vreme au fost omorâte diferite animale, 
şopti el. Peste tot — în sat, pe dealuri. Oi, miei, un câine collie. 
Tata mă încuie în cameră noaptea, dar uneori... Uneori... Uşa 
e descuiată dimineaţa. Trebuie că am un set de chei ascunse 
pe undeva, dar nu ştiu unde le-am ascuns. Chiar nu ştiu. Nu 
sunt eu cel care face lucrurile astea — e altcineva care intră în 
mine, mă posedă, mă transformă din om într-un monstru 
furios, care vrea sânge şi nu poate să bea apă... 


Brusc îşi îngropa faţa în mâini. După câteva minute, Poirot 
zise: 

— Tot nu pricep de ce nu te-ai dus la doctor. Hugh Chandler 
clătină din cap. 

— Chiar nu înţelegeţi? Fizic sunt puternic — puternic ca un 
taur. Aş putea trăi ani de-a rândul — ani — închis între patru 
pereţi! Nu pot să accept asta! Mai bine mor! Sunt tot felul de 
metode — un accident când curăţ o armă... Ceva de genul ăsta. 
Diana va înţelege... Mai bine îmi aleg eu modul cum ies din 
scenă... 

ÎI privi sfidător pe Poirot, dar detectivul nu reacţiona. În 
schimb, întrebă cu blândeţe: 

— Ce mănânci şi ce bei de obicei? 

Hugh Chandler îşi dădu capul pe spate şi izbucni în râs. 

— Credeţi că sunt coşmaruri provocate de indigestie? La asta 
vă gândiţi? 

Poirot nu făcu decât să repete liniştit: 

— Ce mănânci şi ce bei de obicei? 

— Ceea ce mănâncă şi bea toată lumea. 

— Nu iei nici un medicament special? Casete? Pilule? 

— Doamne, nu! Credeţi că pilulele obişnuite ar putea să mă 
vindece? Apoi cită în bătaie de joc: „Nu poţi tămădui o 
rătăcire a minţii...”9 

Hercule Poirot replică sec: 

— Încerc. Cineva din casa asta suferă de probleme cu ochii? 

Hugh Chandler îl privi ţintă. 

— Tata are ceva necazuri cu ochii. Trebuie să meargă la 
oftalmolog destul de des. 

— Aha! Poirot medita câteva clipe. Apoi zise: Colonelul 
Frobisher şi-a petrecut o mare parte din viaţă în India, nu-i 
aşa? 

— Da, a făcut parte din armata indiană. E foarte ataşat de 
India — vorbeşte mult despre ea, despre tradiţiile locale, 
lucruri de genul ăsta. 

Poirot scoase din nou un „aha”. Apoi remarcă: 

— Văd că te-ai tăiat la bărbie. Hugh îşi duse mâna la 
tăietură. 


— Da, a fost o rană destul de urâtă. Tata m-a speriat într-o zi 
când mă bărbieream. Sunt cam nervos zilele astea. Şi am avut 
o iritaţie pe bărbie şi pe gât, aşa că rasul e o operaţiune destul 
de dificilă. 

— Ar trebui să foloseşti o cremă calmantă, spuse Poirot. 

— A, dar am una. Mi-a dat-o unchiul George. Apoi râse 
dintr-odată. Parcă suntem la un salon de înfrumusețare pentru 
femei. Loţiuni, creme calmante, pilule, probleme cu ochii. Ce 
sens au toate astea? Unde vreţi să ajungeţi, domnule Poirot? 

Poirot răspunse liniştit: 

— Încerc să fac tot posibilul pentru Diana Maberly. 

Starea de spirit a lui Hugh se schimbă. Redeveni serios. Îşi 
puse o mână pe braţul lui Poirot. 

— Da, faceţi tot ce puteţi pentru Diana. Spuneţi-i că trebuie 
să uite. Spuneţi-i că nu are rost să spere... Spuneţi-i — oh, 
pentru numele lui Dumnezeu, spuneţi-i să stea departe de 
mine! Asta e tot ce poate face pentru mine acum. Să stea 
departe — şi să încerce să uite! 

V 

— Sunteţi curajoasă, mademoiselle? Foarte curajoasă? 
Fiindcă veți avea nevoie de curaj. 

Diana spuse tăios: 

— Deci e adevărat! E adevărat? E nebun? Hercule Poirot 
replică: 

— Nu sunt psihiatru, mademoiselle. Nu sunt cel care poate 
să spună: „Omul ăsta e nebun. Omul ăsta e sănătos”. 

Diana se apropie de detectiv. 

— Amiralul Chandler crede că Hugh e nebun. George 
Frobisher crede că e nebun. Hugh însuşi crede asta... 

Poirot o privea. 

— Şi dumneata, mademoiselle? 

— Eu? Eu spun că nu e nebun! De aceea... Se opri. 

— De aceea ai venit la mine? 

— Da. Nu aş fi avut nici un alt motiv să vin la 
dumneavoastră, nu-i aşa? 

— Asta este exact ce mă întrebam şi eu, mademoiselle, spuse 
Hercule Poirot. 


— Nu vă înţeleg. 

— Cine este Stephen Graham? Diana îl privi fix. 

— Stephen Graham? A, este... Este cineva. Îl prinse de braţ. 
La ce vă gândiţi? Doar staţi acolo, în spatele acelei mustăţi 
uriaşe, clipiţi la soare şi nu îmi spuneţi nimic. Mă speriaţi — 
mă speriaţi teribil. De ce mă speriaţi? 

— Poate fiindcă şi eu sunt speriat, zise Hercule Poirot. Ochii 
mari şi cenuşii se deschiseră larg, privindu-l cu atenţie. Apoi 
Diana şopti: 

— De ce vă e teamă? 

Hercule Poirot oftă — un oftat din toată inima. 

— E mult mai simplu să prinzi un criminal decât să previi o 
crimă, spuse Poirot. 

— Crimă! Strigă ea. Nu folosiţi cuvântul ăsta! 

— Cu toate astea, zise Hercule Poirot, îl folosesc. Tonul i se 
schimbă, şi Poirot începu să vorbească rapid şi autoritar: 
Mademoiselle, este necesar ca amândoi să petrecem noaptea 
la conacul Lyde. Mă bazez pe dumneata să aranjezi lucrurile. 
Poţi face asta? 

— Eu... Da, cred că da. Dar de ce...? 

— Pentru că nu mai e timp de pierdut. Mi-ai spus că ai curaj. 
Dovedeşte acel curaj acum! Fă ce ţi-am cerut fără să pui 
întrebări. 

Diana dădu aprobator din cap şi se întoarse să plece. 

Poirot o urmă în casă după câteva clipe. Îi auzi vocea în 
bibliotecă şi glasurile a trei bărbaţi. Se îndreptă spre scara 
largă. La etajul întâi nu se afla nimeni. 

Găsi destul de uşor camera lui Hugh Chandler. Într-un colţ al 
camerei era un lavoar cu apă rece şi caldă. Deasupra, pe o 
policioară de sticlă, se găseau diverse tuburi, borcănaşe şi 
sticluţe. 

Hercule Poirot se puse pe treabă rapid şi cu dexteritate... 

Ceea ce avea de făcut nu-i luă prea mult timp. Era jos în hol 
când Diana ieşi din bibliotecă, roşie la faţă şi cu o înfăţişare 
războinică. 

— E în regulă, zise ea. 

Amiralul Chandler îl trase pe Poirot în bibliotecă şi închise 


uşa. Apoi spuse: 

— Uitaţi, domnule Poirot. Nu-mi place deloc asta. 

— Ce nu vă place, domnule amiral? 

— Diana a insistat ca ea şi dumneavoastră să petreceţi 
noaptea aici. Nu vreau să fiu inospitalier... 

— Nu e vorba de ospitalitate... 

— După cum am zis, nu-mi place să fiu inospitalier, dar 
sincer, domnule Poirot, nu-mi place asta. Nu... Nu vreau asta. 
Şi nu înţeleg motivaţia. La ce ar putea ajuta? 

— Să zicem că e vorba de un experiment pe care îl fac? 

— Ce fel de experiment? 

— Dacă nu vă supăraţi, asta e treaba mea... 

— Uitaţi, domnule Poirot, în primul rând nu eu v-am cerut 
să veniţi aici... 

Poirot îl întrerupse: 

— Credeţi-mă, domnule amiral, înţeleg şi apreciez punctul 
dumneavoastră de vedere. Mă aflu aici numai şi numai din 
cauza încăpăţânării unei tinere îndrăgostite. Mi-aţi spus 
anumite lucruri. Colonelul Frobisher mi-a spus anumite 
lucruri. Hugh însuşi mi-a spus anumite lucruri. Acum — vreau 
să văd cu ochii mei. 

— Da, dar ce să vedeţi? V-am spus, nu e nimic de văzut. Îl 
încui pe Hugh în camera lui în fiecare noapte şi asta-i tot. 

— Şi totuşi, uneori, Hugh mi-a spus că dimineaţa uşa nu este 
încuiată. 

— Cum adică? 

— Nu aţi găsit niciodată uşa descuiată? 

Chandler se încruntă. 

— Mereu mi-am imaginat că o descuiase George. Ce vreţi să 
spuneţi? 

— Unde lăsaţi cheia? În broască? 

— Nu, o las pe un scrin alături. Eu sau George, sau Withers, 
valetul, o luăm de acolo dimineaţa. I-am spus lui Withers că o 
încui fiindcă Hugh e somnambul... Însă cred că ştie mai multe 
— dar e un servitor credincios, care e în slujba mea de ani 
buni. 

— Mai există o altă cheie? 


— Eu nu ştiu să fie. 

— Se poate însă face o dublură. 

— Dar cine...? 

— Fiul dumneavoastră crede că el însuşi are una ascunsă pe 
undeva, deşi nu ştie de ea atunci când e treaz. 

Din celălalt capăt al încăperii, colonelul Frobisher zise: 

— Nu-mi place, Charles. Fata... Amiralul Chandler îi tăie 
rapid vorba: 

— Exact ceea ce cred şi eu. Fata nu trebuie să vină aici cu 
dumneavoastră. Veniţi singur, dacă doriţi. 

— De ce nu vreţi ca domnişoara Maberly să fie aici la 
noapte? Întrebă Poirot. 

Frobisher spuse cu glas scăzut: 

— E prea riscant. În aceste cazuri... Se opri. 

— Hugh îi este foarte devotat, zise Poirot. Chandler exclamă: 

— Tocmai de asta! La naiba, omule, totul e cu fundu-n sus 
când e vorba de un nebun. Hugh ştie şi el asta. Diana nu 
trebuie să vină aici. 

— În privinţa asta, replică Poirot, Diana trebuie să decidă 
singură. 

Apoi ieşi din bibliotecă. Diana aştepta afară, în maşină, îi 
strigă: 

— O să ne luăm ce avem nevoie pentru noapte şi o să 
ajungem înapoi la timp pentru cină. 

În timp ce străbăteau aleea lungă, Poirot îi repetă 
conversaţia pe care tocmai o avusese cu amiralul şi cu 
colonelul Frobisher. Diana râse dispreţuitoare. 

— Ei cred că Hugh mi-ar face vreun rău? 

În loc de răspuns, Poirot o întrebă dacă ar deranja-o să 
oprească la farmacistul din sat. Uitase - justifică el — să-şi 
pună în bagaj şi o periuţă de dinţi. 

Farmacia se afla în mijlocul unei străzi liniştite din sat. Diana 
rămase să-l aştepte în maşină. I se păru însă că lui Hercule 
Poirot îi luă cam mult timp să-şi aleagă o periuţă... 

VI 

În dormitorul mare, cu mobilă grea de stejar, în stil 
elisabetan, Hercule Poirot stătea şi aştepta. Nu avea nimic de 


făcut decât să aştepte. Toate aranjamentele fuseseră făcute. 

De-abia spre dimineaţă veni chemarea. 

Auzind sunet de paşi afară, Poirot trase zăvorul şi deschise 
uşa. Pe culoar erau doi bărbaţi — doi bărbaţi de vârstă 
mijlocie, care păreau mai bătrâni decât vârsta pe care o aveau. 
Amiralul avea o expresie sumbră şi severă, iar colonelul 
Frobisher era crispat şi tremura. 

Chandler zis simplu: 

— Vreţi să veniţi cu noi, domnule Poirot? 

Lângă uşa camerei Dianei Maberly se zărea o siluetă 
ghemuită. Lumina căzu pe o coamă de păr arămiu, ciufulit. 
Hugh Chandler era întins acolo, respirând profund. Era 
îmbrăcat în halat, cu papuci, şi în mână ţinea un cuţit ascuţit, 
strălucitor. Nu toată lama sclipea -— ici şi colo se zăreau pete 
de un roşu aprins. 

Hercule Poirot exclamă încet: 

— Mon Dieu! Frobisher replică aspru: 

— Diana e în regulă. Nu a atins-o. Ridică vocea şi strigă: 
Diana! Noi suntem! Deschide! 

Poirot îl auzi pe amiral gemând şi murmurând încet: 

— Oh, băiatul meu! Băiatul meu! 

Se auzi sunetul zăvoarelor trase. Uşa se deschise şi în cadrul 
ei apăru Diana. Era albă ca varul. 

— Ce s-a întâmplat? Se bâlbâi ea. A fost cineva... Care a 
încercat să intre... L-am auzit... Umblând la uşă... la clanţă.. 
Zgâriind tăblia... Oh! A fost îngrozitor! Ca un animal... 

Frobisher interveni: 

— Slavă Domnului că uşa era încuiată! 

— Domnul Poirot mi-a spus s-o încui! 

— Ridicaţi-l şi aduceţi-l înăuntru! Zise Poirot. 

Cei doi bărbaţi se aplecară şi îl ridicară pe tânărul 
inconştient. Dianei i se tăie răsuflarea când trecură pe lângă 
ea. 

— Hugh? Ăsta-i Hugh? Ce are... Ce are pe mâini? Mâinile lui 
Hugh Chandler erau lipicioase şi umede cu o substanţă roşie- 
maronie. Diana gâfâi: -E sânge? 

Poirot se uită întrebător la cei doi bărbaţi. Amiralul dădu 


aprobator din cap. 

— Nu e uman, slavă Domnului! E de la o pisică! Am găsit-o 
jos în hol. Cu gâtul tăiat! După aceea, trebuie să fi venit aici... 

— Aici? Vocea Dianei era îngrozită. La mine? Bărbatul de pe 
scaun se mişcă şi murmură. Îl priviră fascinaţi. Hugh Chandler 
se ridică în scaun şi clipi. 

— Salut. Vocea lui era uimită, răguşită. Ce s-a întâmplat? De 
ce sunt...? 

Se opri şi se uită la cuțitul pe care încă îl ţinea strâns în 
mână. Apoi rosti încet, cu o voce groasă: 

— Ce am făcut? 

Privirea lui se mută de la unul la altul şi se opri în cele din 
urmă asupra Dianei, care se făcuse mică lângă perete. 

— Am atacat-o pe Diana? Întrebă el calm. Tatăl lui clătină 
din cap. 

— Spuneţi-mi ce s-a întâmplat! Ceru Hugh să afle. Trebuie să 
ştiu! 

Îi spuseră — îi povestiră cu jumătate de gură, întretăiat. 
Insistenţa lui tăcută îi determină să nu omită nimic. 

Afară, soarele răsărea. Hercule Poirot dădu draperia la o 
parte. Lumina strălucitoare pătrunse înăuntru. 

Chipul lui Hugh Chandler era liniştit, vocea — calmă când 
spuse: 

— Înţeleg. 

Apoi se ridică. Zâmbi şi se întinse. Cu un glas natural, rosti: 

— E o dimineaţă frumoasă, nu? Cred că o să mă duc în 
pădure să încerc să prind un iepure. 

leşi din cameră şi îi lăsă pe toţi uitându-se după el. Apoi 
amiralul porni după fiul său. Frobisher îl prinse de braţ. 

— Nu, Charles. E cel mai bine — pentru el, bietul, dacă nu şi 
pentru ceilalţi. 

Diana se aruncă pe pat, suspinând. 

— Ai dreptate, George - ai dreptate, ştiu. Băiatul are curaj... 

Frobisher zise, cu glasul frânt: 

— E un adevărat bărbat... 

După o clipă de tăcere, Chandler întrebă: 

— La naiba, unde e străinul ăla afurisit? 


VII 

În camera armelor, Hugh Chandler ridică puşca din rastel şi 
se pregătea să o încarce, când mâna lui Hercule Poirot i se 
aşeză pe umăr. 

Glasul lui Hercule Poirot rosti un singur cuvânt, dar îl rosti 
cu o autoritate ciudată: 

— Nu! 

Hugh Chandler îl privi ţintă şi spuse cu o voce groasă, 
furioasă: 

— Luaţi-vă mâna de pe mine! Nu vă băgaţi! O să aibă loc un 
accident. E singura soluţie. 

Din nou, Hercule Poirot repetă acel singur cuvânt: 

— Nu. 

— Nu vă daţi seama că, dacă uşa ei nu ar fi fost încuiată din 
greşeală, i-aş fi tăiat Dianei — Dianei! 

— Gâtul cu acel cuţit? 

— Nu-mi dau seama de nimic de genul ăsta. Nu ai fi omorât- 
o pe domnişoara Maberly. 

— Am omorât pisica, nu-i aşa? 

— Nu, nu ai omorât pisica. Nu ai omorât papagalul. Nu ai 
omorât nici o oaie. 

Hugh îl privi uimit şi întrebă: 

— Dumneavoastră aţi înnebunit sau eu? 

Hercule Poirot replică: 

— Niciunul din noi nu e nebun. 

În acel moment, amiralul Chandler şi colonelul Frobisher 
intrară în încăpere. În spatele lor se afla Diana. Hugh 
Chandler zise cu o voce pierită, uimită: 

— Omul ăsta zice că nu sunt nebun... Hercule Poirot 
interveni: 

— Mă bucur să-ţi spun că eşti pe deplin sănătos. 

Hugh izbucni în râs. Era un râs care, în opinia oricui, numai 
un nebun ar fi putut să-l scoată. 

— E al naibii de amuzant! E normal, nu-i aşa, să tai gâtul 
oilor sau al altor animale? Eram normal, nu-i aşa, când am 
omorât acel papagal? Şi pisica din noaptea asta? 

— Îţi spun că nu ai ucis oile — sau papagalul, sau pisica. 


— Atunci cine a făcut-o? 

— Cineva care a avut ca unic scop să dovedească faptul că 
eşti nebun. De fiecare dată ţi s-a dat un somnifer puternic şi 
un cuţit sau un briceag plin de sânge a fost aşezat lângă tine. 
Altcineva şi-a spălat mâinile pline de sânge în lavoarul tău. 

— Dar de ce? 

— Ca să faci ceea ce tocmai te pregăteai să faci când te-am 
oprit. 

Hugh rămase cu privirea pierdută. Poirot se întoarse spre 
colonelul Frobisher. 

— Domnule colonel, aţi trăit mulţi ani în India. Nu aţi 
întâlnit niciodată cazuri când anumite persoane erau în mod 
deliberat aduse la nebunie prin administrarea de droguri? 

Chipul colonelului Frobisher se lumină şi spuse: 

— Eu, personal, nu am întâlnit, dar am auzit destul de des de 
aşa ceva. Otrăvire cu datura. Ajunge să înnebunească o 
persoană în cele din urmă. 

— Exact. Ei bine, principiul activ al daturei este foarte 
înrudit — dacă nu este chiar el — cu un alcaloid numit atropină, 
care poate fi obţinut şi din beladona sau din mătrăgună. 
Preparatele cu beladonă sunt destul de des întâlnite şi sulfatul 
de atropină este prescris gratuit pentru tratamente oculare. 
Prin duplicarea unei reţete şi cumpărarea produsului din 
diverse locuri se poate obţine o mare cantitate de otravă fără 
să se stârnească suspiciuni. Alcaloidul a putut fi apoi extras 
din ea şi introdus, să zicem, într-o cremă calmantă de 
bărbierit. Aplicată extern produce o iritaţie care ar conduce 
rapid la tăieturi în timpul bărbieririi şi astfel drogul ar 
continua să intre în organism. Ar apărea diferite simptome — 
uscăciune a gurii, halucinaţii, vedere dublă - toate 
simptomele pe care, de fapt, domnul Chandler le-a avut. Se 
întoarse spre tânăr. 

— Şi ca să dispară şi ultimul dubiu din minte, vă voi spune 
că aceasta nu este o supoziţie, ci un fapt. Crema dumitale de 
ras este combinată cu o mare cantitate de sulfat de atropină. 
Am luat o mostră şi am testat-o. 

Alb ca varul, tremurând, Hugh întrebă: 


— Cine a făcut asta? De ce? Hercule Poirot răspunse: 

— Asta am tot cercetat de când am sosit aici. Am căutat un 
motiv pentru crimă. Diana Maberly ar fi avut de câştigat din 
punct de vedere financiar de pe urma morţii dumitale, dar nu 
am luat asta în consideraţie la modul serios... 

Hugh Chandler izbucni: 

— Sper că nu! 

— Apoi m-am gândit la un alt motiv posibil. La eternul 
triunghi: doi bărbaţi şi o femeie. Colonelul Frobisher a fost 
îndrăgostit de mama dumitale, amiralul Chandler s-a însurat 
cu ea. 

Amiralul Chandler strigă: 

— George? George! Nu-mi vine să cred! Hugh rosti pe un ton 
incredul: 

— Vreţi să spuneţi că acea ură ar fi putut să se continue... 
Asupra unui fiu? 

Hercule Poirot replică: 

— În anumite circumstanţe, da. Frobisher exclamă: 

— E o minciună afurisită! Nu-l crede, Charles! Chandler se 
îndepărtă de el şi murmură ca pentru sine: 

— Datura... India - da, înţeleg... Şi nu ne-am gândit 
niciodată la otravă -— nu atâta timp când în familie exista deja 
acea nebunie... 

— Mais oui! Vocea lui Hercule Poirot se înălță cu putere. 
Nebunie în familie. Un nebun, pornit pe răzbunare, viclean — 
aşa cum sunt nebunii — ascunzându-şi nebunia timp de ani 
întregi. Se răsuci spre Frobisher. Mon Dieu, trebuie să fi ştiut, 
trebuie să fi bănuit că Hugh era fiul dumneavoastră. De ce nu 
i-aţi spus niciodată? 

Frobisher se bâlbâi, înghiţi în sec. 

— Nu am ştiut. Nu am putut fi sigur... Vedeţi, Caroline a 
venit la mine odată — era înspăimântată de ceva, avea mari 
probleme. Nu ştiu, n-am ştiut niciodată despre ce era vorba. 
Ea... Eu. Ne-am pierdut capul. După aceea eu am plecat 
imediat — era singurul lucru pe care puteam să-l fac şi 
amândoi ştiam că trebuie să jucăm jocul până la capăt. Eu... 
Ei bine, m-am tot întrebat, dar nu puteam fi sigur. Caroline nu 


mi-a spus niciodată nimic care să mă facă să cred că Hugh era 
fiul meu. Apoi când a apărut această... Această urmă de 
nebunie am crezut că lucrurile s-au clarificat definitiv. 

Poirot interveni: 

— Da, s-au clarificat! Dumneavoastră nu aţi observat modul 
în care băiatul îşi împinge bărbia înainte şi îşi coboară 
sprâncenele — un tic pe care l-a moştenit de la dumneavoastră. 
Dar Charles Chandler a observat. A observat cu mulţi ani în 
urmă -— şi a aflat adevărul de la soţia lui. Cred că ea era 
înspăimântată de el — el începuse să-şi arate nebunia -— şi asta 
a împins-o în braţele dumneavoastră, cel pe care l-a iubit 
mereu. Charles Chandler şi-a plănuit răzbunarea. Soţia lui a 
murit într-un accident pe mare. Ei doi erau singuri în barcă şi 
numai el ştie cum s-a petrecut de fapt accidentul acela. Apoi s- 
a pregătit să-şi hrănească ura împotriva băiatului care îi purta 
numele, dar care nu era fiul său. Poveştile dumneavoastră din 
India i-au dat ideea otrăvirii cu datura. Hugh trebuia împins 
încet spre nebunie. Împins până în punctul de a-şi lua singur 
viaţa din cauza disperării. Setea de sânge era a amiralului 
Chandler, nu a lui Hugh. Charles Chandler a fost cel care era 
mânat de dorinţa de a tăia gâtul oilor pe câmpuri pustii. Însă 
Hugh trebuia să tragă ponoasele! 

Ştiţi cum am ajuns să bănuiesc totul? Când amiralul 
Chandler s-a opus atât de mult ideii ca fiul său să consulte un 
doctor. Era destul de normal ca Hugh să fie împotrivă. Dar 
tatăl lui! Ar fi putut exista vreun tratament care să-l salveze pe 
fiul său — existau o mie de motive pentru care el să dorească 
să afle opinia unui medic. Dar nu, nu trebuia să i se permită 
unui doctor să-l vadă pe Hugh Chandler - căci doctorul ar fi 
descoperit că Hugh era sănătos! 

Hugh spuse foarte calm: 

— Sănătos... Sunt sănătos? 

Făcu un pas spre Diana. Frobisher zise pe un ton sumbru: 

— Eşti sănătos. Nu există nici o boală în familia noastră. 

— Hugh... Zise Diana. 

Amiralul Chandler luă arma lui Hugh şi spuse: 

— Astea-s numai nişte aiureli! Cred că o să mă duc să văd 


dacă nu găsesc un iepure... 

Frobisher vru să se apropie de el, dar mâna lui Hercule 
Poirot îl opri. 

— Chiar dumneavoastră aţi spus — adineaori — că este cea 
mai bună soluţie... 

Hugh şi Diana plecaseră din cameră. Cei doi bărbaţi, 
englezul şi belgianul, îl priviră pe ultimul Chandler cum 
traversează parcul şi intră în pădure. Imediat, auziră un foc de 
armă... 

Capitolul 8 

CAII LUI DIOMEDE 

Telefonul sună. 

— Salut, Poirot, dumneata eşti? 

Hercule Poirot recunoscu vocea tânărului doctor Stoddard, îi 
plăcea de Michael Stoddard, zâmbetul lui timid şi prietenos, 
era amuzat de interesul lui naiv pentru crimă şi îl respecta ca 
fiind un om pasionat şi priceput în meseria lui. 

— Nu vreau să te deranjez... Continua tânărul şi ezită. 

— Dar ceva te deranjează pe dumneata? Sugeră Poirot. 

— Exact. Vocea lui Michael Stoddard părea uşurată. Ai 
nimerit-o din prima! 

— Eh bien, ce pot face pentru dumneata, prietene? Stoddard 
părea să şovăie. Se bâlbâi puţin atunci când răspunse: 

— Bănuiesc că aş fi f-f-foarte obraznic dacă te-aş ruga să vii 
până aici în noaptea asta... Dar sunt oarecum la ananghie. 

— Sigur că e o să vin. Acasă la dumneata? 

— Nu - de fapt sunt la Conningby Mews10, la numărul 17. 
Chiar poţi să vii? Aş fi teribil de recunoscător. 

— O să sosesc imediat, replică Hercule Poirot. 

II 

Hercule Poirot merse de-a lungul clădirilor întunecate 
uitându-se la numere. Trecuse de ora unu noaptea şi 
majoritatea oamenilor păreau să se fi dus la culcare, deşi mai 
era lumină la una sau două ferestre. 

Când ajunse la numărul 17, uşa se deschise şi doctorul 
Stoddard apăru în prag. 

— Slavă Domnului! Haide înăuntru! 


O scară simplă ducea la etaj. Aici, în partea dreaptă, se afla o 
încăpere destul de mare, împodobită cu divane, covoare, 
perne triunghiulare şi nenumărate sticle şi pahare mari. 

Totul era în dezordine, mucuri de ţigară şi sticlă spartă erau 
împrăştiate peste tot. 

— Ha! Făcu Hercule Poirot. Mon cher Watson, deduc că aici 
a avut loc o petrecere zdravănă! 

— A fost o petrecere, aşa e, replică Stoddard sumbru. Şi încă 
ce petrecere, aş spune! 

— Deci dumneata nu ai participat? 

— Nu, eu mă aflu aici strict din motive profesionale. 

— Ce s-a întâmplat? 

— Locul aparţine unei femei pe nume Patience Grace — 
doamna Patience Grace. 

— Pare un vechi nume încântător, afirmă Poirot. 

— Nu e nimic încântător sau vechi în legătură cu doamna 
Grace. E frumoasă, dar totodată o femeie dură. A avut deja 
vreo doi soţi, iar acum are un prieten pe care îl bănuiește că 
încearcă să îi dea papucii. Au început petrecerea cu băutură şi 
au terminat-o cu droguri — cocaină, ca să fiu mai precis. 
Cocaina e genul de substanţă care te face să te simţi la început 
nemaipomenit, şi toată lumea din jur este minunată. 

Te învigorează şi te determină să simţi că poţi face de două 
ori mai multe decât în mod normal. Dacă iei prea mult îţi 
provoacă o stare de agitaţie violentă, delir şi închipuiri! 
Doamna Grace a avut o ceartă foarte aprinsă cu prietenul ei, o 
persoană extrem de neplăcută pe nume Hawker. Drept 
urmare, acesta a părăsit-o pe loc, iar ea s-a aplecat pe 
fereastră ca să tragă de la mică distanţă după el cu un revolver 
nou-nouţ, pe care cineva a fost destul de nebun ca să i-l dea. 
Hercule Poirot ridică din sprâncene. 

— Şi l-a nimerit? 

— Da de unde! Glonţul a trecut pe la câţiva metri depărtare, 
aş zice. Ceea ce a nimerit a fost un vagabond care se afla pe 
stradă şi căuta prin gunoaie. Glonţul i-a trecut prin carne, în 
braţ. Desigur că a făcut un scandal monstru şi toţi musafirii 
strânşi l-au adus aici, s-au speriat de tot sângele care curgea şi 


au venit la mine să mă cheme. 

— Şi? 

— L-am peticit fără probleme. Nu era nimic grav. Apoi unul 
sau doi petrecăreţi l-au convins să accepte vreo două bancnote 
de cinci lire ca să-şi ţină gura. Vagabondului i-a convenit de 
minune, desigur. I s-a părut un noroc picat din cer. 

— Şi dumneata? 

— Eu am mai avut ceva de lucru. La momentul respectiv, 
doamna Grace era isterică de-a binelea. I-am făcut o injecție şi 
am pus-o în pat. Mai era o fată aproape leşinată - era destul 
de tânără, şi m-am ocupat şi de ea. Până am terminat, toţi se 
risipiseră ca potârnichile. 

Făcu o pauză. 

— Şi apoi, zise Poirot, ai avut timp să cântăreşti mai bine 
situaţia. 

— Exact, recunoscu Stoddard. Dacă ar fi fost doar o simplă 
petrecere, ei bine, lucrurile s-ar fi terminat aici. Dar cu 
drogurile e ceva diferit. 

— Eşti sigur de asta? 

— A, absolut. Nu-i nici o îndoială. E cocaină. Am găsit urme 
într-o cutie lăcuită — o trag pe nas, ştii? Întrebarea e — de unde 
provine? Mi-am amintit că vorbeai deunăzi că a crescut 
numărul dependenţilor de droguri. 

Hercule Poirot dădu aprobator din cap şi zise: 

— Poliţia o să fie interesată de petrecerea din seara asta. 
Michael Stoddard rosti nefericit: 

— Tocmai asta e... 

Poirot îl privi cu o atenţie crescută. 

— Dar dumneata nu eşti foarte nerăbdător ca poliţia să fie 
interesată? 

Michael Stoddard murmură: 

— În chestiile astea ajung să fie implicaţi oameni 
nevinovaţi... Nu este uşor pentru ei. 

— Persoana pentru care manifeşti această grijă este doamna 
Patience Grace? 

— Oh, Doamne, nu! Ea e dură ca o stâncă! Hercule Poirot 
întrebă cu blândeţe: 


— Atunci este vorba de acea... Tânără? Doctorul Stoddard 
răspunse: 

— Sigur, şi ea e o tipă dură în felul ei. Vreau să spun că ea, 
personal, se descrie ca fiind dură. Dar, de fapt, este doar 
foarte tânără — un pic sălbatică şi chestii de genul ăsta! 

— Dar nu e vorba decât de nerozia unui copil. Ajunge să fie 
implicată într-o astfel de destrăbălare fiindcă îşi închipuie că e 
la modă sau şic, sau aşa ceva. 

Un zâmbet slab se ivi pe buzele lui Poirot. 

— Pe fata asta ai mai întâlnit-o, nu-i aşa? 

Michael Stoddard confirmă cu o înclinare a capului. Arăta 
foarte tânăr şi stânjenit. 

— Am întâlnit-o în Mertonshire. La Balul Vânătorilor. Tatăl 
ei este general în rezervă — genul care tună şi fulgeră, să fie 
împuşcaţi toţi duşmanii, militar de modă veche. Sunt patru 
surori şi toate sunt un pic cam sălbatice — după părerea mea, 
au ajuns aşa din cauza unui asemenea tată. Şi locuiesc într-o 
zonă nu prea bună — în preajma unor fabrici de armament, 
unde banii nu sunt o problemă. Pentru cei de acolo nu există 
deloc spiritul acela de pe vremuri, al vieţii la ţară. Sunt doar o 
gaşcă de bogătani, şi majoritatea destul de plini de vicii. 
Fetele au nimerit într-o companie proastă. 

Hercule Poirot îl privi gânditor câteva minute, apoi zise: 

— Îmi dau seama acum de ce ai dorit să fiu de faţă. Vrei să 
mă ocup eu de chestiunea asta? 

— Ai vrea? Simt că ar trebui să fac ceva — dar mărturisesc că 
mi-ar plăcea ca Sheila Grant să nu fie implicată. 

— Îmi închipui că asta se poate aranja. Aş dori să o cunosc 
pe tânăra domnişoară. 

— Vino! 

Îl conduse afară din cameră. O voce strigă agitată din camera 
de vizavi. 

— Doctore... Pentru numele lui Dumnezeu, doctore, 
înnebunesc! 

Stoddard intră în încăpere. Poirot îl urmă. Era un dormitor 
aflat într-o dezordine totală — pe podea era risipită pudră, 
borcănaşe şi cutiuţe se găseau peste tot, hainele era 


împrăştiate. În pat zăcea o femeie cu un păr nefiresc de blond 
şi cu o expresie goală pe chipul depravat. 

— Pe mine se târăsc tot felul de insecte! Strigă ea. Jur că aşa 
se întâmplă. Înnebunesc... Pentru numele lui Dumnezeu, fă-mi 
o injecție sau ceva! 

Doctorul Stoddard rămase lângă pat, iar când vorbi tonul lui 
era liniştitor, profesional. 

Hercule Poirot ieşi tăcut din cameră. Mai era o încăpere 
alături. Deschise uşa. 

Era o cameră micuță, simplu mobilată. Pe pat era întinsă o 
siluetă zveltă, de fată, care stătea nemişcată. 

Păr negru, o faţă prelungă, palidă... Şi, da, extrem de 
tânără... 

O sclipire albă se zări între pleoapele fetei. Ochii ei se 
deschiseră, uimiţi, înfricoşaţi. Se uită în sus, scuturând din cap 
în efortul de a-şi da pe spate coama de păr negru-albăstrui. 
Semăna cu o mânză speriată — se dădu puţin în spate — aşa 
cum un animal sălbatic se fereşte când e bănuitor faţă de un 
străin care îi oferă mâncare. 

Cu o voce subţire şi tânără rosti brusc: 

— Cine naiba sunteţi? 

— Nu te speria, mademoiselle. 

— Unde e doctorul Stoddard? 

Tânărul intră chiar atunci în încăpere. Fata i se adresă cu o 
notă de uşurare în glas: 

— Oh! Iată-te! Cine e ăsta? 

— Este un prieten de-al meu, Sheila. Cum te simţi acum? 

— Groaznic. Mizerabil, îi răspunse fata. De ce oi fi luat 
chestia aia nenorocită? 

Stoddard replică sec: 

— Eu nu aş mai face asta dacă aş fi în locul tău. 

— Eu... Nu o să mai iau. Hercule Poirot interveni: 

— Cine ţi-a dat-o? 

Ochii ei se măriră şi buza superioară i se strâmbă uşor. 

— Era acolo, la petrecere, răspunse ea. Am încercat-o cu 
toţii. A fost... A fost minunat la început. 

Hercule Poirot zise cu blândeţe: 


— Dar cine a adus-o aici? Tânăra scutură din cap. 

— Nu ştiu... Se poate să fi fost Tony — Tony Hawker. Dar 
chiar nu ştiu nimic despre asta. 

Poirot rosti calm: 

— Este prima dată când ai luat cocaină, mademoiselle? Ea 
confirmă din cap. 

— Ar fi bine să fie şi ultima, interveni dur Stoddard. 

— Da, cred că ai dreptate... Dar a fost minunat. 

— Ascultă, Sheila Grant, replică Stoddard. Sunt doctor şi ştiu 
ce vorbesc. Odată ce începi să iei droguri, ajungi în final într-o 
stare mizerabilă de necrezut. Am văzut câteva cazuri şi ştiu 
cum e. Drogurile îi distrug pe oameni, trup şi suflet. Ce face 
băutura din om este nimic faţă de droguri. Trebuie să încetezi 
chiar în clipa asta! Crede-mă, nu este amuzant! Ce crezi că o 
să zică tatăl tău despre distracţia din noaptea asta? 

— Tata? Sheila Rose ridică vocea. Tata? Începu să râdă. Îmi 
şi imaginez faţa lui tata! Nu trebuie să afle despre asta. O să 
facă atac de cord! 

— Şi pe bună dreptate, zise Stoddard. 

— Doctore... Doctore... Se auzi vaietul prelung al doamnei 
Grace din cealaltă cameră. 

Stoddard murmură ceva nu foarte măgulitor şi ieşi din 
încăpere. 

Sheila Grant îl privi din nou pe Poirot. Era uimită. 

— Cine sunteţi? Nu aţi fost la petrecere. 

— Nu, nu am fost la petrecere. Sunt un prieten al doctorului 
Stoddard. 

— Şi dumneavoastră sunteţi doctor? Nu păreţi a fi. 

— Numele meu, rosti Poirot, reuşind ca de obicei să facă 
această afirmaţie simplă să semene cu cortina care se dă la o 
parte pentru primul act al unei piese, numele meu este 
Hercule Poirot... 

Afirmația păru să aibă efectul dorit. Uneori Poirot era 
neplăcut impresionat când descoperea că tânăra generaţie nu 
auzise niciodată de el. 

Dar era evident că nu acesta era şi cazul cu Sheila Grant. Era 
total uluită — consternată. Rămase cu privirea ţintă la el, fără 


să şi-o poată desprinde... 

III 

Există o vorbă — care poate sau nu să aibă o justificare reală 
— că toată lumea are o mătuşă în Torquay. 

Se mai spune, de asemenea, că toată lumea are cel puţin un 
văr de-al doilea în Mertonshire. Mertonshire se află la o 
distanţă rezonabilă de Londra, acolo se poate vâna şi pescui, 
are câteva sate pitoreşti, dar uşor cam pretenţioase, are un 
sistem bun de căi ferate şi o şosea nouă care facilitează 
venirea şi plecarea din metropolă. Servitorii au mai puţine de 
spus împotriva acestei zone decât faţă de alte regiuni, mai 
rurale, din Insulele Britanice. Drept urmare, este practic 
imposibil să locuieşti în Mertonshire dacă nu ai un venit de 
patru cifre sau, având în vedere impozitul pe venit şi altele 
asemenea, de cinci cifre este şi mai bine. 

Hercule Poirot, fiind un străin, nu are nici un văr de-al doilea 
la ţară, dar îşi făcuse un cerc larg de prieteni şi nu avea nici o 
problemă în a primi o invitaţie în acea zonă. Mai mult, îşi 
alesese drept gazdă o doamnă foarte drăguță a cărei 
îndeletnicire principală era să-şi exerseze limba ascuţită pe 
vecinii ei — singurul dezavantaj fiind că Poirot era nevoit să 
audă o mulţime de lucruri despre oameni care nu îl interesau 
câtuşi de puţin, înainte de a ajunge la persoanele de care era 
într-adevăr interesat. 

— Familia Grant? A, da, sunt patru. Patru fete. Nici nu mă 
miră că bietul general nu le poate controla. Ce poate să facă 
un bărbat cu patru fete? 

Mâinile lui Lady Carmichael se ridicară elocvent în aer. 
Poirot replică: 

— Într-adevăr, ce poate face? Şi doamna continuă: 

— Pe vremuri, la regimentul său, el era un comandant foarte 
strict — aşa mi-a spus. Dar fetele alea l-au învins. Nu mai e ca 
pe vremea tinereţii mele. Mi-amintesc că bătrânul colonel 
Sandys era aşa un zbir, că bietele lui fete... 

(Urmă o relatare amănunţită a chinurilor fetelor Sandys şi 
ale altor prieteni din tinereţea lui Lady Carmichael.) 

— Ține cont, zise Lady Carmichael, revenind la vechiul 


subiect, nu vreau să spun că este ceva în neregulă cu fetele 
astea. Doar că sunt cam vesele şi s-au înhăitat cu un grup de 
nedorit. Nu era aşa pe vremuri aici. Acum vin tot felul de 
oameni ciudaţi. Nu mai a rămas nimic din ceea ce se chema 
„ţară”. În ziua de azi nu mai e vorba decât despre bani, bani, 
bani. Şi se aud cele mai stranii poveşti! Cine ai spus? Anthony 
Hawker? A, da, îl cunosc. Este ceea ce numesc eu un tânăr 
foarte neplăcut. Dar se pare că se scaldă în bani. Vine aici să 
vâneze şi dă petreceri — foarte costisitoare, şi cam ciudate, 
dacă e să dăm crezare zvonurilor — nu că eu aş face-o, fiindcă, 
după părerea mea, oamenii sunt atât de afurisiţi. Totdeauna 
cred ce-i mai rău. Ştii, a devenit de-a dreptul o modă să spui 
că o persoană bea sau ia droguri. Cineva mi-a zis deunăzi că 
acum, pentru tinerele fete, a fi ameţite de băutură este starea 
naturală, şi nu cred că asta e ceva drăguţ. Şi dacă o persoană 
este câtuşi de puţin ciudată sau are un comportament mai 
nesigur toată lumea strigă „droguri” şi nici asta nu e corect. Se 
spune asta despre doamna Larkin şi, deşi nu îmi place foarte 
mult de ea, chiar eu cred că este doar distrată. Este foarte 
bună prietenă cu acest Anthony Hawker şi de asta, după 
părerea mea, este atât de supărată pe fetele Grant — se spune 
că sunt nişte devoratoare de bărbaţi! Sunt de părere că, într- 
adevăr, cam aleargă după bărbaţi, dar ce-i rău în asta? Este 
ceva firesc, la urma urmelor. Şi sunt şi frumuşele, toate. Poirot 
strecură o întrebare: 

— Doamna Larkin? Dragul meu, nu are rost să mă întrebi pe 
mine cine este. Cine e oricine în ziua de azi? Se spune că este 
o călăreaţă excepţională şi este evident că o duce bine. Soţul 
era cineva în oraş. A murit, nu au divorțat. Nu se află aici de 
multă vreme, a venit chiar după ce a sosit familia Grant. 
Întotdeauna am crezut că ea... 

Bătrâna Lady Carmichael se opri. Rămase cu gura căscată şi 
cu ochii mari. Aplecându-se înainte îl lovi cu putere pe Poirot 
peste încheieturile degetelor cu cuţitaşul de scrisori pe care îl 
avea în mână. Neluând în seamă grimasa de durere a lui 
Poirot, exclamă nerăbdătoare: 

— Ah, desigur! Deci de asta ai venit aici! Fiinţă nesuferită şi 


vicleană ce eşti, insist să-mi spui tot despre asta. 

— Dar ce este de presupus că trebuie să spun? 

Lady Carmichael încercă să-i aplice o altă lovitură dureroasă 
pe care Poirot o evită cu abilitate. 

— Nu fi ca o scoică, Hercule Poirot! Văd cum îţi tremură 
mustaţa. Desigur, ceea ce te aduce aici este o crimă - şi doar 
mă tragi de limbă cu neruşinare! Acum să vedem, poate fi 
vorba de o crimă? Cine a murit în ultima vreme? Numai 
bătrâna Louisa Gilmore şi ea avea 85 de ani, şi mai suferea şi 
de dropică. Nu poate fi vorba despre ea. Bietul Leo Staverton 
şi-a rupt gâtul la vânătoare şi e tot învelit în ghips — nu poate 
fi asta. Poate că nu e vorba de crimă. Ce păcat! Nu-mi aduc 
aminte să fi fost furate nişte bijuterii în ultima vreme... Poate 
e vorba despre un criminal pe care îl urmăreşti? E Beryl 
Larkin? Şi-a otrăvit soţul? Poate din cauza remuşcărilor este 
atât de nehotărâtă. 

— Madame, madame! Exclamă Hercule Poirot. Vă gândiţi 
prea departe! 

— Prostii! Pui la cale ceva, Hercule Poirot. 

— Cunoaşteţi clasicii, madame? 

— Ce au de-a face clasicii cu asta? 

— Au de-a face următoarele — încerc să-l întrec pe marele 
meu predecesor Hercule. Una dintre Muncile lui Hercule era 
îmblânzirea cailor sălbatici ai lui Diomede. 

— Nu-mi spune că ai venit aici ca să antrenezi nişte cai — la 
vârsta dumitale, şi încălţat cu pantofii aceia de piele! Mie mi 
se pare că nici măcar o dată în viaţă nu te-ai suit pe vreun cal! 

— Caii, madame, sunt simbolici. Erau nişte cai sălbatici care 
se hrăneau cu carne de om. 

— Ce lucru neplăcut! Întotdeauna am fost de părere că grecii 
şi romanii ăştia antici sunt foarte neplăcuţi. Nu-mi închipui de 
ce preoţilor le place atât de mult să citeze din clasici — în 
primul rând, nimeni nu înţelege ce vor să spună şi mie mi se 
pare că toate subiectele din clasici sunt foarte nepotrivite 
pentru nişte preoţi. Atâtea incesturi, toate statuile alea 
despuiate — nu că pe mine m-ar deranja, dar ştii cum sunt 
preoţii, se supără dacă fetele vin la biserică fără să poarte 


ciorapi... Deci unde rămăsesem? 

— Nu sunt foarte sigur. 

— Bănuiesc, banditule, că nu vrei să-mi spui dacă doamna 
Larkin şi-a omorât soţul. Sau poate Anthony Hawker este 
criminalul din Brighton? 

Se uită la Poirot plină de speranţă, dar acesta rămase 
impasibil. 

— Poate că e vorba de falsuri, speculă Lady Carmichael. Am 
văzut-o pe doamna Larkin la bancă ieri-dimineaţă şi a încasat 
un cec de cincizeci de lire. Mi s-au părut cam mulţi bani. A, 
nu, asta e invers — dacă ar fi fost ea falsificatoarea ar fi vrut să 
plătească cu el, nu-i aşa? Hercule Poirot, dacă stai acolo şi te 
uiţi ca o bufniţă fără să spui nimic, o să-ţi arunc cu ceva în 
cap. 

— Trebuie să aveţi puţină răbdare, replică Hercule Poirot. 

IV 

Ashley Lodge, reşedinţa generalului Grant, nu era o casă 
mare. Era situată pe coasta unui deal, avea grajduri bune şi o 
grădină neamenajată, cam lăsată în paragină. 

Pe dinăuntru, era o casă pe care un agent imobiliar ar fi 
descris-o drept „complet mobilată”. Statuete cu Buddha în 
poziţia lotus rânjeau din nişe abil plasate, tăvi Benares de 
alamă şi măsuţe umpleau podeaua. Elefanţi într-o procesiune 
împodobeau poliţele şemineelor şi alte lucrări de alamă ornau 
pereţii. 

În mijlocul acestui cămin anglo-indian, generalul Grant era 
aşezat confortabil într-un fotoliu mare, jerpelit, cu piciorul 
învelit în bandaje, aşezat pe un scaun. 

— Guta, explică el. Aţi avut vreodată gută, domnule... Ăăă.. 
Poirot? Îl face pe om să fie foarte prost dispus! E numai vina 
lui taică-meu. A băut porto toată viaţa - la fel şi bunică-meu. 
Sănătatea mea a fost condamnată. Doriţi ceva de băut? Sunaţi 
clopoţelul, vă rog, ca să vină valetul. 

Un servitor cu turban apăru imediat. Numele lui era Abdul, 
şi generalul Grant îi ceru să aducă whisky şi sifon. Când acesta 
reveni, generalul îi turnă o porţie atât de generoasă, încât 
Poirot fu nevoit să protesteze. 


— Mi-e teamă că nu pot să vă ţin companie, domnule Poirot. 
Ochii generalului erau teribil de trişti. Doctorul meu indian 
spune că pentru mine e o adevărată otravă. Nu cred că se 
pricepe la ceva. Doctorii ăştia sunt nişte ignoranţi. Doar strică 
cheful omului. Le place să-ţi interzică mâncarea şi băutura, şi 
să te oblige să mănânci tot felul de terciuri, ca peşte fiert. 
Peşte fiert — bleah! 

În indignarea lui, generalul îşi mişcă neatent piciorul bolnav 
şi scoase un strigăt de durere agonizantă la junghiul resimţit. 

Se scuză pentru limbajul folosit. 

— Ca un urs pe care îl doare capul, aşa mă simt. Fetele mele 
mă evită când am un atac de gută şi nu le condamn. Am auzit 
că ai întâlnit-o pe una dintre ele. 

— Am avut plăcerea asta. Aveţi câteva fete, nu-i aşa? 

— Patru, răspunse generalul sumbru. Nici măcar un băiat. 
Patru afurisite de fete. Îţi cam dau bătaie de cap în ziua de 
azi. 

— Am auzit că sunt încântătoare, toate patru. 

— Nu sunt urâte. Dar niciodată nu ştiu ce pun la cale. Fetele 
de azi nu mai pot fi ţinute în frâu. Au timp liber — prea multă 
lejeritate pretutindeni. Ce poţi să le faci? Nu le poţi încuia în 
casă, nu? 

— Bănuiesc că sunt populare prin zonă. 

— Unele dintre mâţele bătrâne nu prea le plac, răspunse 
generalul Grant. Pe aici sunt o mulţime de lupi în blană de 
miei. Trebuie să fii foarte atent. Una dintre văduvele astea cu 
ochi albaştri aproape a pus mâna pe mine. Obişnuia să vină pe 
aici şi să toarcă precum un pisoiaş. „Generale Grant — trebuie 
să fi avut o viaţă atât de interesantă!” Generalul făcu cu ochiul 
şi îşi puse un deget pe nas. Era un pic cam prea evident, 
domnule Poirot. Dar, în general, presupun că nu e o zonă prea 
rea. Puțin cam prea avangardistă după gustul meu. Îmi plăcea 
la ţară când era la ţară — nu toate maşinile astea şi jazzul, şi 
afurisitul ăla de radio care urlă pretutindeni. Nu o să accept 
vreodată unul aici, şi fetele ştiu asta. Orice om are dreptul la 
puţină linişte în propria casă. 

Cu abilitate, Poirot conduse discuţia înspre Anthony Hawker. 


— Hawker? Hawker? Nu-l cunosc. A, ba da. Un individ 
nesuferit, cu ochii prea apropiaţi. Niciodată să nu ai încredere 
în cineva care nu te poate privi în faţă. 

— Este prieten cu fiica dumneavoastră Sheila, nu-i aşa? 

— Cu Sheila? Nu ştiam asta. Fetele nu-mi spun niciodată 
nimic. Sprâncenele stufoase se apropiară de nas, iar ochii 
albaştri, pătrunzători, de pe faţa roşie priviră direct în ochii 
lui Poirot. Ascultaţi, domnule Poirot, despre ce e vorba? Nu 
vreţi să-mi spuneţi de ce aţi venit să mă vedeţi? 

Poirot rosti încet: 

— Asta ar fi cam dificil — nici eu nu ştiu prea bine. Pot să vă 
spun numai asta: fiica dumneavoastră Sheila — poate chiar 
toate fetele dumneavoastră - şi-au făcut nişte prieteni nu 
tocmai potriviti. 

— Au nimerit într-o companie proastă, nu-i aşa? Mi-a fost 
puţin teamă de asta. Am mai auzit câte un zvon pe ici, pe 
colo. Îl privi patetic pe Poirot. Dar ce pot să fac, domnule 
Poirot? Ce pot să fac? 

Poirot clătină nedumerit din cap. Generalul Grant continuă: 

— Ce e în neregulă cu grupul cu care umblă? Poirot răspunse 
cu o altă întrebare: 

— Aţi observat, domnule general, ca vreuna dintre fetele 
dumneavoastră să fi fost cu toane, agitată, apoi deprimată, 
nervoasă, cu stări schimbătoare? 

— Doamne, sir, vorbiţi ca un prospect de medicament. Nu, 
nu am observat nimic de genul ăsta. 

— Ce noroc, rosti Poirot cu gravitate. 

— Ce naiba înseamnă toate astea, sir? 

— Droguri! 

— CEE? 

Cuvântul se auzi ca un muget. 

— Se încearcă atragerea fiicei dumneavoastră Sheila în a 
deveni dependentă de droguri, afirmă Poirot. Dependenţa de a 
lua cocaină se capătă foarte uşor. O săptămână sau două este 
suficient. Odată obiceiul este format, un dependent va plăti 
oricât, va face orice ca să capete alte doze de drog. Vă puteţi 
da seama cât de mulţi bani poate să facă un om care se ocupă 


cu vânzarea de droguri. 

Ascultă apoi în tăcere la blasfemiile mânioase, mormăite 
care începură să curgă de pe buzele bătrânului. Apoi, după ce 
focul se potoli, sfârşind cu o descriere a ceea ce el, generalul, 
îi va face nenorocitului ticălos când va pune mâna pe el, 
Hercule Poirot rosti: 

— Trebuie mai întâi, aşa cum spune admirabila doamnă 
Beeton, să prindem iepurele. După ce o să-l prindem pe acest 
vânzător de droguri, o să-l dau pe mâna dumneavoastră cu 
cea mai mare plăcere, domnule general. 

Se ridică, se împiedică de o măsuţă mică, bogat sculptată, îşi 
recapătă echilibrul prinzându-se de general şi murmură: 

— Mii de scuze, vă rog, domnule general. Înţelegeţi, desigur, 
că nu trebuie să spuneţi nimic din toate astea fiicelor 
dumneavoastră. 

— Cum? O să scot eu adevărul de la ele, asta o să fac! 

— Asta este exact ce nu o să faceţi. Tot ce o să obţineţi o să 
fie o minciună. 

— Dar, la naiba, domnule... 

— Vă asigur, domnule general Grant, că tot ceea ce trebuie 
să faceţi este să vă ţineţi gura. Acest lucru este vital — 
înţelegeţi? Vital! 

— Oh, bine, fie ca dumneavoastră, mormăi bătrânul soldat. 
Fusese potolit pe moment, dar nu era convins. Hercule Poirot 
îşi croi drum cu atenţie printre alămurile Benares şi ieşi din 
încăpere. 

V 

Camera doamnei Larkin era plină de oameni. 

Doamna Larkin pregătea chiar ea cocteilurile la o măsuță de 
lângă perete. Era o femeie înaltă, cu un păr arămiu-deschis 
strâns în coc la ceafă. Avea ochi cenuşii-verzui, cu pupile 
mari, negre. Se mişca uşor, cu un fel de graţie sinistră. Părea 
să aibă în jur de treizeci de ani. Numai la o privire atentă se 
vedeau ridurile fine de la colţurile ochilor, care trădau cei 
zece ani în plus ai vârstei reale. 

Hercule Poirot fusese adus aici de o femeie între două vârste, 
foarte vioaie, o prietenă de-a doamnei Carmichael. Primi un 


cocteil şi fu îndemnat să ducă unul unei fete care stătea lângă 
fereastră. Tânăra era o blondă mignonă, cu o faţă albă şi 
ciudat de angelică. Ochii ei însă — observă de îndată Poirot — 
erau alerţi şi bănuitori. 

— În sănătatea dumitale, mademoiselle, zise Poirot. Ea 
mulțumi din cap şi bău. Apoi rosti brusc: 

— O cunoaşteţi pe sora mea. 

— Pe sora dumitale? Ah, deci eşti una dintre domnişoarele 
Grant? 

— Sunt Pam Grant. 

— Şi unde este sora dumitale azi? 

— E la vânătoare. Trebuie să se întoarcă în curând. 

— Am întâlnit-o pe sora dumitale la Londra. 

— Ştiu. 

— Ţi-a spus? 

Pam Grant dădu aprobator din cap. Apoi întrebă direct: 

— Sheila a intrat în vreun necaz? 

— Deci nu ţi-a spus chiar tot. Fata clătină din cap. 

— A fost şi Tony Hawker acolo? 

Înainte ca Poirot să poată răspunde, uşa se deschise şi 
Hawker şi Sheila Grant intrară. Erau îmbrăcaţi în costume de 
vânătoare, iar Sheila era murdară de pământ pe obraz. 

— Salut la toată lumea, am venit să bem ceva. Butelca lui 
Tony e goală... 

— Glasul îngerilor, murmură Poirot. Pam Grant izbucni: 

— Al diavolilor, vreţi să spuneţi. Poirot întrebă serios: 

— Chiar aşa este? 

Beryl Larkin se apropie de nou-sosiţi şi spuse: 

— Iată-te, Tony. Spune-mi cum a fost cursa? 

Îl atrase cu abilitate spre o canapea de lângă şemineu. Poirot 
îl văzu cum întoarce capul şi aruncă o privire spre Sheila 
înainte să se îndepărteze. 

Sheila îl văzuse pe Poirot. Ezită o clipă, apoi se apropie de 
cei doi, aflaţi lângă fereastră. Începu brusc: 

— Deci dumneavoastră aţi fost cel care a venit ieri acasă la 
noi. 

— Ţi-a spus tatăl dumitale? Ea clătină din cap. 


— Abdul v-a descris. Am... Bănuit. Pam exclamă: 

— Aţi fost să-l vedeţi pe tata?! 

Poirot răspunse: 

— Ah... Da. Avem... Nişte prieteni comuni. 

Pam rosti supărată: 

— Nu-mi vine să cred. 

— Ce nu-ţi vine să crezi? Că eu şi tatăl dumitale putem avea 
prieteni comuni? 

Fata se înroşi. 

— Nu fiţi absurd! Am vrut să spun... Că nu acesta a fost 
motivul adevărat... Se întoarse spre sora ei. De ce nu spui 
nimic, Sheila? 

Sheila tresări şi răspunse: 

— Nu a fost... Nu a avut nimic de-a face cu Tony Hawker? 

— De ce ar fi avut? Întrebă Poirot. 

Sheila se înroşi şi traversă camera îndreptându-se spre 
ceilalţi. 

Cu vehemenţă, dar pe un ton scăzut, Pam rosti: 

— Nu-mi place Tony Hawker. Este... Are ceva sinistru... la 
fel şi ea... Doamna Larkin, vreau să spun. Uitaţi-vă acum la ei! 

Poirot îi urmări privirea. 

Capul lui Hawker era apropiat de cel al gazdei sale. Părea să 
o consoleze. Vocea ei se ridică pentru o clipă: 

— Dar nu pot să aştept. O vreau acum! Poirot rosti cu un 
zâmbet uşor: 

— Les femmes - orice ar fi, întotdeauna vor acum, nu-i aşa? 

Dar Pam Grant nu răspunse. Avea capul plecat şi se juca 
nervoasă cu fusta de tweed. 

Poirot murmură pe un ton de conversaţie: 

— Eşti destul de diferită de sora dumitale, mademoiselle. 
Tânăra îşi înălţă capul, neavând chef să discute banalităţi. 

— Domnule Poirot, ce anume i-a dat Tony Sheilei? Ce anume 
o face atât de... Diferită? 

Poirot o privi direct şi întrebă: 

— Ai luat vreodată cocaină, domnişoară Grant? 

Ea clătină din cap. 

— Oh, nu! Deci asta e? Cocaină? Dar nu e foarte periculos? 


Sheila Grant venise iarăşi lângă ei, cu o băutură în mână. 

— Ce e periculos? Întrebă ea. 

— Vorbeam despre efectele drogurilor. Despre moartea lentă 
a minţii şi a spiritului, despre distrugerea a ceea ce este 
adevărat şi bun într-o fiinţă umană. 

Sheilei Grant i se tăie răsuflarea. Băutura îi tremură în mână 
şi se vărsă pe podea. Poirot continuă: 

— Cred că doctorul Stoddard ţi-a explicat foarte clar ce 
presupune acea adevărată moarte în timpul vieţii. Este atât de 
uşor de făcut — şi atât de greu de desfăcut. Persoana care 
profită în mod deliberat de degradarea şi de nefericirea altor 
oameni este un vampir care se hrăneşte cu carne şi sânge. 

Poirot se întoarse să plece. În spatele lui o auzi pe Pam Grant 
spunând: 

— Sheila! 

Şi surprinse o şoaptă — o şoaptă abia rostită — a Sheilei Grant. 
Era atât de uşoară că de-abia o auzi. 

— Butelca... 

Hercule Poirot se duse să-şi ia rămas-bun de la doamna 
Larkin şi ieşi pe hol. Pe masa de acolo se găsea o butelcă de 
vânătoare pusă lângă o cravaşa şi o pălărie. Poirot o ridică. Pe 
ea se aflau inițialele A. H. 

Poirot murmură pentru sine: 

— Butelca lui Tony e goală? 

O scutură încet. Nu se auzi sunetul unui lichid. Poirot 
desfăcu uşor capacul. 

Butelca lui Tony Hawker nu era goală. Era plină — cu o pudră 
albă. 

VI 

Hercule Poirot stătea pe terasa casei lui Lady Carmichael şi 
încerca să o convingă pe fată: 

— Eşti foarte tânără, mademoiselle. Sunt convins că nu ai 
ştiut, nu ai ştiut cu adevărat ce făceaţi dumneata şi surorile 
dumitale. Vă hrăneaţi, asemenea iepelor lui Diomede, cu 
carne de om. 

Sheila se cutremură şi suspină. Apoi spuse: 

— Sună oribil, dacă o spuneţi aşa. Şi totuşi, este adevărat! 


Nu mi-am dat seama nici o clipă, până în acea seară din 
Londra, când doctorul Stoddard a stat de vorbă cu mine. Era 
atât de serios, atât de sincer! Mi-am dat seama atunci ce lucru 
îngrozitor făceam... Înainte de asta credeam că este... ca şi 
cum beai ceva după slujbă — ceva pentru care oamenii plăteau 
ca să obţină, dar care nu avea prea mare importanţă. 

— Şi acum? Întrebă Poirot. 

— O să fac tot ce îmi spuneţi, răspunse Sheila Grant. O să... 
O să vorbesc cu ceilalți. Apoi adăugă: Cred că doctorul 
Stoddard nu o să mai vrea să stea de vorbă cu mine... 

— Ba dimpotrivă, replică Poirot. Atât eu, cât şi doctorul 
Stoddard suntem pregătiţi să te ajutăm cu tot ce ne stă în 
puteri să o iei de la început. Poţi avea încredere în noi. Însă 
este ceva ce trebuie făcut. Există o persoană care trebuie 
distrusă — complet distrusă, şi numai dumneata şi surorile 
dumitale puteţi s-o faceţi. Numai şi numai mărturia voastră o 
să-l condamne. 

— Vreţi să spuneţi — pe tatăl meu? 

— Nu pe tatăl dumitale, mademoiselle. Nu ţi-am spus că 
Hercule Poirot ştie tot? Fotografia dumitale a fost recunoscută 
cu uşurinţă la sediul poliţiei. Eşti Sheila Kelly — o mică hoaţă 
care a fost trimisă la şcoala de corecție cu câţiva ani în urmă. 
Când ai ieşit de acolo, ai fost abordată de un bărbat care îşi 
spune generalul Grant şi care ţi-a oferit un post — postul de 
„fiică”. Urma să ai o mulţime de bani, multă distracţie. Tot ce 
trebuia să faci era să prezinţi „marfa” prietenilor dumitale, 
pretinzând în permanenţă că altcineva ţi-a dat-o. „Surorile” 
dumitale erau în aceeaşi situaţie. Făcu o pauză, apoi continuă: 
Haide, mademoiselle, acest om trebuie expus şi condamnat. Şi 
după aceea... 

— Da? 

Poirot tuşi şi rosti cu un zâmbet: 

— Te vei dedica serviciului Zeilor. 

VII 

Michael Stoddard îl privea uimit pe Poirot. 

— Generalul Grant? Zise el. Generalul Grant? 

— Exact, mon cher. Întreaga mise en scène era ceea ce ai 


numi „fictivă”. Statuetele Buddha, alama Benares, servitorul 
indian! Şi guta, la fel! Este învechită ideea asta cu guta. 
Numai bărbaţii foarte, foarte bătrâni au gută — nu tatăl unor 
tinere de nouăsprezece ani. Mai mult, eu chiar am vrut să mă 
conving. Când m-am ridicat, m-am sprijinit de piciorul lui 
suferind. Însă domnul era atât de tulburat de ceea ce-i 
spusesem încât nici măcar nu a observat. Oh, da, este un 
personaj extrem de fals, acel general! Tout de mâme, este o 
idee deşteaptă. Generalul anglo-indian în retragere, bine- 
cunoscutul personaj comic cu temperament coleric, se 
stabileşte nu între alţi ofiţeri anglo-indieni pensionaţi — a, nu, 
el merge în cadrul unui milieu mult prea scump pentru un fost 
militar. Acolo sunt oameni bogaţi, oameni de la Londra - un 
teren excelent pentru a-şi comercializa marfa. Şi cine ar bănui 
patru tinere pline de viaţă şi atractive? Dacă se află ceva, ele 
vor fi considerate victime — asta e sigur! 

— La ce te gândeai când te-ai dus să-l vezi pe bătrânul 
bandit? Voiai să-l pui pe jar? 

— Da. Voiam să văd ce se va întâmpla. Nu am avut mult de 
aşteptat. Fetele şi-au primit ordinele. Anthony Hawker, de fapt 
una dintre victimele lor, avea să fie ţapul ispăşitor. Sheila 
urma să-mi spună despre butelca din hol. Însă ea aproape că 
nu a putut s-o facă — dar cealaltă fată a strigat furioasă la ea — 
„Sheila!” — şi tânăra a reuşit să îngaime ceva. 

Michael Stoddard se ridică şi începu să măsoare încăperea în 
lung şi-n lat. Apoi zise: 

— Ştii, am de gând să n-o pierd din ochi pe fata asta. Am o 
teorie destul de solidă despre aceste tendinţe infracţionale 
juvenile. Dacă analizezi viaţa de familie, aproape întotdeauna 
găseşti... 

Poirot îl întrerupse: 

— Mon cher, am cel mai profund respect pentru ştiinţa 
dumitale. Nu am nici o îndoială că teoriile dumitale vor 
funcţiona admirabil în privinţa domnişoarei Sheila Kelly. 

— Şi a altora. 

— Şi a celorlalţi, poate. Este posibil. Singura despre care sunt 
sigur este micuța Sheila. O să o îmblânzeşti, nu am nici o 


îndoială. Adevărul este că îţi mănâncă deja din palmă... 

Roşind, Michael Stoddard spuse: 

— Ce prostii vorbeşti, domnule Poirot... 

Capitolul 9 

CINGĂTOAREA HYPPOLITEI 

„Dai dintr-una în alta”, îi place lui Hercule Poirot să spună, 
fără să fie prea original. 

Adăugă însă că această afirmaţie nu a fost niciodată mai 
adevărată ca în cazul Rubensului furat. 

Poirot nu fusese niciodată foarte interesat de Rubens. În 
primul rând, Rubens nu era un pictor pe care el să îl admire, 
şi apoi, împrejurările furtului fuseseră chiar obişnuite. Acceptă 
cazul ca să-i facă pe plac lui Alexander Simpson, care îi era 
prieten, şi dintr-un anumit motiv personal care avea legătură 
cu clasicii. 

După furt, Alexander Simpson trimisese după Poirot şi îi 
înşirase toate necazurile lui. Rubensul respectiv era o 
descoperire recentă, o piesă necunoscută până în acel 
moment, dar nu exista nici o îndoială în privinţa autenticităţii 
ei. Fusese expusă la Galeriile Simpson şi fusese furată în plină 
zi, în perioada când şomerii obişnuiau să stea în intersecţii ca 
să prindă momentul potrivit să intre în hotelul Ritz. Un grup 
pătrunsese în Galeriile Simpson ca să afişeze un slogan cu 
„Arta este lux. Hrăniţi-i pe cei înfometați”. Poliţia fusese 
trimisă la faţa locului, toată lumea se adunase curioasă şi de- 
abia când demonstranţii fuseseră îndepărtați de braţul legii se 
observase că noul Rubens fusese decupat cu atenţie din ramă 
şi dispăruse. 

— Era o pictură mică, explică domnul Simpson. Cineva putea 
s-o pună sub braţ şi să dispară cu ea, în timp ce toată lumea 
căsca gura la idioţii aceia de şomeri. 

Se descoperise că oamenii în chestiune fuseseră plătiţi pentru 
rolul lor nevinovat în acest jaf. Ei urmau să demonstreze la 
Galeriile Simpson. Dar nu ştiuseră nimic despre adevăratul 
motiv până după furt. 

Hercule Poirot consideră că fusese o şmecherie amuzantă, 
dar nu vedea ce ar fi putut face în legătură cu asta. Poliţia, 


sublinie el, putea să se ocupe imediat de acest jaf. 

Alexander Simpson zise: 

— Ascultă-mă, Poirot. Ştiu cine a furat tabloul şi unde o să 
fie dus. 

Conform spuselor proprietarului Galeriilor Simpson, pictura 
fusese furată de o bandă de escroci internaţionali în numele 
unui anumit milionar care nu se dădea înapoi de la a cumpăra 
opere de artă la preţuri surprinzător de mici — şi fără să pună 
întrebări! Rubensul, afirmă Simpson, avea să fie dus pe ascuns 
în Franţa, unde va intra în posesia milionarului. Poliţia 
franceză şi engleză erau în alertă, dar, cu toate acestea, opinia 
lui Simpson era că aveau să dea greş. 

— Şi, odată intrat în posesia ticălosului, o să fie mult mai 
dificil de recuperat. Oamenii bogaţi trebuie trataţi cu respect. 
Aici intervii tu. Situaţia o să fie delicată. Tu eşti omul potrivit 
pentru asta. 

În cele din urmă, deşi lipsit total de entuziasm, Hercule 
Poirot fu convins să accepte misiunea. Fu de acord să plece 
imediat în Franţa. Poirot nu era prea interesat de cazul acesta, 
dar, datorită lui, află de cazul şcolăriţei dispărute care îl 
interesa foarte mult. 

Auzise prima dată de el de la inspectorul-şef Japp, care îi 
făcuse o vizită tocmai în momentul în care Poirot îşi exprima 
aprobarea pentru modul în care valetul îi făcuse bagajul. 

— Ha! Făcu Japp. Mergi în Franţa, nu-i aşa? 

— Mon cher, eşti incredibil de bine informat acolo, la 
Scotland Yard, răspunse Poirot. 

Japp chicoti. 

— Avem şi noi spionii noştri! Simpson te-a băgat în afacerea 
Rubens. Se pare că nu prea are încredere în noi! Ei bine, ceea 
ce vreau eu să faci este total diferit. Întrucât o să te afli 
oricum la Paris, m-am gândit că ai putea să omori doi iepuri 
dintr-un foc. Inspectorul Hearn e acolo ca să coopereze cu 
franţujii — îl ştii pe Hearn? Bun băiat, dar probabil e cam lipsit 
de imaginaţie. Aş vrea să aflu opinia ta în legătură cu o 
afacere. 

— Despre ce afacere este vorba? 


— Copilul dispărut. Va apărea în ziare diseară. Se pare că a 
fost răpită. Fiica unui reverend din Cranchester. Numele ei 
este King, Winnie King. 

Continuă cu povestea. 

Winnie se afla în drum spre Paris, ca să se înscrie la Miss 
Pope, celebrul pension pentru fete englezoaice şi franţuzoaice. 
Winnie venise cu trenul de dimineaţă de la Cranchester şi 
fusese condusă prin Londra de o membră a Elder Sisters Ltd 
care se ocupă cu astfel de activităţi de escortare a fetelor de la 
o gară la alta. La staţia Victoria, fusese preluată de 
domnişoara Burshaw, adjuncta lui Miss Pope, şi apoi, 
împreună cu alte optsprezece fete, plecaseră din Victoria cu 
trenul. Nouăsprezece fete traversaseră apoi Canalul, trecuseră 
prin vamă la Calais, fuseseră suite în trenul de Paris, 
mâncaseră la vagonul-restaurant. Dar când, la ieşirea din 
Paris, domnişoara Burshaw le numărase, se descoperise că mai 
erau doar optsprezece fete! 

— Aha, dădu Poirot din cap. Trenul s-a oprit pe undeva? 

— La Amiens, dar în momentul respectiv fetele erau în 
vagonul-restaurant şi toate confirmă că Winnie era cu ele. Au 
pierdut-o, ca să zicem aşa, pe drumul de întoarcere spre 
compartimentele lor. Adică, ea nu a mai intrat în propriul 
compartiment cu celelalte cinci fete cu care călătorea. 
Tinerele nu au bănuit nimic, ci şi-au imaginat că se afla într- 
unul din celelalte compartimente rezervate pentru ele. Poirot 
dădu aprobator din cap. 

— Deci când a fost văzută ultima dată? 

— La circa zece minute după ce trenul a plecat din Amiens. 
Japp tuşi ruşinat. A fost văzută ultima dată... hm... Intrând la 
toaletă. 

Poirot murmură: 

— Foarte normal. Apoi continuă: Mai este şi altceva? 

— Da, un lucru. Chipul lui Japp era sumbru. Pălăria ei a fost 
găsită lângă linia de tren, într-un loc la aproximativ 22 de 
kilometri de Amiens. 

— Dar nu şi trupul? 

— Nu şi trupul. 


— Dumneata ce părere ai? Întrebă Poirot. 

— E greu de ştiut ce să cred! Şi nu e nici urmă de corpul ei — 
nu se poate să fi căzut din tren! 

— Trenul nu a oprit deloc după ce a plecat din Amiens? 

— Nu. A încetinit o dată — la un semnal — dar nu a oprit, şi 
mă îndoiesc că a încetinit suficient ca o persoană să fi sărit 
fără să se rănească. Te gândeşti că puştoaica a intrat în panică 
şi a încercat să scape? Era primul trimestru acolo şi este 
posibil să i se fi făcut dor de casă, asta-i drept, dar cu toate 
astea avea cincisprezece ani şi jumătate — o vârstă la care avea 
destulă minte şi, în plus, fusese binedispusă pe timpul 
călătoriei, discutase cu fetele etc. 

— Trenul a fost cercetat? Întrebă Poirot. 

— O, da, au făcut asta chiar înainte de a sosi în gara de 
Nord. Fata nu era în tren, asta e sigur. Japp adăugă exasperat: 
Pur şi simplu a dispărut în neant! Nu are sens, domnule 
Poirot. Este o nebunie! 

— Ce gen de fată este? 

— Normală, genul obişnuit din câte îmi dau eu seama. 

— Vreau să spun, cum arată? 

— Am aici o poză de-a ei. Nu e tocmai o frumuseţe în floare. 

Îi întinse poza lui Poirot care o studie în tăcere. 

Era o fată slăbănoagă, cu părul lins prins în două cozi. Nu 
avea o atitudine studiată, subiectul fusese în mod clar surprins 
pe neaşteptate. Mânca un măr, buzele îi erau depărtate, 
arătând nişte dinţi uşor ieşiţi în afară, prinşi cu un aparat 
dentar. Purta ochelari. 

— Un copil cu o înfăţişare obişnuită — dar chiar că sunt 
banali la vârsta asta! Ieri am fost la dentist. Am văzut în 
revista Sketch o poză cu Marcia Gaunt, frumuseţea acestui 
sezon. Şi îmi amintesc cum arăta la 15 ani, când mă aflam la 
Castle ca să mă ocup de afacerea cu spargerea care avusese loc 
acolo. Plină de pete pe faţă, stângace, cu dinţii ieşiţi în afară, 
cu părul lung şi fără formă. Şi peste noapte se transformă în 
adevărate frumuseți — nu ştiu cum fac asta! E ca un miracol. 

Poirot zâmbi. 

— Femeile sunt un sex miraculos, zise el. Ce e cu familia 


copilei? A avut ceva util de spus? 

Japp clătină din cap. 

— Nimic care să ne fie de folos. Mama e invalidă. Bietul 
reverend King este absolut distrus. Jură că fata era teribil de 
nerăbdătoare să meargă la Paris — abia aştepta. Dorea să 
studieze pictura şi muzica — genul ăsta de lucruri. Fetele lui 
Miss Pope fac artă cu A. După cum ştii probabil, Miss Pope 
este o instituţie foarte renumită. O mulţime de fete din lumea 
bună merg acolo. Directoarea e foarte strictă — un balaur, de-a 
dreptul — şi foarte scumpă, şi extrem de pretențioasă în 
privinţa fetelor pe care le acceptă. 

Poirot oftă. 

— Ştiu genul. Şi domnişoara Burshaw care a preluat fetele 
din Anglia? 

— Nu-i merge mintea tocmai brici. E îngrozită că Miss Pope 
o să spună că e vina ei. 

Poirot rosti gânditor: 

— Nu există nici un tânăr implicat în acest caz? Japp făcu un 
semn spre poză. 

— Ţi se pare că ar fi genul? 

— Nu, într-adevăr. Dar, indiferent de înfăţişarea ei, poate 
avea un suflet romantic. La cincisprezece ani nu este prea 
mică pentru asta. 

— Ei bine, replică Japp, dacă un suflet romantic a făcut-o să 
dispară din tren, o să mă apuc de citit cărţi de femei. Se uită 
plin de speranţă la Poirot. Nu îţi vine nimic prin minte? 

Poirot clătină încet din cap, apoi spuse: 

— Din întâmplare nu aţi găsit, lângă şină, şi pantofii ei? 

— Pantofii? Nu. De ce pantofii? Poirot murmură: 

— Era doar o idee... 

II 

Hercule Poirot se pregătea să coboare la taxi când sună 
telefonul. Ridică receptorul. 

— Da? 

Se auzi vocea lui Japp: 

— Mă bucur că te-am prins. Totul s-a terminat, bătrâne. 
Când am ajuns la sediu, am găsit un mesaj. Fata a apărut — la 


marginea unui drum, la 25 de kilometri de Amiens. E ameţită 
şi nu au putut scoate nici o relatare coerentă din partea ei, iar 
doctorul spune că a fost drogată. În orice caz, este bine. Nu e 

nimic în neregulă cu ea. Poirot întrebă calm: 

— Deci, nu mai aveţi nevoie de serviciile mele? 

— Mi-e teamă că nu! De fapt, îmi parrre rrrău că te-am 
derrranjat. 

Japp râse de modul cum imitase r-ul franțuzesc şi închise. 
Hercule Poirot nu râse la rândul lui. Puse receptorul în furcă, 
având o expresie îngrijorată pe chip. 

III 

Inspectorul Hearn îl privi curios pe Poirot. 

— Nu m-am gândit că o să fiţi atât de interesat, domnule, 
zise el. 

— V-a spus inspectorul-şef Japp că o să mă consult cu 
dumneavoastră în această chestiune? Întrebă Poirot. 

Hearn dădu aprobator din cap. 

— Mi-a spus că o să veniţi aici cu treburi şi că o să ne daţi o 
mână de ajutor cu acest puzzle. Dar nu m-am aşteptat să 
veniţi, acum că totul s-a lămurit. Am crezut că o să fiţi ocupat 
cu propriul caz. 

Hercule Poirot răspunse: 

— Cazul meu poate să aştepte. Afacerea asta este cea care 
mă interesează. Dumneavoastră aţi numit-o „puzzle” şi spuneţi 
că s-a lămurit. Se pare însă că puzzle-ul încă nu e dezlegat. 

— Ei bine, domnule, avem copilul înapoi. Şi nu e rănită — 
asta-i cel mai important. 

— Dar nu lămureşte problema cum a ajuns înapoi, nu-i aşa? 
Ea ce spune? A consultat-o un doctor, nu-i aşa? El ce a spus? 

— A zis că a fost drogată. E încă ameţită din pricina asta. Se 
pare că nu-şi poate aminti prea multe după ce a pornit din 
Cranchester. Toate evenimentele ulterioare par să i se fi şters 
din minte. Doctorul crede că este posibil să fi suferit o uşoară 
comoţie. Are o umflătură la ceafă. El spune că asta ar explica 
ştergerea completă a memoriei. 

— Ceea ce este foarte convenabil pentru... Cineva! Afirmă 
Poirot. 


Inspectorul Hearn zise cu o voce neîncrezătoare: 

— Doar nu credeţi că se preface, nu? 

— Dumneavoastră credeţi? 

— Nu, sunt sigur că nu. Este un copil bun — un pic cam 
necoaptă pentru vârsta ei. 

— Nu, nu se preface. Poirot clătină din cap. Dar aş vrea să 
ştiu cum a coborât din tren. Vreau să ştiu cine este responsabil 
— şi de ce? 

— Cât despre motiv, aş spune că este vorba despre o 
tentativă de răpire, domnule. Au vrut să ceară o 
răscumpărare. 

— Dar nu au făcut-o! 

— Şi-au pierdut curajul când au văzut agitația declanşată -— şi 
au lăsat-o rapid pe marginea drumului. 

Poirot întrebă sceptic: 

— Şi ce răscumpărare puteau să obţină de la un reverend la 
catedrala Cranchester? Slujbaşii Bisericii Anglicane nu sunt 
milionari. 

Inspectorul Hearn răspunse vesel: 

— După părerea mea, pur şi simplu au dat greş, domnule. 

— Ah, după părerea dumneavoastră. Hearn replică, 
înroşindu-se uşor: 

— Dar care e părerea dumneavoastră, domnule? 

— Vreau să ştiu cum a fost făcută să dispară din tren. Chipul 
politistului se posomorî. 

— Acesta este un adevărat mister. Într-o clipă era acolo, în 
vagonul-restaurant, flecărind cu celelalte fete. Cinci minute 
mai târziu, dispăruse, ca prin magie. 

— Exact, ca prin magie! Cine mai era în vagonul unde Miss 
Pope rezervase compartimentele? 

Inspectorul Hearn dădu din cap. 

— Este o întrebare bună, domnule. Este important. Este cu 
atât mai important cu cât era ultimul vagon al trenului şi, 
imediat ce toţi călătorii s-au întors de la vagonul-restaurant, 
uşile dintre vagoane au fost încuiate — de fapt, pentru a-i 
împiedica pe oameni să se îngrămădească în restaurant şi să 
ceară ceai înainte să aibă timp chelnerii să debaraseze după 


masa de prânz şi să facă ordine. Winnie King s-a întors în 
vagon cu ceilalţi — şcoala rezervase acolo trei compartimente. 

— Şi în celelalte compartimente ale vagonului? Hearn îşi 
scoase carneţelul. 

— Domnişoara Jordan şi domnişoara Butters, două fete 
bătrâne care mergeau în Elveţia. Nu e nimic în neregulă cu 
ele, sunt foarte respectabile, bine-cunoscute în Hampshire, 
locul de unde vin. Doi comercianţi din Franţa, unul din Lyons, 
unul din Paris. Amândoi bărbaţi de vârsta a doua, onorabili. 
Un tânăr, James Elliot, şi soţia lui — o tipă care chiar că-ţi 
sărea în ochi. El are o reputaţie îndoielnică, e suspectat de 
poliţie că ar fi implicat în nişte tranzacţii dubioase — dar 
niciodată nu s-a băgat în răpiri. Oricum, compartimentul lui a 
fost percheziţionat şi nu s-a găsit nimic în bagajul lui de mână 
care să arate că era implicat în asta. Nici nu văd cum ar fi 
putut. Mai era o americancă, doamna van Suyder, care 
călătorea la Paris. Nu se ştie nimic despre ea. Pare în regulă. 
Ăştia-s toţi. 

Hercule Poirot zise: 

— Şi este sigur că trenul nu a oprit după ce a plecat din 
Amiens? 

— Absolut. A încetinit doar o dată, dar nu suficient de mult 
ca să poată cineva sări — nu fără să se rănească destul de grav 
şi să rişte să moară. 

Hercule Poirot murmură: 

— Asta este ceea ce face cazul deosebit de interesant. 
Şcolăriţa dispare în neant chiar lângă Amiens şi reapare din 
neant chiar lângă Amiens. Unde a fost între timp? 

Inspectorul Hearn clătină din cap. 

— Pare o nebunie prezentat în felul ăsta. Oh! Apropo, mi-au 
spus că aţi întrebat ceva în legătură cu pantofii — pantofii 
fetei. Avea pantofii în picioare când a fost găsită, dar exista o 
pereche şi pe linie, găsită de un lucrător la calea ferată. I-a 
luat acasă, fiindcă păreau a fi în stare bună. Pantofi negri, 
zdraveni, de plimbare. 

— Ah, făcu Poirot, părând mulţumit. Inspectorul Hearn 
afirmă curios: 


— Nu pricep semnificaţia pantofilor, domnule. Înseamnă 
ceva? 

— Confirmă o teorie, zise Hercule Poirot. O teorie despre 
felul cum a fost făcută scamatoria. 

IV 

Pensionul lui Miss Pope, la fel ca multe alte instituţii de 
acelaşi fel, era situat în Neuilly. Pe când privea faţada 
respectabilă, Hercule Poirot fu dintr-odată înconjurat de un 
grup de fete care ieşiră pe porți. 

Poirot numără douăzeci şi cinci, toate îmbrăcate la fel în 
jachete şi fuste bleumarin, pe cap cu pălărioare incomode de 
velur, legate cu panglică mov cu auriu, culori alese de Miss 
Pope. Aveau vârste care variau de la 14 la 18 ani, şi erau 
grase şi slabe, blonde şi brunete, stângace şi graţioase. În cele 
din urmă, împreună cu una dintre fetele mai mici, apăru o 
femeie cu păr cenuşiu şi cu o înfăţişare agitată, pe care Poirot 
o consideră a fi domnişoara Burnshaw. 

Poirot rămase cu privirea după ele câteva clipe, apoi sună la 
sonerie şi ceru să o vadă pe Miss Pope. 

Miss Lavinia Pope era o persoană foarte diferită de mâna sa 
dreaptă, domnişoara Burshaw. Miss Pope avea personalitate. 
Miss Pope inspira venerație. Chiar şi atunci când stătea cu 
graţia ei intransigentă în faţa părinţilor, îşi menținea aceeaşi 
superioritate evidentă faţă de restul lumii, caracteristică atât 
de valoroasă pentru o directoare de şcoală. 

Părul ei cenuşiu avea o coafură distinsă, costumul — o croială 
severă, dar elegantă. Era competentă şi omniscientă. 

Camera în care fu primit Poirot era încăperea unei femei de 
cultură. Avea o mobilă elegantă, flori, câteva fotografii cu 
autograf, unele înrămate, cu chipurile acelor eleve ale lui Miss 
Pope care ajunseseră cineva — multe dintre ele îmbrăcate în 
ţinuta de gală de final de şcoală. Pe pereţi atârnau reproduceri 
ale unor tablouri celebre şi câteva pasteluri de bună calitate. 
Totul era curat şi sclipea. Nici un fir de praf nu ar fi avut 
îndrăzneala să se depună în acest altar. 

Miss Pope îl primi pe Poirot cu competenţa celor a căror 
judecată rareori dă greş. 


— Domnul Hercule Poirot? Vă cunosc după nume, desigur. 
Bănuiesc că aţi venit pentru această afacere foarte nefericită 
cu Winnie King. Un incident foarte neplăcut. 

Miss Pope nu părea afectată. Se ocupa de orice dezastru aşa 
cum trebuia, cu competenţă, reducându-l astfel la un incident 
nesemnificativ. 

— Aşa ceva nu s-a mai întâmplat până acum, zise Miss Pope. 

„Şi nici nu o să se mai întâmple”, părea să spună atitudinea 
ei. 

Hercule Poirot întrebă: 

— Era primul trimestru al fetei aici, nu-i aşa? 

— Da. 

— Aţi avut o întâlnire preliminară cu Winnie — şi cu părinţii 
ei? 

— Nu de curând. Acum doi ani stăteam lângă Cranchester — 
la casa episcopului, de fapt... 

Atitudinea lui Miss Pope părea să spună: „Reţineţi asta, vă 
rog. Sunt genul de persoană care stă la episcopii” 

— În timp ce eram acolo, am făcut cunoştinţă cu reverendul 
şi cu doamna King. Din păcate, doamna King este invalidă. 
Atunci am cunoscut-o pe Winnie. O fată foarte bine-crescută, 
cu înclinații evidente pentru artă. I-am spus doamnei King că 
o să o accept bucuroasă pe Winnie peste un an sau doi, atunci 
când îşi încheia studiile generale. Noi suntem specializaţi aici 
în Artă şi Muzică. Fetele sunt duse la operă, la Comedie 
Francaise, participă la conferinţe la Luvru. Cei mai buni 
maeştri vin aici ca să le predea muzică, pictură, canto. Scopul 
nostru este o cultură mai extinsă. 

Brusc Miss Pope îşi aminti că Poirot nu era părinte şi adăugă 
abrupt: 

— Cu ce vă pot fi de folos, domnule Poirot? 

— Aş vrea să ştiu care este poziţia dumneavoastră actuală cu 
privire la Winnie? 

— Reverendul King a venit la Amiens şi o să o ia cu el pe 
Winnie. Este cel mai înţelept lucru care poate fi făcut după 
şocul suferit de copilă. Apoi continuă: Aici nu acceptăm fete 
suferinde. Nu avem facilităţi speciale de îngrijire a invalizilor. 


I-am spus reverendului că, după părerea mea, ar fi bine să o ia 
pe fată acasă. 

Poirot o întrebă direct: 

— Ce credeţi că s-a întâmplat în realitate, Miss Pope? 

— N-am nici cea mai mică idee, domnule Poirot. Întreaga 
întâmplare, aşa cum mi-a fost relatată, pare incredibilă. Nu 
pot să accept că angajata mea care era responsabilă pentru 
fete poate fi acuzată de ceva — poate doar că ar fi putut să 
descopere mai devreme lipsa fetei. 

— Aţi primit, poate, o vizită de la un reprezentant al 
poliţiei? Întrebă Poirot. 

Un fior uşor străbătu silueta aristocratică a lui Miss Pope 
care răspunse glacial: 

— Un monsieur Lefarge de la Préfecture a trecut să mă vadă, 
să afle dacă nu aş putea aduce puţină lumină asupra situaţiei. 
Evident, nu am putut să fac asta. Apoi a cerut să inspecteze 
cufărul lui Winnie care sosise, desigur, aici împreună cu cele 
ale celorlalte fete. I-am spus că deja fusese solicitat de un alt 
reprezentant al poliţiei. Probabil că atribuţiile 
departamentelor lor se suprapun. La scurt timp după aceea, 
am primit un telefon în care se susţinea că nu le-am predat lor 
bunurile lui Winnie. Am fost extrem de categorică în această 
privinţă cu ei. Nu trebuie să acceptăm să fim intimidaţi de 
oficialități. 

Poirot inspiră adânc. 

— Aveţi un spirit curajos, pentru care vă admir, 
mademoiselle. Presupun că, la sosire, cufărul lui Winnie a fost 
desfăcut. 

Miss Pope păru puţin descumpănită. 

— Asta e regula, zise ea. Noi respectăm cu stricteţe regulile. 
Cuferele fetelor sunt desfăcute la sosire şi lucrurile lor sunt 
aranjate aşa cum mă aştept ca şi ele să o facă. Lucrurile lui 
Winnie au fost despachetate alături de cele ale celorlalte fete. 
Evident, pe urmă au fost puse la loc, astfel încât cufărul ei să 
fie predat exact aşa cum a sosit. 

Poirot întrebă: 

— Exact? Se duse spre perete. În mod sigur aceasta este un 


tablou cu faimosul pod Cranchester, iar catedrala se vede în 
depărtare. 

— Aveţi dreptate, domnule Poirot. Winnie l-a pictat în mod 
evident ca să-mi facă o surpriză. Era în bagajul ei, învelit într- 
o hârtie pe care scria: „Pentru Miss Pope de la Winnie”. Foarte 
frumos din partea copilei. 

— Ah! Exclamă Poirot. Şi ce părere aveţi despre el — ca 
pictură vreau să spun? 

El însuşi văzuse multe reprezentări ale podului Cranchester. 
Era un subiect care era ilustrat la Academie în fiecare an — 
uneori sub forma unui tablou în ulei, alteori în secţiunea de 
pasteluri, îl văzuse pictat bine, mediocru, anost. Dar niciodată 
nu-l văzuse atât de necizelat ca în actualul exemplu. 

Miss Pope zâmbi cu indulgență şi spuse: 

— Fetele nu trebuie descurajate, domnule Poirot. Winnie va 
fi stimulată ca să realizeze lucrări mai bune, desigur. 

Poirot rosti gânditor: 

— Nu ar fi fost mai firesc pentru ea să facă un pastel? 

— Ba da. Nu ştiam că încerca să picteze în ulei. 

— Ah, făcu Hercule Poirot. Îmi daţi voie, mademoiselle? 
Scoase tabloul şi îl duse la fereastră. Îl examina, apoi, ridicând 
privirea, spuse: 

— O să vă cer, mademoiselle, să-mi daţi acest tablou. 

— Acum serios, domnule Poirot... 

— Nu puteţi susţine că sunteţi foarte ataşată de el. Pictura e 
îngrozitoare. 

— A, nu are nici un merit artistic, sunt de acord. Dar este 
lucrarea unui elev şi... 

— Vă asigur, mademoiselle, că este cel mai nepotrivit tablou 
care să fie agăţat pe peretele dumneavoastră. 

— Nu înţeleg de ce spuneţi asta, domnule Poirot. 

— O să vă dovedesc într-o clipă. 

Scoase din buzunar o sticlă, un burete şi nişte cârpe, apoi 
spuse: 

— Mai întâi o să vă spun o povestioară, mademoiselle. Se 
aseamănă cu povestea Răţuştei celei Urâte care s-a 
transformat în lebădă. 


Lucra rapid în timp ce vorbea. Mirosul de terebentină umplu 
încăperea. 

— Probabil că nu mergeţi prea des la teatrele de revistă. 

— Nu, într-adevăr, mi se par atât de triviale... 

— Triviale, aşa e, dar uneori sunt instructive. Am văzut o 
artistă de la un teatru de revistă care îşi schimba 
personalitatea într-un mod miraculos. Într-un scheci era o stea 
de cabaret, splendidă şi strălucitoare, iar după zece minute, 
era un copil anemic şi subnutrit cu glas răguşit, într-o ţinută 
sărăcăcioasă — iar după alte zece minute era o ghicitoare 
zdrenţăroasă care ghicea lângă o căruţă. 

— Este foarte posibil, fără îndoială, dar nu văd... 

— Eu vă arăt acum cum a fost făcut trucul magic în tren. 
Winnie, şcolăriţa, cu cozile ei cuminţi, cu ochelari, cu aparatul 
dentar, se duce la toaletă. Iese un sfert de oră mai târziu cu 
înfăţişarea - ca să folosesc cuvintele inspectorului Hearn — 
unei „tipe care chiar îţi sărea în ochi”. Ciorapi de mătase 
naturală, pantofi cu toc cui, o haină de nurcă pentru a acoperi 
uniforma de şcolăriţă, cu o pălărioară îndrăzneață de catifea 
aşezată pe bucle şi cu un chip... Ah, ce chip. Ruj, pudră, fard, 
rimei! Care este chipul adevărat al acelei artiste care îşi 
schimbă înfăţişarea atât de repede? Probabil numai Dumnezeu 
ştie! Dar dumneavoastră, mademoiselle, aţi văzut de multe ori 
cum o şcolăriţă stângace se transformă aproape miraculos într- 
o débutante elegantă. 

Lui Miss Pope i se tăie răsuflarea. 

— Vreţi să spuneţi că Winnie King s-a deghizat ca... 

— Nu Winnie King - nu. Winnie a fost răpită în drumul prin 
Londra. Artista noastră i-a luat locul. Domnişoara Burshaw nu 
a văzut-o niciodată pe Winnie King — cum putea ea să ştie că 
şcolăriţa cu cozi şi aparat dentar nu era Winnie King? Până 
aici, toate bune, însă impostoarea nu putea să sosească aici, 
întrucât dumneavoastră o cunoşteaţi pe adevărata Winnie. Aşa 
că, rapid, Winnie dispare la toaletă şi iese ca soţia unui bărbat 
numit Jim Elliot, pe al cărui paşaport figurează o soţie! Cozile 
simple, ochelarii, ciorapii de bumbac, aparatul dentar — toate 
astea pot fi ascunse într-un spaţiu mic. Dar de pantofii grei şi 


de pălărie — acea pălărie britanică rigidă — trebuia să scape 
altfel — aşa că au fost aruncate pe fereastră. Mai târziu, 
adevărata Winnie este traversată Canalul — nimeni nu caută o 
fată bolnavă, pe jumătate drogată, adusă din Anglia în Franţa 
— şi este lăsată dintr-o maşină pe marginea drumului principal. 
Dacă a fost dopată tot timpul cu scopolamină, îşi va aminti 
foarte puţin din tot ce s-a întâmplat. 

Miss Pope îl privea ţintă pe Poirot. Apoi întrebă: 

— Dar de ce? Care ar fi motivul pentru această mascaradă 
fără sens? 

Poirot răspunse cu gravitate: 

— Pentru bagajul lui Winnie! Aceşti oameni doreau să treacă 
fraudulos ceva din Anglia în Franţa — ceva ce orice vameş 
avea misiunea să caute — de fapt, bunuri furate. Dar ce loc este 
mai sigur decât cufărul unei şcolărițe? Dumneavoastră, Miss 
Pope, sunteţi bine-cunoscută, iar instituţia dumneavoastră este 
la fel de faimoasă. La Gare du Nord cuferele domnişoarelor de 
la pension sunt trecute en bloc. Este vorba de bine-cunoscuta 
şcoală englezească a lui Miss Pope! Şi apoi, după răpire, ce 
este mai firesc decât să se trimită după bagajul copilului — 
aparent de către Prefecture? Hercule Poirot zâmbi. Dar, din 
fericire, există regula şcolii de desfacere a cuferelor la sosire — 
şi iată un cadou de la Winnie pentru dumneavoastră. Însă nu 
este acelaşi cadou pe care Winnie l-a împachetat la 
Cranchester. Se apropie de ea. 

— Mi-aţi dat acest tablou. Observaţi-l acum, trebuie să 
recunoaşteţi că nu este potrivit pentru şcoala dumneavoastră 
selectă! 

Îi întinse pânza. 

Ca prin minune, Podul Cranchester dispăruse. În locul lui era 
o scenă clasică, în culori stinse. Poirot zise încet: 

— Cingătoarea Hyppolitei. Hyppolita îi dă cingătoarea lui 
Hercule — pictată de Rubens. O capodoperă importantă — mais 
tout de mâme, nu foarte potrivită pentru salonul 
dumneavoastră. 

Miss Pope roşi uşor. 

Hyppolita îşi ţinea mâna pe cingătoare — şi nu purta nimic 


altceva... Hercule avea o blană de leu aruncată neglijent pe 
un umăr. Carnea pictată de Rubens era plină, voluptoasă... 

Miss Pope spuse, recăpătându-şi stăpânirea de sine: 

— O frumoasă lucrare de artă... Cu toate acestea — aşa cum 
Unii au tendinţa să fie cam obtuzi... Dacă înţelegeţi ce vreau 
să spun... 

V 

Când Poirot părăsea casa, se petrecu atacul. Fu înconjurat, 
încolțit, copleşit de un grup de fete, grase, slabe, blonde şi 
brunete. 

— Mon Dieu! Murmură el. lată un adevărat atac al 
amazoanelor! 

O fată înaltă, blondă strigă: 

— S-a dus zvonul... 

Grupul se apropie şi mai tare. Hercule Poirot era înconjurat. 
Dispăru într-o mare de feminitate tânără şi energică. 

Douăzeci şi cinci de glasuri se ridicară, pe diferite tonalități, 
dar rostind aceeaşi frază memorabilă: 

— Domnule Poirot, vreţi să-mi daţi un autograf? 

Capitolul 10 

TURMA LUI GERYONEUS 

— Îmi cer scuze pentru că vă deranjez astfel, domnule 
Poirot. 

Domnişoara Carnaby îşi prinse agitată geanta pe care o ţinea 
în mâini şi se aplecă în faţă, uitându-se neliniştită la Poirot. Ca 
de obicei, părea că-şi pierduse suflarea. 

Hercule Poirot ridică din sprâncene. 

Femeia continuă nerăbdătoare: 

— Vă amintiţi de mine, nu-i aşa? 

Ochii lui Hercule Poirot sclipiră când răspunse: 

— Îmi amintesc că eşti una dintre cele mai de succes 
infractoare pe care le-am întâlnit vreodată. 

— Oh, Doamne Sfinte, domnule Poirot, chiar trebuie să 
spuneţi asemenea lucruri? Aţi fost atât de amabil cu mine! Eu 
şi Emily vorbim adesea despre dumneavoastră, şi dacă vedem 
în ziar vreo ştire despre dumneavoastră decupăm articolul şi îl 


lipim în album. Cât despre Augustus, l-am învăţat o nouă 
şmecherie. Spunem: „Mori pentru Sherlock Holmes, mori 
pentru domnul Fortune, mori pentru Sir Henry Merrivale şi 
apoi mori pentru domnul Hercule Poirot”, iar el se întinde la 
pământ şi rămâne nemişcat ca un lemn - stă absolut nemişcat 
până când îi spunem noi! 

— Sunt recunoscător, zise Poirot. Şi ce mai face ce cher 
Auguste? 

Doamna Carnaby îşi împreună degetele şi începu cu elocinţă 
să-l laude pe micul pechinez. 

— Oh, domnule Poirot, este mai deştept ca niciodată. Ştie 
tot. Deunăzi, când admiram un bebeluş aflat într-un cărucior, 
brusc am simţit o smucitură şi îl văd pe Auguste cum se 
străduia din răsputeri să rupă lesa cu dinţii. Nu-i aşa că-i 
deştept? 

Ochii lui Poirot sclipiră. 

— Mi se pare că Augustus are aceleaşi înclinații criminale 
despre care tocmai vorbeam! 

Domnişoara Carnaby nu râse. În schimb, chipul ei grăsuţ şi 
blând deveni îngrijorat şi trist. Spuse cu răsuflarea tăiată: 

— Oh, domnule Poirot, sunt atât de îngrijorată! Poirot o 
întrebă cu amabilitate: 

— Ce s-a întâmplat? 

— Ştiţi, domnule Poirot, mi-e teamă — mi-e teamă cu 
adevărat — că sunt un infractor înrăit, dacă pot folosi un 
asemenea cuvânt. Îmi vin tot felul de idei. 

— Ce fel de idei? 

— Cele mai extraordinare idei! De exemplu, ieri, mi-a venit 
în minte o schemă extrem de practică de a jefui un oficiu 
poştal. Nu mă gândeam la aşa ceva — pur şi simplu mi-a venit 
în minte! Şi un alt mod foarte ingenios de a eluda legile 
vamale... Sunt convinsă — foarte convinsă — că ar funcţiona. 

— Probabil aşa este, replică Poirot sec. Ăsta e pericolul cu 
ideile dumitale. 

— Mă îngrijorează foarte mult, domnule Poirot. Dacă eşti 
crescut după nişte principii stricte, aşa cum am fost eu, este 
extrem de neliniştitor că asemenea idei nelegiuite — atât de 


ticăloase — îmi trec prin cap. Problema e, în parte, cred eu, că 
acum am prea mult timp liber. Am plecat de la Lady Hoggin şi 
sunt angajată la o doamnă în vârstă ca să-i citesc şi să-i scriu 
scrisorile. Termin foarte repede şi în momentul în care încep 
să-i citesc ea adoarme, aşa că stau acolo, fără să am cu ce să- 
mi umplu timpul — şi cu toţii ştim ce face diavolul cu 
trândăveala. 

— Tţ, tt, făcu Poirot. 

— De curând am citit o carte — o carte foarte modernă, 
tradusă din germană -— care aruncă o lumină foarte interesantă 
asupra tendinţelor infracţionale. Omul trebuie, înţelegeţi, să-şi 
sublimeze impulsurile! Pentru asta, de fapt, am venit la 
dumneavoastră. 

— Da? Zise Poirot. 

— Vedeţi, domnule Poirot. Nu cred că este vorba de 
ticăloşie, cât despre foamea de emoţii tari! Viaţa mea a fost, 
din nefericire, foarte banală. Uneori simt că doar la acţiunea 
aceea cu câinii pechinezi am trăit cu adevărat. Foarte 
reprobabil, desigur, dar, aşa cum spunea în cartea mea, omul 
nu trebuie să întoarcă spatele adevărului. Am venit la 
dumneavoastră, domnule Poirot, fiindcă speram că s-ar putea 
să... Să sublimez acea foame de senzaţii tari folosind-o, dacă 
pot spune aşa, de partea celor buni. 

— Aha, făcu Poirot. Deci ai venit aici în calitate de coleg? 
Domnişoara Carnaby roşi. 

— Ştiu că e o îndrăzneală nemaipomenită din partea mea. 
Dar aţi fost atât de amabil... 

Se opri. Ochii ei, de un albastru palid, aveau în ei ceva 
rugător, ca ai unui câine care speră că o să-l scoţi la plimbare. 

— E o idee, zise Hercule Poirot încet. 

— Desigur, nu sunt aşa deşteaptă, explică domnişoara 
Carnaby. Dar capacitatea mea de... De disimulare este destul 
de mare. Trebuie să fie astfel — altminteri aş fi fost dată afară 
imediat din postul de doamnă de companie. Şi am descoperit 
că uneori obţii rezultate mai bune dacă pari mai prost decât 
eşti. 

Hercule Poirot râse şi spuse: 


— Gândirea dumitale mă încântă, mademoiselle. 

— Oh, Doamne, domnule Poirot, ce om amabil sunteţi! Deci 
mă încurajați să sper? Întâmplător, am primit o mică 
moştenire — una foarte mică, dar care îmi dă posibilitatea ca 
eu şi sora mea să ne întreţinem şi să mâncăm - frugal — astfel 
încât să nu fiu dependentă complet de ceea ce câştig. 

— Trebuie să mă gândesc, spuse Poirot, unde pot fi folosite 
cel mai bine talentele dumitale. Nu ai nici o idee, bănuiesc? 

— Ştiţi, probabil că puteţi citi gândurile, domnule Poirot. În 
ultima vreme am fost îngrijorată în legătură cu o prietenă de-a 
mea. Voiam să vă cer sfatul. Desigur, este posibil să spuneţi că 
e doar imaginaţia unei fete bătrâne. Probabil că omul e 
înclinat să exagereze şi să vadă un scop acolo unde poate fi 
doar o simplă coincidenţă. 

— Nu cred că exagerezi, domnişoară Carnaby. Spune-mi la 
ce te-ai gândit. 

— Ei bine, am o prietenă, o prietenă foarte dragă, deşi nu am 
mai văzut-o prea des în ultimii ani. Numele ei este Emmeline 
Clegg. S-a căsătorit cu un bărbat din nordul Angliei care a 
murit cu câţiva ani în urmă, lăsându-i o avere frumuşică. 
După moartea lui, ea s-a simţit nefericită şi singură şi, teamă 
mi-e că, în unele privinţe, e o femeie cam prostuţă şi poate 
prea credulă. Religia, domnule Poirot, poate reprezenta un 
mare ajutor şi un punct de sprijin — dar prin asta mă refer la 
religia ortodoxă. 

— Vrei să spui Biserica Creştin-Ortodoxă? Întrebă Poirot. 
Domnişoara Carnaby păru şocată. 

— A, nu, nici vorbă. Vreau să spun Biserica Anglicană. Deşi 
nu sunt de acord cu romano-catolicii, măcar ei sunt 
recunoscuţi. lar protestanții şi congregaţioniştii sunt nişte 
instituţii bine-cunoscute şi respectabile. Mă refer însă lă aceste 
secte ciudate care apar precum ciupercile după ploaie. 
Exercită un fel de atracţie emoţională, dar uneori am mari 
îndoieli dacă există vreun sentiment cu adevărat religios în 
spatele lor. 

— Crezi că prietena dumitale este victima unei secte de felul 
ăsta? 


— Da. În mod sigur. Turma Păstorului, aşa se numeşte. Au 
sediul la Devonshire — o localitate încântătoare pe malul 
mării. Adepții merg acolo pentru ceea ce este numit „Liman”. 
Este o perioadă de două săptămâni, cu servicii religioase şi 
ritualuri. Există trei mari festivaluri anuale, Venirea Păşunii, 
Păşunea Deplină şi Culegerea Păşunii. 

— Aceasta din urmă e chiar prostească, zise Poirot, fiindcă 
păşunea nu se culege. 

— Totul e o prostie, rosti domnişoara Carnaby cu fervoare, 
întreaga sectă este centrată în jurul capului mişcării, Marele 
Păstor, după cum este numit. Un doctor Andersen. Un bărbat 
foarte arătos, cred, cu o prezenţă impresionantă. 

— Ceea ce le atrage pe femei, nu? 

— Mi-e teamă că da, oftă domnişoara Carnaby. Tatăl meu 
era un bărbat foarte frumos. Uneori, era de-a dreptul 
stânjenitor în parohie. Apăreau rivalități în brodarea 
odăjdiilor şi împărţirea sarcinilor din biserică... 

Clătină din cap amintindu-şi toate acestea. 

— Membrii Marii Turme sunt în majoritate femei? 

— Cred că trei sferturi cel puţin. Iar bărbaţii care sunt, în 
majoritate sunt nişte ciudaţi! Succesul mişcării depinde de 
femei şi... De fondurile pe care le dau ele. 

— Ah, făcu Poirot. Am ajuns la fondul problemei. Sincer, 
crezi că e o escrocherie? 

— Sincer, domnule Poirot, cred că da. Şi mă mai îngrijorează 
ceva. Întâmplător, ştiu că biata mea prietenă este atât de 
atrasă de această religie încât nu de mult a făcut un testament 
prin care lasă toate bunurile ei mişcării. 

Poirot întrebă cu asprime: 

— Acest lucru i-a fost... Sugerat? 

— Ca să fiu cinstită, nu. A fost în întregime ideea ei. Marele 
Păstor i-a arătat un stil de viaţă cu totul nou — aşa că tot ce 
are urmează să revină la moartea ei Marii Cauze. Ceea ce mă 
îngrijorează cu adevărat este... 

— Da, continuaţi... 

— Printre adepte sunt câteva femei foarte bogate. În ultimul 
an nu mai puţin de trei dintre ele au murit. 


— Lăsându-şi întreaga avere acestei secte? 

— Da. 

— Şi rudele lor nu au protestat? Aş fi crezut că au existat 
nişte litigii. 

— Vedeţi, domnule Poirot, de obicei este vorba de femei 
singure care ţin de această comunitate. Oameni care nu au 
rude foarte apropiate sau prieteni. 

Poirot dădu din cap gânditor. Domnişoara Carnaby continuă 
grăbită: 

— Desigur, nu am nici un drept să sugerez ceva de genul 
ăsta. Din câte am putut afla, nu a fost nimic dubios în legătură 
cu aceste decese. Cred că unul a fost din cauza unei gripe care 
a dat în pneumonie, iar altul a fost atribuit unui ulcer gastric. 
Nu au existat absolut deloc circumstanţe dubioase, dacă 
înţelegeţi ce vreau să spun, iar decesele nu au avut loc la 
Sanctuarul Dealurilor Verzi, ci în propriile case. Nu am nici o 
îndoială că totul este în regulă, dar cu toate acestea eu... Ei 
bine... Nu aş vrea să i se întâmple ceva lui Emmie. 

Îşi împreună degetele şi îi aruncă lui Poirot o privire 
rugătoare. 

Poirot rămase tăcut câteva minute. Când vorbi, vocea lui era 
schimbată -— gravă şi profundă. 

— Vrei să-mi dai sau să-mi găseşti numele şi adresele acestor 
membre ale sectei care au murit de curând? 

— Desigur, domnule Poirot. Poirot rosti încet: 

— Mademoiselle, cred că eşti o femeie foarte curajoasă şi 
hotărâtă. Ai un adevărat talent histrionic. Eşti dispusă să te 
angajezi într-o misiune care poate comporta un risc 
considerabil? 

— Nimic nu mi-ar plăcea mai mult, rosti aventuroasa 
domnişoară Carnaby. 

Poirot o avertiză: 

— Dacă există un risc, acesta va fi foarte mare. Înţelegi — ori 
umblăm după cai verzi, ori este ceva extrem de serios. Ca să 
aflăm despre ce este vorba, va trebui să devii membră a Marii 
Turme. Ţi-aş sugera să exagerezi suma pe care ai moştenit-o 
de curând. Acum eşti o femeie bogată, fără un scop precis în 


viaţă. Te contrazici cu prietena dumitale Emmeline în legătură 
cu această religie pe care ea a adoptat-o - încerci să o 
convingi că este o aiureală. Ea va fi nerăbdătoare să te 
convertească. Te vei lăsa convinsă să mergi la Sanctuarul 
Dealurile Verzi. Iar acolo o să cazi victimă puterilor 
persuasive şi influenţei magnetice a doctorului Andersen. Pot 
să las cu încredere partea aceasta în seama dumitale? 

Domnişoara Carnaby zâmbi cu modestie şi murmură: 

— Cred că mă pot descurca foarte bine! 

II 

— Ei bine, dragă prietene, ce ai pentru mine? Inspectorul-şef 
Japp îl privi gânditor pe omuleţul care îi pusese această 
întrebare şi răspunse plin de tristeţe: 

— Nimic din ce aş vrea să am, Poirot. Îi urăsc din tot sufletul 
pe toţi bandiții ăştia cu părul lung, care le umplu femeilor 
capul cu tot felul de aiureli. Dar tipul ăsta e foarte prudent. 
Nu ai de ce să te legi de el. Totul pare un pic sărit de pe fix, 
dar inofensiv. 

— Ai aflat ceva despre acest doctor Andersen? 

— l-am cercetat trecutul. Era un chimist promiţător, dar a 
fost dat afară de la o universitate din Germania. Se pare că 
mama lui era evreică. A fost întotdeauna pasionat de studiul 
miturilor şi al religiilor orientale, şi îşi petrecea tot timpul 
liber studiind acest subiect; a şi scris diferite articole pe tema 
asta — unele dintre ele mi se par cam nebuneşti. 

— Deci este posibil să fie un adevărat fanatic religios? 

— Înclin să cred că pare foarte probabil! 

— Ce e cu acele nume şi adrese pe care ţi le-am dat? 

— Nu e nimic aici. Domnişoara Everett a murit de colită 
ulceroasă. Doctorul este foarte sigur că nu e nimic dubios la 
mijloc. Doamna Lloyd a murit de bronhopneumonie. Lady 
Western a murit de tuberculoză. Suferea de mulţi ani de asta — 
chiar şi înainte de a se alătura turmei. Domnişoara Lee a murit 
de febră tifoidă — se pare că din cauza unei salate pe care a 
mâncat-o undeva, în nordul Angliei. Trei dintre ele s-au 
îmbolnăvit şi au murit în propria casă, iar doamna Lloyd a 
decedat într-un hotel din sudul Franţei. În ceea ce priveşte 


decesele, nu există nimic care să le lege de Marea Turmă sau 
de sediul lui Andersen din Devonshire. Trebuie să fie o pură 
coincidenţă. Totul pare absolut în regulă şi ca la carte. 

Hercule Poirot oftă şi zise: 

— Şi totuşi, mon cher, am sentimentul că aceasta este cea 
de-a zecea Muncă a lui Hercule, iar acest doctor Andersen este 
monstrul Geryoneus pe care am misiunea să-l distrug. 

Japp îl privi neliniştit. 

— Ascultă, Poirot, nu ai citit cine ştie ce ciudăţenii în ultima 
vreme, nu? 

Poirot îi replică demn: 

— Remarcile mele sunt, ca întotdeauna, nimerite, serioase şi 
la obiect. 

— Ai putea începe chiar tu o religie, zise Japp, cu crezul: 
„Nu e nimeni aşa de deştept ca Hercule Poirot, amin. Repetaţi 
ad lib!” 

III 

— Ceea ce mi se pare minunat aici este liniştea, afirmă 
domnişoara Carnaby, inspirând profund, încântată. 

— Ţi-am spus eu, Amy, zise Emmeline Clegg. 

Cele două prietene stăteau pe coasta unui deal care dădea 
spre o mare minunată, de un albastru profund. Iarba era de un 
verde viu, iar pământul şi stâncile, de un roşu-închis, 
strălucitor. Mica proprietate cunoscută acum drept Sanctuarul 
Dealurile Verzi era un promontoriu de vreo şase acri. Numai o 
fâşie îngustă de pământ îl lega de țărm, astfel că era aproape 
ca o insulă. 

Doamna Clegg murmură sentimentală: 

— Pământul roşu... Pământul care străluceşte şi promite... 
Unde destinul întreit urmează să fie desăvârşit. 

Domnişoara Carnaby oftă profund şi spuse: 

— Cred că Stăpânul a spus-o atât de frumos la slujba de 
aseară. 

— Stai să vezi cum o să fie festivalul de diseară, zise prietena 
ei. Creşterea Deplină a Păşunii! 

— Abia aştept! Exclamă domnişoara Carnaby. 

— Vei descoperi că este o experienţă spirituală minunată, îi 


promise prietena ei. 

Domnişoara Carnaby sosise la Sanctuarul Dealurile Verzi cu 
o săptămână în urmă. Atitudinea ei la sosire fusese: „Ce e cu 
toată aiureala asta? Serios, Emmie, o femeie raţională ca 
tine... Etc., etc.” 

La o discuţie preliminară cu doctorul Andersen, ea îşi 
expusese în mod voit foarte clar poziţia: 

— Nu vreau să credeţi că mă aflu aici apelând la subterfugii, 
doctore Andersen. Tatăl meu a fost preot al Bisericii 
Anglicane, iar eu nu m-am abătut niciodată de la credinţa 
mea. Nu sunt adepta doctrinelor păgâne. 

Bărbatul masiv, cu păr auriu, îi zâmbise — un zâmbet foarte 
dulce şi înţelegător. O privise cu bunăvoință pe femeia grăsuţă 
şi cam bătăioasă care stătea fără graţie pe scaun. 

— Dragă domnişoară Carnaby, începuse el. Eşti prietena 
doamnei Clegg şi deci eşti bine-venită. Şi crede-mă, doctrinele 
noastre nu sunt păgâne. Aici primim cu inima deschisă orice 
religie şi le onorăm pe toate în mod egal. 

— Atunci nu ar trebui să fie aşa, replicase neclintită fiica 
răposatului reverend Thomas Carnaby. 

Lăsându-se pe speteaza scaunului, Stăpânul murmurase cu 
vocea lui profundă: 

— În casa Tatălui meu sunt multe odăi... Nu uita asta, 
domnişoară Carnaby. 

După ce plecaseră, domnişoara Carnaby murmurase către 
prietena ei: 

— Este într-adevăr, un bărbat foarte frumos. 

— Da, replicase Emmeline Clegg. Şi atât de spiritual... 
Domnişoara Carnaby fusese de acord. Era adevărat — simţise 
asta — exista o aură nepământeană, de spiritualitate... 

Se străduise să-şi revină. Nu se afla acolo ca să cadă pradă 
fascinaţiei — spirituală sau de altă natură — a Marelui Păstor, 
îşi invocă în minte imaginea lui Hercule Poirot. Părea atât de 
departe şi ciudat de pământean... 

„Amy, îşi spusese singură domnişoara Carnaby, revino-ţi. Nu 
uita pentru ce te afli aici...” 

Dar pe măsură ce zilele treceau, descoperi că se lăsa pradă cu 


uşurinţă vrajei Dealurilor Verzi. Pacea, simplitatea, mâncarea 
delicioasă, dar naturală, frumuseţea slujbelor cu cânturile 
despre Dragoste şi Credinţă, cuvintele simple şi mişcătoare ale 
Stăpânului care apelau la tot ce era mai bun şi mai înălțător în 
omenire... Aici toate disputele şi urâţenia lumii erau uitate. 
Aici era numai Pace şi Dragoste... 

Iar diseară avea să fie marele Festival al verii, Festivalul 
Păşunii Depline. Şi în cadrul lui, ea, Amy Carnaby, avea să 
devină iniţiată — să devină parte din Turmă. 

Festivalul avu loc în clădirea albă, strălucitoare, de beton 
numită de iniţiaţi Ţarcul Sacru. Aici, credincioşii se reuneau 
numai înainte de apusul soarelui. Purtau pelerine din piele de 
oaie şi sandale. Braţele le erau goale. În mijlocul Ţarcului, pe 
o platformă înălţată, stătea doctorul Andersen. Bărbatul 
masiv, cu părul auriu şi ochi albaştri, cu barba blondă şi 
profilul frumos nu păruse nicicând mai atrăgător. Era 
îmbrăcat într-o robă verde şi avea un toiag de aur. 

Îl ridică, şi o tăcere mormântală se aşternu peste adunare. 

— Unde sunt oile mele? Mulțimea răspunse într-un glas: 

— Aici suntem, Păstorule. 

— Înălţaţi-vă inimile cu bucurie şi mulţumire. Acesta este 
Festinul Bucuriei. 

— Festinul Bucuriei şi noi ne bucurăm. 

— Nu va mai fi tristeţe pentru voi, nici durere. Totul este 
bucurie! 

— Totul este bucurie... 

— Câte capete are Păstorul? 

— Trei capete, un cap de aur, un cap de argint şi un cap de 
bronz. 

— Câte trupuri are păstorul? 

— Trei trupuri, un trup de carne, un trup de stricăciune şi un 
trup de lumină. 

— Cum veţi fi pecetluiţi în Turmă? 

— Prin Taina Sângelui. 

— Sunteţi pregătiţi pentru împărtăşanie? 

— Suntem. 

— Legaţi-vă la ochi şi întindeţi braţul stâng. Mulțimea se 


legă ascultătoare la ochi cu eşarfele verzi date în acest scop. 
Domnişoara Carnaby, ca toţi ceilalţi, întinse mâna în faţă. 

Marele Păstor se deplasa de-a lungul şirului Turmei sale. Se 
auzeau strigăte uşoare, gemete de durere sau extaz. 

În sinea ei, domnişoara Carnaby îşi spuse furioasă: „Nu e 
decât o mare blasfemie, tot ce se întâmplă! Genul ăsta de 
isterie religioasă trebuie condamnat. Voi rămâne foarte calmă 
şi voi observa reacţiile celorlalţi. Nu mă voi lăsa purtată de 
val - nu o să...” 

Marele Păstor se apropiase de ea. Domnişoara Carnaby simţi 
cum este prinsă de braţ, ţinută, după care urmă o durere 
ascuţită, ca de la înțepătura unui ac. Vocea Păstorului 
murmură: 

— Taina Sângelui care aduce bucurie... Trecu mai departe. 

Imediat se auzi o comandă: 

— Dezlegaţi-vă şi bucuraţi-vă de plăcerile spiritului! Soarele 
asfinţea. Domnişoara Carnaby privi în jurul ei. La fel ca toţi 
ceilalţi, ieşi încet din Ţarc. Se simţi brusc exaltată, fericită. Se 
aşeză pe un dâmb moale, plin de iarbă. Oare de ce crezuse la 
un moment dat că este o femeie de vârstă mijlocie, sigură şi 
nedorită? Viaţa era minunată — ea însăşi era minunată! Avea 
puterea să gândească — să viseze. Nu exista nimic pe care să 
nu-l poată face! 

Un val de euforie o străbătu. Se uită la adepţii din jurul ei — 
brusc, păreau să fi căpătat o statură impresionantă. 

— Asemenea unor copaci umblători... Îşi zise domnişoara 
Carnaby cu venerație. 

Îşi ridică braţul. Era un gest plin de semnificaţie — cu el 
putea comanda Pământului. Cezar, Napoleon, Hitler — nişte 
bieţi amărâţi neînsemnaţi! Habar nu aveau ce putea face ea, 
Amy Carnaby! Mâine avea să stabilească Pacea Mondială, 
Frăția Internaţională! Nu vor mai fi războaie, nici sărăcie, nici 
boli. Ea, Amy Carnaby, va desena o Nouă Lume. 

Dar nu avea de ce să se grăbească. Timpul este nemărginit... 
Minut urma după minut, oră după oră! Membrele domnişoarei 
Carnaby erau grele, dar mintea ei era minunat de liberă. Putea 
hoinări după bunul plac prin întregul univers. Adormi — dar şi 


în timpul somnului îşi continuă visarea... Spaţii infinite... 
Clădiri măreţe... O lume nouă şi minunată... 

Treptat, lumea redeveni la dimensiunile ei normale. 
Domnişoara Carnaby căscă şi îşi mişcă membrele înţepenite. 
Ce se întâmplase de aseară? Noaptea trecută visase... 

Luna era pe cer. La lumina ei, domnişoara Carnaby de-abia 
reuşi să distingă cifrele de pe cadran. Spre uimirea ei, limbile 
ceasului indicau zece fără un sfert. După câte ştia, soarele 
apusese la opt şi zece. Doar cu o oră şi treizeci şi cinci de 
minute în urmă? Imposibil. Şi totuşi... „Foarte remarcabil”, îşi 
spuse domnişoara Carnaby. 

IV 

— Trebuie să-mi respecţi instrucţiunile cu mare atenţie. Ai 
înţeles? Întrebă Poirot. 

— Oh, da, domnule Poirot. Puteţi să vă bazaţi pe mine. 

— Ai vorbit de intenţia dumitale de a face donaţii cultului? 

— Da, domnule Poirot. Am vorbit cu Stăpânul... Scuzaţi, cu 
doctorul Andersen personal. I-am spus foarte emoţionată ce 
revelaţie minunată a fost totul pentru mine, cum ajunsesem 
să-mi bat joc de tot, dar apoi am devenit credincioasă. Mi s-a 
părut chiar... Firesc să spun acele lucruri. Ştiţi, doctorul 
Andersen are un farmec magnetic considerabil. 

— Îmi dau seama, replică Hercule Poirot sec. 

— Atitudinea lui este foarte convingătoare. Te face să simţi 
că nu-i pasă deloc de bani. „Dai cât poţi”, a zis zâmbind în 
felul acela minunat al lui. „Nu contează dacă nu poţi să dai 
nimic. Eşti oricum parte a Turmei.” „Oh, doctore Andersen, nu 
o duc deloc prea rău. Tocmai am moştenit o sumă 
considerabilă de la o rudă îndepărtată şi, deşi nu mă pot 
atinge de bani până când nu sunt îndeplinite formalităţile 
legale, există un lucru pe care vreau să-l fac imediat.” Apoi i- 
am explicat că o să fac un testament şi că voiam să las tot ce 
am Frăției. I-am spus că nu am rude apropiate. 

— Iar el a acceptat cu graţie moştenirea? 

— A reacţionat cu mare detaşare. A spus că o să treacă mulţi 
ani până la decesul meu, că putea să-şi dea seama că eram 
făcută pentru o viaţă lungă de bucurie şi împlinire spirituală. 


A vorbit foarte convingător. 

— Aşa se pare. Tonul lui Poirot era sec. Apoi continuă: Ai 
pomenit de sănătatea dumitale? 

— Da, domnule Poirot. I-am spus că am avut nişte probleme 
la plămâni şi boala a recidivat de câteva ori, dar am urmat un 
tratament într-un sanatoriu acum câţiva ani care, sper eu, m-a 
vindecat. 

— Excelent! 

— Deşi nu prea înțeleg de ce a fost nevoie să-i spun că sufăr 
de aşa ceva când plămânii mei sunt sănătoşi tun. 

— Fii sigură că este necesar. Ai pomenit şi de prietena 
dumitale? 

— Da. l-am spus (strict confidenţial) că draga de Emmeline, 
în afară de averea pe care a moştenit-o de la soţul ei, urmează 
să primească în curând o sumă chiar şi mai mare de la o 
mătuşă care este foarte ataşată de ea. 

— Eh bien, asta ar trebui să o ferească deocamdată de 
necazuri pe doamna Celgg. 

— Oh, domnule Poirot, chiar credeţi că este ceva în 
neregulă? 

— Asta o să încerc să descopăr. La Sanctuar ai cunoscut un 
domn Cole? 

— Era acolo un domn Cole când am fost eu ultima oară. Un 
om foarte ciudat. Poartă pantaloni scurţi verzi şi nu mănâncă 
altceva decât varză. Este un credincios foarte înfocat. 

— Eh bien, totul progresează aşa cum trebuie. Te felicit 
pentru ceea ce ai făcut — acum totul este pregătit pentru 
Festivalul Toamnei. 

V 

— Domnişoară Carnaby, o clipă. 

Domnul Cole se agăţă de domnişoara Carnaby, cu ochii 
strălucitori şi febrili. 

— Am avut o viziune — o viziune minunată. Trebuie să vă 
povestesc despre ea. 

Domnişoara Carnaby oftă. Îi era cam teamă de domnul Cole 
şi de viziunile lui. Erau momente când era convinsă că 
domnul Cole era nebun. 


Iar aceste viziuni ale lui i se păreau uneori foarte 
stânjenitoare, îi aminteau de anumite pasaje foarte explicite 
din acea carte nemţească foarte modernă despre subconştient 
pe care o citise înainte să vină la Devon. 

Domnul Cole, cu ochii sclipind şi buzele tremurând, începu 
să vorbească agitat: 

— Am meditat, reflectând la împlinirea Vieţii, la Bucuria 
Supremă a Unicităţii — şi apoi, ştiţi, ochii mi s-au deschis şi am 
văzut... 

Domnişoara Carnaby se pregăti sufleteşte, sperând că 
domnul Cole nu văzuse, la fel ca ultima dată, ritualul 
căsătoriei din Sumerul antic dintre un zeu şi o zeiţă. 

— Am văzut, domnul Cole se aplecă înspre ea, respirând 
sacadat, cu o privire care părea (da, chiar părea!) de-a dreptul 
a unui nebun, pe profetul Ilie care cobora cu carul său în 
flăcări. 

Domnişoara Carnaby oftă uşurată. Ilie era mult mai bine, nu 
o deranja deloc. 

— Dedesubt, continuă domnul Cole, se aflau altarele lui Baal 
— sute de altare. O voce mi-a strigat: „Uite, scrie şi fii martor 
la ce vei vedea...” 

Se opri şi domnişoara Carnaby murmură politicoasă: 

— Da? 

— Pe altare erau pregătite pentru sacrificiu, legate, 
neajutorate, în aşteptarea cuţitului — virgine. Sute de virgine — 
tinere, frumoase, dezbrăcate... 

Domnul Cole plescăi din buze. Domnişoara Carnaby roşi. 

— Apoi au venit corbii, corbii lui Ondin, zburând dinspre 
nord. S-au întâlnit cu corbii lui Ilie şi împreună au plutit pe 
cer în cercuri, după care au plonjat şi au scos ochii victimelor 
— pretutindeni se auzeau vaiete şi scrâşnete din dinţi — iar 
Vocea a strigat: „Priveşte sacrificiul — pentru că în această zi 
Iehova şi Odin vor semna frăţia sângelui!” Apoi preoţii au 
tăbărât asupra victimelor, şi-au ridicat cuţitele şi şi-au mutilat 
victimele... 

Disperată, domnişoara Carnaby se smulse din strânsoarea 
călăului ei care acum făcea spume la gură cu o patimă plină 


de sadism. 

— Scuzaţi-mă o clipă. 

Grăbită, îl acostă pe Lipscomb, bărbatul care ocupa căsuţa 
aflată la poarta de intrare în Dealurile Verzi şi care se nimeri 
să treacă providenţial pe acolo. 

— Mă întrebam, zise ea, dacă aţi găsit vreo broşa de-a mea. 
Trebuie s-o fi scăpat undeva, pe la poartă. 

Lipscomb, care era imun la amabilitatea generală şi la pacea 
de la Dealurile Verzi, mormăi că nu văzuse nici o broşa. Nu 
era treaba lui să caute diverse lucruri. Încercă să scape de 
domnişoara Carnaby, dar ea îl însoţi, vorbind întruna despre 
broşa ei, până când puse o distanţă sigură între ea şi patima 
domnului Cole. 

În acel moment, Stăpânul însuşi ieşi din Marele Ţare şi, 
încurajată de zâmbetul lui amabil, domnişoara Carnaby 
îndrăzni să-i spună ceea ce gândeşte. 

Credea oare el că domnul Cole era destul de... Destul de... 

Stăpânul îi puse o mână pe umăr. 

— Trebuie să alungi Frica, zise el. Dragostea Perfectă alungă 
Frica... 

— Dar cred că domnul Cole e de-a dreptul nebun. Viziunile 
alea ale lui... 

— Şi totuşi, zise Stăpânul, el vede Imperfect... Prin Sticla 
propriei Naturi Carnale. Dar va veni şi ziua când va vedea 
Spiritualitatea — faţă în faţă. 

Domnişoara Carnaby se simţi ruşinată. Desigur, spus astfel... 
Însă încercă să protesteze: 

— Şi totuşi, Lipscomb nu trebuie să fie atât de îngrozitor de 
nepoliticos. 

Din nou, Maestrul îi adresă zâmbetul lui Celest. 

— Lipscomb, afirmă el, este un câine de pază credincios. Este 
un suflet necizelat, primitiv, dar credincios — complet 
credincios. 

Apoi se îndepărtă. Domnişoara Carnaby îl văzu întâlnindu-se 
cu domnul Cole, oprindu-se, punând o mână pe umărul 
acestuia. Domnişoara Carnaby spera ca influenţa Stăpânului să 
modifice gama viziunilor viitoare ale domnului Cole. 


În orice caz, mai era doar o săptămână până la Festivalul 
Toamnei. 

VI 

În după-amiaza care preceda festivalul, domnişoara Carnaby 
se întâlni cu Hercule Poirot într-o micuță ceainărie din 
adormitul târg Newton Woodbury. Domnişoara Carnaby era 
emoţionată şi mai agitată ca de obicei. Stătea sorbind din ceai 
şi sfărâmând o brioşă între degete. 

Poirot îi puse câteva întrebări la care ea răspunse 
monosilabic. 

Apoi el zise: 

— Câte persoane vor fi la festival? 

— Cred că o sută douăzeci. Emmeline e acolo, desigur, şi 
domnul Cole — care chiar se comportă foarte ciudat în ultima 
vreme. Are viziuni. Mi-a povestit vreo câteva - foarte, foarte 
ciudate — şi sper că nu e nebun. Apoi o să fie făcuţi destul de 
mulți noi membri — aproape douăzeci. 

— Bun. Ştii ce ai de făcut? 

Urmă un moment de tăcere înainte ca domnişoara Carnaby 
să spună cu un glas destul de nefiresc: 

— Ştiu ce mi-aţi spus, domnule Poirot... 

— Très bien! 

Apoi Amy Carnaby rosti clar şi tare: 

— Dar nu am de gând s-o fac! 

Hercule Poirot o privi ţintă. Domnişoara Carnaby se ridică în 
picioare. Vocea îi era grăbită şi isterică. 

— M-aţi trimis aici să-l spionez pe doctorul Andersen. Îl 
bănuiaţi de tot felul de lucruri. Dar el este un om extraordinar 
— un mare învăţător. Eu cred în el cu inima şi cu sufletul! Şi 
nu am de gând să continui cu spionatul, domnule Poirot! Sunt 
una dintre Oile Păstorului! Stăpânul are un nou mesaj pentru 
Omenire şi de acum încolo îi aparţin trup şi suflet. Şi o să-mi 
plătesc singură ceaiul! 

Într-un uşor anticlimax, domnişoara Carnaby puse pe masă 
trei penny şi ieşi grăbită din ceainărie. 

— Nom d'un nom d'un nom, murmură Hercule Poirot. 

Chelneriţa fu nevoită să i se adreseze de două ori înainte ca 


el să-şi dea seama că i se adusese nota de plată. Întâlni 
privirea curioasă a unui bărbat ursuz de la masa alăturată, 
roşi, achită nota, se ridică şi ieşi. 

Mintea îi lucra cu febrilitate. 

VII 

Încă o dată, Oile erau adunate în Marele Ţarc. Întrebările şi 
răspunsurile rituale erau psalmodiate. 

— Sunteţi pregătiţi pentru împărtăşanie? 

— Suntem. 

— Legaţi-vă la ochi şi întindeţi braţul drept. 

Marele Păstor, magnific în roba sa verde, se mişca de-a 
lungul rândurilor care aşteptau. Domnul Cole, aflat lângă 
domnişoara Carnaby, înghiţi în sec cu un extaz dureros când 
acul îi pătrunse în carne. 

Marele Păstor ajunse lângă domnişoara Carnaby. Mâinile 
sale îi atinseră braţul... 

— Nu vei face asta. Nimic din toate astea... 

Cuvinte incredibile — nemaiauzite. O încăierare, un strigăt de 
furie. Eşarfele verzi fură smulse de la ochi pentru a dezvălui o 
privelişte incredibilă - Marele Păstor se zbătea în strânsoarea 
unui domn Cole îmbrăcat în piele de oaie, ajutat de un alt 
credincios. 

Cu un ton rapid, profesional, fostul domn Cole spunea: 

— Şi am un mandat de arestare pe numele tău. Te avertizez 
că orice spui poate fi folosit ca probă la proces. 

La uşa Ţarcului apărură acum şi alte siluete — îmbrăcate în 
albastru. 

Cineva strigă: 

— E poliţia! Îl iau pe Stăpân... 

Toată lumea era şocată - îngrozită. Pentru ei, Marele Păstor 
era un martir, aflat în suferinţă, aşa cum toţi mari învăţători 
suferă, din cauza ignoranței şi a persecuțiilor lumii exterioare. 

Între timp, inspectorul Cole împacheta cu grijă siringa 
hipodermică pe care Marele Păstor o scăpase din mână. 

VIII 

— Colega mea curajoasă! 

Poirot îi scutură entuziast mâna domnişoarei Carnaby şi o 


prezentă inspectorului-şef Japp. 

— O treabă de primă mână, domnişoară Carnaby! Spuse 
acesta. Nu am fi reuşit fără dumneavoastră şi acest lucru nu 
poate fi contestat. 

— Oh, Doamne! Domnişoara Carnaby era emoţionată. Este 
atât de amabil din partea dumneavoastră să spuneţi aşa ceva! 
Însă mi-e teamă că totul mi-a făcut mare plăcere. Emoţia, ştiţi, 
şi rolul pe care l-am jucat... Uneori, m-am lăsat chiar dusă de 
val. Chiar m-am simţit ca una dintre acele femei prostuţe. 

— În asta constă succesul dumneavoastră, afirmă Japp. Aţi 
fost sinceră. Altfel, domnul acesta nu ar fi putut fi păcălit. Este 
un bandit destul de viclean! 

Domnişoara Carnaby se întoarse spre Poirot. 

— A fost un moment îngrozitor la ceainărie. Nu ştiam ce să 
fac. Am acţionat sub impulsul momentului. 

— Ai fost magnifică, o asigură Poirot cu căldură. Pentru o 
clipă am avut impresia că ori eu, ori dumneata ne-am pierdut 
minţile. Şi chiar te-am crezut pentru un moment. 

— A fost un şoc teribil, zise domnişoara Carnaby. Tocmai 
când vorbeam în secret am văzut în geam că Lipscomb, 
paznicul Sanctuarului, stătea la masa din spatele meu. Acum 
nu ştiu dacă a fost o întâmplare sau dacă m-a urmărit într- 
adevăr. După cum am spus, am fost nevoită să fac tot posibilul 
sub inspiraţia de moment şi să sper că o să înţelegeţi. 

Poirot zâmbi. 

— Şi am înţeles. Nu era decât o singură persoană care stătea 
destul de aproape pentru a auzi tot ce vorbeam şi, de îndată 
ce am plecat de la ceainărie, am aranjat să fie urmărit când 
iese. Când s-a întors direct la Sanctuar, am înţeles că mă 
puteam baza pe dumneata şi că nu o să mă laşi baltă — dar mi- 
a fost teamă că te aflai într-un pericol tot mai mare. 

— A existat... A existat cu adevărat un pericol? Ce era în 
siringa aceea? 

— Îi explici tu sau o fac eu? Întrebă Japp. Poirot rosti grav: 

— Mademoiselle, acest doctorul Andersen pusese la punct o 
schemă de exploatare şi crimă — o crimă ştiinţifică. Şi-a 
petrecut mare parte din viaţă făcând cercetări bacteriologice. 


Sub un nume diferit, deţine un laborator de chimie în 
Sheffield. Acolo fabrică diverse culturi de bacili. La festivaluri, 
obişnuia să-şi injecteze adepţii cu o doză mică, dar suficientă 
de cannabis indica — mai bine cunoscut sub numele de haşiş. 
Acesta provoacă halucinaţii şi un sentiment de plăcere, care îi 
leagă pe adepţi de el. Acestea erau Bucuriile Spirituale pe care 
le promitea. 

— Remarcabil, făcu domnişoara Carnaby. O senzaţie cu 
adevărat remarcabilă. 

Hercule Poirot dădu aprobator din cap. 

— Acestea erau atuurile lui — o personalitate dominatoare, 
puterea de a crea isterie în masă şi reacţiile provocate de acest 
drog. Dar avea în vedere un alt scop. Femeile singure, în 
recunoştinţa şi ardoarea lor, întocmeau testamente prin care 
îşi lăsau banii cultului. Una câte una, aceste femei mureau. 
Mureau în propriile case, aparent din cauze naturale. Fără să 
intru în amănunte prea tehnice, o să încerc să explic. Este 
posibil să se fabrice culturi selecţionate de bacterii. Bacillus 
colicommunis provoacă, de exemplu, colita ulceroasă. Bacilul 
febrei tifoide poate fi introdus în organism, la fel şi 
Pneumococcus. Mai este şi ceea ce se numeşte tuberculină, 
care este inofensivă pentru o persoană sănătoasă, dar care 
stimulează orice leziune pulmonară. Înţelegeţi viclenia acestui 
om? Aceste decese vor avea loc în diferite locuri din ţară, 
diferiţi doctori vor îngriji bolnavele şi nu se va isca nici cea 
mai mică suspiciune. Bănuiesc, de asemenea, că a cultivat o 
substanţă care avea puterea să întârzie, dar totodată să 
intensifice acţiunea bacilului ales. 

— Este un adevărat diavol! Exclamă inspectorul-şef Japp. 
Poirot continuă: 

— La indicaţiile mele, i-ai spus că ai suferit de tuberculoză. 
Când Cole l-a arestat, Andersen avea asupra lui o siringă cu 
tuberculină. Întrucât eşti sănătoasă, nu ar fi avut nici un efect 
— de aceea ţi-am spus să subliniezi că ai avut o afecţiune 
pulmonară. Eram îngrozit că ar fi putut alege vreun alt virus, 
dar îţi respectam curajul şi a trebuit să te las să îţi asumi 
riscul. 


— Oh, nu e nici o problemă, zise veselă domnişoara 
Carnaby. Nu mă deranjează să-mi asum riscuri. Mă tem numai 
de taurii de pe câmp şi de lucruri de genul ăsta. Dar aveţi 
destule dovezi pentru a-l condamna pe omul ăsta îngrozitor? 

Japp rânji. 

— O mulţime de dovezi, spuse el. Am pus mâna pe 
laboratorul lui, pe culturi şi pe întreaga schemă! 

— Este posibil, interveni Poirot, să fi comis un lung şir de 
crime. Pot să spun că nu a fost dat afară de la universitatea 
din Germania din cauză că mama lui era evreică. Aceasta a 
fost doar o poveste convenabilă pentru sosirea lui aici şi 
pentru a atrage simpatia. De fapt, cred că are sânge arian pur. 

Domnişoara Carnaby oftă. 

— Qu 'est ce qu'il y a? Întrebă Poirot. 

— Mă gândeam, răspunse domnişoara Carnaby, la visul 
minunat pe care l-am avut la Primul Festival — din cauza 
haşişului, bănuiesc. Am aranjat întreaga lume atât de frumos! 
Fără războaie, fără sărăcie, fără boli, fără urâţenie... Fără 
crime... 

— Trebuie să fi fost un vis tare frumos, rosti Japp invidios. 
Domnişoara Carnaby tresări şi spuse: 

— Trebuie să ajung acasă. Emily a fost tare neliniştită. Şi am 
auzit că dragului de Augustus îi este foarte dor de mine. 

Hercule Poirot zise zâmbind: 

— Probabil că i-a fost teamă că, aşa cum face şi el, o să 
„mori” pentru Hercule Poirot! 

Capitolul 11 

MERELE HESPERIDELOR 

Hercule Poirot privi gânditor chipul bărbatului din spatele 
biroului masiv de mahon. Observă fruntea înaltă, gura 
răutăcioasă, linia rapace a maxilarului şi privirea 
pătrunzătoare, vizionară. Privindu-l, Poirot înţelese de ce 
Emery Power devenise marea forţă financiară care era. 

Apoi ochii se îndreptară spre mâinile lungi şi delicate, cu o 
formă minunată, aşezate pe birou şi înțelese, de asemenea, de 
ce Emery Power căpătase renumele de mare colecţionar. 

Emery Power vorbea. Avea o voce calmă -— o voce joasă, 


distinctă, care era mai eficientă decât ar fi putut fi orice 
volum sau tonalitate. 

— Ştiu că în prezent nu mai acceptaţi multe cazuri. Dar cred 
că pe acesta îl veţi accepta. 

— Este, prin urmare, o afacere de mare importanţă? 

— Este importantă pentru mine, zise Emery Power. 

Poirot îşi păstră atitudinea întrebătoare, ţinându-şi capul 
uşor înclinat într-o parte. Semăna cu un prihor gânditor. 
Celălalt continuă: 

— Este vorba de recuperarea unei lucrări de artă. Ca să fiu ai 
precis, este o cupă gravată din aur, care datează din timpul 
Renaşterii. Se spune că este cupa folosită de papa Alexandru 
IV — Roderigo Borgia. Uneori, îi dădea unui musafir favorit ca 
să bea din ea. Acel musafir, domnule Poirot, de obicei murea. 

— O poveste drăguță, murmură Poirot. 

— Istoria ei a fost mereu asociată cu violenţa. A fost furată 
de mai multe ori şi s-au înfăptuit crime pentru a se intra în 
posesia ei. O dâră de sânge a urmat-o de-a lungul secolelor. 

— Din cauza valorii sale intrinseci sau din alte motive? 

— Valoarea sa intrinsecă este cu siguranţă considerabilă. 
Lucrătura este extraordinară — se spune că a fost realizată de 
Benvenuto Cellini. Pe ea este gravat un copac în jurul căruia 
este înfăşurat un şarpe din nestemate, iar merele din pom sunt 
din nişte smaralde foarte frumoase. 

Poirot murmură cu un interes subit: 

— Mere? 

— Smaraldele au o tăietură deosebită, la fel şi rubinele din 
şarpe, dar, desigur, adevărata valoare a cupei este una 
istorică. A fost scoasă la vânzare de Marchizul di San 
Veratrino în 1929. Colecţionarii au licitat masiv şi în cele din 
urmă eu am câştigat-o pentru o sumă egală (la rata de schimb) 
de treizeci de mii de lire. 

Poirot ridică din sprâncene. 

— Într-adevăr, o sumă frumoasă! Marchizul di San Veratino 
a fost norocos. 

Emery Power spuse: 

— Când îmi doresc cu adevărat ceva, sunt dispus să plătesc 


pentru lucrul respectiv, domnule Poirot. 

— Fără îndoială că aţi ajuns la proverbul spaniol: „Ia ce 
doreşti — şi plăteşte pentru asta, zice Dumnezeu”, replică 
Poirot. 

Pentru o clipă finanţistul se încruntă — o undă de furie trecu 
rapid prin ochii lui. 

— Sunteţi un filosof, domnule Poirot, spuse el rece. 

— Am ajuns la vremea reflecţiei, monsieur. 

— Fără îndoială. Dar nu prin reflecţie o să-mi recapăt eu 
cupa. 

— Credeţi că nu? 

— Îmi închipui că este necesară şi oarecare acţiune. Hercule 
Poirot dădu placid din cap. 

— Mulţi oameni fac aceeaşi greşeală. Dar vă cer scuze, 
domnule Power, ne-am îndepărtat de la subiect. Spuneaţi că 
aţi cumpărat cupa de la Marchizul di San Veratrino. 

— Exact. Ceea ce trebuie să vă spun acum este că a fost 
furată înainte ca eu să intru de fapt în posesia ei. 

— Cum s-a întâmplat? 

— În noaptea vânzării, s-a dat o spargere la palatul 
marchizului şi au fost furate opt sau zece piese de o valoare 
considerabilă, inclusiv cupa. 

— Şi ce s-a făcut în acest caz? Power ridică din umeri. 

— Desigur, poliţia s-a implicat. Furtul a fost recunoscut drept 
opera unei bande bine-cunoscute de hoţi internaţionali. Doi 
dintre ei, un francez pe nume Dublay şi un italian pe nume 
Riccovetti, au fost prinți şi judecaţi, iar câteva dintre bunurile 
furate au fost găsite în posesia lor. 

— Dar nu şi cupa Borgia? 

— Nu şi cupa Borgia. Din câte şi-a dat seama poliţia, în jaf 
au fost implicate trei persoane - cei doi pe care tocmai i-am 
pomenit şi un al treilea, un irlandez pe nume Patrick Casey. 
Acesta din urmă era un spărgător foarte talentat. Se spune că 
el a fost cel care a furat de fapt bunurile. Dublay era creierul 
grupului şi punea la cale loviturile, Riccovetti conducea 
maşina şi aştepta jos bunurile care erau coborâte de la etaj. 

— Şi bunurile furate? Au fost împărţite în trei? 


— Este posibil. Pe de altă parte, obiectele recuperate au fost 
cele de cea mai mică valoare. Se poate ca piesele mai 
valoroase şi mai spectaculoase să fi fost scoase în grabă din 
țară. 

— Şi ce s-a întâmplat cu cel de-al treilea hoţ, Casey? Nu a 
fost adus în faţa justiţiei? 

— Nu în sensul propriu. Nu era un om foarte tânăr. Muşchii 
lui erau mai ţepeni ca odinioară. Două săptămâni mai târziu a 
căzut de la etajul cinci al unei clădiri şi a murit pe loc. 

— Unde s-a întâmplat asta? 

— La Paris. Încerca să jefuiască locuinţa unui bancher 
milionar, Duvauglier. 

— Şi cupa nu a mai fost văzută de atunci? 

— Exact. 

— Nu a fost deloc scoasă la vânzare? 

— Sunt sigur că nu. Pot să spun că nu numai poliţia, dar şi 
detectivi particulari se află pe urmele ei. 

— Şi ce s-a întâmplat cu banii pe care i-aţi oferit pentru ea? 

— Marchizul, un om foarte scrupulos, s-a oferit să-mi 
înapoieze suma pentru cupa furată din casa lui. 

— Dar dumneavoastră nu aţi acceptat? 

— Nu. 

— De ce? 

— Să spunem că am preferat să iau problema în propriile 
mâini. 

— Vreţi să spuneţi că, dacă aţi fi acceptat oferta marchizului, 
cupa, dacă este recuperată, ar fi proprietatea lui, în vreme ce 
acum este legal a dumneavoastră? 

— Exact. 

Poirot întrebă: 

— Ce se ascunde în spatele acestei atitudini a 
dumneavoastră? 

Emery Power răspunse cu un zâmbet: 

— Văd că apreciaţi punctul meu de vedere. Ei bine, domnule 
Poirot, este foarte simplu. Credeam că ştiu cine are de fapt 
cupa. 

— Foarte interesant. Despre cine e vorba? 


— Sir Reuben Rosenthal. Nu e numai un colecţionar, la fel ca 
mine, dar, la momentul respectiv, îmi era şi duşman personal. 
Am fost adversari în câteva afaceri — şi, per ansamblu, eu am 
ieşit mai bine. Animozitatea dintre noi a culminat cu 
rivalitatea în cazul cupei Borgia. Fiecare din noi era decis să 
intre în posesia ei. Era mai mult sau mai puţin o chestiune de 
onoare. Reprezentanţii noştri desemnaţi au licitat unul 
împotriva celuilalt. 

— Şi oferta reprezentantului dumneavoastră v-a asigurat 
succesul? 


— Nu chiar. Ca măsură de siguranţă mi-am luat un al doilea 
agent — aparent reprezentantul unui dealer din Paris. Vedeţi, 
niciunul din noi nu ar fi acceptat să cedeze în faţa celuilalt, 
însă a permite unei terţe părţi să achiziţioneze cupa, având 
apoi posibilitatea să-l abordăm apoi pe câştigător — asta era cu 
totul altă poveste. 

— De fapt, une petite déception. 

— Exact. 

— Care a avut succes — şi imediat după aceea Sir Reuben a 
descoperit că a fost păcălit? 

Power zâmbi — era un zâmbet edificator. 

— Înţeleg. Credeţi că Sir Reuben, hotărât să nu se lase 
înfrânt, a aranjat în mod deliberat furtul? 

Emery Power ridică o mână. 

— A nu, nu! Nu ar ti fost ceva atât de direct. La scurt timp 
după aceea Sir Ruben ar fi cumpărat o cupă renascentistă, de 
provenienţă necunoscută. 

— Descrierea acesteia a fost pusă în circulaţie de poliţie? 

— Cupa nu ar fi fost expusă la vedere. 

— Credeţi că ar fi fost suficient pentru Sir Reuben doar să 
ştie că se află în posesia ei? 

— Da. Mai mult, dacă aş fi acceptat oferta marchizului, ar fi 
fost posibil ca Sir Reuben să încheie mai târziu un aranjament 
particular cu el, intrând astfel în mod legal în posesia cupei. 

Se opri o clipă, apoi continuă: Dar prin menţinerea posesiei 
legale, există încă posibilitatea să-mi recuperez proprietatea. 

— Adică, puteaţi aranja să fie furată de la Sir Reuben, zise 
Poirot fără menajamente. 

— Nu furată, domnule Poirot. Mi-aş fi recuperat pur şi 
simplu ceea ce îmi aparţine. 

— Înţeleg însă că nu aţi avut succes? 

— Dintr-un motiv foarte bun. Rosenthal nu a deţinut 
niciodată cupa. 

— Cum ştiţi asta? 

— De curând s-a petrecut o fuziune a intereselor în petrol. 
Acum interesele mele şi ale lui Rosenthal coincid. Suntem 


aliaţi, nu duşmani. Am vorbit cu el fără ocolişuri şi m-a 
asigurat imediat că acea cupă nu s-a aflat niciodată în posesia 
lui. 

— Şi l-aţi crezut? 

— Da. 

Poirot spuse gânditor: 

— Timp de aproape zece ani aţi lătrat la alt copac, după cum 
se spune în ţara asta? 

Finanţistul răspunse cu amărăciune: 

— Da, exact asta am făcut! 

— Iar acum totul trebuie luat de la capăt? Celălalt aprobă 
dând din cap. 

— Şi aici intervin eu? Eu sunt câinele pus să caute o urmă 
veche — o urmă foarte veche. 

Emery Power replică sec: 

— Dacă ar fi fost o treabă uşoară nu ar fi fost necesar să 
apelez la dumneavoastră. Desigur, dacă dumneavoastră 
consideraţi că este imposibil... 

Găsise cuvântul potrivit. Hercule Poirot îşi îndreptă spatele şi 
spuse cu răceală: 

— Nu cunosc cuvântul imposibil, monsieur! Doar mă întreb — 
este această afacere destul de interesantă pentru mine ca să o 
accept? 

Emery Power zâmbi din nou. 

— Are acest interes — puteţi să spuneţi orice onorariu doriţi. 

Micuţul detectiv îl privi pe bărbatul masiv. 

— Aşadar, doriţi atât de mult această lucrare de artă? 
Întrebă el încet. Nu se poate! 

Emery Power spuse: 

— Să spunem că nici eu, la fel ca dumneavoastră, nu accept 
înfrângerea. 

Hercule Poirot îşi înclină capul. 

— Da, dacă puneţi aşa problema, înţeleg. 

II 

Inspectorul Wagstaffe era interesat. 

— Cupa Veratrino? Da, îmi amintesc totul despre asta. M-am 
ocupat de afacerea asta acolo. Vorbesc puţină italiano, şi m- 


am dus să am o întâlnire cu macaronarii. Nu a apărut nici 
până în ziua de azi. E un lucru ciudat. 

— Care este explicaţia dumneavoastră? O vânzare 
particulară? 

Wagstaffe clătină din cap. 

— Mă îndoiesc. Desigur, există această posibilitate 
îndepărtată... Nu, explicaţia este mult mai simplă. Cupa a fost 
ascunsă — şi singurul om care ştia unde se află este mort. 

— Vă referiţi la Casey? 

— Da. Se poate să o fi ascuns undeva în Italia sau poate a 
reuşit să o scoată din ţară. Dar a ascuns-o, şi unde a ascuns-o, 
tot acolo este. 

Hercule Poirot oftă. 

— Este o teorie romantică. Perle ascunse în mulaje de ghips 
— cum e povestea? 

— Ale bustului lui Napoleon, nu-i aşa? Dar în acest caz nu e 
vorba de bijuterii — este o cupă mare, solidă, de aur. Ai crede 
că nu e uşor să ascunzi aşa ceva. 

Wagstaffe spuse vag: 

— Oh, nu ştiu. Bănuiesc că se poate. Sub scândurile unei 
podele — ceva de felul ăsta. 

— Casey avea o casă proprie? 

— Da - în Liverpool. Rânji. Cupa nu se afla sub podeaua de 
acolo. Ne-am asigurat de asta. 

— Şi familia lui? 

— Nevasta lui era o femeie de treabă — bolnavă de 
tuberculoză. Era teribil de îngrijorată de stilul de viaţă al 
soţului ei. Era o femeie religioasă, o catolică devotată, dar nu 
se putea hotărî să-l părăsească. A murit acum vreo doi ani. 
Fiica lor a semănat cu mama -— a devenit călugăriţă. Fiul era 
de alt soi — aşchia nu a sărit departe de trunchi în cazul lui. 
Ultima dată când am auzit de el era în închisoare în America. 

Hercule Poirot scrise în carneţelul său: „America”. 

— E posibil ca fiul lui Casey să ştie unde e ascunzătoarea? 
Întrebă el. 

— Nu cred că ştie. Până acum ar fi ajuns în mâinile 
federalilor. 


— Este posibil să fi fost topită. 

— Se poate. Aş spune că este foarte posibil. Dar nu ştiu ce să 
zic — are o valoare foarte mare pentru colecționari — şi se 
petrec tot felul de lucruri necurate în cazul colecționarilor, aţi 
fi surprins să le aflaţi! Uneori, zise Wagstaffe plin de virtute, 
am impresia că aceşti colecționari nu au deloc morală. 

— Ah! Aţi fi mirat dacă Sir Ruben Rosenthal, de exemplu, ar 
fi implicat în ceea ce dumneavoastră numiţi „lucruri 
necurate”? 

Wagstaffe rânji. 

— L-aş vedea în stare. Nu este de presupus că este foarte 
scrupulos în ceea ce priveşte lucrările de artă. 

— Ce părere aveţi despre ceilalți membri ai bandei? 

— Riccovetti şi Dublay au primit sentinţe zdravene. Îmi 
închipui că urmează să fie eliberaţi în scurt timp. 

— Dublay e francez, nu-i aşa? 

— Da, el era creierul bandei. 

— Mai făceau parte şi alţii din ea? 

— Era o fată — i se spunea Roşcata Kate. Şi-a luat o slujbă de 
domnişoară de companie şi a descoperit unde îşi ţinea femeia 
banii. Cred că a plecat în Australia după destrămarea bandei. 

— Altcineva? 

— Un tip pe nume Yougouian a fost bănuit că era şi el 
membru. Este comerciant. Este din Istanbul, dar are un 
magazin şi la Paris. Nu s-a dovedit nimic împotriva lui — însă 
este un personaj tare alunecos. 

Poirot oftă şi se uită în carneţel. Acolo scria: „America, 
Australia, Italia, Franţa, Turcia...” 

— O să pun o cingătoare în jurul pământului... Murmură el. 

— Poftim? Făcu inspectorul Wagstaffe. 

— Remarcam, spuse Hercule Poirot, că este indicată o 
călătorie în jurul lumii. 

III 

Hercule Poirot avea obiceiul să discute cazurile cu George, 
capabilul său valet. Adică, Hercule Poirot făcea anumite 
observaţii, la care George replica plin de înţelepciunea 
lumească pe care o căpătase de-a lungul carierei sale de valet 


al unui gentleman. 

— Georges, dacă ar trebui să faci o investigaţie în cinci zone 
diferite ale globului, cum ai proceda? Îl întrebă Poirot. 

— Ei bine, sir, călătoria cu avionul este foarte rapidă, deşi 
unii spun că poate fi deranjantă pentru stomac. Eu, unul, nu 
pot să mă pronunţ. 

— Întrebarea este, zise Hercule Poirot, ce ar fi făcut Hercule? 

— Vă referiţi la individul cu bicicletele, sir? 

— Sau, îşi urmă Hercule Poirot gândul, întrebarea mai 
simplă este — ce a făcut? Iar, răspunsul, Georges, este că a 
călătorit cu multă vigoare. Însă a fost nevoit în cele din urmă 
să obţină informaţii — se zice — de la Prometeu, şi altele de la 
Nereus. 

— Într-adevăr, sir? Zise George. Nu am auzit de niciunul 
dintre aceşti domni. Sunt de la o agenţie de voiaj, sir? 

Hercule Poirot îşi continuă discursul, plăcându-i să se audă 
vorbind: 

— Clientul meu, Emery Power, înţelege un singur lucru — 
acţiunea! Dar este inutil să-ţi risipeşti energia într-o acţiune 
lipsită de sens. În viaţă, George, există o regulă de aur — nu 
face niciodată ceva ce pot să facă alţii pentru tine. Mai ales, 
adăugă Hercule Poirot, ridicându-se şi îndreptându-se spre 
bibliotecă, atunci când cheltuielile nu reprezintă o problemă! 

Luă de pe raft un dosar etichetat cu litera D şi îl deschise la 
cuvintele „Detectivi, Agenţii de încredere”. 

— Prometeul modern, murmură el. Fii amabil, Georges, şi 
notează câteva nume şi adrese. Domnii Henkerton, New York. 
Domnii Laden şi Bosher, Sydney. Signor Giovanni Mezzi, 
Roma, Monsieur Nahum, Istanbul. Domnii Roget et Fraconard, 
Paris. 

Se opri până când George termină de scris. Apoi spuse: 

— Iar acum te rog să cauţi ce trenuri sunt spre Liverpool. 

— Da, sir, mergeţi la Liverpool? 

— Mi-e teamă că da. Este posibil, Georges, să fiu nevoit să 
merg chiar şi mai departe. Dar nu acum. 

IV 

Trei luni mai târziu, Hercule Poirot stătea pe o stâncă şi 


admira Oceanul Atlantic. Pescăruşii se înălţau în aer şi 
coborau din nou în picaj cu ţipete lungi şi melancolice. Aerul 
era călduţ şi umed. 

Hercule Poirot avea impresia, comună pentru cei care 
veneau la Inishgowlan pentru prima oară, că ajunsese la 
capătul lumii. Niciodată în viaţă nu-şi imaginase ceva atât de 
îndepărtat, de dezolant, de abandonat. Era un loc frumos, plin 
de melancolie, de frumuseţea chinuită a unui trecut îndepărtat 
şi incredibil. Aici, în vestul Irlandei, romanii nu mărşăluiseră 
niciodată, nu-şi clădiseră niciodată vreodată tabără fortificată, 
nu construiască niciodată vreun drum util şi trainic. Era un 
pământ unde modul de viaţă ordonat şi modern era 
necunoscut. 

Hercule Poirot se uită în jos la vârfurile pantofilor lui de 
piele şi oftă. Se simţea părăsit şi foarte singur. Standardele 
după care trăia el aici nu erau foarte apreciate. 

Privirea lui cercetă încet ţărmul dezolant, apoi se îndreptă 
iarăşi spre mare. Undeva acolo, după cum spuneau legendele, 
se aflau Insulele Blest, Tărâmul Tinereţii... 

Murmură pentru sine: 

— Mărul, Cântecul şi Aurul... 

Brusc, Hercule Poirot îşi reveni — vraja fusese ruptă şi din 
nou se afla în armonie cu pantofii lui de piele şi cu costumul 
spilcuit, cenuşiu-închis. 

De nu prea departe auzi dangătul unui clopot. Înţelegea 
semnificaţia acelui sunet — îi era familiar încă din copilărie. 

Porni cu pas rapid de-a lungul stâncilor. După vreo zece 
minute, ajunse să vadă clădirea de pe stâncă. Un zid înalt o 
înconjura şi în perete era fixată o uşă masivă din lemn, 
țintuită. Hercule Poirot ajunse la uşă şi bătu cu ciocanul masiv 
de fier, prins de ea. Apoi trase cu grijă de lanţul ruginit şi 
sunetul ascuţit al unui clopoțel se auzi sunând în interior. 

O ferestuică se deschise în uşă şi o faţă apăru în cadrul ei. 
Era un chip bănuitor, încadrat de o basma albă, apretată. Pe 
buza superioară se zărea distinct o mustață, dar vocea era a 
unei femei — vocea a ceea ce Hercule Poirot numea o femme 
formidable. 


Îl întrebă ce dorea. 

— Aceasta este Mănăstirea St Mary and All Angels? Femeia 
formidabilă răspunse cu asprime: 

— Ce altceva ar putea să fie? 

Hercule Poirot nu încercă să răspundă. Îi spuse dragonului: 

— Aş vrea s-o văd pe maica superioară. 

Dragonul părea refractar, dar în cele din urmă cedă. Barele 
de la uşă fură trase, uşa deschisă şi Hercule Poirot condus într- 
o cameră mică şi goală unde erau primiţi vizitatorii 
mănăstirii. 

Imediat o măicuţă intră în încăpere, cu rozariul legănându-i- 
se la mijloc. 

Hercule Poirot era catolic prin naştere, aşa că înţelegea 
atmosfera în care se găsea. 

— Îmi cer scuze că vă deranjez, ma mere, zise el, dar aveţi 
aici o religieuse care, în lumea de afară, se numea Kate Casey. 

Maica superioară înclină din cap. 

— Aşa este, zise ea. Numele ei este acum sora Mary Ursula. 

— Există un rău care trebuie îndreptat, afirmă Hercule 
Poirot. Cred că sora Mary Ursula mă poate ajuta. Deţine 
informaţii care pot fi de nepreţuit. 

Maica superioară clătină din cap; chipul ei era imobil, vocea, 
calmă şi detaşată. 

— Sora Mary Ursula nu vă poate ajuta. 

— Dar vă asigur... 

Se întrerupse. Maica superioară continuă: 

— Sora Mary Ursula a murit acum două luni. 

V 

În barul de la hotelul lui Jimmy Donovan, Hercule Poirot 
stătea incomod lângă perete. Hotelul nu se ridica nici pe 
departe la standardele sale în ceea ce priveşte un hotel. Patul 
lui era rupt şi două ochiuri de geam din fereastra camerei erau 
sparte, lăsând să pătrundă aerul nopţii pe care Hercule Poirot 
îl deranja atât de mult. Apa care îi fusese adusă nu era 
fierbinte, ci doar călduţă, iar masa servită îi produsese nişte 
senzaţii ciudate şi dureroase în stomac. 

La bar se aflau cinci bărbaţi care discutau politică. În mare 


parte, Hercule Poirot nu putuse înţelege ce spuneau, dar, 
oricum, nici nu-i păsa. 

Curând unul dintre bărbaţi se aşeză lângă el. Era un om 
oarecum diferit de ceilalţi. Avea amprenta distinctă a omului 
sărac de la oraş. 

Plin de demnitate, acesta începu: 

— Ascultaţi ce vă zic io, sir — Pegeen's Pride n-are nici o 
şansă, nici o şansă... O să termine la coadă - la coadă. 
Ascultaţi pontu' ce vă dau... Toată lumea ar trebui s-asculte 
ponturile mele. Ştiţi cine sunt io, sir? Ştiţi cine sunt io, repet? 
Atlas, ăsta-s io — Atlas din Dublin Sun... Am nimerit pe 
câştigători tot sezonu'... Nu io am zis de Larry's Girl? 
Douăş'cinci la unu' -douăş'cinci la unu'. Ascultă-l pe Atlas şi n- 
ai cum să dai greş. 

Hercule Poirot îl privi cu un respect ciudat, apoi spuse, cu 
vocea tremurând: 

— Mon Dieu, este un semn! 

VI 

Era câteva ore mai târziu. Luna apărea din când în când, 
arătându-se cochetă dintre nori. Poirot şi noul lui tovarăş 
străbătuseră câţiva kilometri. Poirot şchiopăta. Îi trecu prin 
minte că, la urma urmelor, existau alţi pantofi mai potriviţi 
pentru mersul pe un astfel de teren decât cei din piele, făcuţi 
la comandă. De fapt, George încercase să-i sugereze respectuos 
această idee. „O pereche de ghete zdravene”, spusese George. 

Lui Hercule Poirot nu-i surâsese ideea. Îi plăcea ca picioarele 
să-i fie elegant încălţate. Dar acum, tropăind pe drumul acesta 
pietros, îşi dădea seama că mai existau şi altfel de încălțări. 

Însoţitorul lui zise dintr-odată: 

— Oare o să am de-a face cu preotul după asta? Nu vreau să 
am vreun păcat de moarte pe conştiinţă. 

Hercule Poirot îl asigură: 

— Doar îi dăm înapoi Cezarului ce-i al Cezarului. 

Ajunseseră la zidul mănăstirii. Atlas se pregăti să-şi 
îndeplinească rolul. Dinspre partea lui se auzi un mormăit şi 
Atlas exclamă cu o voce joasă, apăsată, că sufletul lui era 
damnat! 


Hercule Poirot îl atenţiona cu autoritate: 

— Linişte! Doar nu trebuie să duci în spate greutatea întregii 
lumi — numai greutatea lui Hercule Poirot. 

VII 

Atlas răsucea două bancnote noi de cinci lire. Apoi zise plin 
de speranţă: 

— Poate nu o să-mi mai amintesc mâine-dimineaţă cum am 
câştigat banii ăştia! Sunt cam îngrijorat că o să am de-a face 
cu părintele O'Reilly. 

— Uită tot, prietene. Mâine lumea va fi a ta! Atlas murmură: 
— Şi oare pe ce să-i pariez? E Working Lad, e un cal grozav, 
un cal grozav e! Mai e şi Sheila Boyne. O să capăt 7 la 1 pe ea. 

Făcu o pauză. Mi s-a părut mie sau aţi pomenit de un zeu 
păgân? Hercule, aţi zis, şi slăvit fie Domnul, e un Hercule care 
aleargă la 3.30 mâine. 

— Prietene, zise Hercule Poirot, pune-ţi banii pe calul ăla. Te 
asigur eu, Hercule nu poate da greş. 

Şi este adevărat că, în ziua următoare, Hercule al domnului 
Rosslyn câştigă cu totul neaşteptat cursa Boyan, la o cotă de 
60 la 1. 

VIII 

Cu abilitate, Hercule Poirot desfăcu pachetul frumos 
ambalat. Mai întâi hârtia cafenie, apoi materialul de căptuşire 
şi în cele din urmă foiţa. 

Pe birou, în faţa lui Emery Power, aşeză o cupă strălucitoare 
de aur. Incrustate în ea erau trei mere din smaralde verzi. 
Finanţistul inspiră adânc şi spuse: 

— Vă felicit, domnule Poirot. Hercule Poirot se înclină. 

Emery Power întinse o mână şi atinse marginea cupei, 
urmărind conturul ei. 

— A mea! Rosti el cu o voce profundă. Hercule Poirot fii de 
acord. 

— A dumneavoastră! 

Celălalt oftă şi se lăsă pe speteaza scaunului. Apoi spuse 
revenind la tonul de om de afaceri: 

— Unde aţi găsit-o? 

— Am găsit-o într-un altar, răspunse Hercule Poirot. Emery 


Power îl privi ţintă. 

Poirot continuă: 

— Fiica lui Casey era călugăriţă. La momentul morţii tatălui 
ei, se pregătea să-şi depună ultimele jurăminte. Era o fată cam 
prostuţă, dar pioasă. Cupa era ascunsă în casa tatălui ei din 
Liverpool. A dus-o la mănăstire cu intenţia, cred eu, de a 
ispăşi păcatele tatălui ei. A donat-o ca să fie folosită pentru 
slăvirea lui Dumnezeu. Nu cred că măicuţele şi-au dat 
vreodată seama de valoarea ei. Au considerat-o, probabil, vreo 
moştenire de familie. În ochii lor era un potir şi îl utilizau ca 
atare. 

— O poveste extraordinară! Exclamă Emery Power. Apoi 
adăugă: Ce v-a determinat să mergeţi acolo? 

Poirot ridică din umeri. 

— Probabil a fost un proces de eliminare. Şi a mai fost şi 
faptul ieşit din comun că nimeni nu a încercat să vândă cupa. 
Asta însemna că se afla într-un loc unde valorile materiale 
obişnuite nu contau. Mi-am amintit că fiica lui Patrick Casey 
era călugăriţă. 

Power rosti entuziasmat: 

— Ei bine, aşa cum am mai spus, vă felicit. Spuneţi-mi 
onorariul dumneavoastră şi o să vă scriu un cec. 

Hercule Poirot replică: 

— Nu există nici un onorariu. 

Celălalt îl privi mirat. 

— Ce vreţi să spuneţi? 

— Aţi citit vreodată poveşti când eraţi copil? Şi împăratul 
care spunea: „Cere-mi ce doreşti!” 

— Aşadar, îmi cereţi ceva? 

— Da, dar nu bani. Este o simplă cerere. 

— Ei bine, ce este? Vreţi un pont pentru bursă? 

— Asta ar însemna tot bani, sub o altă formă. Cererea mea 
este mult mai simplă. 

— Ce anume? 

Hercule Poirot îşi puse mâinile pe cupă. 

— Trimiteţi-o înapoi la mănăstire. 

Se aşternu tăcerea. Apoi Emery Power întrebă: 


— Aţi înnebunit de-a binelea? 

— Nu, nu am înnebunit. O să vă arăt ceva. 

Ridică uşor cupa. Cu degetul apăsă cu putere în fălcile 
deschise ale şarpelui care înconjura copacul. Înăuntrul cupei, 
o mică porţiune alunecă într-o parte lăsând la vedere o 
deschizătură în mânerul gol pe dinăuntru. 

— Vedeţi? Întrebă Poirot. Aceasta era cupa papei Borgia. 
Prin această găurică otrava era trecută în băutură. Chiar 
dumneavoastră aţi spus că istoria acestei cupe este răul însuşi. 
Sânge, violenţă şi pasiuni malefice au însoţit posesia ei. Poate 
că răul va cădea acum asupra dumneavoastră. 

— Superstiţii! 

— Posibil. Dar de ce eraţi atât de doritor să intraţi în posesia 
acestui lucru? Nu pentru frumuseţea lui. Nu pentru valoarea 
lui. Aveţi sute — poate mii — de lucruri frumoase şi rare. O 
doreaţi ca să vă gâdilaţi orgoliul. Eraţi hotărât să nu fiţi 
înfrânt. Eh bien, nu sunteţi înfrânt. Aţi câştigat! Cupa este 
acum în posesia dumneavoastră. De ce să nu faceţi un gest 
măreț — suprem? Trimiteţi-o înapoi unde a stat în pace vreme 
de aproape zece ani. Lăsaţi răul să fie purificat acolo. Odată a 
aparţinut Bisericii — lăsaţi-o să se întoarcă la Biserică. Lăsaţi-o 
să stea încă o dată în altar, purificată şi absolvită, aşa cum 
sperăm că sufletele oamenilor vor fi purificate şi absolvite de 
păcate. Se aplecă în faţă. Daţi-mi voie să vă descriu locul unde 
am găsit-o — în Grădina Păcii, care dă înspre Marea de Vest 
spre un Paradis uitat al Tinereţii şi al Frumuseţii eterne. 

Continuă să vorbească, descriind în cuvinte simple farmecul 
îndepărtat al Inishgowlan-ului. 

Emery Power stătea rezemat de spătar, cu o mână în dreptul 
ochilor. În cele din urmă spuse: 

— M-am născut pe coasta de vest a Irlandei. Am plecat de 
acolo când eram copil, ca să merg în America. 

Poirot răspunse cu blândeţe: 

— Am auzit de asta. 

Finanţistul se ridică. Ochii lui îşi recăpătară agerimea. Spuse 
cu un zâmbet slab pe buze: 

— Sunteţi un om ciudat, domnule Poirot. O să vă fac pe plac. 


Duceţi cupa înapoi la mănăstire ca dar din partea mea. Un dar 
cam costisitor. Treizeci de mii de lire — şi ce o să capăt în 
schimb? 

Poirot spuse cu gravitate: 

— Călugăriţele se vor ruga pentru sufletul dumneavoastră. 
Zâmbetul celuilalt se lărgi — un zâmbet rapace, înfometat. 

— Deci, la urma urmelor, poate fi o investiţie! Spuse el. 
Poate cea mai bună pe care am făcut-o vreodată... 

În holul mănăstirii, Hercule Poirot îşi spuse povestea şi dădu 
înapoi cupa maicii superioare. 

— Spuneţi-i că îi mulţumim şi că ne vom ruga pentru el, 
murmură ea. 

Hercule Poirot rosti cu blândeţe: 

— O să aibă nevoie de rugăciunile dumneavoastră. 

— Este deci un om nefericit? 

— Atât de nefericit încât a uitat ce înseamnă fericirea, afirmă 
el. Atât de nefericit încât nu ştie că este nefericit. 

— Ah, un om bogat... Spuse măicuţa. 

Hercule Poirot rămase tăcut — ştia că nu este nimic de spus. 

Capitolul 12 

CAPTURAREA CERBERULUI 

Legănându-se în trenul de metrou, aruncat dintr-o parte în 
alta şi dintr-un trup într-altul, Hercule Poirot îşi zise că erau 
prea mulţi oameni pe lume! Şi în mod sigur erau prea mulţi în 
lumea subterană a Londrei, la acea oră anume (6.30 p.m.) a 
serii. Căldură, zgomot, aglomeraţie, contiguitate — neplăcuta 
apăsare a mâinilor, braţelor, trupurilor, umerilor! Ţintuit şi 
presat peste tot de străini — şi, în general, (gândi el cu dispreţ) 
de o mulţime de străini banali şi neinteresanţi! Omenirea 
văzută astfel en masse nu era deloc atrăgătoare. Cât de rar 
puteai vedea un chip sclipind de inteligenţă, cât de rar o 
femme bien mise! De unde le venise femeilor pasiunea asta de 
a împleti chiar şi în cele mai nefavorabile condiţii? O femeie 
nu arăta chiar foarte atrăgătoare când împletea — 
concentrarea, ochii sticloşi, neastâmpărul degetelor ocupate! 
Trebuia să ai agilitatea unei pisici şi voinţa unui Napoleon 
pentru a reuşi să împleteşti într-un metrou aglomerat, dar 


femeile reuşeau asta! Iar dacă apucau să se aşeze pe scaun, 
imediat scoteau fâşia nenorocită de împletitură roz şi clic, clic, 
porneau andrelele! 

„Fără odihnă, gândi Poirot, fără graţie feminină!” Sufletul lui 
bătrân se revolta împotriva stresului şi a grabei lumii 
moderne. Toate aceste tinere femei care îl înconjurau — atât de 
asemănătoare, atât de lipsite de farmec, de feminitatea 
atrăgătoare! Hercule Poirot simţea nevoia unei atracţii mai 
explozive. Ah! Să vezi o femme du monde, chic, înţelegătoare, 
spirituelle — o femeie cu forme generoase, o femeie îmbrăcată 
ridicol de extravagant! Odată existau astfel de femei. Dar 
acum... Acum... 

Trenul se opri în staţie; oamenii ieşiră grăbiţi, împingându-l 
pe Poirot în vârfurile andrelelor. Alţii intrară, presându-l şi 
mai mult în cutia de sardine care devenise metroul. Trenul 
porni încă o dată, cu o smucitură, şi Poirot fu împins într-o 
femeie masivă care ducea numeroase pachete, zise: „Pardon!” 
apoi într-un bărbat înalt şi ciolănos a cărui servietă îl înţepă în 
şale. Zise iarăşi un „Pardon!” Simţi cum mustaţa îi devine 
moale şi pleoştită. Quel enfer! Din fericire, la următoarea 
staţie trebuia să coboare! 

Se părea însă că era şi staţia la care voiau să se dea jos şi alte 
o sută cincizeci de persoane, căci era Piccadilly Circus. Ca un 
val uriaş, umplură peronul. Imediat Poirot fu înghesuit pe o 
scară rulantă care îi duse la suprafaţa pământului. 

„Sus, îşi zise Poirot, departe de Infern...” 

Cât de dureros putea fi colţul unei valize înfipte în piciorul 
cuiva pe scara rulantă! 

În acel moment îşi auzi numele strigat. Uimit, ridică privirea. 
Pe scara opusă, cea care cobora, privirea lui neîncrezătoare 
întâlni o viziune din trecut. O femeie cu forme pline şi 
generoase; părul ei roşcat, extravagant, era încoronat de o 
pălărioară de paie de care era prins un adevărat stol de mici 
păsări cu pene strălucitoare. Blănuri cu aspect exotic îi 
acopereau lejer umerii. 

Gura ei cu ruj purpuriu se deschise larg, iar vocea ei 
răsunătoare, cu accent străin, se auzi vibrantă — avea plămâni 


buni. 

— El este! Ţipă ea. Mon cher Hercule Poirot! Trebuie să ne 
întâlnim! Insist! 

Dar Soarta însăşi nu este mai necruțătoare decât două scări 
rulante care se mişcă în direcţii opuse. Cu fermitate, 
implacabil, Hercule Poirot era purtat în sus, iar contesa Vera 
Rossakoff, în jos. 

Răsucindu-se şi aplecându-se peste balustradă, Poirot strigă 
disperat: 

— Chère Madame -— unde vă pot găsi? 

Răspunsul ei ajunse slab la el din adâncuri — neaşteptat, dar 
în acel moment ciudat de nimerit. 

— În infern... 

Hercule Poirot clipi. Apoi clipi din nou. Brusc, se clătină pe 
picioare. Fără să-şi dea seama, ajunsese la capătul scării şi 
neglijase să păşească aşa cum trebuie. Mulțimea se răspândi în 
jurul lui. Puțin mai într-o parte, o mulţime densă se înghesuia 
pe scara care ducea în jos. Oare să se alăture lor? Acesta 
fusese înţelesul cuvintelor contesei? Fără îndoială că a călători 
prin măruntaiele pământului la acea oră de vârf era un 
adevărat infern. Dacă asta intenţionase contesa să spună, el nu 
putea decât să fie cu totul de acord... 

Hotărât, Poirot se îndreptă spre cealaltă scară, se înghesui în 
mulțimea care cobora şi fu iarăşi purtat în adâncuri. La 
piciorul scării nu se vedea încă nici urmă de contesă. Lui 
Poirot nu-i rămânea decât să urmeze luminile albastre, 
galbene etc... 

Oare contesa folosea linia Bakerloo sau Piccadilly? Poirot 
cercetă fiecare peron în parte. Fu măturat de mulțimea grăbită 
care se îmbarca sau cobora din metrouri, dar nu zări nicăieri 
silueta extravagantei rusoaice, contesa Vera Rossakoff. 

Obosit, epuizat şi teribil de furios, Hercule Poirot urcă încă o 
dată la suprafaţă şi păşi în vacarmul din Piccadilly Circus. 
Ajunse acasă într-o dispoziţie de nerăbdare plăcută. 

Este nenorocul bărbaţilor mici de înălţime şi meticuloşi de a 
râvni la femei înalte şi neobişnuite. Poirot nu reuşise niciodată 
să scape de fascinația fatală pe care contesa o exercita asupra 


lui. Deşi nu o mai văzuse de vreo douăzeci de ani, magia încă 
nu dispăruse. Cu toate că machiajul ei semăna acum cu un 
tablou, iar femeia din spatele lui era bine ascunsă vederii, 
pentru Hercule Poirot ea reprezenta încă luxul şi graţia. Micul 
burghez era încă încântat de aristocrație. Amintirea modului 
abil în care contesa furase bijuteriile îi provocă din nou 
admiraţie. Îşi aduse aminte de aplombul cu care ea îşi 
recunoscuse fapta atunci el când o acuzase de furt. O femeie 
dintr-o mie — dintr-un milion! Iar acum o întâlnise — şi o 
pierduse! 

„În infern”, spusese ea. Oare e sigur că nu-l înşelase auzul? 
Chiar spusese asta? 

Dar ce voise să spună? Se referise la metroul londonez? Sau 
cuvintele ei trebuiau să fie luate în sens religios? Desigur, 
chiar dacă modul ei de viaţă făceau ca iadul să fie cea mai 
plauzibilă destinaţie pentru ea în viaţa de apoi, în mod sigur 
politeţea ei rusească ar fi împiedicat-o să-i sugereze lui 
Hercule Poirot că era necesar ca şi el să se îndrepte spre 
acelaşi loc, nu? 

Nu, trebuie să se fi referit la ceva cu totul diferit. Trebuie să 
se fi referit... Hercule Poirot se opri brusc, uluit. Ce femeie 
uimitoare, imprevizibilă! O altfel de femeie ar fi strigat: „Ritz” 
sau „Claridge”. Dar Vera Rossakoff strigase pătrunzător şi 
imposibil: „Infern!” 

Poirot oftă. Dar nu era înfrânt. În nedumerirea lui, aborda 
cea mai simplă şi directă cale a doua zi dimineaţă şi o întrebă 
pe secretara lui, domnişoara Lemon. 

Domnişoara Lemon era incredibil de urâtă şi nemaipomenit 
de eficientă. Pentru ea, Poirot nu reprezenta o personalitate — 
era un simplu angajator, căruia îi oferea nişte servicii de 
excepţie. Toate gândurile şi visurile ei erau concentrate asupra 
unui nou sistem de îndosariere pe care îl perfecționa încet. 

— Domnişoară Lemon, pot să vă întreb ceva? 

— Desigur, domnule Poirot. 

Domnişoara Lemon îşi luă degetele de pe clapele maşinii de 
scris şi aşteptă atentă. 

— Dacă un prieten v-ar cere să-l întâlniți în infern, ce aţi 


face? 

Ca de obicei, domnişoara Lemon nu ezită înainte să răspundă 
— ca de obicei, ea avea pregătite toate răspunsurile. 

— Cred că ar fi recomandabil să rezervaţi o masă. Hercule 
Poirot o privi stupefiat. 

— Să - rezerv — o — masă? Repetă el sacadat. Domnişoara 
Lemon dădu aprobator din cap şi trase telefonul mai aproape. 

— În seara asta? Întrebă ea şi, luând tăcerea lui Poirot drept 
aprobare, formă rapid un număr. Barul Temple 14578? 
Infernul? Aş dori o rezervare pentru două persoane, domnul 
Hercule Poirot. La ora 23. 

Puse receptorul în furcă şi rămase cu degetele deasupra 
claviaturii. Pe chipul ei se citea o uşoară - foarte uşoară — 
expresie de nerăbdare. Îşi făcuse datoria, părea să spună, iar 
acum şeful ei putea, nu-i aşa, să o lase să-şi continue treaba? 

Dar Hercule Poirot avea nevoie de explicaţii. 

— Aşadar, ce este acest Infern? Întrebă el. Domnişoara 
Lemon păru uşor surprinsă. 

— A, nu ştiaţi, domnule Poirot? E un club de noapte — destul 
de nou şi foarte la modă la ora actuală — condus de o rusoaică, 
am impresia. Pot să aranjez destul de uşor să deveniți 
membru. 

După care, fiindcă pierduse destul vremea — după cum nu se 
strădui să ascundă - domnişoara Lemon se avântă într-o 
canonadă a dactilografierii. 

La ora 11 în acea seară, Hercule Poirot trecu pragul uşii 
deasupra căreia o firmă de neon arăta discret câte o literă o 
dată. Un domn cu redingotă roşie îl întâmpină şi îi luă haina. 

Cu un gest îl îndrumă spre o scară largă cu trepte scunde, 
care ducea jos. Pe fiecare treaptă era scrisă câte o frază: 

Prima spunea: „Am vrut binele...” 

A doua: „Şterge trecutul şi ia-o de la capăt...” 

A treia: „Pot să renunţ oricând vreau...” 

— Drumul spre iad e pavat cu bune intenţii, murmură 
Hercule Poirot apreciativ. C'est bien imaginé ca! 

Coborî scările. La baza lor era un bazin cu apă, pe care 
pluteau crini purpurii. Deasupra lui se arcuia un pod sub 


forma unei bărci. Poirot îl traversă. 

În stânga lui, într-un fel de grotă de marmură stătea cel mai 
mare şi mai urât câine negru pe care îl văzuse vreodată 
Poirot! Stătea foarte drept, zvelt şi nemişcat. Poate că — îşi zise 
(sperând!) Poirot — nu era real. Dar în acea clipă câinele îşi 
întoarse capul urât şi feroce şi din adâncul trupului lui negru 
scoase un mârâit prelung. Era un sunet terifiant. 

Apoi Poirot observă un coş decorativ cu biscuiţi rotunzi 
pentru câini. Pe coş era o etichetă — „Un dar pentru Cerber! 

Ochii animalului erau fixaţi asupra lui. Încă o dată se auzi 
mârâitul lung, huruitor. În grabă, Hercule Poirot luă un 
biscuite şi îl aruncă spre câinele uriaş. 

O gură mare şi adâncă se deschise şi fălcile puternice 
clămpăniră. Cerberul acceptase darul! Poirot intră pe o uşă 
deschisă. 

Încăperea nu era mare. Era presărată cu măsuţe, cu un spaţiu 
pentru dans în mijloc. Iluminatul era asigurat de mici lămpi 
roşii, şi pereţii erau împodobiţi cu fresce. Într-un capăt al sălii 
se găsea un grătar de care se ocupau mai mulţi bucătari 
costumaţi ca diavoli cu coarne şi cozi. 

Poirot observă toate acestea înainte ca, plină de 
impulsivitatea dată de natura ei slavă, contesa Vera Rossakoff, 
îmbrăcată într-o somptuoasă rochie de seară roşie, să se 
repeadă la el cu braţele întinse. 

— Ah, ai venit! Dragul meu - dragul meu prieten! Ce bucurie 
să te văd din nou! După toţi aceşti ani — atât de mulţi! Oare 
câţi? Nu, să nu spunem câţi! Mie mi se pare că a fost ieri. Nu 
te-ai schimbat — nu te-ai schimbat câtuşi de puţin! 

— Nici dumneata, chère amie! Exclamă Poirot, aplecân-du-se 
deasupra mâinii ei. 

Cu toate acestea, era deplin conştient că douăzeci de ani sunt 
totuşi douăzeci de ani! Contesa Rossakoff putea fi descrisă pe 
drept cuvânt drept o ruină. Dar cel puţin era o ruină 
spectaculoasă. Exuberanţa, deplina bucurie de a trăi era încă 
acolo şi ea ştia, mai bine ca nimeni alta, cum să flateze un 
bărbat. 

ÎI trase pe Poirot spre o masă la care mai stăteau alte două 


persoane. 

— Prietenul meu, reputatul meu prieten, domnul Hercule 
Poirot, anunţă ea. Cel care este spaima răufăcătorilor! Odată şi 
mie mi-a fost teamă de el, dar acum duc o viaţă de o 
plictiseală extremă şi plină de virtute. Nu e aşa? 

Bărbatul în vârstă, înalt şi slab, căruia i se adresă, spuse: 

— Nu vorbiţi de plictiseală, contesă. 

— Profesorul Liskeard, îl prezentă contesa. Cel care ştie totul 
despre trecut şi care mi-a dat nişte idei nepreţuite despre 
modul cum să decorez aici. 

Arheologul se cutremură uşor. 

— Dacă aş fi ştiut ce aveai de gând să faci! Murmură el. 
Rezultatul este îngrozitor. 

Poirot se uită cu mai mare atenţie la fresce. Pe peretele din 
faţa lui, cânta Orfeu şi trupa lui de jazz, în timp ce Euridice 
privea plină de speranţă înspre grătar. Pe peretele opus, Osiris 
şi Isis păreau să dea o petrecere subpământeană pe o corabie. 
Pe al treilea perete nişte tineri strălucitori se bucurau de o 
baie... În pielea goală. 

— Tărâmul Tinerilor, explică repede contesa, şi continuă 
dintr-o suflare prezentarea: Şi iat-o pe mica mea Alice. 

Poirot se înclină spre cea de-a doua ocupantă a mesei, o 
tânără cu înfăţişare severă, îmbrăcată cu o fustă şi haină cu 
carouri. Purta ochelari cu ramă de baga. 

— Este foarte, foarte deşteaptă, afirmă contesa Rossakoff. 
Are diplomă şi este psiholog, şi cunoaşte toate motivele pentru 
care nebunii sunt nebuni! Asta nu este — aşa cum ai crede — 
din cauză că sunt nebuni! Nu, sunt tot felul de alte motive! 
Găsesc că asta e foarte ciudat. 

Fata pe nume Alice zâmbi cu amabilitate, dar uşor 
dispreţuitor. Cu o voce fermă îl întrebă pe profesor dacă 
doreşte să danseze. El păru flatat, dar răspunse cu îndoială: 

— Draga mea doamnă, mi-e teamă că ştiu numai vals. 

— Asta chiar e vals, replică Alice cu calm. 

Se ridicară să danseze, deşi nu prea le reuşea. Contesa 
Rossakoff oftă. Urmându-şi şirul gândurilor, murmură: 

— Şi totuşi, nu arată chiar aşa de rău... 


— Nu se pune în valoare aşa cum trebuie, rosti Poirot 
înţelept. 

— Chiar aşa! Exclamă contesa. Nu pot înţelege tineretul din 
ziua de azi. Nu mai încearcă să facă plăcere — în tinereţe, eu 
mereu încercam asta — culorile care mi se potriveau, căptuşeli 
ici-colo la rochii, corsetul strâns în jurul taliei, părul, poate cu 
o nuanţă ceva mai interesantă... 

Îşi dădu de pe frunte buclele grele — fără îndoială că ea, cel 
puţin, se străduia — şi se străduia din greu! 

— Să te mulţumeşti cu ceea ce ţi-a dat natura, asta e... asta e 
o prostie! Este un lucra atât de arogant! Mica Alice scrie 
pagini întregi cu cuvinte lungi despre Sex, dar oare cât de des, 
mă întreb, îi propune vreun bărbat să meargă împreună în 
weekend la Brighton? Sunt doar cuvinte lungi şi muncă — 
binele muncitorilor şi viitorul omenirii! Nu sunt decât reguli şi 
prohibiţii! Nu era aşa când eram eu tânără! 

— Asta îmi aduce aminte — ce mai face fiul dumitale, 
madame? 

În ultima clipă înlocuise „băieţelul” cu „fiul”, aducându-şi 
aminte că trecuseră douăzeci de ani. 

Chipul contesei se lumină cu entuziasm matern. 

— E un înger scump! E atât de mare acum, cu umeri largi, 
atât de frumos! E în America. Construieşte acolo — poduri, 
bănci, hoteluri, magazine, căi ferate, orice vor americanii! 

Poirot păru uşor uimit. 

— Deci este inginer? Sau arhitect? 

— Ce contează? Zise contesa. E adorabil! E înconjurat numai 
de bârne de fier, de maşinării şi de chestii care presează. 
Genul de lucruri pe care nu le-am înţeles niciodată. Dar ne 
adorăm unul pe celălalt! Aşa că, de dragul lui, o ador şi pe 
Alice. Da, sunt logodiţi. S-au întâlnit într-un avion sau pe o 
navă, sau într-un tren, s-au îndrăgostit — şi totul în mijlocul 
unei discuţii despre bunăstarea muncitorilor. Şi când ea a 
venit la Londra, a venit la mine şi eu am îndrăgit-o. Contesa 
îşi împreună mâinile deasupra pieptului ei generos. Şi i-am 
spus: „Tu şi Niki vă iubiţi, aşa că şi eu te iubesc — dar dacă îl 
iubeşti, de ce l-ai lăsat în America?” Iar ea a început să 


vorbească despre „munca” ei, despre cartea pe care o scrie, 
despre cariera ei, iar eu, sincer, n-am înţeles nimic, dar i-am 
spus: „Omul trebuie să fie înţelegător”. Rosti totul dintr-o 
suflare. Şi ce părere ai, cher ami, despre tot ce am imaginat 
aici? 

— Este foarte bine imaginat, replică Poirot, privind 
apreciativ. Este chic! 

Localul era plin şi avea acel aer inconfundabil de succes care 
nu putea fi contrafăcut. Se zăreau cupluri languroase 
îmbrăcate în haine de seară, domni solizi în costume de 
afaceri. Membrii orchestrei, costumaţi ca diavoli, cântau o 
muzică antrenantă. Fără îndoială, Infernul era un local de 
succes. 

— Avem tot felul de oameni aici, zise contesa. Aşa şi trebuie 
să fie, nu? Porţile Infernului sunt deschise tuturor. 

— Poate cu excepţia săracilor? Sugeră Poirot. Contesa 
izbucni în râs. 

— Nu ni se spune că bogaţilor le este greu să pătrundă în 
împărăţia Cerurilor? Atunci este evident că ar trebui să aibă 
prioritate în Infern. 

Profesorul şi Alice se întoarseră la masă. Contesa se ridică. 

— Trebuie să vorbesc cu Aristide. 

Schimbă câteva cuvinte cu chelnerul-şef, un Mefistofel slab, 
apoi trecu de la o masă la alta, stând de vorbă cu oaspeţii. 

Profesorul, ştergându-şi transpiraţia de pe frunte şi sorbind 
din paharul cu vin, remarcă: 

— E o personalitate, nu-i aşa? Oamenii simt asta. 

Se scuză şi se duse să discute cu cineva de la o altă masă. 
Lăsat singur cu rigida Alice, Poirot se simţi uşor stânjenit 
întâlnind privirea rece a ochilor albaştri. Detectivul îşi spuse 
că, de fapt, tânăra arăta chiar bine, dar i se părea deosebit de 
primejdioasă. 

— Nu vă ştiu numele de familie, murmură el. 

— Cunningham. Doctor Alice Cunningham. Aţi cunoscut-o 
pe Vera în vremurile de altădată, nu-i aşa? 

— Trebuie să fie douăzeci de ani. 

— Găsesc că este un caz foarte interesant de studiu, afirmă 


doctor Alice Cunningham. Evident, mă interesează ca mamă a 
bărbatului cu care urmează să mă căsătoresc, dar mă 
interesează şi din punct de vedere profesional. 

— Adevărat? 

— Da. Scriu o carte despre psihologia infractorilor. Viaţa de 
noapte din acest loc mi se pare foarte edificatoare. Sunt aici 
câteva tipuri de infractori care vin cu regularitate. Am 
discutat cu vreo câţiva dintre ei despre viaţa lor anterioară. 
Desigur, ştiţi totul despre tendinţele infracţionale ale Verei — 
adică, despre faptul că fură. 

— A, da, ştiu asta, spuse Poirot, uşor deconcertat. 

— Eu îi spun complexul Coţofenei. Ia tot ce străluceşte. 
Niciodată bani. Întotdeauna bijuterii. Consider că, în copilărie, 
a fost alintată şi i s-au făcut toate poftele, şi a fost foarte 
protejată. Viaţa a fost insuportabil de plicticoasă pentru ea — 
plicticoasă şi sigură. Firea ei avea nevoie de dramă — tânjea 
după pedeapsă. Asta stă la baza plăcerii ei pentru furturi, îşi 
doreşte importanţa, notorietatea implicată de pedeapsă! 

Poirot obiectă: 

— Cu siguranţă viaţa ei nu a fost sigură şi plicticoasă ca 
membră a ancien regime din Rusia în timpul revoluţiei. 

O expresie de amuzament uşor se ivi în ochii de un albastru- 
deschis ai domnişoarei Cunningham. 

— Ah, făcu ea. O membră a ancien regime? V-a spus ea asta? 
— Fără îndoială că este o aristocrată, replică Poirot înţepat, 
încercând să-şi reprime anumite amintiri neliniştitoare despre 
diferitele relatări cu privire la tinereţea ei, spuse lui de 

contesa însăşi. 

— Omul crede ceea ce vrea să creadă, remarcă domnişoara 
Cunningham, aruncându-i o privire profesională. 

Poirot se simţi brusc alarmat. Într-o clipă, gândi el, avea să i 
se spună care era complexul lui. Se decise să ducă lupta pe 
terenul inamicului. Îi plăcea compania contesei în parte şi 
datorită ascendenţei ei aristocratice, şi nu avea de gând să 
permită distrugerea plăcerii lui de către o puştoaică 
ochelaristă cu ochi ca agrişele şi o diplomă în psihologie! 

— Ştii ce mi se pare uimitor? Întrebă el. 


Alice Cunningham nu recunoscu în foarte multe cuvinte că 
nu ştia. Se mulţumi să pară plictisită, dar înţelegătoare. Poirot 
continuă: 

— Mă uimeşte că dumneata - care eşti tânără şi ai putea fi şi 
drăguță dacă te-ai strădui — ei bine, mă uimeşte că nu depui 
nici un efort! Porţi acea haină greoaie şi fustă cu buzunare 
mari, ca şi cum te-au duce să joci golf. Dar aici nu e un teren 
de golf, este o pivniţă unde sunt 22°C, nasul îţi străluceşte de 
la căldură, dar nu îl dai cu pudră, rujul cu care te-ai dat este 
neinteresant şi nu subliniază curbura buzelor! Eşti femeie, dar 
nu atragi atenţia asupra acestui lucru. Iar eu te întreb: „De ce 
nu?” Este păcat! 

Pentru o clipă, fu satisfăcut să o vadă pe Alice Cunningham 
părând aproape umană. Zări chiar o sclipire de furie în ochii 
ei. Apoi ea îşi recapătă atitudinea de dispreţ superior. 

— Stimatul meu domn Poirot, începu ea, cred că nu sunteţi 
la curent cu ideologia modernă. Ceea ce contează este 
fundamentul — nu ornamentul. 

Ridică privirea în timp ce un bărbat brunet şi foarte frumos 
se apropie de ei. 

— Este un tip extrem de interesant, murmură ea cu 
entuziasm. Paul Varesco! Trăieşte de pe urma femeilor şi are 
nişte pofte ciudate şi depravate! Aş vrea să-mi spună mai 
multe despre guvernanta care a avut grijă de el când avea trei 
ani. 

O clipă mai târziu dansa cu tânărul — care dansa 
dumnezeieşte. Când ajunseră lângă masa lui Poirot, acesta o 
auzi spunând: 

— Şi după vara la Bognor ţi-a dat un cocor de jucărie? Un 
cocor — da, este foarte sugestiv. 

Pentru un moment, Poirot se lăsă în voia gândului că 
interesul domnişoarei Cunningham pentru tipologiile 
criminale ar putea să aibă ca rezultat găsirea trupului ei 
mutilat într-o pădure pustie. Nu o plăcea pe Alice 
Cunningham, dar era destul de cinstit ca să-şi dea seama că 
motivul acestui sentiment era faptul că ea era atât de evident 
neimpresionată de Hercule Poirot! Orgoliul lui suferea! 


Apoi văzu ceva care i-o scoase pe moment pe Alice 
Cunningham din minte. La o masă aflată dincolo de ringul de 
dans stătea un tânăr blond. Purta un costum de gală şi 
întreaga lui înfăţişare era aceea a unei persoane care ducea o 
viaţă uşoară, de plăceri. În faţa lui se găsea genul potrivit de 
fată cheltuitoare. El o privea într-un mod infatuat şi prostesc. 
Văzându-i, îţi venea să zici: „O pereche de bogătaşi leneşi”. Cu 
toate acestea, Poirot ştia foarte bine că tânărul nu era nici 
bogat, nici leneş. Era, de fapt, inspectorul Charles Stevens şi 
lui Poirot i se părea că inspectorul Charles Stevens se afla aici 
cu treburi... 

II 

În dimineaţa următoare, Poirot îi făcu o vizită vechiului său 
prieten de la Scotland Yard, inspectorul-şef Japp. Reacţia lui 
Japp la întrebările lui fu neaşteptată. 

— Vulpe bătrână ce eşti! Exclamă Japp cu afecţiune. Cum 
dai de lucrurile astea, mă depăşeşte! 

— Dar te asigur că nu ştiu nimic — absolut nimic! Era doar 
curiozitate. 

Japp îi zise lui Poirot să-i spună una ca asta lui mutu! 

— Vrei să ştii totul despre locul ăsta, Infernul? Ei bine, în 
aparenţă este ca oricare local. A prins la public. Cred că fac o 
mulţime de bani, deşi, desigur, cheltuielile sunt destul de 
mari. Aparent, e condus de o rusoaică, o femeie care îşi spune 
contesa nu-ştiu-cum... 

— O cunosc pe contesa Rossakoff! Zise Poirot cu răceală. 
Suntem vechi prieteni. 

— Dar e doar o marionetă, continuă Japp. Nu ea a pus banii. 
S-ar putea să fie vorba de acel chelner-şef, Aristide 
Papopolous - s-ar putea să aibă o cotă parte — dar nu cred că 
el e şeful totuşi. De fapt, nu ştim cine e şeful! 

— Şi inspectorul Stevens s-a dus acolo să descopere? 

— A, l-ai văzut pe Stevens, nu-i aşa? Norocosul de el, să-i 
cadă pleaşcă o astfel de misiune şi pe cheltuiala 
contribuabililor! Şi nici nu a descoperit mare brânză! 

— Ce bănuiţi că e de descoperit acolo? 

— Droguri! Trafic cu droguri pe scară mare. lar pentru acele 


droguri nu se plăteşte cu bani, ci cu pietre preţioase. 

— Da? 

— Uite cum stă treaba. Lady X -— sau contesa de Ce-o fi — are 
dificultăţi în a face rost de bani sau în orice caz nu doreşte să 
scoată sume mari de la bancă. Dar are câteva bijuterii — unele 
dintre ele moştenire de familie. Sunt duse într-un anumit loc 
pentru „curăţare” sau „rearanjare”. Acolo pietrele sunt scoase 
din montură şi înlocuite cu imitații. Pietrele originale sunt 
vândute aici sau pe continent. Este foarte simplu — nu au fost 
furate, nimeni nu face scandal şi nu le caută. Mai devreme sau 
mai târziu se descoperă că o anumită diademă sau colier este 
fals. Lady X este total nevinovată şi pare şocată — nu-şi poate 
imagina cum şi când a avut loc substituirea. Colierul a fost 
permanent în posesia ei! Îi trimite pe bieţii poliţişti transpiraţi 
după cai verzi, să urmărească servitoare date afară, valeţi 
dubioşi sau spălători de geamuri suspecți. 

Dar noi nu suntem atât de proşti aşa cum cred toate 
simandicoasele astea! Am avut câteva cazuri unul după altul — 
şi am găsit un factor comun: toate femeile respective 
prezentau semne de dopaj — nervozitate, irascibilitate, tremur, 
pupilele dilatate etc. Întrebarea era — de unde făcuseră rost de 
droguri şi cine conducea reţeaua? 

— Şi crezi că răspunsul se află în acest local, Infernul? 

— Credem că este sediul central al întregii reţele. Am 
descoperit unde sunt operate bijuteriile — un loc numit 
Golconda Ltd., destul de respectabil în aparenţă. Acolo se fac 
imitații extrem de reuşite de pietre preţioase. E vorba de un 
tip nesuferit pe nume Paul Varesco — ah, văd că l-ai cunoscut? 

— L-am văzut — în Infern. 

— Acolo aş vrea să-l văd şi eu — dar în iadul adevărat! E un 
nenorocit, dar femeile — chiar şi cele serioase — îi mănâncă din 
palmă! Are oarecare legături cu Golconda Ltd. Şi sunt destul 
de sigur că e omul din spatele localului. Este ideal pentru 
scopul pe care îl are — toată lumea merge acolo, femeile de 
societate, escrocii profesionişti — este locul perfect de 
întâlnire. 

— Crezi că schimbul — bijuterii pentru droguri — are loc 


acolo? 

— Da. Ştim care este rolul pe care îl are Golconda în asta, 
dar vrem să îl lămurim şi pe celălalt — partea cu drogurile. 
Vrem să aflăm cine livrează marfa şi de unde vine. 

— Şi până acum nu aveţi nici o idee? 

— Cred că e rusoaica — dar nu avem nici o probă. Acum 
câteva săptămâni, am crezut că o să obţinem ceva. Varesco s-a 
dus la Golconda şi a ridicat nişte pietre de acolo, după care s-a 
dus direct la Infern. Stevens îl urmărea, dar nu l-a văzut dând 
efectiv marfa. Când Varesco a plecat, l-am săltat — dar pietrele 
nu erau la el. Am făcut un raid la club, am strâns pe toată 
lumea. Rezultatul — nu tu, pietre, nu tu, droguri! 

— Adică, un fiasco total? Japp tresări. 

— Mie-mi spui! Aş fi putut da de ceva necazuri din cauza 
asta, dar din fericire, în timpul raidului am pus mâna pe 
Peverel (ştii, criminalul din Batersea). Ca norocul, se 
presupunea că fugise în Scoţia. Unul dintre sergenţii noştri 
isteţi l-a identificat din fotografii. Aşa că totul e bine când se 
termină cu bine -— glorie pentru noi şi un impuls teribil pentru 
club — iar de atunci e mai plin ca niciodată! 

— Dar nu aţi avansat în ancheta pentru droguri. Există, 
poate, o ascunzătoare la faţa locului? 

— Trebuie să fie. Dar nu putem s-o găsim. Am periat tot 
localul. Şi, între noi fie vorba, a avut loc şi o cercetare 
neoficială — făcu cu ochiul. Aparent, o spargere. Nu a fost un 
succes, şi omul nostru aproape că a fost făcut bucățele de 
afurisitul ăla de câine care doarme acolo. 

— A, Cerber? 

— Da. Un nume prostesc pentru un câine - să-l botezi după 
denumirea unei firme de sare! 

— Cerber, murmură Poirot gânditor. 

— Ce-ar fi să o rezolvi tu, Poirot, sugeră Japp. E o problemă 
frumuşică şi merită să-i dai de cap. Urăsc traficul de droguri — 
distruge oamenii, trup şi suflet. Asta chiar reprezintă infernul! 

Poirot murmură meditativ: 

— Dacă pui lucrurile cap la cap — aşa e. Ştii care era ce-a de- 
a douăsprezecea muncă a lui Hercule? 


— N-am idee. 

— Capturarea Cerberului. Se potriveşte, nu? 

— Habar n-am despre ce vorbeşti, bătrâne, dar nu uita — „Un 
om mâncat de câine” — asta ar fi un adevărat titlu de articol! 

Şi Japp izbucni într-un râs sănătos. 

III 

— Aş dori să stăm de vorbă extrem de serios, spuse Poirot. 

Era devreme, şi clubul era aproape gol. Contesa şi Poirot 
stăteau la o măsuţă lângă intrare. 

— Dar nu sunt într-o dispoziţie serioasă, protestă ea. La 
petite Alice, ea e mereu serioasă şi, entre nous, mie mi se pare 
plicticos. Bietul meu Niki, de ce distracţie o să aibă parte? De 
niciuna. 

— Nutresc pentru dumneata o mare afecţiune şi nu aş vrea 
să te văd că dai de necaz. 

— Dar e absurd ce spui! Sunt stăpâna lumii, banii curg! 

— Localul ăsta e al dumitale? Privirea contesei deveni uşor 
nesigură. 

— Sigur, replică ea. 

— Dar ai un partener? 

— Cine ţi-a spus asta? Întrebă contesa cu asprime. 

— Partenerul acesta este Paul Varesco? 

— Ah! Paul Varesco! Ce idee! 

— Are cazier. Îţi dai seama că sunt o mulţime de infractori 
care vin aici? 

Contesa izbucni în râs. 

— lată cum vorbeşte un adevărat bon burgeois! Evident că 
îmi dau seama! Nu realizezi că asta reprezintă jumătate din 
atracţia locului? Aceşti tineri din Mayfair s-au plictisit să-i 
vadă în jurul lor pe unii de-ai lor în West End. Vin aici să-i 
vadă pe infractori: hoţi, şantajişti, escroci — poate chiar 
criminali — pe cei care vor apărea în ziarele de duminică 
săptămâna viitoare! Este incitant — au impresia că astfel văd 
cu adevărat viaţa! Aşa procedează omul prosper care toată 
săptămâna vinde chiloţi, şosete, corsete! Ce schimbare faţă de 
viaţa lui respectabilă şi de prietenii lui respectabili! Iar apoi, o 
emoție şi mai mare — la masă, mângâindu-şi mustaţa, stă un 


inspector de la Scotland Yard -— un inspector în redingotă! 

— Aşadar, ştiai? Întrebă încet Poirot. 

Ochii ei îi întâlniră privirea şi contesa zâmbi. 

— Mon cher ami, nu sunt atât de naivă cum pari să crezi! 

— Şi faci şi trafic cu droguri aici? 

— Ah, ça no! Contesa continuă cu glas aspru: Asta ar fi o 
ruşine! 

Poirot o privi câteva clipe, apoi oftă. 

— Te cred, zise el. Dar în cazul ăsta este cu atât mai necesar 
să-mi spui cine deţine cu adevărat localul ăsta. 

— E al meu, izbucni ea. 

— Pe hârtie, da. Dar este cineva în spatele dumitale. 

— Ştii, mon ami, consider că eşti prea curios. El nu e prea 
curios, Dou-dou. 

Vocea i se transformă în gângurit când rosti ultimele cuvinte 
şi aruncă osul de rață din farfurie uriaşului câine negru care îl 
prinse cu un clămpănit feroce din fălci. 

— Cum i-ai spus acelui animal? 

— C 'est mon petit Dou-dou! 

— Dar e ridicol să-i dai un nume ca ăsta! 

— Însă e adorabil. E un câine poliţist. Poate să facă orice! 
Orice! Stai puţin! 

Se ridică, privi înjur şi brusc apucă o farfurie cu o friptură 
suculentă ce fusese aşezată pentru cină la o masă din 
apropiere. Traversă spre nişa de marmură şi puse farfuria jos, 
în faţa câinelui, rostind în acelaşi timp câteva cuvinte în 
ruseşte. 

Cerber privea fix în faţa lui, ca şi cum friptura nici nu exista. 

— Vezi? Şi nu e o chestiune de minute. Nu, ar rămâne aşa 
ore întregi dacă ar fi nevoie. 

Apoi contesa murmură un cuvânt şi, ca fulgerul, Cerber îşi 
îndoi gâtul lui lung şi friptura dispăru ca prin minune. 

Vera Rossakoff îşi aruncă braţele în jurul gâtului câinelui şi îl 
îmbrăţişa cu căldură, ridicându-se pe vârfuri ca să facă asta. 

— Vezi cât de blând poate să fie! Exclamă ea. Eu, Alice, toţi 
prietenii lui putem să facem orice ne place! Dar dacă i se 
spune cuvântul, te asigur că poate să sfâşie un... Inspector de 


poliţie, de exemplu, în bucățele! Da, în bucățele. Izbucni în 
râs. Nu trebuie decât să spun cuvântul şi... 

Poirot o întrerupse grăbit. Nu avea încredere în simţul 
umorului contesei. Inspectorul Stevens putea să fie într-un 
adevărat pericol. 

— Profesorul Liskeard doreşte să vă vorbească. Profesorul 
stătea plin de reproş lângă contesă. 

— Mi-ai luat friptura, se plânse el. De ce mi-ai luat friptura? 
Era o friptură bună! 

IV 

— Joi noaptea, bătrâne, zise Japp. Atunci o să se spargă 
buba. Andrew se ocupă, desigur — Brigada Antidrog — dar o să 
fie încântat să participi. Nu, mulţumesc, nu vreau siropurile 
dumitale ciudate. Trebuie să am grijă de stomacul meu. Văd 
nişte whisky acolo? Aşa mai merge! 

Punându-şi paharul jos, continuă: 

— Am rezolvat problema, cred. Mai este o ieşire din club — şi 
am găsit-o! 

— Pe unde? 

— Prin spatele grătarului. O parte din el culisează. 

— Dar cred că îţi dai seama... 

— Nu, bătrâne. Când a început data trecuta raidul, luminile 
s-au stins — oprite de la tabloul principal — şi ne-au trebuit 
câteva minute ca să le aprindem. Nimeni nu a ieşit pe uşa 
principală, căci era supravegheată, dar e clar că ar fi putut să 
se strecoare cineva pe calea secretă cu bunurile. Am examinat 
casa din spatele clubului şi în felul ăsta am dat peste 
şmecheria cu grătarul. 

— Şi ce vă propuneţi să faceţi? Japp îi făcu cu ochiul. 

— Să lăsăm lucrurile să se desfăşoare conform planului — 
poliţia apare, luminile se sting - şi cineva va aştepta de 
cealaltă parte a uşii secrete ca să vadă cine apare. De data asta 
i-am prins! 

— De ce joi? 

Din nou Japp făcu cu ochiul. 

— Acum am reuşit să supraveghem Golconda destul de bine. 
Joi o să plece de acolo nişte marfă. Smaraldele lui Lady 


Carrington. 

— Eşti de acord să fac unul dau două mici aranjamente? 
Întrebă Poirot. 

Joi seara, aşezat la măsuţa lui obişnuită de lângă intrare, 
Poirot cercetă clubul. Ca de obicei, Infernul se dezlănţuise! 

Contesa era chiar şi mai extravagant fardată decât de obicei 
— dacă aşa ceva era posibil! Se comporta foarte „ruseşte” 

În acea seară, aplaudând şi râzând zgomotos, Paul Varesco 
sosise. Uneori, purta un costum de seară impecabil, alteori, ca 
în seara respectivă, alesese o ţinută de bandit — o haină cu 
nasturi, strânsă pe corp şi o eşarfa la gât. Avea o înfăţişare de 
băiat rău, foarte atrăgător. Desprinzându-se de o femeie 
corpolentă, de vârstă medie, plină de diamante, Paul Varesco 
se aplecă spre Alice Cunningham, care stătea la o masă scriind 
preocupată într-un carneţel, şi o invită la dans. Femeia 
corpolentă se încruntă la Alice şi îl privi pe Varesco plină de 
adoraţie. 

În ochii domnişoarei Cunningham nu se zărea deloc adoraţie, 
ci sclipeau cu un interes pur ştiinţific, iar Poirot surprinse 
fragmente din discuţia lor atunci când trecură dansând pe 
lângă el. Alice trecuse cu cercetarea dincolo de guvernanta din 
copilăria lui Paul, ajungând la învăţătoarea din şcoala 
generală. 

Când muzica se opri, ea se aşeză lângă Poirot părând fericită 
şi tulburată. 

— Foarte interesant, începu ea. Varesco va fi unul dintre cele 
mai interesante cazuri din cartea mea. Simbolismul este 
inconfundabil. De exemplu, purtarea vestelor — pentru că 
vesta e simbolul cămăşilor aspre purtate de pocăiţi, cu toate 
asociaţiile care derivă de aici — şi totul devine clar. Se poate 
spune că e în mod evident tipul de infractor, dar poate fi 
tratat... 

— Aducerea pe calea cea bună a unui desfrânat a fost mereu 
una dintre iluziile cele mai dragi ale femeilor, afirmă Poirot. 
Alice Cunningham îl privi cu răceală. 

— Nu există nimic personal în toată treaba asta, domnule 
Poirot. 


— Niciodată nu este, replică Poirot. Întotdeauna e vorba de 
un altruism pur şi dezinteresat — dar de obicei obiectul lui este 
un membru atrăgător al sexului opus. De pildă, vă interesează 
unde am mers la şcoală sau ce atitudine a avut învăţătoarea 
faţă de mine? 

— Dumneavoastră nu sunteţi genul de infractor, replică 
domnişoara Cunningham. 

— Recunoaşteţi un infractor când îl vedeţi? 

— Cu siguranţă. 

Profesorul Liskeard li se alătură, aşezându-se lângă Poirot. 

— Vorbiţi despre infractori? Ar trebui să studiaţi codul lui 
Hammurabi, domnule Poirot. În 1800 î. Hr. Foarte interesant. 
Cel care este prins furând în timpul unui incendiu va fi 
aruncat în foc. Privi cu plăcere înainte, spre grătarul electric. 
Şi mai sunt şi alte legi mai vechi, sumeriene. Dacă o nevastă 
îşi ura soţul şi îi spunea: „Nu eşti bărbatul meu” o aruncau în 
râu. Era mai simplu şi mai ieftin decât divorţul la tribunal. 
Dar dacă un soţ îi spunea asta soţiei lui, nu trebuia decât să-i 
plătească o anumită cantitate de argint. Nimeni nu-l arunca pe 
el în râu. 

— Aceeaşi veche poveste, zise Alice Cunningham. O lege 
pentru bărbat şi alta pentru femeie. 

— Desigur, femeile dau o mai mare apreciere banilor, zise 
profesorul gânditor. Ştiţi, adăugă el, chiar îmi place locul ăsta. 
Vin aici în majoritatea serilor. Nu trebuie să plătesc nimic. 
Contesa a aranjat asta — foarte amabil din partea ei — ca 
mulţumire pentru sfaturile mele în privinţa decoraţiunilor, 
după cum spune ea. Nu că asta ar avea ceva de-a face cu 
mine, de fapt — n-am idee de ce mi-a tot pus atâtea întrebări; 
este evident că ea şi decoratorul au înţeles totul pe dos. Sper 
că nu o să ştie nimeni vreodată că am avut chiar şi cea mai 
mică legătură cu lucrurile astea îngrozitoare. Nu aş 
supravieţui unei astfel de ruşini. Dar e o femeie încântătoare — 
seamănă cu o babiloniană, aşa am avut mereu impresia. 
Babilonienele erau bune femei de afaceri, ştiţi... 

Cuvintele profesorului fură înghiţite de un cor neaşteptat. 
Cuvântul „poliţia!” se auzi — femeile se ridicară în picioare, 


într-o babilonie de sunete. Luminile se stinseră, la fel şi 
grătarul electric. 

Ca o reacţie parcă la agitația din jur, vocea profesorului 
continuă să recite liniştită diferite fragmente din codul de legi 
al lui Hammurabi. 

Când luminile prinseră viaţă din nou, Hercule Poirot se afla 
la jumătatea scării largi, cu trepte scunde. Poliţiştii de la uşă îl 
salutară, şi el ieşi în stradă, îndreptându-se spre colţ. Imediat 
după colţ, înghesuit lângă perete, era un omuleţ urât 
mirositor, cu nasul roşu. Acesta spuse pe o voce răguşită şi 
neliniştită: 

— Îs aci, şefu'. Tre' să-mi fac treaba? 

— Da. Dă-i drumul. 

— Da' îs o mulţime de politai în jur! 

— E în regulă. Li s-a spus despre tine. 

— Sper că n-o să-şi bage nasu. 

— Nu o să facă asta. Eşti sigur că poţi să faci ceea ce trebuie? 
Animalul respectiv este mare şi fioros. 

— N-o să fie fioros cu mine, afirmă omuleţul încrezător. Nu 
cu ce am io aci! Orice câine o să meargă şi în iad pentru asta! 
— În orice caz, murmură Poirot, trebuie să te urmeze afară 

din iad! 

V 

În orele mici ale dimineții, sună telefonul. Poirot ridică 
receptorul. 

— Mi-ai cerut să te sun, se auzi vocea lui Japp. 

— Da, aşa e. Eh bien? 

— Droguri, nu. Am pus mâna pe smaralde. 

— Unde? 

— În buzunarul profesorului Liskeard. 

— Profesorul Liskeard? 

— Şi tu eşti surprins, nu? Sincer, nu ştiu ce să cred despre 
asta! Părea surprins ca un bebeluş — se uita ţintă la ele şi a zis 
că n-are nici cea mai mică idee cum au ajuns acolo. Şi, la 
naiba, chiar cred că era sincer! Varesco ar fi putut să le 
strecoare acolo destul de uşor atunci când s-au stins luminile. 
Nu-l văd pe un om bătrân ca Liskeard amestecat în genul ăsta 


de treburi. Doar face parte din toate societăţile acelea 
simandicoase, are legături până şi cu British Museum! 
Singurul lucru pe care cheltuieşte bani sunt cărţile, şi încă din 
acelea de mâna a doua, mucegăite. Nu, nu se potriveşte. Încep 
să cred că ne-am înşelat în legătură cu întreaga afacere — nu 
au existat deloc droguri la club. 

— Ah, dar au fost, prietene, au fost acolo aseară. Spune-mi, 
nu a ieşit nimeni pe uşa secretă? 

— Ba da, prinţul Henry de Scandenberg şi suita lui — sosise 
în Anglia ieri. Vitamian Evans, ministrul din Cabinet (ce 
chestie afurisită să fii ministrul muncii, trebuie să fii atât de 
atent! Pe nimeni nu deranjează dacă un politician Tory 
cheltuieşte bani pe un mod de viaţă extravagant căci 
contribuabilii consideră că sunt banii lui — dar când e vorba de 
un laburist, oamenii au impresia că banii lor sunt cheltuiţi! Şi 
chiar aşa şi e, oarecum). Lady Beatrice Viner a fost ultima -— se 
mărită poimâine cu pedantul duce de Leominster. Nu cred că 
vreunul dintre toţi aceştia este implicat în afacere. 

— Ai dreptate. Totuşi, drogurile au fost în club şi cineva le-a 
scos. 

— Cine? 

— Eu, mon ami, replică Poirot calm. 

Puse receptorul în furcă, tăindu-i vorbele agitate ale lui Japp, 
când se auzi o sonerie. Se duse şi deschise uşa. Contesa 
Rossakoff intră. 

— Dacă nu am fi aşa cum suntem, vai, prea bătrâni, ce 
situaţie compromiţătoare ar fi! Exclamă ea. Vezi, am venit aşa 
cum mi-ai spus în bilet. Cred că pe urmele mele este un 
poliţist, dar poate rămâne în stradă. Şi acum, prietene, despre 
ce este vorba? 

Poirot îi luă galant haina din blană de vulpe. 

— De ce ai pus smaraldele acelea în buzunarul profesorului 
Liskeard? Întrebă el. Ce n'est pas gentille, ce que vous avez 
fait lă! 

Contesa făcu ochii mari. 

— Evident, am vrut să le pun în buzunarul dumitale! 

— Oh, în buzunarul meu? 


— Sigur. Am venit repede la masa unde stai de obicei — dar 
luminile erau stinse şi bănuiesc că din greşeală le-am pus în 
buzunarul profesorului. 

— Şi de ce ai vrut să pui smaraldele furate în buzunarul 
meu? 

— Mi s-a părut - a trebuit să gândesc rapid, mă înţelegi — cel 
mai bun lucru! 

— Zău, Vera, eşti impayable! 

— Dar, dragă prietene, gândeşte-te! Soseşte poliţia, luminile 
se sting (micul nostru aranjament pentru clienţii care nu 
trebuie puşi în situaţii stânjenitoare) şi o mână îmi ia poşeta 
de pe masă. Eu o smulg înapoi, dar simt prin catifea ceva tare 
înăuntru. Îmi strecor mâna în poşetă, recunosc pipăind 
bijuteriile şi înţeleg de îndată cine le-a pus acolo! 

— Ah, da? 

— Sigur că da! E acel salaud! Şopârla, monstrul acela cu 
două feţe, vipera aia mincinoasă, nenorocitul de Paul Varesco. 

— Cel care este partenerul dumitale în Infern? 

— Da, da, el e cel care deţine locul, care pune banii. Până 
acum nu m-a trădat — eu sunt o fiinţă încrezătoare! Dar acum 
că a vrut să mă păcălească, că a încercat să mă dea pe mâna 
poliţiei — ah! Da, acum o să scuip numele lui! Da, o să-l scuip! 

— Calmează-te, zise Poirot, şi vino cu mine în camera 
alăturată. 

Deschise uşa. Era o încăpere mică şi pentru moment câinele 
păru să o umple cu totul. Cerber arăta supradimensionat chiar 
şi în spaţiul larg din Infern. În micuta sufragerie a locuinţei de 
serviciu a lui Poirot, în încăpere nu părea să fie decât Cerber. 
Totuşi, mai era şi micul bărbat mirositor. 

— Am venit aci conform planului, şefu', zise bărbatul cu 
voce răguşită. 

— Dou-dou! Ţipă contesa. Îngeraşul meu Dou-dou! 

Cerber bătu podeaua cu coada -— dar nu se mişcă. 

— Dă-mi voie să ţi-l prezint pe domnul William Higgs, strigă 
Poirot ca să acopere sunetul produs de coada lui Cerber. Un 
adevărat maestru în profesia sa. În timpul nebuniei de azi- 
noapte, continuă Poirot, domnul Higgs l-a convins pe Cerber 


să iasă cu el din Infern. 

— L-a convins? Contesa îl privi uimită pe bărbatul cu figură 
de şobolan. Dar cum? Cum? 

Domnul Higgs îşi lăsă în jos privirea, ruşinos. 

— Adică, cam greu să spui 'naintea unei cucoane. Dar îs 
lucruri la care nici un câine nu rezistă. Mă urmează oriunde 
dacă vreau io. Sigur că nu merge la fel cu căţelele — nu, acolo 
ie diferit. 

Contesa Rossakoff se întoarse spre Poirot. 

— Dar de ce? De ce? Poirot răspunse încet: 

— Un câine antrenat în acest scop va duce un obiect în bot 
până când i se comandă să dea drumul. O să-l ducă dacă e 
nevoie timp de ore întregi. Vrei să-i spui câinelui să dea 
drumul la ceea ce ţine? 

Vera Rossakoff se uită uimită, se întoarse şi rosti două 
cuvinte scurte. 

Fălcile puternice ale lui Cerber se deschiseră. Apoi, alarmant, 
păru că limba lui Cerber cade din gură. 

Poirot păşi înainte şi ridică un mic pachet învelit în cauciuc 
roz. Îl desfăcu. Înăuntru era un pachet de pudră albă. 

— Ce este? Întrebă cu asprime contesa. Poirot răspunse calm: 

— Cocaină. Pare o cantitate atât de mică, dar suficientă să 
valoreze mii de lire pentru cei care doresc să plătească pentru 
ea. Suficient să aducă nefericire şi ruină pentru câteva sute de 
oameni. 

Contesei i se tăie răsuflarea. 

— Şi crezi că eu... Dar nu e aşa! Strigă ea. Jur că nu e aşa! În 
trecut, m-am distrat cu bijuterii, cu nimicuri, cu mici 
curiozităţi — care îl ajută pe om să trăiască bine, înţelegi. Şi de 
ce nu? De ce să aibă cineva mai mult decât altul? 

— Exact ce cred eu despre câini, interveni domnul Higgs. 

— Nu ai nici un simţ al binelui sau răului, îi spuse Poirot cu 
tristeţe contesei. 

Ea continuă: 

— Dar droguri — nu! Pentru că provoacă nefericire, durere, 
distrugere! Nu am avut idee că încântătorul, nevinovatul 
micuțul meu Infern era folosit în acest scop! 


— Sunt de acord cu 'mneata cu drogurile! Doparea ogarilor — 
e o mizerie, asta e! Io niciodată n-aş avea de-a face cu asta şi 
nici n-am avut! 

— Dar spune-mi că mă crezi, prietene! Îl imploră contesa. 

— Sigur că te cred! Nu mi-am sacrificat timpul ca să-l 
condamn pe adevăratul organizator al reţelei de trafic? Nu am 
îndeplinit cea de-a douăsprezecea Muncă a lui Hercule şi nu l- 
am adus pe Cerber din Infern ca să dovedesc adevărul? Şi să 
îți spun ceva — nu-mi place să văd că prietenilor mei li se 
înscenează — da, înscenează — ceva, pentru că dumneata 
trebuia să încasezi lovitura dacă lucrurile nu mergeau aşa cum 
trebuie. Smaraldele au fost puse în poşeta dumitale ca să fie 
găsite şi, dacă ar fi fost cineva destul de deştept (ca mine) ca 
să bănuiască o ascunzătoare în gura unui câine fioros — eh 
bien, este câinele dumitale, nu-i aşa? Chiar dacă a acceptat-o 
pe la petite Alice într-o asemenea măsură încât să asculte şi 
ordinele ei! Da, poţi să faci ochii mari! Încă de la început nu 
am plăcut-o pe domnişorica aceea, cu jargonul ei ştiinţific şi 
haina şi fusta cu buzunare mari. Da, buzunare! Nu e firesc ca 
o femeie să fie atât de nepăsătoare faţă de propria înfăţişare! 
Şi ce-mi spune ea mie — că fundamentul contează! Aha! Ceea 
ce e fundamental se află în buzunarele ei. Buzunare în care 
poate duce droguri şi lua bijuterii — un mic schimb uşor de 
realizat în timp ce dansează cu complicele ei pe care se 
preface că-l priveşte ca pe un caz psihologic. Ah, dar ce 
acoperire! Nimeni nu îl bănuieşte pe psihologul interesat, om 
de ştiinţă cu diplomă medicală şi ochelari. Poate transporta 
droguri şi îi poate convinge pe pacienţii ei bogaţi să cadă 
pradă viciului, să scoată bani pentru un club de noapte şi să 
aranjeze ca acesta să fie condus de cineva cu... Să spunem, o 
mică slăbiciune în trecutul ei! Dar îl dispreţuieşte pe Hercule 
Poirot, crede că îl poate păcăli cu vorbăria ei despre 
guvernante şi veste! Eh bien, eu sunt pregătit pentru ea. 
Luminile se sting. Mă ridic repede de la masă şi mă duc lângă 
Cerber. În întuneric, o aud venind, îi deschide botul şi bagă 
înăuntru pachetul, iar eu, delicat, fără să simtă, tai cu o 
forfecuţă o bucăţică din mâneca ei. Teatral, scoate o bucăţică 


de material. Iată, acelaşi material de tweed cu carouri, pe care 
am de gând să-l dau lui Japp ca să-l potrivească în locul de 
care aparţine. Apoi o să facă o arestare şi o să spună cât de 
isteţ a fost şi de această dată Scotland Yardul. 

Contesa Rossakoff îl privi stupefiată. Brusc, scoase un strigăt 
ca sirena unui vas. 

— Dar Niki — Niki al meu! Va fi îngrozitor pentru el... Se 
opri. Sau crezi că nu? 

— Sunt o mulţime de fete în America, o linişti Hercule 
Poirot. 

— Dacă nu erai dumneata, mama lui ar fi fost în închisoare — 
în închisoare! 

— Cu părul tăiat, închisă într-o celulă şi mirosind a 
dezinfectant! Ah, dar eşti minunat — minunat! 

Repezindu-se înainte, îl prinse pe Poirot în braţe şi îl strânse 
cu pasiunea ei slavă. Domnul Higgs îi privi apreciativ. Cerber 
lovi podeaua cu coada. 

În mijlocul acestei scene de bucurie se auzi sunetul soneriei. 

— Japp! Exclamă Poirot, desprinzându-se din braţele 
contesei. 

— Poate ar fi bine să mă duc în cealaltă cameră, zise 
contesa. 

Se strecură pe uşa dintre cele două camere. Poirot se uită 
înspre uşa de la intrare. 

— Şefu', rosti pe nas domnul Higgs, mai bine te-ai uita în 
oglindă, ce zici? 

Poirot îl ascultă şi tresări. Ruj şi mascara îi împodobeau faţa 
într-un amestec fantastic. 

— Dacă este domnu' ăla Japp de la Scotland Yard, o să 
gândească tot ce-i mai rău, afirmă domnul Higgs. 

Apoi adăugă, în timp ce soneria se auzi din nou şi Poirot se 
străduia să-şi îndepărteze unsoarea roşie de pe vârfurile 
mustăţilor: 

— Şi ce vrei să fac — s-o şterg şi io? Şi ce facem cu Bătrânu' 
ăsta de aci? 

— Dacă-mi amintesc bine, zise Hercule Poirot, Cerber s-a 
întors în infern. 


— Cum vreţi, replică domnul Higgs. De fapt, l-am cam 
îndrăgit... Da' totuşi, nu-i genu' de să-l păstrez io — nu mereu — 
e prea evident, dacă înţelegi ce vreau să spui. Şi numa' când te 
gândeşti cât m-ar costa mâncarea! Cre' că mănâncă precum un 
leu! 

— De la Leul din Nemea la Capturarea Cerberului, murmură 
Poirot. Cercul e complet. 

VI 

O săptămână mai târziu, domnişoara Lemon îi aduse şefului 
ei o factură. 

— Scuzaţi-mă, domnule Poirot, e în regulă să plătesc asta? 
Leonora, florăreasă. Trandafiri roşii. Unsprezece lire, opt 
şilingi şi şase penny. Trimişi contesei Vera Rossakoff, Infern, 
în End Street numărul 13, W. C.l. 

Obrajii lui Hercule Poirot se făcură de nuanţa trandafirilor. 
Acesta se înroşi până în albul ochilor. 

— E în perfectă ordine, domnişoară Lemon. Un mic... Ăăă... 
Tribut pentru... O ocazie. Fiul contesei tocmai s-a logodit în 
America - cu fiica şefului lui, un magnat al oţelului. 
Trandafirii roşii sunt... Mi se pare că sunt florile ei preferate. 

— Chiar şi aşa, zise domnişoara Lemon. Sunt foarte scumpi 
în perioada asta a anului. 

Hercule Poirot îşi îndreptă spatele. 

— Sunt momente, zise el, când nu trebuie să faci economii. 
Fredonând un cântecel, ieşi pe uşă. Pasul îi era uşor, aproape 
săltăreţ. Domnişoara Lemon se uită după el. Sistemul ei de 
îndosariere era uitat. Toate instinctele ei feminine erau în 
alertă. 

— Doamne Sfinte, murmură ea. Mă întreb... Serios — la 
vârsta lui! Nu se poate... 

